
SVA PRAVA PRIDRŽANA 



Predgovor 

u doba reformacije mnogo je Istrana Hrvata 
otišlo u Njemačku, ali su tamo išli ili da bi se školo¬ 
vali, kao Grbac (Matthias Garbitius Ill3nicus), ili da 
bi u krilu reformacije radili neki koristan posao, 
prevodili bibliju, protestanske knjige i spise, bili ko¬ 
rektori u tiskarama, koje su te knjige tiskale, kao 
Štipan Konzul, Matija Pomazanić, Cvečić i drugi. 
Vlačić nije bio jedan od tih. On je otišao u Njemačku 
po savjetu svoga ujaka, franjevačkog provincijala u 
Mlecima, da nađe pravu vjeru, onu staru prvu krš¬ 
ćansku vjeru, koju je sada, u reformaciji, po mišlje¬ 
nju provincijala Lupetine, bio obnovio Luther. Za 
Vlačića je izvan svake sumnje da je ušao u refor- 
maciju ne radi posla ili karijere, nego radi vjere, po 
uvjerenju. Kad je otišao za uvijek iz Istre u Nje¬ 
mačku, Vlačiću je bilo devetnaest godina. 

Od svih Hrvata i Slovenaca koji su prišli refor¬ 
maciji i živjeli neko vrijeme u Njemačkoj, Vlačić se 
odvaja još po nečemu. Svi su oni više ili manje bili 
u ekonomskoj zavisnosti i u subaltemom položaju 
prema njemačkim feudalnim gospodarima. Vlačić 
nije slušao nikoga, nego glas svoje savjesti i svoga 
uvjerenja. On se nije zadovoljio sa time da bude je¬ 
dan organ za propagandu reformacije među Slave¬ 
nima, on je reformaciju htjeo da razumije, da joj 
da sadržaj, da je vodi. Nigdje se Vlačić ne javlja kao 
izvriilac tuđih naredaba i uputstava. Nigdje se on 

ne savija, nigdje zbog mjesta, karijere i udobnosti 
života, ne žrtvuje svoje uvjerenje. To je nesalomljivi 
borac za istinu do kraja, koji svršava tragično, ali se 
bori još u času svoga umiranja. 

U toku cijele svoje borbe Vlačić bez prestanka 
radi. On je jedan od najplodnijih pisaca u historiji, 
njegove značajne, velike, promišljene i duboke foh- 
jantske sveske u zapadno evropskim bibliotekama 
još su i danas izvor misaone spoznaje zapadnoevrop¬ 
skoga svijeta. Prijatelji i neprijatelji smatraju njegov 
rad još uvijek »orijaškim« i »gigantskim«. Savreme- 
nici naši danas iz najnaprednijih krugova katoličke 
crkve, protiv koje se je Vlačić cijeloga života borio, 
nalaze veličinu i velikopoteznost u Vlačićevim rado¬ 
vima. Sa protestantske i sa katoličke strane Vlači- 
ćevi spisi su neprestano predmet ozbiljnih i temelji¬ 
tih proučavanja, katolički kulturni svijet smatra da 
»Vlačićevo ime znači čitav jedan program«. 

Na zapadu nema danas pisane historije 16. vi¬ 
jeka a da se u njoj ne spominje Vlačićevo ime. Nje¬ 
govo djelo je dragocijen prilog misaonoj borbi zapa¬ 
da, njegov karakter je među najsvjetlijima u čitavom 
tome vijeku. Vlačić nije bio duhovit, miran ironi- 
zator, kova Erazma Rotterdamskog. On je bio sav u 
neprestanom nizu stavova »za« ili »protiv«. On se 
toliko bio udubio u pisce i učitelje crkvene prvih vi- 
jekova kršćanstva, da bez prekida piše u njihovom 
duhu i tonu, da proživljava cijelim svojim bićem ono 
što radi i za što se bori, i da je duboko potresen 
svakim događajem, sukobom ili nesporazumom, koji 
se javljaju na liniji njegove borbe. 

Ta tvrdoglavost, beskompromisnost i žestina, 
kao posljedica potresnog unutrašnjeg preživljavanja, 
koja dolazi do izražaja u njegovim spisima, je uzrok 
da je kod nas Vlačić tako malo poznat. Jer o njemu 
se ne može pisati neutralno, suhoparno, analitički. 
Kao i prije četiri stvoljeća, Vlačića se može voljeti 
ili pobijati. On stalno poziva da se bude ili sa njime 

ili protiv njega, da se pregleda njegova životna bor¬ 
ba i njegov književni rad i da se sve to primi ili od¬ 
baci. 

Vlačić nije radio kod nas, on je svoj muževan 
život proveo u glavnome u gradovima srednje i za¬ 
padne Njemačke. Njegovi pristalice, pristalice »flaci- 
janističke stranke« u reformaciji su bili Nijemci, 
ponajviše iz Thiiringena. Poradi toga se i njegov rad 
mora ocjenjivati u sklopu cjelokupnog tadašnjeg re¬ 
formatorskog pokreta i poglavito reformatorskog 
pokreta u Njemačkoj. Iako je Vlačić bio Hrvat i sva 
njegova djela nose uz latinizirano prezime Flacius i 
nadimak Illyricus, koji je sam sebi dao, Vlačić vodi 
borbu u prvom redu u njemačkim redovima. Svoju 
životnu snagu on je utrošio na liniji borbe za napre¬ 
dak opće ljudske kulture, ali u prvom redu njemačke 
kulture. Ima mjesta u njegovim djelima gdje on i 
sebe ubraja među Nijemce i gdje, govoreći o Nijem¬ 
cima, govori u prvom licu množine. Drukčije to i 
nije moglo biti. Uza sve to, njegovo porijeklo je jedna 
od stalnih zaprijeka, ono koči njegovu akciju, ono je 
povod neprekidnog sumnjičenja i omalovažavanja. 

S toga je Vlačića i teško ukopčati u hrvatsku re- 
formaciju. Gdjegod može on naglašava ilirizam, i za 
nj to znači isto što i slavenstvo, »ilirski jezik« je 
njemu jedan od četiri glavna svijetska jezika (uz 
latinski, grčki i njemački), srce njega vuče stalno na 
jug među svoje, velik dio života provodi u Regens- 
burgu, odakle mu je najlakši dodir sa jugom, sanja 
o tome da osnuje sveučilište na protestantskoj osno¬ 
vi u Regensburgu ili Celovcu (Klagenfurt) za Hr¬ 
vate i Slovence, ali niti dobija dozvolu od gradova, 
niti potrebne pomoći. Zbog svojih načelnih pogleda,, 
radi svoje borbe i uvjerenja, on je od njemačkih feu¬ 
dalaca, koji drže u rukama akciju za prevođenje 
knjige na hrvatski i slovenski, držan daleko od ovoga 
pokreta, koji su opet feudalci uzeli olako i površno, 
ne osjećajući da bi taj pokret, ako hoće da uspije. 

morao da bude vođen od Hrvata i Slovenaca i da bi 
se on morao proživjeti u slobodnoj borbi na isti na¬ 
čin kao i njemački protestanski pokret. 

Pisati o Matiji Vlačiću, koji je ušao u historiju 
razvitka zapadnoevropske kulture, kao jedna od naj¬ 
značajnijih kulturnih ličnosti 16. vijeka, pod imenom 
Matthias Flacius Dlyricus, pisati o njemu danas, sa 
perspektive četiristogodišnje vremenske udaljenosti, 
kada međunarodna srednjoevropska konstelacija nije 
ništa povoljnija od one, koja je postojala poshje Mu- 
hača, i kada ima međunarodni val protureformacije 
političke, socijalne i kulturne veću udarnu snagu 
nego u Vlačićevo vrijeme, otkrivati prizore Vlačićeve 
dramatične borbe za nezavisnost duha i slobodu 
ljudske misli, koja je isto tako potisnuta, pritisnuta i 
ugrožena u našim danima kao i prije četiri vijeka, 
približavati Vlačićevu Učnost našem vremenu i našoj 
problematici, pisati o njemu kod nas, — jer tuđi svi¬ 
jet, Nijemci, Francuzi, Tahjani, pišu o njemu već 
nekoliko stotina godina, — znači za nas upoznavati 
jedan veliki, čist i pozitivan karakter, koji je naš, 
znači upoznavati mish, probleme i situacije koje su 
nam uza svu vremensku i geografsku udaljenost 
bliske i intimne, znači priznati Vlačića za svoga. 

Može da se postavi pitanje, za što se iz zaborava 
izvlači Vlačić danas i zašto se nije ostavilo da to 
uradi neki profesionalni historičar. Na to pitanje je 
lako odgovoriti. Od ihrizma, kad su u Zagrebu sku¬ 
pljana djela Vlačića-Ilirika do danas, u ovih sto go¬ 
dina, bilo je dosta vremena da se među nama oživi 
Vlačićev lik i da uskrsne njegova misao. Pisac koji 
je Vlačića obradio na ovaj način, učinio je to iz ne¬ 
koliko razloga. Od prvih gimnazijskih godina na na¬ 
rodno ugroženom istarskom tlu on je u Vlačiću vidio 
jedno daleko osamljeno svijetlo u našim kulturnim 
naporima i jedan kristalno čist lik, tvrd, prkosan. 

jak, neukrotljiv, najljepši lik, što je Istra mogla dati. 
U \^ačiću kao da su utjelovljene najbolje i najjače 
osobine našega naroda u Istri: radinost do iscrplje¬ 
nja, odanost stvari, vjernost ideji. Ni u čemu Vlačić 
ne zaostaje za velikim historijskim likovima; ništa 
nisu veći i značajniji od njega: Giordano Bruno, Ga- 
lilei, Savanarola, Hus, Luther ili Melanchton. 

U Vlačiću je tragično to, da je sve ono što je dao 
razvoju ljudske misli, dao neposredno zapadu i Ni¬ 
jemcima, i da je njegov rad kod njegovih našao 
mah odjek i može da bude primljen samo posredno 
u okviru primanja kulturnih vrednota zapada. To 
umanjuje njegov neposredni praktični značaj za 
Hrvate. Ah ne umanjuje veličinu njegove ličnosti na 
pozornici kulturnog zbivanja čovječanstva. I dok 
kod nas svaki gimnazijalac zna nešto o Galileju ih 
Savanoroli, malo je onih koji i toliko znadu o Vlačiću. 

Ovaj rad ne može da iscrpi problem Vlačića. Pi¬ 
sac je još kao student, stanujući u Hanauer Land- 
strasse, u istočnom dijelu Frankfurta na Majni, i 
prolazeći svakoga dana uz Weissfrauengasse u sta¬ 
rom frankfurtskom gradu, uz uhcu, gdje se nalazio 
samostan Bijehh Gospođa, u kome je Vlačić umiro, 
često razmišljao o sudbini ovog vehkog Istranina i 
već tada uzgred prikupljao podatke o njemu. Ka¬ 
snije je iskoristio Vlačićeve radove, koji se nalaze u 
zagrebačkoj Sveučihšnoj biblioteci, u biblioteci pro¬ 
testantskog teološkog fakulteta u Parizu, u bibho- 
teci u Oxfordu i u British Museumu u Londonu. Is¬ 
koristio je i ono, što je o Vlačiću napisano, koliko je 
mogao do tih radova doći. Ali ono što bi bilo možda 
najvažnije, nije iskorišćeno. To su Vlačićevi ruko¬ 
pisi. Oni se nalaze pohranjeni najviše u biblioteci u 
Wolfenbuttelu u Saskoj, do koje pisac nije imao 
mogućnosti da dođe. 

Tako nije mogao da sazna, da li postoji ih ne 
neki hrvatski rukopis Vlačićev. Ti su hrvatski ruko- 

piši nesumnjivo postojali. Njih spominje i sam Via- 
čić, spominje ih i Klombner u pismima koje je obja¬ 
vio Ivan Kostrenčić. Klombner tvrdi i da je vidio neki 
debeli rukopis Vlačićev namijenjen Hrvatima i Srbi¬ 
ma pod Turcima. Kako je Sebastijan Krelj, Slovenac 
iz Vipave, bio dugo Vlačićev učenik, nije isključeno 
da je »Otročja biblija«, koja se pripisuje Krelju, u 
stvari Vlačićevo djelo. Vlačić je pisao mnogo stvari 
anonimno, pa kad saski knez i barun Ungnad nisu 
dali da se ^ačić miješa u protestanske, hrvatske i 
slovenske knjige, može biti da je i ta »Otročja bi¬ 
blija« Vlačićeva, a ona bi po vanjskim znacima od¬ 
govarala onome katekizmu, o kome piše Klombner. 
Lingvisti bi to mogli ustanoviti analizom jezika. Ali 
postoji malo primjeraka toga djela, u Londonu je¬ 
dan, u Jugoslaviji ni jedan. Dr. Mirko Rupel (u djelu 
Slovenski protestantski pisci str. XXVII) nam iznosi 
da je u »Otročjoj bibliji«, koja sadrži katekizam na 
pet jezika (slovenski, hrvatski, njemački, latinski i 
talijanski) i »antitezu«, razliku između katoličkog i 
protestantskog učenja, Vlačić vjerojatno izradio hr- 
vatsko-srpski tekst. Ta biblija znači pokušaj da se 
Slovenci i Hrvati sjedine jezično u zajedničkom pra¬ 
vopisu. Nije mnogo sigurno da je Vlačić, koji je ne¬ 
prestano imao punu glavu grandioznih planova, koje 
je umio sjajno da ostvaruje, u ovom slučaju radio ne¬ 
što po planu svoga učenika Krelja. Veća je druga 
vjerojatnost, da je cijela »Otročja biblija« djelo Vla¬ 
čićevo, pri kome mu je Krelj pomagao, jer je Vlačić 
ne samo bolje znao materiju, nego i sve navedene 
jezike: hrvatski, talijanski, latinski i njemački i mo¬ 
žda je Krelj pomagao Vlačiću i radio po njegovim 
uputama. Da je Vlačić došao na misao jezičnog je¬ 
dinstva Slovenaca i Hrvata je također vrlo razum¬ 
ljivo. Njegov kraj (Labiština), kao i čitava Libur- 
nija, ima mnogo slovenskih riječi i slovenskog ak¬ 
centa. I sam naslov knjige »Otročja biblija« u ma¬ 
terinskom jeziku Vlačićevom je opet »Otročja bi- 


X 


blija«. Ako bi se pokazalo da je ova hipoteza točna, 
imali bi tako i jedan tiskani dokument Vlačićev na 
hrvatskom jeziku. 

U Vlačićevim rukopisima možda bi se našlo i 
mnogo više materijala o njegovim namjerama za 
osnivanje protestantskog sveučilišta (akademije) za 
Hrvate i Slovence. Ono što mi do sada o Vlačiću zna¬ 
mo, saznali smo ili iz njegovih autobiografskih spisa 
ili iz njemačkih i latinskih protestantskih i katoličkih 
spisa o njemu. Kako su biografi Vlačićevi do sada 
bili ili Nijemci (i Ulenberger koji je pisao latinski 
je Nijemac) ili Belgijanci, a talijanska monografija 
Načinovićeva je sasvim nekritična i nesamostalna, 
strani svijet nije interesiralo što je Vlačić smjerao 
da učini za svoju domovinu i za svoj narod. 

Bilo bi potrebno proučiti Vlačićeve rukopise i iz 
drugih razloga. Može se u njima naći bližih podataka 
o njegovom dodiru sa hrvatskim protestantima u 
Njemačkoj, jer je bilo toga dodira, može biti i kon¬ 
kretnih stvari o istarskom protestantizmu. I što 
može biti od zamašnog značaja za prosuđivanje Vla¬ 
čićeve ličnosti, možda je u njegovim intimnim pismi¬ 
ma prijateljima više materijala o njegovom djetin- 
stvu i školovanju u Mlecima prije odlaska u Nje¬ 
mačku. 

Pisac se sam bavio mišlju da neka od gornjih 
pitanja prouči i riješi, da bi lik Vlačićev u defini¬ 
tivnoj obradi bio potpuniji. Ali kako je vrijeme od¬ 
micalo, a pisac se po profesionalnoj dužnosti morao 
posvetiti drugim problemima, požurio je sa obradom 
onoga materijala sa kojim je raspolagao. 

Tako mu je dobro došao jedan koristan pod- 
strek. To je bila pojava časopisa »Danas«, koji su 
kratko vrijeme izdavali Miroslav Krleža i Milan Bog- 
danović. Krleži je bilo stalo do toga da se u »Da¬ 
nas« obradi tako značajna ličnost, kakva je Vlačić 
i prvi rukopis o »Placius-u« bio je pripremljen za taj 

časopis već aprila 1934. Pošto je »Danas« prestao 
da izlazi, prvobitni rukopis je bio ponovo prerađen 
1936. i u sadašnjem obujmu spremljen januara 1937. 

Mjeseca juna 1937, obratili su se piscu neki čla¬ 
novi upravnog odbora Društva hrvatskih književ¬ 
nika sa molbom da rukopis ustupi ovome društvu. 
Znajući za negativno mišljenje profesora Fanceva, 
pretsjednika društva, o čitavom hrvatskom prote¬ 
stantizmu, pisac nije mnogo vjerovao u mogućnost 
da »Flacius« u ovakvome obliku izađe u izdanjima 
toga društva. Ipak je na pismeno osiguravanje čla¬ 
nova DHK da je stvar »gotova« i da profesor Fan- 
cev nema šta više tu da kaže, ovlastio Miroslava 
Krležu, kod koga se rukopis nalazio, a koji je tada 
boravio u inozemstvu, da pri svome povratku ruko¬ 
pis ustupi DHK. 

Na jesen 1937. saznao sam da je D H K odbilo 
da izda »Flaciusa«. Ipak uprava DHK nije me iz- 
vjestila ni pismeno ni usmeno da je rukopis odbijen 
sve do trenutka kad je on ušao u štampu u izdanju 
»Hi'vatske Naklade«. U međuvremenu širene su vi¬ 
jesti da je rukopis odbijen zbog »historijskih ne¬ 
točnosti«, koje je ustanovio profesor Fancev, koji je 
opet kompetentan za historiju protenstatizma. Ove 
tvrdnje o »historijskim netočnostima« ponavljale su 
se usmeno i pismeno, tako da sam, prilikom davanja 
»Flaciusa« u štampu, bio prisiljen da 5. o. mj. uputim 
profesoru Fancevu ovo pismo: 


Poštovani gospodine profesore! 

Kako Vam je poznato, mjeseca lipnja prošle 
godine zamolila su me dvojica članova D. H. K. da 
ustupim D. H. K. svoj rukopis »Flacius«. Rukopis 
se tada nalazio kod književnika Krleže i po mojem 
ovlašćenju on je dat D. H. K. Na osnovu Vašega 
referata, kako mi je rečeno posrednim putem, ru¬ 
kopis je odbijen. U vezi sa tim odbijanjem širene 




su difamantne vijesti, da je rukopis odbijen zbog 
»historijskih netočnosti« koje ste, kako govore. Vi 
utvrdili. 

Danas sam dobio pismo iz Zagreba, gdje se te 
tvrdnje ponavlja. D. H. K. mene nije nikako oba¬ 
vijestilo, kako je i zašto rukopis odbijen. Ali fama 
ide dalje. 

Poradi toga, ja Vas kolegijalno molim, da mi 
učinite ovu uslugu: 

Da mi ili kao pretsjednik D. H. K. ili kao re¬ 
ferent dostavite razloge radi kojih je rukopis od¬ 
bijen, ako su razlozi zapisnički ustanovljeni. Ako 
nisu, da mi pošaljete prepis Vašega referata. Ako 
takav pismeni referat ne postoji, da mi pismom ja¬ 
vite razloge, koje ste naveli protiv izdavanja moga 
»Flacius-a« i da me ovlastite da to Vaše pismo 
objavim u predgovoru »Flacius-a«, koji ovih dana 
ulazi u štsimpu. 

Naravno da ja ne želim da Vi Vaše razloge ni 
ukoliko ublažujete. Meni se radi o utvrđivanju či- 
njeničkog stanja i ni o čemu drugom. 

Stvar je za mene žurna i molim Vas da mi od¬ 
govorite odmah. Htio bih da likvidiram taj slučaj, 
koji je, priznat ćete, za mene mučan, a na obavje¬ 
štenje D. H. K. čekam već šest mjeseci uzalud. 

Na ovo pismo dobio sam od profesora Fanceva 
ovaj odgovor, datiran 7 o. mj.: 

Poštovani gospodine profesore! 

Potvrđujem primitak Vašega pisma od 5. ov. mj. 
kojim od mene tražite nekaka objašnjenja, koja ja 
naročito ne bih smio »ni ukoliko ublažiti«, Vašem 
traženju ja ovim odmah i udovoljujem. 

Ponajprije istina je ovo: mjeseca lipnja (do 20) 
prošle godine ja sam bio u Pešti, od 21—27 posvr- 
Sio sam diplomske ispite sa svojim kandidatima, 
dana 28, 29 i 30 bio sam u Virju i vrativši se odande 

u noć oko 23 sati 30 min. obolio sam od posljedica 
teškoga hipertoničkog napadaja i poslije toga dalja 
tri mjeseca nisam nikako zalazio u D. H. K. 

Prije no što sam bio otputovao u Peštu, dru¬ 
štvu je za redovna izdanja bio ponuđen i Vaš »Fla- 
cius«. U tom času govorilo se o njemu, s obzirom 
na obradu, kao o »romanizovanoj biografiji« odno¬ 
sno o »biografičkom romanu«. I samo jer se on pri¬ 
kazivao takim, bilo je zaključeno da se zatraži zbog 
daljega postupka njegov rukopis. Nakon mnogog 
traženja rukopis je u toku mjeseca srpnja konačno 
dobiven, i upravni odbor D. H. K., da bi donesao 
odluku o tome može li ga prihvatiti ili ne, zamolio 
je mene teško bolesnoga, da ga pregledam i kažem 
svoje mišljenje. 

Uz mnogo napora ja sam ga u postelji savjesno 
i pozorno pročitao i pismeno dao odboru mišljenje 
da ga D. H. K. ne može nakladniku predložiti za 
izdanje, s razloga jer po ugovoru i po pretplatnim 
uvjetima u kolekciji od 6 knjiga moraju biti izdana 
4 romana i 2 knjige novela, odnosno eseja. Istak¬ 
nuo sam da Vaš »Flacius« nije ni jedno ni drugo 
ni treće, već monografija (studija) s pretenzijama 
na strogu naučnost. 

Na tu konstataciju ja sam u Vašem radu sa ža¬ 
ljenjem uočio tendencioznu i neukusnu (možda sam 
baš te riječi upotrijebio) napomenu o dosadašnjim 
hrvatskim istraživanjima t. zv. hrvatskoga prote¬ 
stantizma, pa na nju skrenuo i pažnju odbora, ali 
to nije imalo nikakve veze sa odbijanjem rukopisa. 

Kad sam negdje potkraj mj. listopada počeo 
ponovo zalaziti u D. H. K. pa i preuzeo predsjed¬ 
ništvo, iz jedne od sjednica što su održane za moje 
bolesti razabrao sam, da je i odbor jednoglasno bio 
mišljenja, da se Vaš »Flacius« ne može izdati zbog 
istih razloga koje sam i ja naveo. O svemu dalje 
da li ste obavješteni o zaključku ili niste i t. d. ra¬ 
zumije se, ja ni ovoga časa neznam, jer kad je to 

trebalo učiniti (ili direktno Vama ili Vašem po¬ 
sredniku), ja sam bio bolestan pa se nisam možda 
ni u Zagrebu nalazio (jer sam početkom kolovoza 
po Iječničkom savjetu otputovao). 

Moje je mišljenje bilo dato pismeno i u odbor- 
skoj sjednici moglo je biti pročitano samo onako 
kako je napisano. Ono se zacijelo i danas nalazi me¬ 
đu spisima i ja ću sutra dati to i utvrditi. Ja sam 
spreman, da Vam se ono dostavi čak i u originalu, 
ali tek kad Vaša knjiga bude štampana, jer ne bi 
htio da zbog moje zamjerke išta mijenjate u tekstu 
Vašega »Flacius-a«. Vi imate o protestantizmu Vaše 
mišljenje ja imam svoje, a ugleda li Vaš »Flacius« 
svijetlo u obliku kako je predležao u D. H. K. neka 
treći (na pr. prof. Šišić) presudi, jesam li ja oprav¬ 
dano u svom izvještaju u nekoliko riječi zamjerio 
Vam onu neukusnost na račun cjelokupne hrvatske 
nauke. Oprostite ovaj završetak pisma, on je slu¬ 
žben kao i Vaše pismo. Jer sve to da ste htjeli mo¬ 
glo je biti raspravljeno i objašnjeno i u najboljem 
prijateljstvu, kako sam Vam se i prije jednom bio 
javio najspremnije. 

Iz odgovora profesora Fanceva proizlazi slije¬ 
deće: 

1. Da je on predložio da D. H. K. ne primi u 
svoja izdanja moj rukopis Flacius, jer to nije ni ro¬ 
man ni novela, ni zbirka eseja nego monografija 
(studija) i prema tome ne odgovara uvjetima ugo¬ 
vora D. H. K. i njegovog izdavača. 

2. Da je profesor Fancev ustanovio u mome ru¬ 
kopisu »Flacius« neku »neukusnu napomenu«, ali ta 
napomena nije bila mjerodavna za odbijanje ruko¬ 
pisa. 

3. Da profesor Fancev neće da mi ustupi tekst 
svoga referata prije nego bude moj »Flacius« tiskan, 
jer se boji da bih iz njegova referata nešto naučio i 
rukopis popravio. 

4. Da profesor Fancev ostavlja da profesor Sišić 
odluči da li je on (Fancev) opravdano zamjerio onu 
neukusnost na račun hrvatske nauke. 

O »historijskim netočnostima« nema dakle ni¬ 
gdje govora. 

Ali iz svega gornjega ipak se ne vidi pravi uzrok 
zbog kojega nije »Flacius« primljen. To nisu ni »hi¬ 
storijske netočnosti«, jer u koUko se one odnose na 
Vlačićev život i djela, njih profesor Fancev i ne bi 
mogao da pronađe. Razlog nije ni onaj naveden u 
točci pod 1., jer koliko sam obaviješten, izdavač 
DHK bi rado izdao »Flaciusa«. 

Tendenciozna i neukusna napomena moja na 
račun cjelokupne hrvatske nauke odnosi se, koliko 
sam mogu da prosudim, na ovo: U zadnjoj glavi 
»Flaciusa« iznosim da je hrvatski protestantizam ne¬ 
dovoljno istražen, da su dosljedan pozitivan stav pre¬ 
ma protestantizmu zauzimali samo Hrvati ili Slo¬ 
venci koji žive u inozemstvu (Kostrenčić, Murko) i 
da pozitivno gledanje na hrvatski protestantizam iza¬ 
ziva reakciju protureformacije doma. 

Jedini i pravi uzrok što je DHK odbilo izdava¬ 
nje »Flaciusa« nalazim u tome, što se kulturna ori¬ 
jentacija DHK kreće danas na hniji, koja nije Ma¬ 
čićeva. U ostalom u današnjem zbivanju evropskom 
takva orijentacija je suvremena, a takva situacija 
samo pojačava aktuelnost Vlačićevih misaonih kon¬ 
strukcija. 

Vlačić je bio racionalist. To je jedan rijedak kri¬ 
tičan um, koji svuda traži konkretnu i pozitivnu 
spoznaju, što znači u historijskim proučavanjima iz¬ 
vore i činjenice. Uza sve to njegova kritičnost i skep¬ 
sa, kad istražuje dokumente, ne slabi njegovu nepo¬ 
kolebivu vjeru i čvrstinu uvjerenja. On je jedan od 
prvih velikih Slavena, koji u sebi sjedinjuju misao 
i akciju. 

Nije samo racionalist, nego je Vlačić i odlučan 

determinist. U čovjeku odsudno djeluje elemenat zla, 
koji sačinjava suštinu čovjeka. Suština je materija, 
meso, caro. Sve je meso, razum, pamet, duša, sve je 
to mesnato. Volja čovjekova je opredjeljena tom ma- 
terijalnošću, mesnatošću. Tako pokušava Vlačić da 
prodre u suštinu čovjekove unutrašnjosti, da nađe 
centralni princip čovjekovih akcija, da čovjeka obu¬ 
hvati cjelovito i svestrano. Pri tome on ne pre¬ 
staje da vodi borbu sa zlim u svijetu i u sebi, on se 
kroz životne patnje probija pravoj spoznaji, tražeći 
bez umora izlaz i svijetlo. 

Vlačić je zapadnjak. On se bori pod zastavama 
zapada i za ideje zapada. Zapad znači pobjedu ra¬ 
zuma i misli nad mistikom, znači naporan rad na 
zauzdavanju zla, na smanjenju količine patnje, na 
ublažavanju bola. Zapad znači vjeru u rad i uspjeh 
rada. 

U svemu tome Vlačić je učitelj. Njegova misao 
se još prije četiri stotine godina kretala na čudes¬ 
nim visinama, gdje je zrak čist i oštar, a vidik jasan 
i proziran. Nije suđeno svima da se uspnu do tih vi¬ 
sina, na kojima hvata vrtoglavica, ali su hrabri po¬ 
zvani da pokušaju da tamo dođu. 

Subotica 27. marta 1938. 

M. M. 

Književnost 

1. Vlačićevi radovi 

U ovoj knjizi poslužio sam se mnogim originalnim 
Vlačićevim djelima pisanim latinski i njemački. Ne svi¬ 
ma, jer njih ima, osobito polemičkih, vrlo mnogo. Oni 
radovi koje sam iskoristio, navedeni su u tekstu ili u bi¬ 
lješkama. Ritterova biografija o Vlačiću sadrži na kraju 
popis VlaČićevih knjiga. Taj popis zaprema 20 strana 
(formata 16®). Pregerova biografija sadrži popis djela 
od 32 strane i u tome popisu navedena su 263 Vlačićeva 
tiskana rada. Ali kako su tamo uz latinska djela nave¬ 
deni i njemački prijevodi tih djela, originalnih VlaČićevih 
radova bit će nešto manje. Ipak i takvih radova ima pre¬ 
ko 200. Mnogi od tih radova su kraći polemički spisi i 
ne premašuju obujam današnjih revijalnih rasprava. Ali 
mnogi su veliki, najveći među njima »Clavis scripturae 
sacrae« zapremao bi bar 4 do 5 hiljada strana današnjeg 
formata velike osmine. 

Njemački citati iz VlaČićevih djela unošeni su u tekst 
u onom njemačkom jeziku i pravopisu, kojim je Vlačić 
pisao. 

2. Radovi o Vlačiću 

Pisac je iskoristio ove radove o Vlačiću: 

Johann Balthasar Ritter, M. Flacii Illyrici, ehemals 
beriihmt und gelahrter Theologi in Teutschland Leben 
und Tod, Frankfurth und Leipzig, I. izdanje 1723, drugo 
izdanje 1725, str. 398, u 16®. Drugo originalno izdanje 
nalazi se i u Sveučilišnoj biblioteci u Zagrebu. 

Dt, a, Twesten, Matthias Flacins Illyricus, Berlin 
1844, str. 143. Sadrži i tri Vlačićeva rada autobiografske 
vrijednosti i jednu raspravu Hermanna Rossela o drža¬ 
nju Melanchtona u interimu. 

Wilhelm Preger, Matthias Flacius Illyricus und seine 
Zeit, 2 knjige, I. knjiga 1859, strana 436, druga knjiga 
1861, str. 581, obje in 8® u Erlangenu. Ovo je najteme 
ljitije i najopsežnije djelo o Vlačiću, ujedno i najbolje i 
najpozitivnije za njega. 

G, Kawerau, Flacius, Realencyclopaedie fiir prote* 
stantische Theologie und Kirche, VI Band, 1899, str. 82 
do 92. Tamo je navedena i ostala njemačka literatura o 
Vlačiću. 

Dr. Ermanno Nacinovich, Flacio, studio biografico- 
stprico. Rijeka 1886, str. 67, in 8°. Nesamostalno deskrip- 
tivno djelo, rađeno u glavnome po Pregeru. 

Giinter Moldaenke, Schriftverstandnis und Schrift- 
deutung im Zeitalter der Reformation, Teil I Matthias 
Flacius Illyricus, Stuttgart, 1936, str. 629 velike osmine. 
Temeljito protestantsko djelo o Vlačićevoj teologiji, u 
glavnome o njegovom tumačenju Pisma. 

Wilhelm Dilthey, Weltanschauimg imd Analyse des 
Menschen seit der Renaissance u. Reformation (Dietheys 
Gesammelte Schriften II Band, I izdanje 1913, III izda¬ 
nje 1923, zatim opet neizmjenjeno 1929). Vlačićev kul- 
tumo-historijski značaj obrađen je osobito na str. 109 i 
116—127. 

Tomaso Luciani, Mattia Flacio Istriano di Albona, 
notizie e documenti, Pula 1869, str. 24. Pisac iz roda 
Vlačićeve majke ograničava se na dokaze da je Vlačić 
bio Istranin i Labinjan a ne Dubrovčanin, kako se u pr¬ 
voj polovici 19 vijeka pogrješno tvrdilo. 

Emilij Laszowskiy Matija Vlacić Franković, glasoviti 
Hrvat-Istranin XVI vijeka, Zagreb 1909, str. 24. Kratko 
predavanje o vanjskim okvirima Vlačićevog života, ra¬ 
đeno po Ritteru. I Laszowski, kao i ostali naši pisci, piše 
Vlacić mjesto Vlačić, prema njemačkim i talijanskim ori¬ 
ginalima, iako se u Vlačićevom kraju Vlačići zovu Vlačići 

a ne Vlacići. Mjesta Vlahi i Frankovići oko Labina, koje 
spominje Laszowski, ne postoje. Ali ima u tome kraju 
više naseobina VlaČića. 

Ostalo. Inače o Vlačiću u našoj literaturi je pisano 
malo. Nekoliko strana u Bučarevoj Povijesti hrvatske 
protestantske književnosti je nedovoljno za ocjenu i pri¬ 
bližnog značaja Vlačićeve ličnosti. Kdrhier (Rad Jugosl. 
Akademije knj. 145, str. 32, 1901) u svome članku o 
Grbcu (Matthias Garbitius Illyricus) napisao je o Vlačiću 
samo nekoliko epitetona kao: »poznati onaj svađijivi 
teolog i okoreli pristaša čiste Lutherove nauke«. 

3. O XVI. vijeku i reformaciji 

Najobimniji materijal o reformaciji u XVI. vijeku 
sadrži ogromno djelo: Leopoid von Rauke, Deutsche ge- 
schichte im Zeitalter der Reformation, u šest knjiga, koje 
su izlazile 1839—1843 i 1846. Isti materijal je podan pri¬ 
stupačnije, skraćeno i popularno u izvodima: Manner 
und Zeiten der Weltgeschichte, 1916 i više izdanja po¬ 
slije. Po Ranke-u je kasnije rađeno više njemačkih djela 
o reformaciji i XVI. vijeku. Među najnovijima je djelo 
Karl Brandi, Deutsche Reformation und Gegenreforma- 
tion, 2 knjige, I. str. 364, II. str. 329, 1927. 

Vrlo instruktivno je i novije francusko djelo: Henri 
See et Armand Rebillon, Le XVIe siecle. Pariš 1934, str. 
410, kao pregled općeg ekonomskog i kulturnog razvitka 
XVI. vijeka. 

4. O hrvatskoj reformaciji 

Najvećih zasluga za istraživanje reformacije u Hr¬ 
vatskoj imaju Ivan Kostrenčić i Franjo Bucar. Kostrenči- 
ćevo djelo Urkundliche Beitrage nije sporno, jer sadrži 
originalna pisma hrvatskih i slovenskih reformatora. Bu- 
čarov rad je mnogostran, objavljivan je prije četvrt vi¬ 
jeka i rezultati toga rada nisu osporeni u književnosti. 
U usmenim predavanjima i seminarima se spori njihova 
točnost. Najnoviji rad o hrvatskoj reformaciji je Dr. 
ErszSbet TaTczay, A reformacio Horvat-Szlavonorszagban, 

u časopisu »Theologiai Szemle«, Debrecin, 1929, str. 195 
do 287, osobito pregled napredovanja reformacije u užoj 
Hrvatskoj str. 223—232. Autorka iznosi i interesantne 
informacije o emigraciji Hrvata iz Hrvatske čim je pro- 
tureformacija započela. »A znali su da im ovdje mira ne 
će biti, te s toga odlaze odavle ili svojevoljno ili zato što 
ih primoravaju, onamo, gdje su smjeli slušati govor svoje 
duše. Mnogi su prešli u Mađarsku gdje su Hrvati imali 
bogoslužje na narodnom jeziku još u XVIII. vijeku... 
I Štipan Konzul dolazi im ovamo (u Vašvar) za propo¬ 
vjednika kad je ukinuta tiskara u Urachu«. Str. 229. 

O kulturnom značaju reformacije pisao je uz Ko- 
strenčića (predgovor njegovim dokumentima) osobito 
Matija Murko^ O prethodnicima ilirizma »Nova Evropa«, 
knj. II, 1921, str. 83—90, i zatim veće Murkovo djelo: 
Die Bedeutung der Reformation und Gegenreformation 
fiir das geistige Leben der Siidslaven, Prag und Heidel- 
berg 1927, str. 184. 

Između profesora Murka i profesora Fanceva vođe¬ 
na je diskusija o uticaju hrvatskih reformatorskih knjiga 
na kasniju protimeformatorsku narodnu književnost u 
glavnome na lingvističkoj osnovi i ona je za predmet ove 
knjige bez bližega interesa. 

Hrvat, porijeklom iz Labistine, iz jednoga od više 
malih naselja, koja se sva zovu Vlačići, između ušća 
Raše, Crne Funte i Plomina na lijevoj obali raškoga za- 
liva, rođen u Labinu, njemački sveučilišni profesor i teo¬ 
log, Mate Vlačić znači vrlo mnogo za njemački duhovni* 
razvoj. U njemačkoj reformaciji njega stavljaju nepo¬ 
sredno do Luthera, u evangeličkoj teologiji i iznad njega. 
Ali nije mali ni njegov značaj i za duhovni napredak ev¬ 
ropskog čovječanstva. Kao izdavač i glavni pisac prve 
kritički pisane povijesti kršćanskih crkava, Vlačić je dao 
reformatorskim tezama naučnu osnovu. Njegova su 
djela nadživjela njega i njegovo vrijeme. Njegova kritika 
Rima još je uvijek aktuelna i savremena, a njegov život¬ 
ni put pokazuje sudbinu junaka vjere i misli, mnogo vo¬ 
ljenog, a još više omrznutog, punih 25 godina (treća če¬ 
tvrtina 16 vijeka), u svima zemljama između Rima, Ant- 
vverpena, Hamburga i Berlina. On je bio niz godina naj¬ 
ugledniji i najuticajniji njemački protestantski teolog, 
neposredno poslije smrti Lutherove, priman i počašćivan 
od careva, kneževa i plemića, da bi ti isti carevi, kneževi 
i plemići izdavali zatim tjeralice za njim i naloge za 
hapšenje, i da bi, ne dočekavši za života da njegova stvar 
pobjedi, umro gonjen, gladan, odbačen, napušten od sviju 
moćnih i uglednih u uboškom domu samostana Bijelih 
Gospođa u Frankfurtu na Majni, kamo se bio u tajnosti 
sklonio sa cijelom velikom, tada bolesnom i jadnom obi¬ 
telji. I kad se baci tako retrospektivni pogled na taj indi¬ 
vidualni život koji se završio naglo i očajno u 55 godini, 
a koji je sav bio u zadivljujućoj pravolinijskoj borbi za 
pobjedu uvjerenja jednoga razuma, što je nikao na bije¬ 
lom usijanom kamenu na obronku labinskih brda, a uga- 

sio se u nekom tamnom samostanu Bijelih Gospođa u 
gradu, koji je kasnije postao kolijevka Goethea, i kad 
ne bi bila ostala poslije njega, cijela biblioteka, stotine 
knjiga kod nas potpuno nepoznatih njegovih latinskih i 
njemačkih djela, ipak bi njegov tvrdokorni i nesalomljivi 
karakter, koji je misao i spoznaju svoga razuma više ci¬ 
jenio od životnih pozicija, katedara, novca, egzistencije 
i samoga svoga materijalnoga života, ipak bi taj karak¬ 
ter bio najljepše svjedočanstvo kraja i naroda koji ga je 
dao, svjedočanstvo, kakvih ni povijest civilizacije ne po¬ 
znaje tako mnogo, da bi zasluživalo da ostane među 
nama zaboravljeno. 

I. Vlačić na prelomu vijekova 

Granicu između zapadno-evropskoga srednjega 
i novoga vijeka čine puščani prah i stalna plaćeni¬ 
čka vojska, mašina za proizvodnju papira i pokretna 
slova koja se mogu slagati i sa njima štampati, ot¬ 
krića novih kontinenata i novih puteva po oceani¬ 
ma, nagomilavanje bogatstva u gradovima koje se 
počinje pretvarati u veći trgovački i početni indu¬ 
strijski kapital i povećavanje gradskoga stanovni¬ 
štva, prelaz od malih gradskih autonomija na cen¬ 
tralistički upravljane veće teritorijalne države, pre- 
nos središta historijskog zbivanja sa Sredozemnog 
mora na unutrašnju kontinentalnu Evropu i na 
Atlantski ocean, početak prelaza iz naturalne u nov¬ 
čanu privredu i oslobođenje duha čovjekovog od više 
stoljetne skučenosti i okamenjelosti. 

Sve to nije zadalo nikakav »smrtni udarac» 
starome poretku. Još uvijek osvajači novih zemalja 
i kontinenata vrše »misije« u ime papino i sa njego¬ 
vim blagoslovom, još uvijek u gradovima crkve i 
samostani su centar duhovnog života i na novim 
sveučilištima teolozi vođe duhovnih orijentacija, još 
uvijek traje i feudalni i cehovski red. Ali kao što su 
predhodna četiri stoljeća značila u agraru postup¬ 
no zarobljivanje seljaštva i stvaranje kmetskih od¬ 
nosa, u gradovima cehovski monopol, u Evropi 
učvršćivanje papinske svjetovne i duhovne vlasti, 
idući četiri-vjekovni razvoj znači kidanje svega to¬ 
ga, polako, suvremenicima pretežno neprimjetno 
lomljenje postignute ravnoteže u stacionamosti. 

oslobođavanje seljaka od feudalne povezanosti, gra¬ 
đana od cehovske kontrole, ljudske savjesti od cr¬ 
kvenih učenja. U tom graničnom historijskom pe¬ 
riodu, kad je Husova smrt na lomači postajala sim¬ 
bol i opomena narodima a taborska borbena kola 
jugočeških seljaka već javljala svijetu novo uskrs¬ 
nuće značaja mase u historijskom zbivanju i kad su 
Fugerove mjenice za njemačke izborne knezove više 
vrijedile od potpisa najmoćnijega rimskog cara nje¬ 
mačke nacije Karla V, javio se Vlačić, kao suvre¬ 
menik Machiavelija i Luthera, jednu generaciju po¬ 
slije spaljivanja Savanorole (1498), a u isto vrijeme, 
kad su Engleska, Španjolska i Francuska već bile 
na putu da postanu velike teritorijalne nacionalne 
države i da započnu borbu za prvenstvo i u Evropi 
i u kolonijalnim posjedima, sve tri nastojeći da ima¬ 
ju, u svojoj borbi, veliki politički uticaj pape na svo¬ 
joj strani. 

Vlačićev život (1520—1575) pada u ono burno 
vrijeme kad je zapadna Evropa krenula da osvoji i 
podijeli zemaljsku kuglu, a istočna je u najvećoj 
mjeri u strahu i nesigurnosti, ugrožena napadima 
Turaka i sva još u svakodnevnoj odbrani od njih. 
Trinaest godina prije Vlačićevog rođenja kršten je 
novi kontinent: Amerika, malo zatim (1512) otkri¬ 
ven je za Evropu Tihi Ocean, a godinu dana prije 
tog rođenja Magellan je prvi oplovio svijet. Za Vla- 
čićeva života otkrivena je i istražena Kanada i Ev¬ 
ropljani su osvojili Srednju i Južnu Ameriku. A one 
godine kad je Istranin Vlačić imao na svojoj svadbi 
za gosta Martina Luthera (1545) pronađeni su ve¬ 
liki izvori srebra u Potosi (Peru), koji su izbacili 
poplavu ove dragocjenosti na evropsko tržište i 
užasnu i neslućenu novu kupovnu snagu u evrop¬ 
ske gradove. Tri stotine hiljada kilograma srebra 
moglo je da se godišnje prenosi iz Amerike u Evro¬ 
pu, samo iz toga peruanskoga rudnika. To je bilo 
vrijeme velikog procvata zapadno evropskih grado- 

va, naročito u Španjolskoj, na francuskoj obali 
oceana, u Holandiji i Engleskoj. U to vrijeme je os¬ 
novan Le Havre i procvao Bordeaux, Antwerpen 
je dobio burzu (1531) i prvu veliku lutriju, a samo 
pet godina poslije Vlačićeve smrti engleski gusar 
Drake donio je na četiri male lađe od ukupno 375 to¬ 
na jedan milijun i po funti sterlinga plijena u En¬ 
glesku. Drakov plijen uložen kasnije u trgovačke 
poslove sa inozemstvom, njegova glavnica i kamata 
na kamate od njega, predstavljaju točno, po računu 
Keynesa, onoliko, koliko iznosi vrijednost investi¬ 
cija Velike Britanije u inozemstvu, danas. Poslovi 
se sjajno razvijaju, kapitala ima, a ipak se traži, 
rimski carevi (Karlo V), i ako dobri katolici, na¬ 
stoje da svoje odluke prilagode novoj stvarnosti i do¬ 
puštaju kamatu od 12%. Nastaju banke kod kojih 
se vladari zadužuju, bankrotstva i krize, kad kra¬ 
ljevi ne mogu da plate svoje dužničke obaveze o ro¬ 
ku. Za života Vlačićeva dvije tada ekonomski naj¬ 
naprednije zemlje proživi ju ju državne bankrote. 
Francuska godine 1559, Španjolska 1575. Na bur¬ 
zama ( Antwerpen, Lyon) razvija se velika speku¬ 
lacija, vrši se mobilizacija i koncentracija kapitala, 
prva terminska trgovina omogućuje velike diferen¬ 
cijalne zarade. Od razmjene robe radi robe prelazi 
se na razmjenu novca radi novca i novčane dobiti. 
Posjedovanje gotovoga novca stvara posebne šan¬ 
se za ekonomski uspjeh. Trgovački kapital pretvara 
se u finansijski i industrijski. Plemstvo, bogati gra¬ 
đani, naročito trgovci i vlasnici manufaktura ulažu 
novac u nove novčane zavode, odavde on struji na 
sve strane. Obilje novca i njegova upotreba omogu¬ 
ćuje velike planove i velike poslove. Stvaraju se pr¬ 
va akcionarska društva. U vremenu, kad je Vlačić 
u naponu svoje snage i bojuje svoju najslavniju bit¬ 
ku, Englezi stvaraju (1554) prvo akcionarsko dru¬ 
štvo Moscovy Company (245 akcija od po 25 funti) 
za jedan put u Rusiju preko Bijelog mora i Ar- 


27 



hangelska koji Englezi osnivaju i zatim kroz teško 
prohodne i nepoznate krajeve do Moskve. Kasnije 
će ta dionička društva, stvorena za okazionalne po¬ 
slove, dobiti obilježje stalnosti. 

Ekonomska stvarnost lomi crkvena učenja o 
ekonomiji. Prvobitno je crkva zamišljala da će mo¬ 
ći zabranjivanjem lihve, t. j. uopće suzbijanjem na¬ 
plaćivanja kamate na posuđeni novac da zaštiti se¬ 
ljake i sitne zanatlije. Ali zabrana trgovine novcem 
nije mogla da se izvodi u djelo, kad su počeli da tra¬ 
že novac na zajam trgovci i početni industrijalci 
(manufakturiste). Svarana je nova industrija, otva¬ 
rani su novi rudnici (otac Lutherov je bio rudarski 
radnik), podizane su nove radionice gvožđa i oru¬ 
žja, koje su onda počele da rade i sa tuđim, pozaj¬ 
mljenim kapitalom. Vlasnici tekstilnih radionica, 
novih tiskara, privilegovane industrije u merkanti- 
lističkom periodu koji već započinje, su trgovački 
poduzetnici. U ovom staležu sitnih gradskih kapita¬ 
lista, koji se stvara, naći će prvo Luther, a zatim i 
Vlačić jak ekonomski oslonac. Luther umije da na¬ 
đe veze, pomoći i zaštite i kod knezova. Vlačiću 
ostaje u njegovim sjajnim magdenburskim danima 
samo potpora onog novog malograđanskog staleža. 
I kasnije, jedina zakloništa njegova će biti samo 
par slobodnih gradova njemačkih do kuda nije sti¬ 
zala svemoć kneževa. 

Napredak gospodarski postaje osnova nove du¬ 
hovne kulture. Povećanje radionica, podizanje mo¬ 
stova i kanala, procvat banaka, porast bogatstva i 
udobnosti na svima stranama znači već pozitivniji 
stav vremena, društva, crkve i pojedinaca prema ži¬ 
votu, t. j. prema ovom konkretnom životu na zemlji. 
Nastaje vrijeme kada fiorentinski, venecijanski i 
milanski manufakturiste više vjeruju u zlatne fio- 
rine, nego u snuždene Madone na starijim platnima, 
i kad im treba pružiti Madone u onom obliku u kome 

će ih više zavoljeti. Jer bez njihovih fiorina talenti 
slikara ostali bi besplodni. 

Zapadna crkva je u to vrijeme postala sasvim 
jedna talijanska politička vlast. U praksi, centrala 
rimske crkve vodi materijahstičku pohtiku bogaće¬ 
nja, samo su sredstva obogaćivanja politička a ne 
ekonomska. Obnavlja se i podiže Rim, vatikanske 
zgrade, cvate arhitektura, grade se bazilike, klešu 
se kipovi i slikaju zidovi i platna. Papinski dvori po¬ 
staju sve više slični dvorima rimskih careva po ob¬ 
liku i životu na njima. Na gradska vrata, na crkve, 
zgrade, zidove i spomenike, na tvrđave i kanale ure¬ 
zuju se papinski grbovi i imena Aleksandra VI i Ju- 
lija n. Vatikan se vezuje ogromnim hodnikom na 
visokim zidovima sa kaštelom svetog Ajiđela, koji 
gospodari sa Rimom, dok Rim hoće da zagospodari 
Italijom da bi mogao sve zemlje i gradove katolič¬ 
kog svijeta da prisili na podložnost i na plaćanje 
danka. Rim nije proizvođački ni trgovački grad kao 
što su Firenca, Venecija, Milano, Genova. Nikad on 
to nije bio, ni prije u doba careva, ni u vrijeme re¬ 
nesanse i reformacije, ni danas u doba Musolinija. 
To je vojno, političko i diplomatsko središte, koje u 
gospodarstvu učestvuje samo kao potrošač, ali kao 
potrošač i politička vlast tri hiljade godina već mo¬ 
ćan, uticajan i vješt. Kroz stoljeća i stoljeća, kroz 
hiljade godina Rim je razvijao i usavršavao vješti¬ 
nu vladanja nad drugima, taj se vječiti grad održa¬ 
vao neprestano sredstvima dopremljenim iz drugih 
uvijek barbarskih zemalja. Njegovi bi životni soko¬ 
vi presahli da nije bilo prvo osvojenih provincija, iz 
kojih su se sipala bogatstva u Rim, kasnije careva 
i kraljeva koji su klečali pred papama i davali im 
tribute i crkvena imanja, svećenika i vjernika u ci¬ 
jelome svijetu koji su svoj novčić za spas duše slali 
Rimu. Vatikanski hodnici i dvorane, muzeji i biblio¬ 
teke, riznice i kapele još se i danas pune dragocje¬ 
nim poklonima vladara iz svih krajeva svijeta, vla- 

dara katoličkih i nekatoličkih, i premda od tih da¬ 
rova vatikanski politički aparat ima malo koristi, 
oni simbolično pokazuju kako su pape nastojale 
kroz vijekove, da svi putevi na kojima se prenosi 
blago ovoga svijeta, imaju svoj krajni cilj u njiho¬ 
vom vječnom gradu. 

Od značaja je, da će prvi veliki sukobi nero- 
manskih katoličkih naroda sa Rimom nastati zbog 
tih neprirodnih materijalnih odnosa. Prvi istup oks- 
fordskog teologa Wiklefa proti Rimu je njegova 
obrana postupka kralja Eduarda IH, koji nije htio 
da plaća papi danak (1366) i njegovo obrazlaganje 
ispravnosti oporezivanja crkvenih imanja od stra¬ 
ne kralja. Češka reformacija braneći ideje Wiklefo- 
ve, da je jedino sveto pismo božji zakon i da na os¬ 
novu njega ne pripada papi vrhovna crkvena vlast, 
prima dosljedno i nacionalističke ekonomske ideje 
Wiklefove. Luthera su Nijemci najbolje razumjeli 
kad je govorio protiv slanja dragocjenog njemač¬ 
kog novca u Rim za bezvrijedne papine oproštaje 
grijeha. 

Razvoj nauka na sveučilištima, koja se osni¬ 
vaju u 14, 15 i 16 vijeku stvara sve jasniju granicu 
između vjerovanja i znanstvene spoznaje. U prvim 
godinama Vlačićevog boravka u Wittenbergu (1543) 
izašla su dva značajna znanstvena djela: Koperni- 
kov »De revolutionibus orbium coelestium« i Vesa- 
lino (Vesale) »De corporis humani fabrica«. Raz¬ 
vija se matematika, geologija i mineralogija. Istra¬ 
žuju se filozofski, lingvistički i historijski osnovi 
prava, budi se na svima stranama osjećanje pripad¬ 
nosti narodu i njegovanje narodnog jezika. Sasvim 
je prirodno da će se brzo sa novim naučnim apara¬ 
tom pristupiti i crkvenim i religioznim problemima. 
Ako je Sveto pismo izvor svih crkvenih učenja, po¬ 
javit će se pitanja kako da se pismo tumači, čak 
problematika izvora samoga pisma, njegovog prvo¬ 
bitnog teksta i značaja pojedinih originalnih, he- 

brejskih i grčkih riječi i pojmova u njemu. Nastati 
će pitanje o slobodi tumačenja pisma i oko toga, da 
li mora biti ispravno samo papino tumačenje. 

U svima kršćanskim zemljama zapada bilo je 
živo i jako osjećanje da ne postoji suglasnost izme¬ 
đu učenja biblijskog, misije prve kršćanske crkve i 
rada sadašnje rimske crkve. U krilu rimske crkve 
vođena je borba o primatu rimkoga biskupa. Rim¬ 
ski biskupi (pape) opet vodili su već nekoliko sto¬ 
ljeća borbu za primat crkvene vlasti nad svjetov¬ 
nom. Oni su bili daleko od toga da šire mir među 
ljudima, zemljama i narodima, nego su svima sred¬ 
stvima političke akcije, koja su upotrebljavana u 
tadašnjim političkim borbama na apeninskom polu¬ 
otoku, nastojali da dođu do novca, vlasti i politič¬ 
kog prestiža. Svaki pokret za obnovu crkve uguši- 
van je tim sredstvima političke akcije. Svećenici i 
svjetovnjaci koji se nisu pokoravali političkom uti- 
caju papa, bivali su podjednako isključivani iz cr¬ 
kve, i ako se moglo, ubijani ili paljeni živi na lomači. 
Baš na ovome prelomu vijekova pape su smatrali 
sasvim normalnima akcije, da svojim crkvenim po¬ 
ložajem i prestižem političkim osiguraju svojim si¬ 
novima ili rođacima politička mjesta, gradove i do¬ 
hotke. (Do danas je u katoličkoj crkvi ostala ova 
ekonomska kombinacija da mnoge obitelji stiču 
imovinu i nasljedstva od rođaka svećenika i redov¬ 
nika). Oni su uvijek na nekoj od dviju zavađenih 
strana (kraljeva, gradskih republika, kneževa), ali 
nikad stalno na istoj. Crkva, pape, kardinali i bis¬ 
kupi, svećenici i redovnici postali su i u samoj 
Italiji predmet ismijehivanja, ironiziranja, kariki- 
ranja. Takav je ton i do danas ostao na evrop¬ 
skom jugu, ali južni Evropljani, možda zbog ljepote 
života na Sredozemnome moru, možda zbog klime, 
možda zbog klasične lijenosti svoje, nisu nikad ovaj 
stav prema crkvi, sve do danas, uzimali ozbiljno i 
izvlačili iz njega zaključke za svoje akcije. Kritičari 

i ironizatori podržavali su najbolje odnose sa objek¬ 
tima svojih duhovitih ironija, ručavali su sa njima 
i zajednički su se smijali tim paradoksima. Trebao 
je da se otpor, koji je svuda postojao, prenese i uhva¬ 
ti korjena u zemljama gdje ljudi više cijene riječi, i 
vezuju se za riječi, kao simbole ideja i načela. 

Kad je moć centralnih monarha rasla, i kad su 
kraljevi španjolski, francuski i engleski uspjevah 
da se učvršćuju uz pomoć papinu, da zaključuju sa 
njima saveze i lige, prijateljstva i dobijaju pomoć 
njegovu u svojoj unutrašnjoj politici, otvoren otpor 
protiv pape u tim zemljama nije bio moguć. Samo 
su na njemačkom terenu postojale neke šanse, baš 
zbog historijskog sukoba mnogostoljetnog, između 
Germana i Rima, između rimskih careva njemačke 
nacije i rimskih biskupa, između barbarske snage 
zavojevačkih četa i fine diplomatske, latinske vje¬ 
štine, između životnih energija centralne i sjeverne 
Evrope i dugog iskustva političkih borbi na apenin¬ 
skom tlu, između prava pesnice i historijskih pisa¬ 
nih pergamentskih prava. Romanske zemlje imale 
su, napokon, svaka po nešto od staroga Rima: gra¬ 
dove, jezik, civilizaciju, tradicije, jedan zajednički 
duhovni fond. Nacionalni ponos nije im bio vrije¬ 
đan od papa. Ako je francuski kralj bio u nekom 
savezu protiv pape, to je bila borba rođaka oko na¬ 
sljedstva ili oko granice. Sa Nijemcima je postojao 
neprestano više ili manje otvoren sukob. Latinski 
jezik je bio narodu potpuno tuđ, kao što im je bila 
i ostala tuđa sva rimska civilizacija. Jedan Medici 
je uvijek imao šansa da će postati rimski papa, bran- 
derburški ih saski knez nisu to nikad mogU da bu¬ 
du. A ipak su u crkvenom porezu njemački gradovi 
imali znatna udjela i Heine sa ironijom spominje, 
da Luther nije nikako razumio u čemu se sastoji 
Tetzelova trgovina sa oprostima grijeha, dok je od 
utržaka tih oprosta ipak građena rimska katedrala. 

Ipak nisu šanse za uspjeh reformacije ni u Nje- 

mačkoj bile odviše jake. Nacionalni momenti igrali 
su neku ulogu, ali je ona više bila podsvijesna nego 
jasno izražena. Kad je Luther držao svoj historijski 
govor na saboru u Wormsu (1521) na njemačkom 
jeziku, njemački car ga nije razumio i on je morao 
da prevodi na latinski. Drugi dan poslije toga govo¬ 
ra, mladi njemački car Habsbugovac Karlo V je dao 
izjavu na francuskom jeziku, da će ostati vjeran 
vjeri svojih djedova, odan katoličkoj crkvi i progo¬ 
niti Luthera kao raskolnika. To se u glavnome po¬ 
novilo i u Augsburgu (1530) kad je caru augsbur- 
ška konfesija inače pomirljivo i oprezno izrađena, 
taktički i kompromisno, tako da su njome prote¬ 
stanti u taj čas bili vrlo blizu katolicima (Rauke), 
morala da bude prevođena na latinski i francuski 
jezik. U svojoj odlučnoj borbi protiv kompromisnog 
interima, koji je započeo i do kraja vodio, Vlačić 
dvadeset godina kasnije piše: 

»Ich hab aus Philippi (t. j. Melanchton) Munde 
gehort, dass er sagte: Ich weiss gewiss, dass unser 
Hof dermassen gescheit ist, dass, wo er vom Kai- 
ser gleich nicht gedrungen wUrde, so wird er nicht 
desto weniger, wie er nur immer kann, sich befleis- 
sen, dass er das Bapstumb wieder einsetze. Denn er 
meint dasseibe Wesen sei zu seinem Regiment be- 
quemer denn das jetzige«.^) (Flacius, Bulla des An- 
tichrists, Magdenburg 1550). 

Car i njegov dvor bili su neprestano na strani 
katolicizma i bilo je pitanje samo u tome, u kojoj 
mjeri će car iskoristiti protestantizam kao sredstvo 


*) »Cuo sam iz Filipovih (Melanchtonovih) ustiju, da 
je rekao: Ja znam sigmmo, da je naš dvor toliko pame¬ 
tan, da će, i onda ako baš ne bude prisiljen od cara, ipak 
nastojati, koliko god bude mogao, da ponovno uspostavi 
papizam. Jer on smatra da je papizam za njegov režim 
udobniji od sadašnjeg stanja.« 

u borbi protiv pape i kakav će oružan otpor njema¬ 
čki knezovi biti u stanju da dadu protiv cara. Njihov 
stav je mnogome zavisio od koristi, koji su imali od 
protestantizma da očekuju za učvršćenje svoga po¬ 
ložaja. Ali je nesumnjivo Luther uspjeo da dirne i 
u njihov ponos. Prilikom sabora u Augsburgu i agi¬ 
tirajući za svoju stvar Luther je pisao izbornom 
knezu od Meinza: 

»Trebat će da se upiše u jednu historiju da 
se smije da traži javno i bestidno da sabor 
tako prokune evangeUčko učenje kao da su u 
Njemačkoj sami panjevi a u saboru sami maj¬ 
muni ... Mi Nijemci nećemo prestati da vjeru¬ 
jemo Rimu i njegovim Talijanima, dok nam ne 
prirede kupku i to ne kupku za znojenje, nego 
krvavu kupku. Glavar, taj fiorentinski rod, bi se 
radovao, kad bi se Nijemci međusobno zavađali. 
On bi se tad smijao u šaku i govorio: Eto, vi, 
njemačke životinje, nećete da me imate za gla¬ 
vara, pa sad imate. Ja nisam prorok, ali molim 
vas svu gospodu, budite na oprezu, nemojte 
da mislite da radite sa ljudima, kad radite sa 
njim i njegovima, nego sa samim đavolima: 
jer tu stoje same prevare đavola iza svega.« 

Ali Luther je i na drugi način umio da prido¬ 
bije srce kneževa za svoju stvar. On je tražio refor¬ 
mu crkvenog ustrojstva, kako bi crkva najviše od¬ 
govarala interesima njemačkih kneževa. Sa prestan¬ 
kom redova i samostana, sa ukidanjem biskupske 
vlasti i oduzimanjem crkvenih dobara ojačala bi 
svjetovna moć kneževa. Luther je crkvenu oblast 
odijelio od svjetovne, što znači da je u svjetovnim 
stvarima crkvu podredio zemaljskim vlastima. On 
je u tome vidio i nacionalizaciju crkve. Riješavanje 
o crkvenim stvarima nacionalizovane crkve vrši se 
samo na nacionalnim saborima. Tako bi se izbjegla 
opasnost da se o unutrašnjim njemačkim vjerskim 
stvarima raspravlja sa strancima, naročito Talijani- 

ma, koji su tada bili ne samo vještiji, umjesniji i is¬ 
kusniji od Nijemaca, nego su raspolagali i sa većim 
znanjem od njih. Na drugoj strani, Luther je zauzeo 
konzervativan stav, pozitivan prema tadašnjem sta- 
leškom uređenju. On nije dirao u feudalni red ni u 
cehovske privilegije. Njegova protestantska kršćan¬ 
ska zajednica, taj srednjevjekovni uravnotežen dru¬ 
štveni svijet, corpus christianum (kršćansko tijelo, 
kršćanski svijet, zajednica kršćana) je u stvari po¬ 
stojeći tadašnji savremeni poredak, na kome ne tre¬ 
ba ništa mijenjati. Ova se zajednica sastoji iz tri 
staleža (Status ecclesiasticus, politicus, oeconomi- 
cus, t. j. crkveni politički i ekonomski stalež), koje 
u stanovništvu predstavljaju sacerdotes (svećeni¬ 
ci), domini saeculares (plemstvo) i vulgares (na¬ 
rod). Prvi se brinu za duhovne stvari, drugi za svje- 
tovno-političke, a treći, plebejci, imaju da rade. Ova 
trajna podjela je potpuno još srednjovjekovna-kato- 
lička. Samo je u katolicizmu stvarno prvenstvo 
imala crkva, sad vodstvo ima svjetovna vlast. U 
uređenju, u kome svećenici daju duhovni pravac ži¬ 
votu, plemstvo vodi državu i ratove, a narod radi, 
ogleda se božanska premudrost i proviđenje. Refor- 
macija je izazvana i potrebama socijalnog preure¬ 
đenja, uz nju su se svuda javljali socijalni pokreti, 
naročito seljačke bune, ali su reformatori (Luther) 
nastojaU da uspiju ma i po cijeni isključenja svakih 
socijalnih reformi. I Luther, kome je još i djed bio 
seljak, a otac seljački razbaštinjenik i industrijski 
radnik u prvoj generaciji, zauzeo je za vrijeme se¬ 
ljačke bune u Njemačkoj (1525) odlučan stav pro¬ 
tiv nje. Misleći na seljaka, kakav je i sam bio po po¬ 
rijeklu, Luther je govorio, da je »magarcu potrebna 
hrana, teret i bič«. Po njemu je bilo lično podanstvo 
seljaka (kmetstvo) božanska ustanova, a desetina 
stvar, koja ne pripada seljaku nego gospodaru (Ob- 
rigkeit). On je seljacima, koji su se bunili, pisao, da 
ih treba »udarati, gušiti, bosti, tajno i javno, kogod 

može ... Sad su tako čudnovata vremena da knez 
može lakše zaslužiti nebo prolivanjem krvi nego 
drugi molitvama». 

Luther je na taj način starodrevnom rimskom 
pričom o trojnoj podjeli društva prema ljudskom 
organizmu: na glavu, ruke i želudac, uspio povezati 
svoju novu reformatorsku barku uz čvrst i iskusan 
stari feudalni brod. Tako otprilike je završila i sto 
godina starija češka reformacija, koja je prvo po¬ 
digla seljake i u divnoj organizaciji seljačkih masa 
i svojim ratnim uspjesima iznenadila svijet, a koja 
je, ma da mnogo polaganije, u jednom skoro stogo¬ 
dišnjem razvoju splasnula u feudalnom poretku i 
bila poslije izdajstvom feudalaca ugušena krvavo, 
ostavljajući samo uspomenu na ono, što je moglo 
biti a što bilo nije. Simbiozom njemačke reforma- 
čije sa postojećim feudalnim uređenjem i tadašnjim 
državno pravnim položajem njemačkih zemalja, po- 
stignulo se, da se njemački izborni kneževi, oruža¬ 
nom silom, njemački vitezovi i njemački gradovi 
stave uz reformaciju, i da tu ostanu, braneći svaki 
svoje, da se bore sa papom, ako treba i sa carem. I 
vrč piva, koji jedan izborni knez umornome i znoj¬ 
nome Lutheru šalje u njegovo konačište, kad je 
završio odbranu svoga gledišta na njemačkom i la¬ 
tinskom jeziku pred carem i papinim izaslanikom u 
Wormsu, pretstavlja u izvjesnom pogledu jedan sim¬ 
bol saveza između reformacije i prerogativa njema¬ 
čkih zemaljskih poglavara, kneževa i vitezova. So¬ 
cijalna reforma je bila potpuno napuštena i trebalo 
je da se čeka još tri stotine godina na njeno izvr¬ 
šenje. U konkretnom, postojećem odnosu snaga, 
crkva je pak došla u potpunu zavisnost od svjetov¬ 
ne vlasti. 

Tako su vjerske reforme na izmaku evropskog 
srednjeg vijeka stale na pola puta. One su u nekim 
krajevima uspjele potpuno da vjernike odvoje od 
Rima (u glavnome u germanskim i anglosakson- 

skim i skandinavskim zemljama), da stvore tu na- 
cijonalizovane crkvene organizacije, da u te organi¬ 
zacije unesu jedan rijedak spiritualizam, koji zadiv¬ 
ljuje u skandinavskoj literaturi, da formiraju reli¬ 
gioznu etiku naroda, koja je mnogo doprinijela iz¬ 
gradnji nauke, tehnike, komercijalnog duha podu¬ 
zetništva, da afirmiraju ratnički duh, disciplinu i 
hijerarhiju društvenu, da razviju individualističko 
osjećanje i osjećanje odgovornosti pojedinca za vla¬ 
stiti život i rad, da stvore uvjerenje o neposrednom 
ličnom kontaktu čovjeka sa Bogom i o potrebi tra¬ 
ženja tog kontakta i da zatim posredno utiču na 
unutrašnju reformu katolicizma, kome je odvajanje 
Germana i Anglosaksonaca od katoličke crkve bila 
jedna osjetljiva lekcija. U tim vjerskim reformama 
je klica budućeg individualističkog i kapitalističkog 
sistema. One su doprinijele u protestantskim naro¬ 
dima da u oblasti racijonalne djelatnosti stvore to¬ 
liko mnogo: u nauci, zanatstvu, trgovini, industriji, 
ratništvu, organizaciji države. Lutherova pjesma 
:^Der fešte Burg unser Gott« je bila ratnička pjesma 
Nijemaca i tada i još u svjetskom ratu 1914-18. 

Vlačić je u svojoj 20 godini došao u Njemačku, 
deset godina poslije ugušenja seljačkih buna. On je 
iz mirnoga zatišja labinskih brežuljaka, gdje se vr¬ 
tovi maslina, smokava i loze redaju pored šumara- 
ka i gologa kamena, iz životne vedrine na suncu i 
moru tihih draga, punih topline i oskudice, upao u 
jedan svijet potpuno drukčiji, tuđ i nerazumljiv, u 
kome je i poslije trideset pet godina života i užasne 
aktivnosti ostao ipak samo tuđinac barbarus, dalma- 
ta, Illyricus. Došao je u zemlju, gdje je nova konfe¬ 
sija bila još u formiranju i trebalo ju je do kraja iz¬ 
graditi, odbraniti i učvrstiti. Socijalne probleme je 
Luther bio već likvidirao i užasi poslije seljačkih bu¬ 
na ostali su dugo, sve do danas, krvava opomena. 
Ali i inače za Vlačića tuđinca mogao je da ostane 
otvoren samo teološki i crkvenopolitički teren ak- 

tivnosti. Vlačić je za rad na oba terena donio sa so¬ 
bom razum, pamćenje i volju. On je raspolagao sa 
ova tri elementa u čudesnom obimu i snazi, i kad 
bi samo oni bili od odsudnoga značaja za uspjeh 
akcija i programa, njegov uspjeh bi bio nesumnjivo 
velik. Ali u zbrci odnosa snaga, u labirintu njema¬ 
čkih unutrašnjih pitanja, u taktičnoj sposobnosti 
prilagođivanju jačemu, teološkim podvalama i dvor¬ 
skim intrigama, Vlačić je zaostajao za snažnijim 
njemačkim reformatorima. On je vjerovao da neka 
stvar mora uspjeti samo time što je logički isprav¬ 
na i etički dobra. Više Hus i Savanorola nego Lu- 
ther, južnjak i Slaven, on je u hladnom podneblju 
Njemačke izgarao, mjesto na lomači, na snazi svojih 
unutrašnjih uvjerenja, koja su ga pekla i tjerala, u 
neprestanoj grozničavoj aktivnosti iz mjesta u mje¬ 
sto. On je osjetio da je došao u Njemačku u času, 
kad se je spremalo i rađalo nešto veliko i historij¬ 
sko, da je došao na mjesto koje je poslije Luthera 
ostalo prazno, i on je to mjesto popunio i orao svoju 
brazdu, vjerno i sa čvrstinom i nepokolebljivošću 
sve do smrti. On nije mogao da taktizira i da vodi 
kneževsku, zemaljsku, ni nacionalnu politiku ali je 
reformaciji, neposredno poslije smrti Lutherove, 
kad se ona mogla rasplinuti u nekom sladunjavom 
kompromisu sa Rimom, kao što je već bila napra¬ 
vila kompromis sa domaćim velmožama, dao kičmu 
i otpornu snagu, kakvu nije mogao da joj pruži ni¬ 
jedan savremeni Nijemac. On je uradio i više: na¬ 
pisao je reformaciji i novu, savremenu sistematsku 
teologiju i dao reformaciji i svijetu prvu kritičnu 
crkvenu historiju. I u potpunosti je saslušao ocjenu, 
koju mu je nepoznati pisac dao u ruskom Enciklo- 
pedičeskem slovaru. (Tom XXXVI., 1902, S. Peter- 
burg): »Eto bil čelovjek tverdago haraktera, glubo- 
ko učonij, šedšij (koji je išao) vo glavje (na čelu) 
vsjeh, razrabotavivših protestantskuju bogoslovsko- 
ju nauku«. 

II. Hrvatski mikrokozam 

u 16 vijeku Hrvati mogu malo da učestvuju u 
gospodarskom i kulturnom stvaranju zapada. Pri¬ 
tisnuti sa svih strana, hrvatski feudalci i hrvatski 
narod gube zajedno poziciju za pozicijom prema Ta¬ 
lijanima, Nijemcima, Madžarima, Turcima. Hrvati u 
Istri su pod Venecijom i pod Austrijom, u Dalmaciji 
pod Venecijom, pod Austrijom i pod Turcima, u Bo¬ 
sni i Hercegovini i u Slavoniji pod Turcima, u Hr¬ 
vatskoj pod grofovima, banovima i podbanima, ge¬ 
neralima i kapetanima Madžarima i madžaronima, 
Nijemcima i Talijanima. Kao vojnici Hrvati su pla¬ 
ćenici Venecije, Austrije i Turske, ista lica se sad 
bore u kršćanskoj vojsci protiv Turaka, sad u tur¬ 
skoj vojsci protiv kršćana (kanonik Pilipović). Uvi¬ 
jek razjedinjeni, uvijek pod nekim i za nekog rade, 
bore se, oskudijevaju i umiru. Zapletena u dinastij- 
ske sukobe u Mađarskoj, opkoljena i velikim dije¬ 
lom već posjednuta od Turaka, Hrvatska u 16 vije¬ 
ku još je uz to uskovitlana i građanskim ratom iz¬ 
među Zapoljinih i Ferdinandovih pristaša, ona vodi 
danomice guerilski rat sa Turcima od Kiseka do Si¬ 
geta, i od Zrinja i Kostajnice do Obrovca, Senja i 
Klisa. Ovaj ugroženi položaj čini da se traži pomoć 
sjevera i zapada i na preostaloj teritoriji Hrvatske 
učvršćuju se pozicije madžarskih, njemačkih i tali¬ 
janskih feudalaca, generala i kapetana. Evo kako iz¬ 
gleda sumama kronika događaja u Hrvatskoj, samo 
za onih 55 godina Vlačićeva života: 

1520. (godina Vlačićevog rođenja) postaje sul- 

tanom Sulejman II, budući osvajač Beograda, Bu- 
dima, pobjednik kod Muhača, opsjedatelj Beča i Si¬ 
geta. 

1520. u lokalnom sukobu sa Turcima na Uni, 
između Korenice i Bihaća, gine hrvatski ban Petar 
Berislavić. Poslije osam mjeseci postaje novi ban 
Ivan Karlović. 

1521. Turci su ispred Splita i ispred Šibenika. 

1521. Hrvati traže pomoć od pape, Venecije, Be¬ 
ča i Budima i prijete da će se inače pokoriti Tur¬ 
cima. 

1521. pada Beograd u turske ruke. Istovreme¬ 
no Turci osvajaju Šabac, Zemun, Srijemske Karlov¬ 
ce, Slankamen i Mitrovicu. Na drugoj strani iste go¬ 
dine Turci osvajaju, pljačkaju i sažižu Knin. 

1522. Turci osvajaju Skradin. 

1524. Kružić je potukao Turke pod Klisom. 

1525. Turci provaljuju u Karlovac i Vinodol i 
sve do Bakra. 

1526. pad Petrovaradina, bitka kod Muhača, 
smrt kralja Ljudevita i pad Budima. 

1527. (1. siječnja) cetinski sabor bira za hr¬ 
vatskog kralja Ferdinanda Habsburga. 

1527. (7. siječnja ) drugi sabor u Dubravi bira 
za hrvatskog kralja Ivana Zapolju. Pristaša Zapolje 
ban Krsto Frankopan gine. 

1528. pada Jajce u turske ruke. Novi Ferdinan- 
dovi ljudi nisu umjeli da ga brane. 

1529. zagrebački biskup napušta sa svojim če¬ 
tama Zagreb, tuče se, kao pristaša Zapoljine stran¬ 
ke, sa Ferdinandovim četama i odlazi zatim prema 
Beogradu, da se sjedini s turskom vojskom, koja za¬ 
štićuje Zapolju.^®) 

1529. očekuje se napadaj Turaka na Goričku. 
Venecija se boji za sebe. 

1529. javlja pop Piero iz Šibenika u Veneciju ... 


Dnevnik Sanuda, Starine, 16 str. 133. 

i bojim se, ako ne bude božje pomoći, svi ćemo po¬ 
stati Turci... Govori se, da se najljepša Nijemica 
mogla dobiti za pedeset aspri«/) 

1530. Hiljadu španjolskih i talijanskih plaćeni¬ 
ka koji ne dobijaju plaću napuštaju Beč i odlaze u 
Budim, Zapolji. 

1532. Turci bez uspjeha opsjedaju Kisek, pro¬ 
valjuju u Štajersku i zatim na povratku vraćaju 
se kroz Slavoniju. 

1532. Turci opet pljačkaju Novi Vinodol i tuče¬ 
ni su kod Senja. Biskup zagrebački je jedno vrijeme 
na strani Ferdinanda, zatim je opet protiv njega. 

1533. Turci kod Obrovca grade velike lađe. Us¬ 
koci tuku Turke na moru i pljačkaju tursku i vene¬ 
cijansku Dalmaciju. Plijen, ljude i žito dovode u 
Senj. Izaslanik bosanskog sandžaka primljen je sve¬ 
čano u Veneciji. Na njegov doček troši se 100 du¬ 
kata. Dobija na dar haljinu od bojadisanog somota 
vrijednu 25 dukata. Očekuje se napadaj Turaka na 
Ljubljanu. 

1537. Pada Klis poslije dvadesetgodišnje borbe 
za nj. Iste godine pada Požega. 

1537. Sve veći broj vojnih zapovjednika u Hr¬ 
vatskoj sačinjavaju Nijemci: Auersperg, Piichler, 
Wildenstein, Weichselburg, Trautmansdorf, Gruber, 
Thum, Paradeiser. General Katzianer je vrhovni ko¬ 
mandant vojske koja ide da oslobađa Slavoniju. U 
noći prije bitke Katzianer bježi i ostavlja vojsku, 
koju Turci kod Gorjana sasvim tuku. 

1538. Ugovor između Zapolje i Ferdinanda. Hr¬ 
vatska ostaje Ferdinandu. 

1540. Umire Zapolja. 

1541. Sultan Sulejman ponovno u Budimu. Bu¬ 
dim postaje središte novog turskog pašaluka. 

1543. Sulejman osvaja Pečuh, Stoni Biograd, 
Ostrogon, Valpovo, Orahovicu i Pakrac. 


Dnevnik Sanuda, Starine, 16 str. 143. 

1547. Ferdinand zaključuje mir sa Sulejmanom 
i plaća Sulejmanu 30.000 dukata danka. To je ona 
godina kad katolički car Karlo V. i papa vode kri¬ 
žarski rat protiv protestanata u Njemačkoj. 

1552. Padaju Virovitica i Čazma. 

1556. Pada Kostajnica. 

1557. Tiskana je pjesma rugalica na štajerske 
konjanike kod Bobovca. 

1561. Barun Ungnad piše iz Uracha cirkular 
njemačkim knezovima o hrvatskim i slovenskim pre- 
vodima u kome hoće da pobudi interes ovim razlo¬ 
zima: »Hrvati i Slovenci su bih prije i poshje i uvi¬ 
jek surov, bezbožan i papistički narod, i vodih su 
takav život, da nisu poznavali ni Boga, ni njegove 
zakone, nisu znali za božju riječ, volju i zapovijed, 
da valjda ni za himbenog vraga, nisu o svemu to¬ 
me mislih i u hiljadu godina nisu imali nikoga, tko 
bi ih podučio u kršćanstvu«.^) 

1563. Piše grof Erd6dy hrvatski ban, Ungna- 
du, da je hrvatske protestantske knjige dao »svo¬ 
jim prostim bijednim popovima, da iz njih nauče 
Oče naš«.®) 

1566. Pada Nikola Zrinjski pod Sigetom i umi¬ 
re Sulejman. 

1567. Zagrebački biskup Juraj Drašković posta¬ 
je ban. 

1573. Hrvatska seljačka buna. 

1575. opsada Bihaća, poraz i smrt generala 
Auersberga kod Budačkog, smrt Mate Vlačića u 
Frankfurtu na Majni. 

Malo je tada staroslavno kraljestvo hrvatsko. 
Njegova istočna granica je negđe kod Gjugjevca na 


Ivan Kostrenčić, Urkundliche Beitrage zur Ge- 
schichte der protestantischen Literatur der Siidslaven in 
den Jahren 1559—1565, Wien, 1874, str. 47. 

®) Kostrenčićy isto djelo, str. 161. 

Dravi i kod Siska na Savi. Na moru mu ostaje još 
samo Primorje od Senja do Trsata. Ali i pravni po¬ 
ložaj tih relikvija stare kraljevine je sporan. Ferdi¬ 
nand i Maksimilijan Habsburgovci drže tu svoje ge¬ 
nerale, koji će od sada potiskivati u pozadinu moć, 
utjecaj i značaj banova. Uz generala ta mala terito¬ 
rija ima i po dva bana. Feudalni gospodari Franko- 
pani i Zrinjski, Blagajski i Krbavski, Keglevići i Ta- 
hi, Erdodi i Draškovići imaju svoje gradove i svoje 
vojnike. U nekim gradovima sjede uskočki kapetani 
(Klis, Žumberak, Senj, Lupoglava u Istri), porije¬ 
klom plebejci ali koji zbog svoje snage i junaštva 
brzo dobijaju plemstvo, čak i nadimak kneževski 
(Kružić). Između svih tih raznovrsnih gospodara, 
velikih i malih, vlada potajna borba i spletkarenje, 
nekad čak dolazi i do otvorenih sukoba. Banovi če¬ 
sto polažu banski položaj, jer nemaju čime da pla¬ 
ćaju vojsku. Feudalcima, pa čak i uskočkim kape¬ 
tanima koji drže čete, kraljevi pokušavaju da plaća¬ 
ju u naturi poklanjajući im, ih dajući im u zalog za 
dugove, gradove i zemljišna imanja. Građanstvo je 
malobrojno i sastoji se više iz potrošača (svećenici, 
oficiri, vojnici, sluge), nego iz proizvođača. Zanat¬ 
stvo je slabo razvijeno, radi samo za lokalne potre¬ 
be, trgovina ne može u općem strahu i nesigurnosti 
da se razvija, manufakture, kakove se razvijaju na 
zapadu, ovdje nema. Poreska bremena prenose se 
na seljake, čiji ekonomski položaj postaje u istoj 
mjeri neodrživ, u kojoj im je fizički život ugrožen 
od Turaka, od razbojnika, od stranih i domaćih na¬ 
oružanih bandi. Feudalci i kraljevi zapovjednici ne 
mogu da plaćaju vojsku, a vojnici imaju oružje i 
moraju da žive. Prirodno je da oni, čim mine tur¬ 
ska opasnost, otimaju od onih koji su slabiji. Naro¬ 
čito od nezaštićenih seljaka. Između plemstva i na¬ 
roda nema nikakvog srednjeg sloja, nema imućnog 
građanstva, razlike su između naroda i feudalaca su¬ 
više velike, socijalna struktura naroda je očajna. 

Hrvatsko plemstvo (»staleži«) stavljeni su po¬ 
slije Muhačke bitke pred odsudno pitanje: kuda sad? 
Ako je ugarski kralj za odsudnu bitku protiv Sulej- 
mana mogao da pokupi samo 20.000 ljudi prema 
100.000 Turaka i 300 njihovih topova (a u onih 20 
hiljada bio je i neki broj Hrvata), sigurno je da Hr¬ 
vati ne bi, i kad bi svi bili složni, bili u stanju da 
sakupe mnogo više. Prema tome, njihov položaj je 
bio bezizlazan, ako se Sulejman ikad odluči da pre¬ 
ko Hrvatske krene u Italiju. Možda je trebalo mno¬ 
go diplomatske vještine venecijanske, mnogo kesa 
dukata da se prospe po dvoru u Carigradu, da bi se 
Sulejman uvjerio, da je za nj strategijski važnije i 
pred historijom časnije, da poslije Rudima osvaja 
Beč, da svlada i ponizi moćne Hubsburgovce, nego 
da se bori protiv siromašne Hrvatske, i da zauzima 
tkačnice i staklare talijanskih kramara. Možda je po 
ravnici i uz tok Dunava lakše doći do Beča, ne¬ 
go preko Hrvatske prodrijeti u Italiju. U Podunav¬ 
lju bila su mu sigurna leđa, u Hrvatskoj je bilo lakše 
presjeći ustupnicu. Kroz cijeli 16 vijek (i kasnije) 
u Veneciji i Austriji, a u Hrvatskoj napose, glavno 
pitanje je bilo, što namjeravaju Turci i kuda se kre¬ 
će glavna snaga njihove vojske i mjesne njihove če¬ 
te. Glavno lice Sanudovog obimnog dnevnika je »el 
Signor Turco«. Špijuni raznih vrsta, generali, ka¬ 
petani, upravitelji, svi imaju da izvještavaju o tome 
kretanju vojske turskog Gospodina. 

Sudbinsko pitanje: kuda poslije Muhača, bilo 
je moguće riješiti na nekoliko načina. Mogli su Hr¬ 
vati biti uz Zapolju, što je značilo biti uz Turke. 
Turci su im mogli osigurati neku vrstu samostalno¬ 
sti, kao i Zapolji, vjersku slobodu i mir prema vani. 
Mogli su biti uz Ferdinanda i u tome slučaju očeki¬ 
vati novčane i vojne pomoći od njega. Mogli su pri¬ 
ći Veneciji, koja je još bila bogata, moćna i vješta. 
Mogli su pokušati da ostanu sami, da se nagađaju 
lijevo i desno, da se oslone na sebe i na ono, što 

imaju, da se tako održe ili da padnu. Od interesa je, 
da su se ozbiljno postavljale samo prve dvije alter¬ 
native, a da se na četvrtu nije uopće ni mislilo. Hr¬ 
vatska, za hrvatske staleže, to su bili oni. To su bili 
njihovi gradovi, njihove zemlje, ribnjaci, mlinovi, 
stupe, vinogradi i preše, njihovi kmetovi, njihove 
crkve i njihovi oltari, njihove grobnice i njihova ime¬ 
na. Da Hrvatska može biti nešto i van njih, nisu mo¬ 
gli ni zamisliti. Oni su tražili rješenja, koja će osi¬ 
gurati njihove posjede i sve njihovo vlasništvo. Iz¬ 
nosi se, da je najjača glava i najbolji vojnik u ta¬ 
dašnjem plemstvu, ban Krsto Frankopan, pristao uz 
Zapolju, jer se nadao, da će mu Zapolja dati Senj.’*) 
U pismu, koje je on pisao (29. IX. 1526.) iz Kopriv¬ 
nice Zuan Antoniu Dandolu u Veneciju, o raskršću, 
na kojemu se našla Hrvatska, javlja, da su njega 
(Frankopana), prošle nedjelje »Signori Schiavi«, sla¬ 
vonska gospoda na općem saboru, na kome su bila 
sva gospoda, izabrali »svojim braniteljem i vođom« 
(guvernatore) »dajući po dukat od ognjišta« u tu 
svrhu. Frankopan javlja dalje, da »nadvojvoda Fer¬ 
dinand skuplja u brzini svoje ljude i namjerava da 
zaposjedne ovu kraljevinu oružanom rukom o čemu 
su se sva gospoda, plemstvo i narod, jednoglasno iz¬ 
javili, da će se prije predati Turcima nego da budu 
pod Nijemcima«.^) Ali ima u tome pismu i pasus 


®) Venecijanski uhoda Hrvat Luka (Luča Corvato, 
ima i uhoda Ivan Corvato) javlja 1. decembra 1526: »El- 
conte Cristophoro Frangepani... e andato dal vayvoda, 
con el quale per avanti havea bona amicitia, e se tien 
per certo, che esso vayvoda gli dara Segna e gli fara 
qualche altro bene«. »Grof Kristofor Frankopan otišao je 
sa vojvodom, s kojim je od prije bio u dobrom prijatelj¬ 
stvu, pa se drži za sigurno, da će mu vojvoda dati Senj 
i učiniti druge usluge«. Dnevnik Sanuda, Starine 15, 
str. 183. 

Tekst pisma Starine 15, str. 180—181. 

koji govori o velikom planu Krstovom. »Isto su se 
tako složili svi velmože (comitati), koliko ih ima 
s ove strane Dunava, mnoge tisuće njih, i poslali 
su nama (t. j. njemu), sa molbom da dođemo do 
njih i da budemo i njihov vođ (governatore), obe¬ 
ćavajući mi svoje živote, zajedno sa cijelom svojom 
imovinom, jer u cijeloj kraljevini Ugarskoj nema ni 
jednog gospodina koji bi mogao da se odupre per¬ 
fidnom Turčinu, osim gospodina transilvanskog voj¬ 
vode«. Izgleda da je Krsto pomišljao na neki spo¬ 
razum sa Zapoljom, na osnovu kojega bi oni podi- 
jeUli kraljevinu Ugarsku. Možda je mislio da će ta¬ 
ko ojačan, na istaknutom položaju vojnog zapovjed¬ 
nika moći nametnuti svoju volju staležima i izdići 
se iznad njih. On se već nametnuo na saboru u Ko¬ 
privnici, i sad se podpisuje kao »zaštitnik i brani¬ 
telj kraljevine Slavonije« (tutor protetorque regni 
Sclavoniae). Ako dobije na svoju stranu pomoć 
madžarskih magnata između Drave i Dunava, možda 
će mu uspjeti da u Hrvatskoj postane i nešto više 
od bana. Venecija je već savjetovala Hrvatima da 
stvore nezavisnu državu i stupe u savez sa njom. 
Sada Krsto moli svoga venecijanskog prijatelja da 
nađe nekoga koji će obavjestiti Senat o tome nje¬ 
govom novom položaju. 

Feudalni gospodari u Hrvatskoj u cjelini ipak 
nisu pomišljali da stvore i ojačaju centralnu vlast u 
Hrvatskoj. Centralna vlast bi kršila njihovu, oduzi¬ 
mala bi od njihovog vlasništva. Oni su mishU da za¬ 
štite to svoje vlasništvo do kraja, i što će kralj biti 
dalje, to će njima manje da smeta. Oni nisu osjećali 
da će onaj proces centralizacije koji se na zapadu 
već vrši doći do srednje Evrope i do njih. I da će 
tada, kad centralna vlast ojača, ona biti u Beču, a 
ne u Zagrebu. Sto pedeset godina kasnije, kad je 
centralna vlast u Beču bila već dovoljno jaka, po¬ 
kušaj Zrinjskih da stvore centralnu vlast u Hrvat¬ 
skoj i da oni budu njezini nosioci nije više mogao da 

uspije. Ono što je 1526. i 1527. i još u toku cijele 
prve polovine 16 stoljeća moglo biti pitanje izbora, 
1670. je bila urota. Odnos snaga je bio kasnije drug- 
ćiji. 

Dok je zapad gospodarski brzo napredovao, Hr¬ 
vatska je nazadovala. Uzdržavanje vojske, podizanje 
gradova i utvrda, stalno popravljanje tih utvrda na 
jednoj strani, a nesiguran javni poredak na dru¬ 
goj strani, koji je otežavao svaki gospodarski rad, 
trošio je sredstva hrvatskih feudalaca. Od 1526. do 
1670. u cijelom tom vremenu kad oni još nešto zna¬ 
če, neće prestati njihovo prosjačenje za novac, oru¬ 
žje i vojnike u Beču, Veneciji, kod pape u Rimu, pa 
čak i kod francuskih kraljeva. To ne znači da je sta¬ 
nje bilo onakvo kakvo je isticano u molbama za po¬ 
moć. Svi oni koji mole za pomoć skloni su na pre¬ 
tjerivanje u opisivanju svoga stanja. Kad je Petar 
^nnjski u drugoj polovici 17 stoljeća tražio pomoć 
od francuskoga kralja, on je navodio svoju iscrplje¬ 
nost novčanu. A kad su austrijski generali provalili 
1670. na imanja Zrinjskih, našli su samo u Bakru, 
Grobniku i Kraljevici pokretnih vrijednosti za 55 ti¬ 
suća forinti, a ova procjena je vjerovatno niska jer 
su same zahhe soli procjenjene na 30.000 forinti, a 
riječki kapetan cijeni te iste zalihe na 50.000 forinti. 
U jednome popisu se navodi da je nađeno 1020 fo¬ 
rinti gotovog novca u Bakru, (u Čakovcu je nađe¬ 
no 5.497 forinti), što sigurno nije veliki iznos, ali 
niti se moglo utvrditi koliko su novca oduzeli Ni¬ 
jemci, niti je Bakar bio blagajna Zrinjskih. U Hrvat¬ 
skoj krajini (od furlanske Gradiške i Trsta do Bi¬ 
haća) održavano je godine 1572. ukupno 672 ko¬ 
njanika i 5151 pješaka, u Slavonskoj granici (od Za¬ 
greba do Križevaca) 505 konjanika i 1565 pješaka. 
Troškovi hrvatske krajine iznosili su 200.000 forinti 
godišnje, troškovi slavonske granice 93.000 forinti.®) 


®) Starine, 19, str. 36—37. 

u kojoj mjeri nisu hrvatski feudalci mogli zbog svo¬ 
ga gospodarskoga stanja da izdržavaju ovu vojsku, 
a u kojoj mjeri nisu to htjeli, neće se to moći lako 
i sa sigurnošću utvrditi. Ali je sigurno da oni nisu 
biJi tako do kraja iscrpljeni, kako su to prikazivali. 
Samo je bilo nemoguće razgraničiti njihove posebne 
interese od općih interesa sigurnosti i prema tome 
odrediti mjeru žrtava pojedinaca za opću stvar. Sva¬ 
ki od njih je bio uvjeren da daje više nego što do¬ 
biva i da mu radi toga pripada poseban položaj i 
posebna nagrada. Grizli su se oni međusobno ne¬ 
prestano, tužili i napadali, spletkarili i radili uvijek 
svaki za sebe i svaki na svoju ruku. Onih osam i po 
tisuća od Nijemaca plaćanih vojnika od Trsta do 
Koprivnice, Siska i Bihaća sigurno nije spasilo Hr¬ 
vatsku. Ali je ta vojska pretstavljala trajnu poli¬ 
tičku snagu u rukama onih koji su je izdržavah. 
Hrvatski velmože su pozvali Nijemce u zemlju. Ni¬ 
jemci će kasnije razjuriti te hrvatske velmože sa nji¬ 
hovih posjeda, čak i iz zemlje. 

Obrana hrvatskih gradova i hrvatske granice 
došla je tako u zavisnost od finansijske pomoći nje¬ 
mačkog cara, štajerskih i kranjskih staleža. Za 1568. 
car je dao 50.000 forinti, za 1572. već 72.000 forinti 
(6.000 mjesečno), kranjski staleži dali su za 1568. 
najveći iznos od 125.250 forinti, štajerski staleži 
20.000.®) Nijemci su dobili vojnu komandu i vojnu 
blagajnu. Brzo zatim (1578.) stvaranjem vojne gra¬ 
nice stvara se posebno administrativno tijelo u Hr¬ 
vatskoj koje će se upravljati iz Graza i Beča. Ova 
vojna i finansijska zavisnost izvršit će u toku ge¬ 
neracija veliki uticaj na vodeće krugove prvo u plem¬ 
stvu, a zatim i u građanstvu. Za njemačkim oficiri¬ 
ma dolaze i njemačke zanatlije i trgovci, u hrvatske 
i slavonske gradove. Njemački jezik postaće polako 
u gradovima drugi općevni jezik. Hrvatski plemići 


•’) Starine 19, str. 30—33. 

tražit će carske službe, postojat će oficiri i generali 
carske vojske. Svaki od njih nastojat će da se gore 
preporuči. Petar Zrinjski će sve spremiti za bunu, 
zakleti vojnike i oficire na vjernost sebi, u najgo¬ 
rem svijetlu će prikazati bečki dvor kod Venecije, 
kod francuskog kralja, kod poljskog kralja, kod Sul¬ 
tana, pa će onda ići u Beč, moliti na koljenima za 
oproštenje i milost. Ova zavisnost od bečkog, šta¬ 
jerskog i kranjskog novca imat će i kobnih poslje¬ 
dica u oblasti kulture. Ne samo da će se u kulturi 
cijeniti ono što bude Beč cijenio, nego će se primati 
samo ono što Beč primi i odbijati što Beč odbije. 

Kad je val protestantizma dopro do hrvatske 
periferije, u onom kratkom razdoblju Vlačićevog 
života, tri su hrvatska bana poginula u oružanoj 
borbi. Berislavić je pao u borbi sa Turcima na Uni, 
malo zatim poginuo je Krsto Frankopan u ^ađan- 
skom ratu, a bivši ban Nikola Zrinjski poginuo je, 
četrdeset godina kasnije, na vratima razrušenog Si¬ 
geta. Iz Zagreba tada nekoliko puta bježe ljudi u 
strahu od Turaka. Bježe ljudi i sa cijele hrvatske 
teritorije, na sjever i na zapad. Iz hrvatskog primor¬ 
ja i Dalmacije bježe na jadranske otoke, koje drži 
Venecija i u Istru. Turci pljačkaju. Uskoci pljačkaju, 
njemački vojnici pljačkaju. Takovo vrijeme nesi¬ 
gurnosti i očaja nije podesno za velike i o<iučne kul¬ 
turne pokrete. Nesigurnost i siromaštvo, strah od 
sutrašnjice, heterogenost hrvatskog građanstva (za¬ 
natlije su Nijemci i Talijani), očekivanje biskupa i 
banova da vojnu pomoć, i novac, mjesta, položaje, 
službe i počasti mog^ dobiti samo od pape, Vene¬ 
cije ili njemačkog cara, sve to je bilo razlogom da 
protestantizam u Hrvatskoj nije mogao naići na sta¬ 
nje koje bi bilo kulturno zrelo za reformaciju. Ona 
će uhvatiti korjena na hrvatskoj teritoriji, geograf¬ 
ski bližoj austrijskim zemljama i Ugarskoj (Metlika, 
Karlovac, Primorje, Međumurje, Varaždin), odakle 
je dolazila. Protestantizmu će se pridružiti samo dvi- 

je istarske biskupije, na kratko vrijeme. Njega će 
nestajati polako u onoj istoj mjeri, u kojoj ga biHie 
nestajalo u južnim austrijskim zemljama i Veneciji. 
U zemlji gdje su škole bile samo samostanske i cr¬ 
kvene i jedina gimnazija (Pavlina u Lepoglavi) otvo¬ 
rena je za svjetovne učenike tek pri kraju 16 vijeka, 
nisu nove ideje mogle da prodru u narod, u koliko 
nosioci novih pokreta nisu bili biskupi ili feudalni 
gospodari. 

Dokle je tako zapadna Evropa zaposlena u stva¬ 
ranju bogatstva i nove kulture što dolazi sa tim bo¬ 
gatstvom, zaposlena na stvaranju većih teritorijanih 
država na afirmaciji kraljeve centralne vlasti, na 
organiziranju vojske i administracije, na ekspanziji 
u nove prekomorske zemlje, a mala još preostala 
Hrvatska brani svaki gradić, svaku utvrdu, i svaku 
stopu zemlje od Turaka, tražeći pomoći na sve stra¬ 
ne, da bi se sva pripila uz austrijske carske i sta- 
leške blagajne, u to vrijeme njemački gradovi, sa 
svojim još očuvanim autonomijama, sa razvijenom 
zanatskom i trgovačkom djelatnošću i počecima ban¬ 
karstva i industrije, sa svojim novim sveučilištima 
i samostanima, sa svojim fabrikama papira i tiska¬ 
rama, pretstavljaju relativno mirnu sredinu, koja 
tvrdo radeći razmišlja i zanosi se, ozbiljnu i pobož¬ 
nu, punu već građanskih vrlina i još vrlo daleku od 
vanjskoga sjaja talijanskih gradova. Njemački kne- 
ževski dvorovi, u luksuzu i modi, ljubavnim intri¬ 
gama i eleganciji, ukusu i izdacima, političkim ubi- 
stvima i prevarama, ni izdaleka se ne približavaju 
svojim uzorima talijanskim dvorovima u Napulju i 
Rimu, Firenzi i Milanu, (3enui i Veneciji. Kad je 
Luther odlazio u Italiju i Rim, on je tamo kao bar¬ 
bar bio ismijan, zbog nezgrapnosti svoje, nedostatka 
finoće u govoru i istupanju, grubosti svoga redov¬ 
ničkog odijela. Gradska sredina njemačkih gradova, 
radina i trijezna, imala je mnogo osjećanja za pra- 

vičnost i mnogo smisla za religiozno etička rezono- 
vanja. Tu je i kršćanstvo shvaćano iskrenije i prak¬ 
tičnije jer je život u cehovskim organizacijama, koje 
su na ovome terenu imale više uspjeha i uticaja ne¬ 
go igdje drugdje na svijetu, pretstavljao sam za sebe 
neki minijaturni kršćanski komunizam, u kome se 
cjelina brinula za materijalnu egzistenciju i stalešku 
čast svakoga člana na bazi ekonomske jednakosti i 
isključenja svakog ekonomskog i socijalnog izdiza- 
nja jednoga iznad drugih. 

Vlačić je upao u tu njemačku sredinu naglo. On 
je htio da bude redovnik. »Još prije nego što sam 
upoznao nauku Lutherovu osjećao sam u sebi mir 
savjesti i radost duha svetoga, ljubio sam vjeru i 
sveto pismo i često sam svom dušom želio da se ne¬ 
što usavršim u božjoj nauci, da bih mogao da služim 
Kristovoj crkvi i da se zatim vratim Gospodinu«. 
Rođak njegovoga ujaka Baldo Lupetina, venecijan¬ 
ski fratar, porijeklom Istranin, odvratio je Vlačića 
od namjere da stupi u samostan (u Padovi ih u Bo- 
logni) i uputio ga je u Njemačku. »On mi je pripo¬ 
vijedao da je Luther opet pribavio čast evanđelju, 
pokazao mi je nekoliko spisa i savjetovao mi je, da 
idem u Njemačku, a ne u samostan, ako hoću da 
služim Bogu. Bio sam gotov smjesta i sa veseljem, i 
malo tjedana zatim bio sam na putu za Njemačku.«^®) 

Tako je devetnaestgodišnji Mate Vlačić otišao 
sa istarskog kamena i žute mršave labinske ilovače 
prema sjeveru, ostavivši za sobom za uvijek sunčanu 
hjepu Itahju, ostavivši po strani krvava hrvatska 
zbivanja, da bi postao najizrađeniji teolog prote¬ 
stantskoga svijeta. On je otišao da služi Bogu i vjeri. 


Obrana Vlačićeva upućena 1549 školi u Witten- 
bergu. Tekst na njemačkom je objavljen u knjizi Dr. A. 
Twesten, Matthias Flacius Illyricus, Berlin 1844. Citati su 
uzeti sa strane 37. i 38. ove knjige. 

nadajući se, da će u Njemačkoj zateći znanje i mir, 
ljubav i vjeru, koje je u Italiji nestajalo, '^ačić je 
htio da stekne više znanja da bi više služio Bogfu, da 
bi njegova vjera bila jača. Ali tek na svome životnom 
putu, ovaj sad mladi Labinjan upoznat će kako ve¬ 
liko znanje stvara veliki nemir i kako je slavno, ali 
teško i opasno, znati više nego svi ostali. 

III. Vlačićevo životna sudbina 

Mir je tražio Vlačić onih dana kad je dolazio 
provincijalu male Braće, Baldu Lupetini, u Veneciji. 
Mir koji je očekivao u samostanskoj ćeliji, u crkvi, u 
biblioteci, u razmišljanju, molitvi i zanosu. Polovinu 
svoje imovine (koja ipak vjerovatno nije bila velika) 
nudio je provincijalu kao nagradu, ako mu osigura 
mjesto u samostanu. Kad je došao k njemu drugi ili 
treći put sa istom željom, provincijal je izvukao iz 
škrinje nekoliko Lutherovih spisa. Baldo Lupetina, 
provincijal male Braće, već je bio Luteran. To je 
bilo 1539. Slijedećih godina časni otac Baldo Lupe¬ 
tina objavljivat će, u raznim krajevima Istre božju 
riječ, t. j. evangeličku vjeru, na narodnim jezicima, 
hrvatskom i talijanskom.^) Njegova sudbina bit će 
još teža od Vlačićeve. Dvadeset godina držat će nje¬ 
ga u Veneciji zatvorenog kao luterana. Sudit će mu 
inkvizicioni sud Santo Ufficio, njegova će obrana biti 


»Le reverend Baldo Lupetina... annonga long 
temps, et en differents pays la parole de Dieu en langues 
vulgares (en italien et en esclavon)«. — Ch. Maccrie^ La 
reforme en Italie, en seizeme siecle, ses progres ex son ex- 
tintion, Geneve, 1834, str. 265. Prijevod sa engleskog. 
Maccrie citira tu samoga Flaciusa. Lupetina, čija je sestra 
bila udata za jednog Luciana, brata Vlačićeve majke, bio 
je također Istranin i to Labinjan ili Barbanac. Seljaci sa 
prezimenom Lupetina (ne Lupetino) žive i danas na ci¬ 
jeloj Labinštini i u selu Brateljićima na Brbanštini. Oni 
su Hrvati, kao i cio tamošnji kraj. Pišući o Lupetini, Vla¬ 
čić i njegovo ime latinizira i piše: Baldus Lupetinus. 

toliko važna, da će je tužitelji tiskati, i na kraju bit 
će Istranin Lupetina utopljen. Mladi devetnaestgo- 
dišnji Labinjan nije ni slutio, što će značiti za njega 
oni Lutherovi spisi. On koji je tražio mir naišao je 
na proteste dalekog nepoznatog njemačkog redovni¬ 
ka, na proteste protiv Rima, protiv Italije, protiv 
liape. Vlačić se zanio tim protestima. Protesti donose 
uvijek nemir i nemir će ostati glavni elemenat slije¬ 
dećih trideset šest godina njegovog života. Od sada 
će on biti onaj koji će protestirati, i biti gonjen radi 
svojih protesta. Nije mogao da sluti taj mah široko- 
plećati čovjek, oštrih hčnih crta i nosa kao kragulj, 
što sada iz Venecije ide put sjevera, da će cijela zgra¬ 
da Lutherove crkve, u jednom sudbonosnom vreme¬ 
nu, počivati na njegovim leđima. I da je to vrijeme 
tako neshvatljivo bhzu. U svojoj devetnaestoj godini 
Vlačić saznaje da postoji u svijetu, nešto kao prote¬ 
stantizam. U svojoj dvadeset devetoj godini Vlačić 
će biti najjači, najborbeniji, najuticajniji, najnesa- 
lomljiviji protestant, glavni stup evangeUčke crkve. 
Za deset godina taj mali neugledni putnik dat će 
strahovit otpor papi, rimskom caru, njemačkim kne¬ 
ževima, Melanchtonu, svima velikim suradnicima 
Lutherovim, Wittenbergu, univerzitetu, katedrama i 
oružanim vojskama, i sam goloruk, mlad, nepoznat 
u zemlji, čiji jezik u govoru tek natuca, pobijedit će 
sve. Ta je pobjeda bila tako vehka i značajna da mu 
luterani neće nikada zaboraviti, da je došljak Vlačić 
spašavajući njihove ideje i njihovu crkvu, baš time 
njih osramotio i omalovažio. Tok njegovog života će 
biti buran, potresan i dramatičan. U Vlačiću je bilo 
tohko unutrašnje strogosti, tohko napora za usređe- 
nim radom, toliko želje za mirom. Ništa pustolov¬ 
noga nije bilo u njemu, ništa nestalnoga. Samo je 
život njegov bio sama nestalnost i nesigurnost, sama 
sehdba, protjerivanja i sukobi. To je sudbina svih 
onih, koji više vole ideje nego sebe. Vlačić je bio je¬ 
dan od tih rijetkih. 

^ Evo kakvi su vanjski okviri toga života: 

1520. Vlačić je rođen u Labinu.^^) Gradić Labin 
imao je 1910. godine 1057 stanovnika, a 1520. sigur¬ 
na nije imao više. U općini Labin bilo je 1910. 
1767 ili 15% Talijana i 9998 ili 85% Hrvata; prije 
četiristo godina odnos narodnosti mogao je vjero- 
vatno biti povoljniji samo u korist Hrvata. Nije tako 
sigurno da li je Vlačić rođen baš u gradu ili u općini 
labinskoj. 

1536. odlazi Vlačić u Veneciju. Uči tadašnje hu¬ 
manističke nauke. Sluša javna predavanja popa Eg- 
nacija (Giovanni Battista de’ Cipelli). Mnogo kasnije 
oko 1550. Egnacije je i sam bio osumnjičen da je 
luteran. 

1539. odlazi u Njemačku. Zaustavlja se prvo u 
Augsburgu, Augsburska konfesija (1530.) je 
bila već djelo, Luther ju je tu odlučno branio, Vlačić 
se nada da će tu na izvoru naći pravu nauku, a i 
Augsburg je bio na putu za Wittenberg. U gradu koji 
je tada imao 45.000 stanovnika, gdje je vladao ban¬ 
kar Fuger, gdje se vršio glavni trgovački promet iz¬ 
među Italije i Njemačke (preko Brennera) Vlačić je 
doživio, izgleda, prvo razočaranje. Kao ni danas, vje- 
rovatno ni tada ovaj grad nije bio protestantski, 
nego su protestanti bih u njemu manjina. Sam prote- 
stsmski superintendent (nadzornik svećenika) Boni- 
facije Wolfhardt (Lykasthenes) nije bio pristaša 
Luthera, nego Zwinglia i nije Vlačića uputio u Wit- 


^2) Na početku 19. vijeka nastao je spor oko toga, da 
li je Vlačić rođen u Labinu ili u Dubrovniku. Iznesene su 
tvrdnje, da u dubrovačkom arhivu postoje dokumenta, da 
se Vlačić obraćao Dubrovniku kao sunarodnjak Dubrov¬ 
čana. Talijani su navodili, da se je Vlačić navodno odre¬ 
kao svog rodnog mjesta Labina, za to što ga nije mogao 
pridobiti za protestantizam. Dokazi o tome nisu iznijeti. 
Vidi o tome Pietro Stancovich, Biografija degli uomini di- 
stinti deir Istria, svezak II., Trst 1829,, str. 104. i si. 

tenberg, nego u Bazel. Vlačić tako ne odlazi na sje- 
i^er prema Wittenbergu, nego se upućuje na jugo¬ 
zapad, prema Bazelu. 

1539—1540. Vlačić je u Bazelu. Zwingli je 
mrtav, ali je Bazel uvijek neprijateljski raspoložen 
prema Lutheru. To je humanistički grad, Erazmo 
Rotterdamski je tu dugo boravio, njegov đak Myco- 
nius i nekadašnji Erazmov najbliži prijatelj Simon 
Grjmaus, filozof i humanista, vode protestansku li¬ 
niju Švajcarske. Grjmaus je profesor teologije. On i 
Myconius će biti stilizatori bazelske konfesije. Sa 
preporukom augsburškog superintedenta, njihovog 
čovjeka, dolazi ^ačić kod Grjmausa. I Grjmaus uzi¬ 
ma k sebi u kuću mladog nepoznatog putnika, koji 
dolazi sa kvarnerske obale. Sjećajući se toga, piše 
Vlačić trideset godina kasnije: »Grjmaus me ne bi 
bio mogao sa više ljubavi da primi ni da je bio moj 
tjelesni otac«.”) U kući Grjmausa i na sveučilištu 
^/lačić uči jezike, osobito grčki i hebrejski, jer samo 
tako može da prodre do izvora biblije. Grčki nepra¬ 
vilni glagoli i hebrejsko pismo mogu biti odlično 
sredstvo za vježbanje. Ali nisu mogh da ispune Vla- 
čićeve potrebe za jačim i bujnijim unutrašnjim ži¬ 
votom. Osjeća se usamljen, potišten je. Napušta 
Bazel. Odlazi u Tubingen. Tamo je profesor Istranin 
i Hrvat Grbac (Garbitius). 

1540. dolazi Vlačić u Tubingen. Grbac je tu pro¬ 
fesor na novoosnovanom sveučilištu. Sa njime može 
Vlačić da govori hrvatski i talijanski, mogu da se 
sjećaju Istre, smokava, vinograda, hjepih proljeća, 
šuma maslina na buri i siromašnih malih kuća u br¬ 
dovitim predjelima istočne Istre. Oko petnaest godi¬ 
na stariji Grbac (ne zna se ni godina ni mjesto nje- 


Flacius, Narratio actionum et certaminum, pisana 
1568. za senat u Strassburgu. Svi naši citati bit će prema 
njemačkom tekstu (prijevodu) ove Vlačićeve autobiogra¬ 
fije, objavljenom u Twestenovoj knjizi. 

gova rođenja) bio je lingvist i humanist. Došao je u 
Njemačku 20 godina prije Vlačića, na studije po na¬ 
govoru Istrana, trgovaca u Niimbergu, »jer u domo¬ 
vini nije bilo škola a i ne mogu se osnovati zbog če¬ 
stih provala Turaka«. (Korbler, Rad 145, str. 34.). 
Grbac je učio u Wittenbergu, bio je Melanchtonov 
đak (1534.), postao tu magister artium, i odmah za¬ 
tim predavač grčke književnosti na sveučilištu. Grbac 
je tada bio protestant, jer inače ne bi mogao biti ni 
promoviran ni predavati u Wittenbergu. Vrlo brzo 
poslije toga postao je redovni profesor grčkog jezika 
u Tubingenu (1537.). Za vrijeme boravka u Witten- 
bergu Grbac je često dolazio u kontakt sa Lutherom. 
On je luteran i za vrijeme boravka Vlačićeva kod 
njega i poslije. Blag i neborbene prirode, radin i po¬ 
vučen, pisac grčkih i latinskih stihova, Grbac nije 
uzeo učešća u borbama za konstituisanje nove crkve, 
kojima se kraj nije mogao predvidjeti. Ali pedagog i 
linguist, metodičan i strog u savlađivanju materije, 
Grbac je mogao samo povoljno da utiče na svoga 
novoga zemljaka. Grbac je tad bio već drugi put 
oženjen, imao je sigurnu egzistenciju (sačuvao ju je 
tako do smrti 1559), ostajući preko dvadeset godina 
za katedrom u Tubingenu. Ako je Vlačića privlačila 
učenost njegovog zemljaka i osjećanje zajednice u 
tuđem svijetu, Grbčeva priroda nije mogla dugo da 
ga tu zadrži. Konformista, druželjubiv i lijeporiječiv, 
Grbac je bio sav zadovoljan sa svojim položajem i 
svojom sudbinom, on je bio sav zaljubljen u klasičare 
grčke u ljepotu riječi i moralne sentencije i smatrao 
je, slično kao i Erazmo, borbu između Wittenberga i 
Rima nečim vanjskim, političkim, u čemu je bolje ne 
sudjelovati. Buzećanin ili Oić, Grbac je prema impe- 
tuoznoj, oštroj, mornarskoj naravi Vlačićevoj pret- 
stavljao tip pečalbara, koji je postigao svoj cilj i sje¬ 
dinivši korisno s krasnim želio samo da živi u miru, 
da ide na prijateljske večere i da ih sam priređuje i 
da pedantno drži predavanja ne propustivši nikad ni 

jedno. Vlačić je tu opet izgleda sa preporukom Gry- 
nausa, našao stan i hranu u kući Grbčevoj. Tu je 
Vlačić dobio i prvo zanimanje, kao repetitor iz jezika 
koje je Grbac^*) predavao. U Tiibingenu se Vlačić 
upoznao profesorom medicine Leonardom Fuchsom, 
sa kojim će ostati intiman prijatelj sve do njegove 
smrti. (Vjerovatno je Fuchs doprinijeo da je Vlači- 
ćev sin, također Matthias Flacius Illyricus postao 
kasnije medicinar i profesor medicine u Rostocku). 
Tu je upoznao i Camerariusa, prijatelja Melanchto- 
novog i čuvenog pravnika Grempinusa. Ali ni tu nije 
mogao da ostane. Osamljenost ga je mučila, mladost 
vezana i neizživljena, on je sumnjao u sebe. Odlazi u 
Wittenberg, i to preko Regensburga. To je bilo za 
vrijeme kolokvija na saboru u Regensburgu, na koji 
je došao sam car Karlo V. i na kojemu je imalo da 
dođe do nekog sporazuma između dva delegata pa¬ 
pina i pretstavnika protestanske crkve u Njemačkoj. 
Sabor taj svršio se bez rezultata. Protestanti nisu 
popustili, a katolička strana nije kasnije htjela da 
prizna ni one koncesije, koje su na saboru predložili 
katolički delegati. Vlačić ističe da je u Wittenberg 
putovao preko Regensburga za vrijeme toga sabora, 
ali se ne zna, da li je tu koga upoznao, i da li je čuo 
šta se u saboru radilo. Značajno je za 21 godišnjeg 
Vlacića da je i tu htio da bude u središtu zbivanja. 

1540. potvrđena su pravila Jezuitskog reda. Pro- 
tureformacija već započinje. 

1541. Vlačić trajno ostaje u Wittenbergu. Me- 
lanchton ga prima vrlo srdačno, daje mu od svoga 


Pišem dosljedno Grbac mjesto Grbić. Izgleda mi 
to ispravno. Grbica u Istri nema. Grbača ima, i to baš u 
sjevernoj i istočnoj Istri. Nisam našao dokaze da se Gar- 
bitius stvarno zvao Grbić. Naši su od Garbitius učinili 
prvo Garbić, zatim Grbić, po analogiji Flacius — Vlačić. 


58 



novca za život^®), nabavlja mu studente koje će po¬ 
dučavati u grčkom i hebrejskom. Tu i sam posjećuje 
predavanja iz grčkog jezika. 

1541. unutrašnja kriza napreduje. Vlačić je uza 
sve vanjske uspjehe sve očajniji. »Tu sam, priča 
Vlačić o svom dolasku u Njemačku, bez uticaja rđa- 
vih učitelja, i bez svoje veće krivice, zapao u najteža 
iskušenja, u potpuni očaj i sve paklene muke, i to 
stanje trajalo je tri godine. U to vrijeme moje zlo 
stanje se trajno pogoršavalo, i zatim godinu dana 
opet popustilo. U to vrijeme doživio sam na sebi i 
iskusio srdžbu božju, užasnu vlast đavola nad nama 
bijednim ljudima, silu grijeha, zloću starog Adama i 
njegov bijes protiv Boga. Rijetko i samo privremeno 
su dolazile utjehe Duha Svetoga. Tad nisam više 
sumnjao da se može na mene primjeniti riječ Go¬ 
spodnja: Bože moj, zašto si me ostavio! Ja sam vje¬ 
rovao da sam sasvim izgubljen i mislio sam na 
smrt«.^®) 

1541. ili 1542. dolazi Vlačić u kontakt sa Lut- 
herom. Luther je bio već star, bolestan i iznemogao. 
On nije išao ni u Regensburg. Vlačić je došao do 
Luthera bez Melanchtonovog posredništva. »Krajem 
treće godine (t. j. boravka u Njemačkoj), kad sam 
bio na stanu kod Dr. Fridriha Backhofena, tadaš¬ 
njeg đakona i zlo mi je postajalo jače, tako da sam 
bio siguran, da ću brzo morati da umrem, primjetio 
je moj stanodavac, da ja radi unutrašnjeg nemira ne 
mogu ni da radim, pa je nastojao oko mene, dok mu 
nisam priznao što mi fali. On me je brižljivo tješio, 
nagovarao i molitvom i učinio je da me Dr. Pomera- 
nus (Bugenhagen) doveo do Luthera. Kad me je 
ovaj utješio primjerom svojih i drugih i božjom ri¬ 
ječi, i kad se je općina za mene molila, nestajalo je 


^5) Preger, Matthias Flacius Illyricus und seine Zeit, 
knjiga I., str. 21. 

Flacius, Apologia, str. 38. 

zla iz dana u dan i za godinu dana bio sam ozdrav- 
Ijen«. Za opomenu drugima hoću da primjetim, da 
zlo nije trajalo ni zbog čega drugoga tako dugo, nego 
zbog toga, što sam ja mimo šutio i tri godine nisam 
ni s kime otvoreno o stvari govorio«, 

1543. piše Luther o Vlačiću: Flacius »nostris 
notissimus homo et magnae fidei«.^®) 

1544. Vlačić je postao magister slobodnih umjet¬ 
nosti u Wittenbergu. 

1544. Vlačić je profesor hebrejskog jezika na 
sveučilištu. On je osiguran, ima 100 forinti plaće, 
drži četiri predavanja tjedno, ima prihoda od privat¬ 
nog podučavanja u grčkom i hebrejskom. Ima tek 
24 godine, omiljen je kod Melanchtona i Luthera i 
svih znatnijih protestanata u Wittenbergu. 

1545. ^ačić se ženi sa pastorskom kćerkom. 
Luther mu je u svatovima. 

1545. sazvan je tridentinski koncil. Iste godine 
saziva car Karlo V. sabor u Wormsu. Staleži trebaju 
da pošalju izaslanike na koncil. Koncil ima da odluči 
o načinu sjedinjenja crkava (katoličke i protestan- 
ske). Vlačić osjeća da je opasnost blizu, da je Luther 
na samrti, Melanchton kolebljiv i da Melanchton je¬ 
dva čeka da umre Luther pa da uzmogne promjeniti 
kurs, a on Vlačić, još je mlad, tuđinac, bez autoriteta. 

1546. umire Luther, još februara. Na ljeto iste 
godine šmalkadski rat Karla V. i pape Pavla HI. pro¬ 
tiv protestanskih knezova i gradova. 

1547. kapitulacija Wittenberga. Vlačić bježi u 
Braunschweig. U Braunschweigu podučava Vlačić 
na nekoj školi. Na jesen se vraća u Wittenberg. Uni¬ 
verzitet se obnavlja. 

1548. donosi se zakon o interimu. Vlačić objav¬ 
ljuje dvije brošure protiv interima anonimno. 


^•) Flacius, Apologia. Kod Tvvestena, str. 38—39. 
Preger, str. 24.: »Vlačić je naš vrlo poznat čovjek 
i jake vjere«. 

1549. Vlačić kida sa Wittenbergom za uvijek. 
Objavljuje treću anonimnu brošuru protiv interima. 
»Svoje ime nisam navodio zato jer su nasilnici prije¬ 
tili smrću onima, koji budu protiv velikog i malog 
interima i jer ja nisam namjeravao da poduzmem 
daljih i drugih koraka u toj stvari. Izgledalo mi je 
nezgodno, da neki mlad čovjek ... i još uz to tuđinac, 
raspravlja na njemačkom jeziku o tako važnoj stvari, 
kad je crkva imala i učenih Ijudih i dostojnih učite¬ 
lja, kojima je to više priličilo. Vjerovao sam da bi 
moje ime bilo premalo prikladno za važnost i ugled, 
sa kojim mora da raspolaže onaj koji nastupa opo¬ 
minjući i sa prijekorima«.’®) Vlačić je tek u 29. go¬ 
dini. Prije kidanja on se nekoliko puta obraća Me- 
lanchtonu, koji je jako kolebljiv. Na kraju mu Vla¬ 
čić upućuje pismenu molbu za dopust. O Uskrsu 
1549., kad sam uvidio da dolaze novosti (u crkvenim 
stvarima po naređenju cara, primjedba pisca) i kad 
sam odmjerio opasnost koja mi prijeti zbog mnogih 
spisa, što sam ih objavio, odlučio sam da ostavim 
Wittenberg. S toga sam molio Melanchtona u poseb¬ 
nom aktu, da mi dozvoli da odem neko vrijeme u ino¬ 
zemstvo, kako zbog moga zdravstvenog stanja, tako 
isto i zbog onih promjena (crkvenih), u kojima neću 
da sudjelujem. Ovo zadnje sam izrično dodao. I tako 
.sam otišao sa njegovim dopuštenjem, premda sam 
imao sasvim unosan položaj na kome sam mogao 
bez opasnosti da ostanem, samo da se nisam brinuo 
za promjenu i propadanje religije. Na drugome mje¬ 
stu nisam imao ni najmanje izgleda za svoje održa¬ 
nje. Otišao sam ostavivši ženu koja je bila pred po¬ 
rodom ...« 

1549. Vlačić luta. Prvo je u Magdenburgu, koji 
je protiv interima, hoće da ostane tu, ali se boji da 
će Magdenburg biti opsjednut i traži sklonište za 
ženu i dijete, koje će mu se roditi. Zatim je u Ltine- 


’*) Flacius, Narratio, kod Twestena, str. 70. 

burgu. Otuda odlazi u Hamburg. Svuda nastoji da 
iznese svoje gledište na crkvena pitanja. Hambur- 
ški svećenici obećavaju mu pomoć u borbi i odobra¬ 
vaju njegov stav. Ali Vlačić osjeća snagu svoga pera, 
i hoće da piše. Od svih gradova samo Magdenburg se 
odvažuje da tiska stvari protiv interima. Vlačić se 
vraća u Magdenburg, gdje postaje nadzornik tiska¬ 
re. Ovaj detalj izgleda nam odsudan, najodsudniji u 
Vlačićevom životu poslije Lupetinovog savjeta i kon¬ 
takta sa Lutherom. Stalno kretanje u velikoj radio¬ 
nici tiskarskoj, gdje kloparaju poludrveni strojevi, 
razliva se crna tiskarska boja i na njegov stol dola¬ 
ze vlažne tek tiskane strane papira, izaziva sudbo¬ 
nosnu strast u Vlačiću. Zatvoreni labinski tempera- 
menat, koji vlada sa mišlju bolje nego sa jezikom, 
koji bolje umije da piše nego što govori, zanosi se 
svojim mislima koje može da vidi tiskane velikim 
slovima iscifranim inicijalima, dvobojnim, crnim i 
crvenim tiskom. Redovnik u njemu mijenja se u bor¬ 
ca, u novinara, u političara, teolog postaje naučnik i 
povjesničar, koji kritički istražuje izvore, on posta¬ 
je urednik i pisac velikih enciplopedija, piše straho¬ 
vito mnogo, i tiska više djela nego nijedan drugi 
čovjek u historiji prije njega. 

1549. godine već Vlačić piše i tiska bujicu spi¬ 
sa na latinskom i njemačkom, sad pod svojim pu¬ 
nim imenom. Tada piše i prvi komad svoje autobio¬ 
grafije: Apologia M. Fl. 111. od Scholam Vitenber- 
gensem in Adiaphorum causa i njemačka izdanja 
istoga spisa Entschuldigung M. Fl, Hl. geschrieben 
an die Universitet zu Wittenberg der Mittelding hal- 
ben, zatim niz polemičkih spisa, nekoliko protiv Me- 
lanchtona, jedan protiv nekog pastora, i oko deset 
drugih spisa, koje se odnose na odbranu luteran¬ 
ske linije protiv Rima, i protiv kompromisne struje 
kod njemačkih protestanata. 

1549. rodio se Vlačiću sinčić, koji je poslije ne¬ 
koliko dana umro, da ga on, daleko od svojih, nije 

ni vidio. U svojoj obrani Vlačić piše: »Još uvijek nisu 
mi tako žalosni ni moje progonstvo, ni siromaštvo, 
ni sramota, ni razdvojenost od najdražih, ni teško¬ 
će, kojima su oni izloženi, kao pogled na ono, što 
ti ljudi (t. j. kompromisni luterani, primjedba pisca) 
rade. Dapače kad na to pomislim, molim Boga, da 
me uzme iz ovakvog života, i ovakvog nesrećnog 
stanja stvari, i tada smatram da je srećna bila sud¬ 
bina moga sinčića koji se rodio, dok sam ja bio u 
tuđini, i kome se Bog smilovao... i uzeo ga k 
sebi«.™) 

1550. car Karlo V. izdaje bruseljski edikt koji 
je uperen protiv cjelokupne reformacije. Luther, 
Zwingli, Bucer i Calvin u njemu se izrično spomi¬ 
nju. Ako bude netko širio njihove knjige ih branio 
njihova učenja, i ako to ne opozove, ima biti pogu- 
Ijen i to muški mačem, a žena će biti živa zakopa¬ 
na, njihova imanja pripast će državi. Car dolazi lič¬ 
no u Augsburg. Iz Augsburga protjerani su svi sve¬ 
ćenici protestanski, zabranjena je evangelička služba 
božja. 

1550. Magdenburg je centar svake protivcar- 
ske, protivrimske, protivkompromisne akcije. Svi 
buntovni njemački teolozi stekh su se ovamo. Bro¬ 
šure kojima se naučno pobijaju kompromisne teze, 
rugahce, pjesme protiv kompromisa, medalje, slike, 
drvorezi, sve sa čistom luteranskom tradicijom i an- 
tikompromisnom tendencijom izlazi iz Magdenburga. 
Pošto je dugo pod vodstvom katoličkih njemačkih bi¬ 
skupa vodio križarske ratove protiv Slavena, Mag¬ 
denburg je u 13. i 14. vijeku poprište vehkih unutraš¬ 
njih borbi. Na kraju pobjeđuju cehovi koji u 14. vi¬ 
jeku preuzimaju upravu grada. Taj građanski ele- 
menat, cehovske čete, želja za nezavisnošću, Luthe- 
rova nauka koja odgovara cehovskom poredku daje 
Magdenburgu njegovu otpornu snagu. Na čelu či- 


Apologia, str. 58. 


63 





tavog otpora je Vlačić. Premda mu je tek 30 godina 
i premda je tuđinac, a u grad steklo se mnogo du¬ 
hovnika i starih luterana, Vlačić je najbistriji, naj¬ 
umniji, on piše najbolje, najjasnije, njegova je linija 
čista. Oko trideset pet spisa objavljuje Vlačić te go¬ 
dine skoro isključivo u Magdenburgu. On piše ko¬ 
mentar uz bulu pape Pavla IH. o ponovnom sazivu 
koncila (Bula Antikristova). On dokazuje teološki, 
historijski i logički opravdanost borbe protiv kom¬ 
promisa. Objavljuje u posebnoj knjizi nekoliko Lu- 
therovih pisama, kako je i Luther u potpuno istim 
situacijama postupao kao on sada i sumnjao u do¬ 
sljednost svojih suradnika, koji su ga sada zaista 
prevarili. 

1550. naređuje car da se Magdenburg zauzme i 
prisili na pokornost. Ali Magdenburg je jaka tvrđa¬ 
va. Moric Saski dobija od cara 100.000 dukata od¬ 
mah i 50.0(X) mjesečno za opsadu grada. Opsada 
Magdenburga počinje septembra 1550. 

1551. Opsada Magdenburga traje do novembra 
1551. Grad očekuje pomoć i ne predaje se. Vlačić je 
u svom elementu borbe. Još 1. juna 1551. poslije 
osammjesečne opsade piše borbenu brošuru, diže 
duhove građana i obrane da izdrže i vjeruju: »Ver- 
mannung M. Fl. 111. zur gedult und glauben zu Gott, 
in Creutz dieser Verfolgung. Geschrieben an die kir- 
che Christi zu Magdenburg 1551. 1. Juni«. Slijede¬ 
ćeg mjeseca izdaje novu brošuru u kojoj dokazuje, 
da su svi (t. j. car, kneževi, otpadnici, kompromisli- 
ie), koji progone Isukrstovu crkvu u Magdenbiu'gu 
progonitelji Isukrsta: »Dass alle Verfolger der Kir- 
chen Christi zu Magdenburk, Christi des Herm Ver¬ 
folger sindt. Geschrieben zur Wamung an alle chri- 
sten, und sonderlich an das Kriegsvolk der Feinde. 
Durch Matthias Flacius Illyricus, Magdenburg 1551. 
Juli«. Magdenburg je za Vlačića »Isusova kancelari¬ 
ja«. Prijete mu Wittenburžani, prijete mu iz tabora 
opsade, da će biti obješen, kad im padne u ruke, ali 

Vlačić ne popušta. Bistar Labinjan se razvio u po¬ 
litičara, koji zna da među vojskom koja Magden- 
burg opsjeda nema velikog jedinstva i ima manje 
odanosti caru, nego što car sluti. I on piše svoje spi¬ 
se ne samo da digne i održi na visini otpor građana 
u opsjednutom gradu, nego i da apelira na opsjeda- 
če da promjene svoj stav. Tako Magdenburg koji je 
vodio nekad nemilosrdne borbe protiv Slavena, do- 
življuje, da ga jedan Slaven vodi u borbu protiv nje¬ 
mačkog cara i protiv carskog izbornog kneza. Ali 
Vlačić se ne ograničava na to da objavljivanjem mje¬ 
sta iz psalmova i tumačenjem psalama uvjerava gra¬ 
đane Magdenburga i opsadu da je luteranska stvar 
ispravna, da piše poslanice kao: »Ein geistlicher 
Trost dieser betriibten Magdenburgischen Kirche 
Christi, dass sie diese Verfolgung um Gottes Worts 
und keiner andem Ursach habben, leidet«, nego on 
istovremeno piše i objavljuje veće teološke radove 
o tumačenju pojedinih mjesta pisma. U opsjednu¬ 
tom gradu on izdaje jedan tumač nekih teških mje¬ 
sta Pisma od 176 strana na latinskom jeziku. 

1551. novembra, Magdenburg se predaje sa po¬ 
voljnim uvjetima. Moric Saski je primio u svoju voj¬ 
sku čete koje su išle u pomoć Flacianerima (Vlači- 
ćevoj stranci), okreće se protiv cara, daje slobodu 
Vlačiću i svima teolozima, koji su sa njime. Prote- 
stanski pisci (Twesten, str. 10) misle, da je na Mo- 
ricov preokret morao da ima sudbonosan uticaj Vla- 
čićev otpor. Prvo je poslije predaje, dobio religioznu 
slobodu Magdenburg, zatim će je dobiti i njemačke 
države. U uvjetima, koje je grad stavio, prilikom 
predaje, bio je život Vlačićev i njegovog prijatelja 
Galla (GaUus). Izborni knez je izjavio da nema ništa 
protiv njih. Oni mogu slobodno da žive u njego¬ 
vim zemljama ili da odu gdje hoće. 

1552. Moric Saski udara na cara u sporazumu 
sa kraljem Ferdinandom, carevim bratom. Moric 
provaljuje u Bavarsku, car bježi iz Insbrucka, Moric 

pljačka Insbruck, vraća se u Bavarsku, hoće da na¬ 
padne Frankfurt na Majni. Dolazi do zaključivanja 
pasauskog ugovora, koji osigurava protestantima 
vjersku slobodu i ustavnost njemačkim državama. 

1552. Vlačić je pobjednik. Njegov autoritet i 
uticaj je porastao. Poraslo je i njegovo samopo¬ 
uzdanje. Ali Vlačić ipak bježi iz Magdenburga. Suvi¬ 
še je promjenljivo držanje mogućnika, da bi on vje¬ 
rovao u Moricovu riječ. On se bojao da ga ipak čete 
Moricove ne zarobe i ne ubiju i sklanja se u neda¬ 
leki gradić Kothen. Opet je na ulici i bez sredstava. 
Ostaje u Kothenu pola godine od novembra 1551. do 
proljeća 1552. 

1552. Još u Kothenu zatiče bjegunca Vlačića je¬ 
dna laskava ponuda pruskog vojvode Albrechta. Šti¬ 
ćenik Albrechtov profesor teologije i pastor Osian- 
der je u teološkom sporu sa Wittenberškom školom. 
Vlačić navodi da mu je Osiander stari prijatelj. Pru¬ 
ski vojvoda nudi Vlačiću, gladnom bjeguncu, bez 
mjesta i službe »znatan dar« ako se stavi u ovom 
sporu na stranu svog prijatelja Osiandera, a protiv 
svojih protivnika u Wittenbergu. Wittenberg u to¬ 
me momentu traži već da se Vlačić protjera iz Ko- 
thena i iz Njemačke. I tu tvrdi Istranin ostaje na- 
v^elan. »Ipak sam više volio da u borbi na strani 
mojih najogorčenijih neprijatelja, na strani Witten- 
beržana, koje je Osiander napadao, nego da se na 
strani ovoga svoga staroga prijatelja borim protiv 
istine.«^^) Vlačić se vraća u Magdenburg i piše niz 
teoloških spisa protiv jedne publikacije Osianderove. 
Oko deset spisa piše Vlačić 1552. i 1553. protiv uče¬ 
nja Osianderovog. Osiander odgovara, ali umire g. 
1552. Značajna je brošura Vlačićeva: Protiv bogova 
u Pruskoj (»Wider die Gotter in Preussen. Dass nur 
eine einzige wesentliche gerechtigkeit Gottes sei, die 
nemlich, so inn den zehn Geboten offenbart ist. Ein 


2^) FlaciuSy Narratio, str. 78. 

kurzer, helier und klarer bericht von verdienst und 
Gerechtigkeit Christi«). &atko, svijetlo i jasno hoće 
Vlačić da piše i tako unaprijed daje karakteristiku 
svoga stila. 

1553. Vlačić stvara plan u Magdenburgu za iz¬ 
davanje dvaju velikih historijskih djela. »Radim na 
velikom planu, piše Vlačić 7. marta 1553. propovjed¬ 
niku Hartmanu Beyeru u Frankfurt, na planu koji 
je naravno mnogo iznad mojih sila, ali ako se on 
izvede, bit će crkvi od izvanredne koristi. Prvo želim 
da napišem katalog svih onih ljudi, koji su se rječju 
i pismom prije Luthera blažene uspomene, borili pro¬ 
tiv pape i njegovih zabluda. Zatim želim, da se na¬ 
piše povijest crkve«. Izgleda da je već tada imao 
mnogo materijala za prvo djelo, koje je samo njego¬ 
vo. Za drugo djelo izrađuje iscrpan i opsežan plan i 
traži suradnike. 

1553. uza sav taj rad, Vlačić nalazi vremena i 
smisla za nove teološke borbe. Novi spor se vodi sa 
Gasparom Schwenkfeldom, kome je tada 63 godine. 
Schwenkfeld je iz viteške obitelji, bio je luteran i 
otpao je, propovjeda religiozne ideje, koje odstupaju 
od učenja Luthera. Luther ga je već 1527. godine 
odbacio kao sektaša. Vlačiću će borba oko teoloških 
sporova i tumačenja Pisma ispuniti slijedećih ne¬ 
koliko godina. Takvih teoloških sporova ima tada 
vrlo mnogo. U isto vrijeme traje dalje borba oko 
ispravnosti njegove taktike u interimu. Wittenber- 
žani mu nikako neće da priušte da ih je pobjedio. 
Odjek borbe oko interima trajat će godinama, Wit- 
tenberžani će Vlačića neprestano ocrnjivati. 

1554. Vlačić je već organizirao društvo za pisa¬ 
nje i izdavanje crkvene povijesti. Glavni suradnik 
Wagner već putuje po inozemstvu da u biblioteka¬ 
ma traži važnije dokumente. Pozicija Vlačićeva i nje¬ 
gov ugled u protestantskom svijetu raste. Njegovo 
mišljenje se sve više traži i sve više cijeni. 





1555. Augsburški mir. Protestanske zemlje i 
gradovi dobivaju slobodu vjeroispovjesti. Definitivna 
propast interima. 

1556. Vlačić je pozvan za profesora u Jenu i u 
Heidelberg. »Prema koncu 1556. hitno su me pozvali 
mlađi saski kneževi da zauzmem jednu profesuru i 
mjesto generalnog superintendenta u Jeni. Obećao 
sam, ali sam tražio polugodišnje odlaganje, da bih, 
mogao da svršim crkvenu povijest, katalog svjedoka 
istine i posljednji dosta opširan spis protiv Schvvenk- 
felda, koji sam posvetio strassburškom senatu. U to 
sam dobio od izbornog kneza Otona Henrika poziv 
za Heidelberg, a obećao sam da ću tamo ići, ako mi 
saski kneževi ushtjednu dati dozvolu. Pošto oni 
nisu htjeli, otišao sam o Uskrsu 1557. u Jenu«. Ta¬ 
ko Vlačić napušta Magdenburg, poslije skoro osam 
godina boravka u njemu. Volio bi da ide na zapad, 
u Heidelberg, ali mu kneževi, sa kojima je sada u 
vezi, ne daju. Izgleda da Vlačić sluti da mora negdje 
naći mjesto, gdje spletke i uticaji Wittenberžana ne¬ 
će dosizati. Jer on je sada opet sa njima u sukobu. 
Osim starog obračunavanja Vlačić vodi sa profeso¬ 
rom teologije i svojim bivšim rektorom Majorom i 
njegovim prijateljem Meniusom teološki spor oko 
toga da li su potrebna dobra djela za spasenje. Vla¬ 
čić brani opet Lutherovu tezu, da dobra djela nisu 
potrebna, nego jedino vjera, jer se kod dobrih djela 
ne može znati kolika treba da budu, kad treba da 
počnu, i da li se dobrim dijelima mogu otkupiti pri¬ 
jašnji grijesi. I taj spor, koji se vodi u polemičkim 
spisima još od 1552., trajat će još nekoliko godina. 
On je pooštren time, što Major za vrijeme interima 
nije bio otvoreno na strani interima, nego je još 
igrao dvoličnu ulogu. 

1556. izlazi prva velika knjiga Vlačićeva: Cata- 
logfus testium veritatis. Kad bude Vlačić davno mr¬ 
tav, neprijatelji njegovi, nasljednici Wittenberžana, 
će izmisliti da je Vlačić ukrao rukopis kataloga u 

nekom samostanu, odnosno da je prepisao rukopis 
nekog opata, pisan prije sto godina. Preger je sa 
mnogo uspjeha dokazao neosnovanost ove izmišljo¬ 
tine, objavljene tek pola vijeka poslije Vlačićeve 
smrti. Sto je najvažnije, uopće ne navodi se gdje je 
Vlačić trebao taj rukopis da ukrade. 

1556. prije odlaska u Jenu Vlačić nastoji da is¬ 
koristi jednu priliku koja mu se pruža, ili bar tako 
njemu izgleda, da se izmiri sa Wittenbergom. Me- 
lanchton je bio izjavio da želi to izmirenje. Držanje 
Vlaćićevo na strani Wittenberžana u sporu oko 
Schwenkfelda ublažilo je, bar u srcu Melachtono- 
vom, oštricu prijašnjih sukoba. Političke vlasti (kne¬ 
ževi) tražili su također pomirenje između Melanchto- 
novaca i Flacijanista, t. j. između Wittenberga i Mag- 
denburga. Najvažniji teolozi u Njemačkoj su na Vla- 
čićevoj strani i on nema razloga da popušta. Vlačić 
izrađuje osnovu za izmirenje u 13 tačaka. Witten- 
beržani su imali da potpišu kolektivno, zajedno sa 
Magdenburžanima deklaraciju, kojom se osuđuje 
adiaforizam, koji je uskrsnuo za vrijeme interima i 
bio branjen od Wittenberžana, a napadan od Vlačića. 
Adiaphora, njemački Mittelding, trebale su da budu 
»neutralne« stvari u crkvenim obredima, stvari koje 
katolička crkva ima, luteranizam ih je napustio, a 
interim bio ponovno zaveo kod luterana. Witten- 
beržani izjavljuju pismeno da su sporazumni da dr¬ 
že lično razgovor sa Vlačićem. Vlačić je srećan. Ku¬ 
riri Vlačićevi i Wittenberški putuje često između 
Wittenberga i Magdenburga. Melanchton i Vlačić 
opće preko trećih lica, i to postaje kobno za spora¬ 
zum. Jedan pouzdanik Vlačićev krivo iznosi Vlači- 
ćevu stvar Melanchtonu. Jedan prijatelj Melanchto- 
nov Francuz Hubert Languet, pjesnik i lutalica iz 
Burgunda (Viteux), neki profesionalni posrednik, 
putnik, kurir i diplomat, u cjelini hohštapler, dolazi 
\dše puta kod Vlačića i razgovara sa njime o izmi¬ 
renju. On je lice Melanchtovovog povjerenja jer i 

stanuje kod Melanchtona, neka vrsta kućnog prija- 
telja da pravi društvo Melanchtonu. Vlačić je pred¬ 
lagao lični sastanak sa Melanchtonom u prisustvu 
najviše dva svjedoka sa svake strane. Obećavao je 
umjerenost u riječima, ali u stvari neće odstupiti. 
Melanchton odbija. Dostavljeno mu je ništa manje 
nego da će ga Vlačić ili njegovi prijatelji na sastan¬ 
ku ubiti.. .“^) Ali u svom pismu Melanchton odvaja 
Vlačića od grupe ljudi »koji su zadojeni neznalač- 
kom i bijesnom mržnjom«, a koji su Vlačićevi pri¬ 
jatelji. Iz tog pisma Melanchtona, najvećeg i najja¬ 
čeg neprijatelja Vlačićeva, vidi se veličina Vlačiće- 
va. Ma koliko da je okolina Melanchtovova u želji 
da polaska ovom starom i taštom čovjeku, ocrnjiva¬ 
la Vlačića, odbijala da sudjeluje na sastanku sa Vla- 
čićem, i ako bude Melanchton na to pristao, sarn 
Melanchton nije nikad prestao da cijeni i tajno voli 
tog labinskog došljaka. Površan, spletkarski um Lan- 
guetov, (Francuz iz Burgonje posreduje između Hr¬ 
vata Vlačića i Nijemca Schwarzerda, t. j. Melanch¬ 
tona), oktobra 1556., piše pismo Melanchtonu da je 
prokljuvio zašto Vlačić nastoji na izmirenju. Lan- 
guet piše da je Vlačić u očaju, pošto ne može da 
ostvari zamišljeno djelo crkvene povjesti. Ipak Vla¬ 
čić sakuplja što više novca za ovo djelo. Oni koji 
daju priloge, ^ javlja Languet, su nestrpljivi, traže 
knjgu, Vlačić se boji kako će dati računa za djelo 
koje nije nikad ozbiljno pomišljao da izda. Prego¬ 
vori sa Melanchtonom su mu sredstvo da izazove 
uzbunu, da bude istjeran iz Magdenburga i tako 
se sa novcem izvuče iz klopke u koju je zapao obe¬ 
ćavajući crkvenu povjest i prikupljajući za nju no- 
vac«.2^) 


22) Preger, II. knjiga, str. 17. 

23) Dijelove ovog pisma na latinskom jeziku objavlju¬ 
je Preger, II., str. 31. 

1556. Vlačić u jednom pismu spominje svoju 
bolest. Kaže da će radi zdravlja poduzeti putovanje, 
koje će duže trajati. Premda se ne vidi, kakva je 
bolest, izgleda da je već Vlačić znatno iscrpljen. Na 
sve strane borba, nezahvalnost i intrige. On piše de¬ 
bele knjižurine u malim izbama u krugu mnogobroj¬ 
ne svoje djece. 

1557. januara mjeseca jedna deputacija sjeve- 
ro njemačkih teologa pokušava da posreduje za po¬ 
novno izmirenje. Izaslanici Magdeburga, četiri, me¬ 
đu njima i Vlačić odlaze u Kosswig gradić nedaleko 
Wittenberga. Pregovori se vode nekoliko dana. Po¬ 
srednici putuju između Kosswiga i Wittenberga. 
Mjenjaju se zapečaćena pisma. Centralna tačka spo¬ 
ra je: naknadna osuda interima i adioforizma od 
Witterberžana. Pomirenje ne uspijeva. 

1557. Vlačić odlazi u Jenu. Gotov je rukopis pr¬ 
vih triju svezaka crkvene povijesti. 

1558. započinje sudbonosan boj Vlačićev protiv 
teze o slobodi volje. Victorin Strigel (Strigelius) 
profesor teologije u Jeni, kao i Vlačić, počinje prvo 
tajno, pismima, da radi protiv Vlačića. Strigel je po 
prvoj ženi zet Franca Burgharda savjetnika na kne- 
ževskom dvoru, po drugoj ženi je zet profesora 
Schnepfa. Za vrijeme interima bio je Strigel na stra¬ 
ni Elacijanista i za vrijeme svih pregovora sa Wit- 
tenbergom također. Ali i on je sasvim ličan i dvoli¬ 
čan. Velik, snažan, pun samopouzdanja, vješt u pri¬ 
kupljanju studenata, što je važna stvar na novim 
sveučilištima, autoritativan, đak Melanchtonov, is¬ 
kusan u intrigama, zavidan Vlačiću na njegovoj pa¬ 
meti i ugledu, koji je rezultat znanja, a ne tje¬ 
lesne konstitucije i veza, Strigel brzo postaje ne¬ 
ugodan Vlačiću u profesorskom kolegiju. Bolestan, 
umoran, opterećen obitelju, u borbi sa svima, Vlačić 
želi da stvori snošljive odnose u Jeni. Kad saznaje 
za Strigelove intrige on prvo pokušava da ga odo¬ 
brovolji, hvaleći na predavanjima Strigela i njego- 

vog tasta Schnepfa. Ali brzo dolazi do otvorenih su¬ 
koba. Strigel prelazi otvoreno na stranu Wittenber- 
žana. Ne će da se pokori ni pomiri. 

1559. marta bez Vlačićeva znanja knez nare¬ 
đuje da se Strigel hapsi. Za Strigela se zauzimaju 
hesenski, pfalački, wittenterški i pruski kneževi, čak 
i kralj Maksimiljan. I Vlačić misli da se »zablude ne 
mogu iskorjeniti nasiljem svjetovnog mača«. Sep¬ 
tembra je Strigel pušten. U tome momentu još je 
knez na strani Vlačićevoj. Ali on će ga brzo napu¬ 
stiti. 

1559. izlazi prvi svezak crkvene povjesti. Ogro¬ 
man folijant. 

1560. spor sa Strigelom traje. Dolazi do javne 
diskusije između Vlačića i Strigeliusa na historij¬ 
skom vveimarskom gradu o slobodi volje. Izgleda da 
je Strigel vještiji govornik od Vlačića. Utjecaj na 
dvoru je protiv Vlačića. Diskusiju je vodio knežev 
kancelar Bruck, koji je sasvim na strani Strigela. 
Knez lično je i poslije diskusije na strani Vlačića, ali 
oprašta Strigelu, zbog njegove govorničke vještine. 

1560. umire Melanchton u 63. godini. I on je 
bio krhak i slaboga zdravlja. Zadnjih 15 godina ži¬ 
vota tražio je neprestano obzira prema sebi, zbog 
svoje bolesti i starosti. 

1561. intrige protiv Vlačića su sve jače. Vodi ih 
osim Strigela jedan propali kandidat za profesuru, 
Stossel, koji Vlačiću izmamljuju pismeni referat, ko¬ 
jim Vlačić kritikuje postupke dvora i nenadležnost 
dvora u crkvenim stvarima. Stossel radi zajedno sa 
dvorskim kancelarom Bruckom (Pontanus). Taj 
Bruck ima da odlučuje o Vlačiću. Taj isti Bruck koji 
sada kroji sudbinu stranca Vlačića bit će, malo ka¬ 
snije, od istoga dvora obješen. »Knez je predao na¬ 
šu stvar Pontanusu, a ovaj je formalno bijesnio, dje- 
limično za to što su ga naši neprijatelji posebno pod¬ 
badali, konačno zbog toga, jer je često bio pijan«.^*) 

Flacius, Narratio str. 86. 

Da ilustrira način razgovora dvora sa teolozima ta¬ 
da, Twesten navodi da je dvorski kancelar pijanac 
Bruck, primio teologe ovim riječima: »Vi crni, cr¬ 
veni, žuti, očajni varalice i nitkovi. Vi papistički vra¬ 
govi ... Odlazite od mene, i, ako ne izađete, udarit 
ću vas u lice .. 

1561. krajem godine Vlačić je otpušten sa sve¬ 
učilišta u Jeni. On izrično navodi da je otpušten zbog 
svojih nesuglasica sa dvorom. Kneževski dvor je se¬ 
bi prisvojio pravo najviše odluke o crkvenim stvari¬ 
ma. Vlačić je bio pozvan da to usvoji. On je izjavio 
da je to protiv njegove savjesti. Između ostaloga 
knez je zahtjevao da Vlačić ne smije ništa da tiska, 
što ne odobri on ili njegovi (kneževi) savjetnici. »To 
nismo mogli da obećamo, kaže Vlačić, jer svakome, 
pa i najmanjem u carstvu Isukrstovom mora da 
ostane neskraćena sloboda vjere, savjesti i ispovje- 
danja«. Prije svoga otpuštanja on je vodio jednu 
dramatičnu borbu sa kneževskim dvorom, koja mno¬ 
go potsjeća na Vlačića iz Magdenburga. 

1561. 10. decembra onoga istoga dana kad je u 
Jeni otpušten, zajedno sa svojim drugovima Wigan- 
dom i Judexom, Vlačić piše u Regensburg. U njego¬ 
voj glavi već se rodio plan budućega rada. On hoće 
da osnuje Akademiju u Regensburgu. »Znaj, piše 
Vlačić prijatelju, da smo otpušteni i da su nas pri 
tom sramotili, kao da smo davali povoda za pobu¬ 
nu. Zato mislim da li ne bi mogli tamo živjeti i osno¬ 
vati neku malu akademiju. Jer mi moramo odavle 
nekamo, gdje bismo mogli živjeti i raditi... Ako 
bismo bili sva trojica tamo mogli bismo držati pre¬ 
davanja iz dijalektike, jezika i teologije«. Nekoliko 
dana kasnije vraća se Vlačić na tu misao i detalj¬ 
nije razrađuje misao o akademiji. Regensburg mu 
izgleda podesno mjesto za akademiju. Tamo bi do¬ 
lazili mladići iz Austrije, Bavarske i Češke otuda bi 


Twesten, opaska na str. 86. 

se mogla evangelička nauka širiti u druge krajeve. 
Regensburg bi mogao postati centar i za ilirsku re- 
formaciju. Teolozi u Regensburgu mogli bi pomogati 
i rukovoditi prevađanjem biblije na ilirski jezik.^®) 
Oba druga Wigand i Judex vraćaju se u Magden- 
burg i nisu oduševljeni njegovom idejom. Ali on od¬ 
lučuje da putuje u Regensburg. Vuče ga jug i želja 
da bude bliže svojima i da radi sa njima. Zovu ga 
u Magdenburg, ali on neće. A pri svemu tome cm 
zna kako postaje bezizlazan njegov položaj. Vlačić 
piše: »Neka mi se Bog smiluje: ja sam slab, progna¬ 
nik, omrznut od cijeloga svijeta, natovaren djecom, 
ja sam jedan boležljiv čovjek, koji brzo stari«.*0 A 
tek mu je 41 godina! Taj bolesni i rano ostarjeli Hr¬ 
vat dobija nostalgiju za svojim sunarodnicima, misli 
da stvori u Regensburgu slavensku akademiju za 
Hrvate, Slovence i Cehe, da se tu prevodi biblija na 
hrvatski i da tu osnuje slavensku tiskaru. 

1562. jedan student u Jeni, Durnpacher, imao 
je prepisanih 10 točaka, u kojima je Vlačić naveo 
razloge svoga otpuštanja. Kad je davao na prepis 
drugima bio je Durnpacher uhapšen, vezan i odve¬ 
den u Weimar. U Weimaru je osuđen na smrt, ali 
je kasnije pomilovan i prognan. Bilo je naređeno da 
se Vlačić uhapsi (januara 1562.). Vlačić bježi iz Je- 
ne zimi, po snijegu, i skriva se dva dana kod prija¬ 
telja Marka Wagnera u Buflebenu. Odatle, preko 
Fulde i Niimberga putuje u Regensburg. Preger na¬ 
vodi, da je Vlačić tada imao najmanje sedmoro djece. 

1563. putuje Vlačić u Istru i Veneciju. Izgleda 
da je to jedini put da se on vraća u domovinu. Istina 
Luther navodi u jednome pismu protestantima u Ve¬ 
neciji od 13. juna 1543. godine, da je donosilac toga 
pisma Vlačić. Tad je Vlačić valjda bio pred odlukom 
da li da se vrati na jug, među svoje, ili da ostane u 


26) Preger, knji. II., str. 175—176. 
2^ Isto mjesto, str. 176. 

Njemačkoj. Vlačić se već tada zauzimao za svoje 
zemljake u Istri i naročito za Lupetinu, koji je već 
bio u tamnici u Veneciji. Ali nigdje više nema spo¬ 
mena o tome putu i Vlačić kad govori o putu u Istru 
spominje samo put 1563. S toga nije isključeno, da 
je Vlačić 1543. samo htio da putuje, i tada mu je 
Luther napisao ono pismo, koje je Vlačić, a može 
biti i sam Luther predao nekome drugome. Sada na 
putu u Istru zaustavljao se u Kranjskoj i Štajerskoj, 
razgovarao je sa hrvatskim i slovenskim protestan¬ 
tima. Kao rezultat ovoga puta spominje se da je tada 
prodao jedan dio svoga imanja u Istri. Ne zna se 
gdje je bilo to imanje. Vlačić je bio ovlastio nekog 
Perlensteinera (Preger, II., str. 177.) da vodi brigu 
oko prodaje tog imanja, koje je sigurno bilo negdje 
u okolini Labina. Po svoj prilici je u taj čas imanje 
bilo na teritoriji koju je držala austrijska vojska. 
Granica u Istri između venecijanskog i austrijskog 
posjeda je bila vrlo pomična. Ali nije prodaja imanja 
bio jedini cilj Vlačićeva puta. Gradski senat u Re- 
gensburgu odbio je molbu njegovu i Galla za otva¬ 
ranje Akademije. Vlačić je pomišljao da akademiju 
otvori u Celovcu, gdje bi bio među Slovencima i bli¬ 
že Hrvatima, a ipak zaklonjen od turskih bojišta. 
Vjerovatno je mislio to isto i za Ljubljanu ili Graz. 
Celovac (Klagenfurt) Vlačić izrično spominje u jed¬ 
nom pismu Gallusu još 1582., ali se boji da će i u 
tom gradu naići na otpor gradskog senata. Poduzet- 
Ijiv praktičan i realan, kakav je bio, Vlačić je na tom 
svom putu pokušavao da nađe i sredstva za svoju 
akademiju. U tom cilju obraćao se kranjskim stale¬ 
žima i razgovarao sa Klombnerom. I njegov memo¬ 
randum upućen tada Veneciji, o koristima što bi ve¬ 
necijanska repubhka imala, ako bi pristupila prote¬ 
stantizmu imao je isti cilj. 

1564. umire Vlačiću prva žena, pri dvanajestom 
porodu. Ona je bila kćerka Mihaela Faustusa, pasto¬ 
ra u Dabrunu »siromašnog i pobožnog starca, koji 





je osjedio u službi Crkvi«, kako piše Melanchton. 
»U suzama i brigama izjedam se, piše Vlačić povo¬ 
dom te smrti, i nema sata da mi slika pokojne dru¬ 
garice ne dolazi pred dušu. Cesto razmišljam o to¬ 
me, da mi ona kod tako velikog križa nije nikad sa¬ 
vjetovala ništa zlo, premda nije bila ni tjelesno ni 
duševno baš najjača uslijed mnogih poroda« (Pre- 
ger n, str. 232). Zaista je morala biti dobra žena i 
njezin život težak, kod tako nemirnog života mu- 
ževljeva i koja u 19 godina rađa 12 djece. 

1564. Vlačić je već u punom očaju. Sam mora 
da vodi brigu o djeci i domaćinstvu. On je sam bo¬ 
lestan i ne može da jede nikakva obična jela, ni mli¬ 
jeko, ni slano, ni papreno, ni kiselo, ni hladno, ni 
jaja. Pokušava da jede sirovo meso. Izgleda da sta¬ 
nuje u kući sa tuđim namještajem, jer se žali da 
mu je jedan dječak razbio kameni stol, za koji će 
morati platiti tri talira (Preger n, str. 232). Mora 
da se vjenča po drugi put, tek devet mjeseci poslije 
smrti prve žene. I druga žena Magdalena Ilbeck je 
kćerka pokojnog pastora. Ali stvari ne idu sa njime 
na bolje. U jedan mah četiri djeteta mu leže bolesna 
i jedno od njih je sigurno da će umrijeti i želi da 
umre, »jer je u nebu bolje nego ovdje«. Jedan sin 
Matija, već studira medicinu u Strassburgu. Dva dje¬ 
teta spominje Vlačić pri ovoj bolesti po imenu to su 
Andrija i Marija. Bolest Vlačićeva ide također na 
gore. On sluti da neće više dugo živjeti. Ima groz¬ 
nicu, tresu mu'se noge, i donje tijelo mu je ledeno 
(Preger U, str. 234.). U tome stanju piše Vlačić naj¬ 
veće svoje djelo »Clavis scripturae sacrae«. 

1564. Vlačić izdaje jedan spis protiv Jezuita. 

1565. Vlačić piše jedan spis protiv rimske poli¬ 
tike, koja hoće da sporove u protestantizmu iskoristi 
za opravdanje svoga vlastitog sistema. 

1566. na brodu na putu između Frankfurta i 
Majnca prepoznaje Vlačića nekoliko jezuita. Kako je 
on na rimskom indeksu kao heretik prve klase, Vla- 

čić primjećuje kako oni nešto brzo i povjerljivo raz¬ 
govaraju sa asesorom državnog suda, zato bježi čirn 
se iskrcao u Majncu sa svojim slugom u selo Nacken- 
heim, gdje prenoćuje. 

1566. Vlačić pokušava da Maximilan donese od¬ 
luku u njegovu korist u spornim pitanjima, zbog ko¬ 
jih je proganjan. Da ga odobrovolji piše veliku knji- 
žurinu u kojoj dokazuje da nije papa dao caru rim¬ 
sko carstvo, nego ga je car osvojio. Car ga je pri¬ 
mio u nizu velikog prijema molilaca 14. aprila u 
Augsburgu. Primio je jedan primjerak knjige i obe¬ 
ćao mu da će misliti na njegovu molbu. Ipak Vlačić 
se vraća bez odgovora. Tek što je otišao (istoga da¬ 
na) car je dao pristanak da se Vlačić uhapsi. »To mi 
je zahvalnost, piše Vlačić Beyeru, četrnaest dana 
kasnije, i to su bogatstva, koja ja u Njemačkoj sti- 
čem, koja su cilj svemu mome radu, kako kažu moji 
dobri prijatelji«. Jer Vlačića optužuju da on sve ra¬ 
di, piše i tiska samo zato da dobije novaca. Brzo za¬ 
tim na traženje cara Regensburg otkazuje Vlačiću 
gostoprimstvo, Vlačiću gori tlo pod nogama. »Da¬ 
nas, piše Vlačić, opet su tražili od mene da se ise¬ 
lim. Tako mi na kraju ne ostaje ništa drugo, nego 
da napustim ovaj život, kad na zemlji nema više ni¬ 
gdje prostora za mene«. (Preger n, str. 294). 

1566. oktobra Vlačić napušta definitivno Re¬ 
gensburg. Plan za akademiju mu nije uspio. On je 
davao privatne lekcije u svome stanu, pisao, trčka¬ 
rao, polemizirao tražio neko mirnije mjesto. U naj¬ 
gorem trenutku, kad je bio prognan i iz Regensbur- 
ga, dobio je poziv iz Antwerpena da bude tamo sa¬ 
vjetnik u crkvenim poslovima. Krajem 1566. već je 
u Antwerpenu. 

1567. boravak u Antwerpenu je kratak. Uslijed 
unutrašnjih nemira u Holandiji, Vlačić napušta po¬ 
četkom 1567. Antwerpen i dolazi u Frankfurt. Cijela 
obitelj čeka ga u Frankfurtu. U Frankfurtu na Maj- 
ni dobija dozvolu boravka do jeseni. U to vrijeme 

on se još nada da će se moći vratiti u Antwerpen. 
Senat u Frankfurtu ga upozorava da napusti grad, 
jer se iz grada odvode ljudi silom, bez suda, i toj sili 
grad ne može ništa. Vlačića mogu da odvedu, sude, 
zatvore i ubiju: katolici, Wittenberžani, Thiiringija 
(Jena i Weimar), izborni kneževi i carski ljudi. Nje¬ 
gov život je tako zapleten da njemu izlaza nema. 
Taj se život približava završetku, i ovaj završetak 
bit će dramatičan. 

1567. novembra Vlačić je u Stuttgartu. Sastaje 
se sa prijateljima, koji ga tješe i žale da su kriva 
braća (falsche Briider) onemogućUa njemu, najuče- 
nijem od svih, boravak u svakom njemačkom gradu. 

1567. decembra je u Strassburgu. On se već du¬ 
že vremena nada profesuri na strassburškom sve¬ 
učilištu, ali i ta će se nada izjaloviti. Dobija dozvolu 
za boravak do ljeta 1568., ali će tu ostati još pet go¬ 
dina. Vlačić piše za Senat u Strassburgu svoju po¬ 
vijest djelatnosti i borbi (Narratio actionum et cer- 
taminum) slavni njegov autobiografski spis. 

1567. izlazi njegovo veliko djelo »Clavis scrip- 
turae« u dvije folijantske knjige u Bazelu. 

1568. dolazi do vraćanja svih profesora koji su 
iz Jene prognani radi Strigela, osim Vlačića. I Vla- 
čićev prijatelj Wigand je vraćen. Dolazi do mirenja 
Melachtonovaca i Flacijanista ali bez Vlačića. Saski 
teolozi, pri polasku na disputaciju, morali su izbor¬ 
nom knezu Augustu, onome istome, na čiji nagovor 
je dao car dozvolu za hapšenje Vlačićevo, da potpišu 
obavezu, da »nisu pristalice flacijanskih ilirskih za¬ 
bluda, svađa, blebetanja, otrovnih ujeda i mlaćenja 
kojim on (Vlačić) optužuje škole i crkve ove zemlje 
izmišljenim i navodnim adiaforizmom, sinegizmom i 
majorizmom«. Prema tome, glavni udarac je i tu 
spreman Vlačiću. Saski knez je još prije bio pisao 
regenburškom Senatu za Vlačića, da je »jedan tuđi 
nepoznati vagabund o čijem porijeklu nitko ništa si¬ 
gurno ne zna, i koji već dvadeset godina izaziva iz- 

među staleža u Njemačkoj ovu nekršćansku i od¬ 
vratnu svađu«. 

1569. pokušaj izmirenja između Jene i Witten- 
berga urodio je još većom svađom. Jena (Flacijani- 
ste) objavila je tiskom protokol višemjesečnog zasje¬ 
danja. Wittenberg i Saski knez na to su, smatrajući 
Vlačića centralnom ličnošću, pokušali da Vlačića li¬ 
čno do kraja unište. 

1569. po naredbi izbornog kneza Augusta zapli¬ 
jenjena su, kod Vlačićevih prijatelja u Numbergu 
sva Vlačićeva pisma i njegova Narratio actionum. 
Traže se dokazi kojima bi se Vlačić mogao optužiti 
radi zločina uvrede Veličanstva. 

1570. Saski knez šalje svog izaslanika u Strass- 
burg. U Strassburgu je već poznati Francuz Languet 
sad plaćeni špijun (Preger II., str. 306) kneza Augu¬ 
sta. Oni nastoje da se Vlačić protjera iz Strassburga 
i da mu se već unaprijed zabrani boravak u Bazelu, 
gdje ima velik broj svojih pristalica, i gdje izlaze sad 
redom njegove knjige. Kao zeca jure Vlačića sa svih 
strana. Svi su kneževi i gradovi obavješteni o njemu, 
svud su mu postavljene stupice. A taj sada već sa¬ 
svim mršavi, kržljavi, oronuli Labinjan još se neda. 

1570. Vlačić je ipak protjeran iz Strassburga. 
Ulaže utok na Senat. 

1570. Vlačić stvarno dolazi u Bazel. Dok ne do¬ 
bije dozvolu boravka, sklanja se u nedaleki Lindau. 
Istoga dana kad odlazi iz Bazela, stiže u Bazel konja¬ 
nik saskoga kneza i traži da Vlačić bude protjeran. 
Senat u Strassburgu prima njegov utok i Vlačić se 
vraća u Strassburg. 

1570. izlazi »Endlicher Bericht«, konačni izvje¬ 
štaj dvaju sveučilišta u Wittenburgu i u Leipzigu, 
gdje je sakupljeno sve što su protestanti mogli pro¬ 
naći protiv Vlačića. Već u naslovu se kaže, da je to 
knjiga o svim sporovima »što je Flacius Illyricus sa 
svojim pristašama već dugo vremena na mnogo stra¬ 
na, samovoljno i neprestano izazivao i tako božje 

crkve u Njemačkoj bijedno uznemirio, ožalostio i po¬ 
tresao«. 

1570. knez August Saski lije top za tvrđavu 
Koburg sa alegoričkim figurama, na kojima je soto¬ 
na jedan Flacijanist, sa natpisom da su Flacijaneri 
i Zeloti predvjesnici vraga: 

Flacianer und Zeloten 

Sind des Teufels Vorboten. 

1570. U punom jeku je teološki spor o istočnom 
grijehu i slobodi volje. Stari drugovi i supatnici Via- 
čićevi, među njima Wigand, ga napuštaju. I>va puta 
moli Vlačić Wiganda za sastanak, dva puta ga je 
Wigand odbio. Vlačić dolazi sam, tajno, u Tiiringiju 
zadržava se u Kahli, njegov izaslanik pastor Wolf 
dolazi u Jenu. U Jeni sjede na sveučilištu veliki bivši 
prijatelji Vlačićevi među njima i Miisaeus, koga je 
on u Jenu i na sveučilište doveo i zato se zamjerio 
kasnije uticajnom Stosselu. Pastora Wolfa su u Jeni 
odbili oštro. Rekli su mu da su oni sa tim čovjekom 
(Vlačićem) već dosta razgovarali, a on nije promi¬ 
jenio svoje mišljenje. Vlačić, kažu oni, dolazi iz da¬ 
leka, iz tuđe zemlje (Strassburg je inozemstvo) ima 
vremena u obilju, bez posla je i samo luta naokolo. 
Dolazi sad bez predhodne prijave za vrijeme pokra¬ 
jinskog sabora u Weimaru, za njih u nezgodno vri¬ 
jeme (Preger n., str. 341.). Tajni sastanak neće mu 
dozvoliti, na javni kolokvijum bi ipak pristali. Glavni 
štab Flacijanista u Jeni napušta svoga stvaraoca i 
vođu Flaciusa. Car je izdao nalog thiiringijskom voj¬ 
vodi Johanu Wilhelmu da prestane biti zaštitnik »po¬ 
bunjeničke flacijanističke bande« i da izbaci i otje¬ 
ra flacijanističke teologe i savjetnike (Preger n., str. 
342). Teolozi u Jeni imaju sad da dokažu da nisu više 
Flacijaniste, drugovi i pristalice Vlačića. Oni će to 
najbolje dokazati, ako budu radili protiv Vlačića. Ta¬ 
ko su se Flacijaniste ražestili protiv Flacija, i sasuli 
koncentričnu paljbu na nj. I Vlačićevi bivši drugovi, 
kao i on bili su već ostarjeli i izmučeni. Zelja za mi- 

rom, sitošću, položajima bila je u njima jača od sta¬ 
rog drugarstva i ideoloških linija. 

1570. kasne jeseni dolazi Vlačić u Speier, opet 
tajno, gdje se nalazi car. Ponovno ulaže molbu na 
cara i na svo carstvo, kojom traži da bude saslu¬ 
šan. Traži sinod ili javni kolokvij. Uzalud. Mora 
brzo da bježi iz Speiera. 

1570. izlaze u Bazelu Vlačićeve glose uz novi te¬ 
stament, veliko djelo od 1394 strane na osnovu grč¬ 
koga tehata i latinskog prijevoda Erazma Rotter- 
damskog. 

1571. izlazi novo Vlačićevo veliko djelo: Ortho 
doxa confessio de originali peccato, 599 strana. Pro¬ 
tivnici udaraju na Vlačića argumentima sv. Aug^u- 
.stina protiv Manihejaca. 

1572. profesor Cdlestinus u Jeni, jedna nova i 
sporedna ličnost u Vlačićevom životu, brani Vlači- 
ćevu tezu o istočnom grijehu. Protjeran je. 

1572. opći progon Vlačićevih pristaša u Thiirin- 
genu. Otpušteni su kao Flacijaniste dvorski propo¬ 
vjednik, dva đakona u Weimaru, i velik broj pastora 
među njima i pastor Wolf iz Kahle, posrednik u ko¬ 
rist Vlačića prije dvije godine. Ukupan broj protje¬ 
ranih pastora ^acijanista u samom Thiiringenu iz¬ 
nosio je 111 (sto jedanaest). 

1572. jedan javni kolokvijum u zamku Mans- 
feldu ispada u Vlačićevu korist. Protivnici ne mogu 
da dokažu opravdanost optužaba, koje se iznose pro¬ 
tiv njega. Vlačić grčevito radi na sazivu Sinoda, pred 
kojim bi se sasvim opravdao. On se obraća za saziv 
šaškom vojvodi, meklenburškom vojvodi, grofu od 
Mansfelda, zemaljskom grofu od Hessena, grofu od 
Konigsteina, knezu Heinrichu Reussu. Pošto je ne¬ 
popustljiv prema teolozima u Strassburgu, grad mu 
otkazuje gostoprimstvo. Na proljeće 1573. Vlačić 
mora da se seli i iz Strassburga. 

1573. Vlačić napušta Strassburg. 2ena i djeca su 
mu još tu. On luta da nađe negdje sklonište za njih i 




za sebe. Vodi diskusiju sa jezuitima u Fuldi, ali oni 
neće javni kolokvij nego Tischgesprach. Smjesta piše 
Vlačić brošuru kao osnovu za diskusiju. 

1573. juna mjeseca Vlačić sa cijelom obitelju 
se sklanja u ženski samostan Bijelih Gospođa u 
Frankfurtu na Majni. Ovaj Samostan u velikoj zgradi 
na zapadnom dijelu grada, blizu Majne i blizu grad¬ 
ske vijećnice, u ulici koja još i danas (1936) nosi ime 
po njemu (Weissfrauen-strasse) bio je sa reforma- 
cijom prešao u protestanske ruke i njime je uprav¬ 
ljala kao priorica Katherina von Meerfeld. Prihodi 
samostana upotrebljavani su u korist udova i siro¬ 
čadi zaslužnih građana. Samostan je neki uboški 
dom. Odlučna priorica primila je Vlačića i cijelu nje¬ 
govu obitelj u samostan bez dozvole gradskog senata 
i držala ih zaklonjene tu dvije godine, sve do Vlači- 
ćeve smrti. Ovo je zadnje sklonište Vlačićevo. On će 
još lutati, ali se neće seliti. Nesumnjivo su pri tom 
uzimanju Vlačića i njegovih pod zaštitu samostana 
mnogo doprinijeli pristaše Vlačićevi, frankfurtski 
pastori Hartmann Beyer i Matija Ritter. Sto pedeset 
godina kasnije, kad protestanti budu sasvim rehabi¬ 
litirali Vlačića, jedan drugi Ritter iz Frankfurta, Jo- 
hann Balthasar, izdat će prvi za Vlačića pozitivnu 
biografiju, koja će u kratko vrijeme doživiti dva iz¬ 
danja (1723. i 1725.). 

1573. decembra na pritisak saskog kneza Augu¬ 
sta hoće Vlačića da protjeraju i iz Frankfurta. Prio¬ 
rica ga skriva, a i on bježi kad može iz grada. Zovu 
ga na općinu, u čuvenu palaču Romer, udaljenu tek 
nekoliko stotina koračaja od samostana, ali on se ne 
javlja. Vlačić moli pismeno da ga puste u samostanu, 
njegova žena također traži obzira prema njenoj sit¬ 
noj djeci, sa kojom nezna kud će po zimi. Priorica 
vodi odlučnu borbu za Vlačića. Vlačić upućuje očaj¬ 
no pismo na luteransko svećenstvo. Ali više nego 
što moli, Vlačić proklinje. Pred kraj života, u očaj¬ 
nom stanju, sa mnogo djece i uvijek novom sitnom 

djecom od druge žene, bolestan i istrošen, Vlačić ima 
čudesnu snagu volje i uma, on se otima do kraja, on 
optužuje i proklinje, on je isto toliko borben, koliko 
je to bio u danima svoje pune životne snage, u Wit- 
tenbergu i Magdenburgu. Premda je fizički slomljen, 
Vlačić je duhovno svijež. Ta on je još mlad. Jedva 
ima 53 godine, a u tim godinama ljudi iz njegova 
kraja nose pola sata uz strmo brdo po četrdeset kilo¬ 
grama ribe u drvenim sanducima na ramenu. O Bo¬ 
žiću 1573. Vlačić piše u svome cirkularu pastorima 
protiv Wittenberžana: »Zamislite kakve se ljutnje 
izazivaju na jednoj strani i triumfi bezbožnika na 
drugoj, kakva žalost pobožnih duša, da i samoga 
duha svetoga u njima, kad se moji izbacuju u tako 
velikoj bijedi na tako nečovječan način. Zar će oni 
»sveci« (u Wittenbergu i Leipzigu, op. pisca) tako 
da proslave Božić, što će suprotno nego Židovi, koji 
su, zadovoljni u svojim palačama i svojim radostima, 
priuštili božjem djetetu bar mjesto u štali, što oni 
njemu ni to neće dati, premda on to traži za svoje 
članove, sitne piliće bez zaštite i vjernike« (Preger 
n., str. 519). Uticajni mole za Vlačića i on nije pro¬ 
tjeran. 

1574. cijelu godinu luta Vlačić po Njemačkoj 
tražeći saziv velikog protestantskog sinoda. U jedno 
vrijeme nezna se, gdje je, i njegov sin Mati ja iz Ro- 
stocka traži obavještenja o njemu (Ritter, 35). Na 
putu je sa jednim mlađim sinom Andrijom. Sigurno 
već odavna ne drži slugu a ovako bolestan i nemoćan 
boji se da putuje sam. Dolazi i do Šleske, ne bi li do¬ 
bio pomoć uticajnih ličnosti za sinod. Iste godine 
poludio mu je i sin Osija (Preger II., str. 521). Ove 
posljednje godine života u najtežim prilikama objav¬ 
ljuje Vlačić osam novih svezaka svojih radova. 

1575. već prvih dana godine Vlačiću je sasvim 
zlo. Traži da mu žena nekog čuvara samostana, po¬ 
znata u Ijekovima, dadne nešto za jačanje. On je sa¬ 
svim mršav, bez krvi i leden. »Nitko se ne brine 

ovdje za mene osim Boga«, žali se u jednom pismu. 
Strahovit proliv sa gubitkom krvi oduzima mu zad¬ 
nje snage. Nikakvo jelo ne može više želudac da pro¬ 
kuha. Spava nemirno i malo. Ali on se drži snagom 
užasne volje, na nogama je i piše, 9. marta 1575. se 
onesvjestio i legao u krevet. Iste večeri pozvao je 
ženu i svu djecu. Rekao je kako je slab i njegov život 
je u pitanju. Želio bi imati još toliko snage da svoje 
duhovno uvjerenje izrazi u jednome spisu. U tom 
pogledu on se poziva na sve svoje knjige i spise. Želio 
bi da uredi i pitanje o tome kako treba žena i djeca 
da u buduće drže zajedno. Istoga dana je dobio Lau- 
danum Theophrasti, jako sredstvo za uspavljivanje,^ 
jer su mu bolovi bili sve jači. Opojno sredstvo je bUo 
i suviše jako i Vlačić se više nije probudio. 

1575. umire Vlačić u petak 11. marta u jutro. 
Prisutan je smrti propovjednik Beyer iz Frankfurta, 
Jakov Pemubius iz Antwerpena i njegov liječnik 
Adam Lonitzer. Umro je mimo i bez bob. Imao je 55 
godina i osam dana. Da li je pokopan na groblju sv. 
Petra u Frankfurtu na Majni, ili u samostanskoj 
crkvi Bijelih Gospođa, nezna se pouzdano. Neki tvrde 
da je pokopan u Samostanskoj crkvi (Lersner), dva 
glavna biografa (Ritter i Preger) tvrde da to nije 
moguće, jer je postojala zabrana Senata u Frank¬ 
furtu, da se mrtvaci pokopavaju u crkvama. Da li 
odlučna priorica nije i u pogledu pokopa Vlačića po¬ 
stupila ćhnigačije nego što je magistrat gradski na¬ 
ređivao, ne može se odgovoriti. Ah nema to ni većeg 
značaja. Gdjegod je pokopan, grob mu je nepoznat. 

Vlačić je imao 18 djece, 12 sa prvom i 6 sa dru¬ 
gom ženom. U času smrti izgleda da ih je bilo 8 ili 
9 još na životu. Kćerka Ana udala se dvije godine 
poslije Vlačićeve smrti za Wolfanga Irenausa iz 
Wurzburga. Istoga dana preudala se Vlačićeva udo¬ 
vica Magdalena. Njezin dmgi muž Petrejus bit će 
optužen kao pristaša Vlačićev i protjeran. Umrijet će 
kao savjetnik konzistorije u Wolfenbuttelu. Tamo će 


84 




kasnije živjeti i Vlačićev sin Esaja kao student libe- 
ralium artium. Nije jasno da li je to isti Esaja ili Oj- 
sija koji je 1574. poludio. Magdalena će živjeti samo 
četiri godine poslije Vlačića. Najviše će se pročuti 
Vlačićev sin Matija, kasnije profesor prirodnih nauka 
i logike (1579) u Rostocku, kasnije i medicine 
(1581). Njegovo medicinsko djelo Commentariorum 
phisicorum de vita et morte, Libri 4, doživjet će dva 
izdanja, prvo 1584, drugo 1616. izlazi poslije njegove 
smrti. Izgleda prema tome da je djelo bilo cjenjeno. 

U svom bumom i relativno kratkom životu Vla- 
čić je proveo prvih 16 godina na Labinštini u Istri, 
nekoliko godina u Veneciji, po jednu godinu u Bazelu 
i Tubingenu, nešto više od s^am godina u malom 
Wittenbergu, oko sedam godina u Magdenbugu, če¬ 
tiri godine u Jeni, pet godina u Regensburgu, neko¬ 
liko mjeseci u Antwerpenu, pet godina u Strassbur- 
gu, dvije godine u Frankfurtu na Majni i nekoliko 
ostalih godina na lutanju uzduž i poprijeko cijele 
Njemačke, od Regensburga do Hamburga, od Alsa- 
cije do Sleske, između Labe, Dimava, Rajne i Majne. 
U mnogim svečanim dvoranama gledali su njemački 
teolozi i njemačko plemstvo njegovo mršavo, oštro, 
labinsko lice i slušali njegov slab glas i njegov brz, 
odlučan uvjerljiv govor. Govorio je sa katedre u Wit- 
tenbergu i u Jeni, diskutirao je u svečanoj sali wei- 
marskog zamka. A više nego što je govorio, Vlačić 
je pisao. Pisao je toliko mnogo, da vjerojatno nikad 
jedan čovjek nije pročitao sve ono što je on napisao 
i tiskao. 

Prodao je svoj posjed na Labinštini, u dva puta. 
Jedanput je sam tamo putovao (1563), dru^ put je 
tamo slao jednoga od svojih sinova (1569. ili 1570.). 
Pojeo je svoju djedovinu, pojeo je svoju ušteđevinu i 
umro ostavljen i u siromaštvu. Njegov život je bila 
neka užasna neprekidna groznica borbe i rada i 
umro je u toj napetosti nesavladan, boreći se i ra¬ 
deći. »U cjelini siromaštvo, jad i borba pratili su ga 

svuda gdje je bio, i kuda god je otišao ili došao«. 
(Ritter, str. 306). Zadnji mjeseci života bili su mu 
najočajniji. U Frankfurt je stizala jedna urgencija 
za drugom da bude protjeran, »jedna preporuka gora 
od druge i od samih evangelika, sad na frankfurtsku 
župu, sad na gradski senat, čineći da je Vlačić po¬ 
stajao još više omrznut ili bar još više sumnjiv, tako* 
da su mu konačno decembra (1574.) sklonište i za¬ 
štitu sasvim otkazali, baš u vrijeme, kad je najveći 
dio njegove obitelji ležao bolestan, a i on sam nije 
znao, kako da se krene i gdje da pristane tako jadan 
i bijedan«. (Ritter str. 306). 

Bio je u visokoj crkvenoj službi. U Jeni je bio 
generalni superintendent (superintendent je bio nad¬ 
zornik nad svećeništvom, generalni superintedent 
neki nadzornik nad superintendentima), bio je vođa 
jedne velike vjerske stranke unutar evangeličke cr¬ 
kve. Vidjeli smo da je samo u malome Thiiringenu 
otpušteno 111 svećenika njegovih pristaša, ali nje¬ 
gove su pristaše bile rasute po cijeloj Njemačkoj. 
Njegovi oštri, živo pisani spisi mnogo su se tražili,, 
inače nebi bio mogao toliko da tiska. Za svaki pro- 
Ijetnji i jesenji sajam Vlačić je nosio svoje uvijek 
nove i nove knjige u Frankfurt na Majni i one su mu 
neko vrijeme bile glavni izvor prihoda. Pod kraj ži¬ 
vota, kad su subjektivno stvari za njega stajale zlo,, 
objektivno su okretale na bolje. Wigand i Hessuvius 
su bili protjerani iz Jene i on se mogao nadati da će 
preuzeti opet vodstvo svojih pristaša u Thiiringenu. 
Mogao je očekivati i promjene u Saskoj i svoju ge¬ 
neralnu rehabilitaciju u protestantskom svjetu preko 
jednog sinoda. Njegov najmoćniji neprijatelj, bogati 
saski izborni knez August, najveći industrijalac ta¬ 
dašnje Njemačke, vlasnik rudokopa, livnica i tkaČ- 
nica, koji je Vlačića petnaest godina u stopu progo¬ 
nio, promjenio je svoje teološko gledište 1574, malo 
prije Vlačićeve smrti, odrekao se jednostranosti nove 
Wittenberške škole (Melanchtona) i vratio se na 

strogo gledište Lutherovo i s time se teološki pribli¬ 
žio omrznutom Vlačiću. Izgledi su postajali povoljni, 
knezovi su mogli stvarno da sazovu sinod, Vlačićeve 
pristaše u Regensburgu, Beču, Frankfurtu, Antwer- 
penu, Strassburgu, i nada sve u Thiiringenu bili su 
ugledni teolozi propovjednici a među njima se našao 
i po neki grof. Ali Vlačić nije dočekao preokret. On 
je bio sav izmučen i tjelesno iscrpljen. Slabo tijelo 
otkazalo je poslušnost njegovoj jakoj volji. Umro je 
omrznut, ali ustrajan u borbi do kraja. 

Deset godina proveo je Vlačić gonjen kao zvijer. 
Na području gdje je car imao uticaja nije mogao da 
se pojavi, isto tako ni u katoličkim državama; kne¬ 
ževi njemačkih država su godinama nastojali da ga 
uhapse. Utočište su mu bili samo neki slobodni gra¬ 
dovi, ali i tu su čekala na nj oštra pisma vladalačka. 
Tjeran je iz Jene, Regensburga, Frankfurta, Strass- 
burga i Bazela. Uzalud je pokušao da se pomiri bar 
sa Jenom, kad je sa Wittenbergom mir bio nemoguć. 
Jedina rehabilitacija je bio sinod, i on je posljednje 
godine svoga života kucao na dvorovima tražeći da 
se sazove crkveni koncil ma u kojoj protestanskoj 
zemlji, da bi se pred njime opravdao.. Još u ljetu 
1574. primio ga je izborni knez Johann Georg ljuba¬ 
zno u Berlinu, zadržavši ga i na večeri. I od njega je 
tražio saziv koncila da brani svoju stvar. U istom 
cilju je iste godine boravio u Šleskoj. Njegovi bio¬ 
grafi su mišljenja, da bi žilavi Vlačić bio na kraju 
sa koncilom uspio i da bi koncil, njegova posljednja 
nada, bio možda ipak sazvan, da on nije već slijedeće 
godine umro. Ovako je nedostajao forum koji bi su¬ 
dio o njegovoj spornoj, idejnoj stvari. On se mogao 
samo žaliti prijateljima, koje je još imao u Frank¬ 
furtu, da se o njemu sudi i da ga progone na osnovu 
optužaba protivnika. Njegove žalbe na anarhiju u 
crkvi su vrlo oštre: 

»Cuisetiam erit tum Ecclesiae, tum Religionis 
Status, si nulla legitimae synodi, nullae christianae 

disputationes in Synodi fient, nullae item legitimae 
cognitiones, nullae denigue castigationes in Synodis 
et conventibus Ecclesiarum et doctorum ? Nulla pro- 
fecto unquam fuit tam confusa Babylon et vertigi- 
noso špiritu agitata turba, guam tandem ita guidem 
progrediendo nostra Ecclesia.^®) On je želio da u 
crkvi stvori nešto stalno i trajno, da se ona ne raspa¬ 
dne i da je ne nestane pod udarcima i spletkama 
Rima. 

Borba protiv njega se u posljednjih godina bila 
razbuktala tako jako, da mu protivnici ni poslije 
smrti nisu dali mira. Još za života su ga klevetali, da 
je krao rukopise i knjige, da je prikupljao novac za 
Centurije i zadržao ga za sebe, da je bio grub i bez 
manira, da nije štedio protivnike. U rugalicama, u 
kojima su protestantski teolozi upoređivani sa pti¬ 
cama, Luther je bio labud, Gallus pijetao, Melanch- 
ton slavuj, a Vlačić sad kukavica, koja leže jaja u 
tuđa gnijezda, sad gavran, kome je mjesto na vješa- 
lima, gdje može da grakče koliko hoće. Za Witten- 
beržane on je bio »illyrica bestia, scura, sce- 
leratus«, za Melanchtona slavenska zmija, koja 
zaslužuje da dobije na čelu znak, koji je make¬ 
donski kralj upalio jednom vojniku: nezahvalan tu- 
đinac: „^evos axaevaToc‘. Za protivnike i pored svoje 
intelektualne i karakterne nadmoćnosti on je bio 
samo: homo barbarus, blasphemiis iz nepoznatog 
slavenskog kraja, otkuda ništa dobro ne može ni da 
dođe. Katolici su izdavali pamflete protiv njega (i za 
života i poslije smrti) a protestanti su njega i flaci- 


»Kakvo će biti stanje crkve i religije, ako ne bude 
nikakvog zakonitog sinoda, i u sinodu nikakvih kršćan¬ 
skih rasprava, prema tome i nikakvih zakonitih spozna- 
nja, ni kazna u sinodima i skupštinama crkava i učenih 
ljudi. Svakako još nikad nije bilo tako konfuznog Babi¬ 
lona, ni meteža, koji stvara duh bez orijentacije, kakva 
bi bila naša crkva, ako bi tako nastavila«. 

janiste, nazivali: »Vi cmi, crveni, očajni nitkovi, 
papistički vragovi«. Poslije smrti je Jakov Andreae 
u cjelini jedan mali i malo značajan Strassburžanin, 
koji se pravio jako važan pisao o njemu: 

»Illyricum mortuum esse, non mei sed Ecclesiae 

causa ago 

Deo gratias, fuit enim homo turbulentissimus. 
EJrat exigua spes de eo reducendo.«^®) 

A drugi protestant Gulielmus Budaeus: 
»Mathias Flacius Dlyricus ... nec quiquam recti 
facit, nisi cum moritur.«*®) 

Cijelih sto pedeset godina poslije smrti najum¬ 
nija glava u njemačkom protestantizmu ostala je za 
protestante samo: 

»Homo ille damnatae memoriae Flacius Illyri- 
cus.«®^) 

Katolički biograf Gašpar Ulenberger, koji je u 
zajedničkoj knjizi Historiae de vita, moribus, rebus 
gestis ac denique morte Praedicantium Lutherano- 
rum izradio u doba protivreformacije (1622.) sasvim 
tendenciozne biografije Melanchtona, Vlačića, Geor- 
ga Majora i Osijandera, obilježava Vlačićevu smrt 
lijecima: 

»Anno 1575. Flacii mors, infelicissimi qui sub 
solle vixerunt mortalium.«®^) 

Taj isti Ulenberger prikupio je i mnoge pogrdne 
nazive, kojima je Vlačić bio počašćivan. Protivnici 
protestanti takmičili su se sa katolicima kako da 


»Ne zbog mene, nego zbog crkve hvala Bogu što 
je Illyricus umro, jer je on bio čovjek potpuno poreme¬ 
ćen. Uzaludna je bila svaka nada da će se on obratiti«. 

»Matthias Flacius Illyricus ... nije ništa bolje ura¬ 
dio nego što je umro«. 

»Čovjek proklete uspomene Flacius Illyricus«. 

^2) »Godine 1575. smrt Vlačića, najnesretnijeg od 
svih smrtnika koji su ikad živjeli pod suncem.« 

.iače nagrde, osramote, unize i podcijene Vlačića. On 
je za njih bio: 

»Ingratus et improbus cuculus, perfidus, scele- 
ratus, turpis Thraso, alienae virtutis nefarius inse- 
ctator, furialis Alecto, coluber scurra, foedissima 
upupa, putre katharma, cancri instar serpens, hostis 
fUii Dei et Špiriti sancti, sceleratus asinus, Paphla- 
go, sykophantes, arpax, lekraktes, pulcher Epicu- 
raeus, dignus qui ad porcos ablegetur, praecipitan- 
dus ad principem et patrem diabolorum Beelzebub, 
eK quo eum tota ista sobole prodiit: monstrosos 
soetus occultans; improbus cuculus, Eunys et furia, 
fato Germaniae Wittenbergam ex pestilissim^ ora 
lllyriae, quae sanos homines proferre non potest. 
appulsa et in Exclesias Lutheranas coniecta, rabio- 
sus sus pollutissimo nostro omnia subruens, hostis 
veritatis, vinum et conspicuum. Organum diaboli et 
vas irae; filius diaboli, quie legionem vocabat; men- 
daciis scatens velut inflatus uter, qui cum pulsatur 
et premitur inter remugiendum nil nisi stridulos et 
increditos strepidus mendaciorum edit«®^) (D. Caspa- 

»Nezahvalna i nepoštena kukavica, nevjeran, zli¬ 
kovački, sramotan hvališa, bezbožan napadač tuđe krije- 
posti, bijesna furija, crni gad, najprljaviji čir, gnjilo sme¬ 
će, škorpijon, neprijatelj božjeg sina i duha svetoga, zlo¬ 
činački magarac, Paflagonac (isto što i Turčin, stanovnik 
maloazijski), denuncijant, razbojnik, lijepi Epikurejac, 
dostojan da se baci svinjama, onaj koji treba da se surva 
do kralja i oca svih vragova Belzebuba, od koga je i po¬ 
tekao sa cijelim svojim rodom; nepoštena kukavica, Eunis 
i f uri ja, koju je usud dotjerao u njemački Wittenberg iz 
najkužnijeg kraja Ilirije^ koja uopće ne može dati zdrave 
ljude, i bacio u luteransku crkvu; bijesna svinja, koja pr¬ 
ljavom gubicom sve potkopava, neprijatelj istine i svega 
živog i uglednog; organ vraga i jamac gnjeva; sin vraga, 
koji te je pozvao da mu budeš pomoć; pun laži kao na- 
duvana mješina, koja kad se nabije i pritisne daje samo 
nevjerojatne lažne zvukove, šištanja i hukanja«. 

ro klenbergio Lippiensi, Vita et res gestae Matthiae 
Flacii Illyrici, ab ortu ad obitium usque, Coloniae 
Agrippiane, Anno 1622, pp. 448—449). 

I ako su forme borbe protiv njega bile strašne i 
one prikazuju surovost običaja i naravi tadašnjih, 
Vlačić nije odgovarao na napadaje istom mjerom. 
Koliko god su napadaji na njega lični, toliko on 
ostaje stvaran. A pri svemu tome, njegovi napadači 
su bili neprestano u materijalnim životnim pozici¬ 
jama boljim nego on, bili su domaći, kod kuće, među 
svojima. On je bio »Hrvat« sa »najkužnijeg žala Ili¬ 
rije«, »koja ne može da rodi zdrave ljude« i to nje¬ 
govo porijeklo mu je u svim borbama bila otežava¬ 
juća okolnost. Gledali su na njega Nijemci von oben 
herab i uza sve njegove sposobnosti, njegov veliki 
duh i njegov neslomljivi karakter. Ismjehivali su ga, 
ponižavali i izrugivali i onda kad on nije znao ni gdje 
da prenoći, ni gdje da zakloni ženu i djecu. 

Životni položaji kroz koje je Vlačić prošao nisu 
• bili mnogi. U glavnome je bio nastavnik, pisac, teo¬ 
log i crkveni funkcioner protestantskih crkava. Ali 
je ipak njegov položaj bio različit u prvim godinama 
života u Njemačkoj, tamo od 1549.—1554., t. j. od 
19—24 godine, kad je živio od pomoći tuđe i zara¬ 
đivao kruh korepeticijom i instrukcijom, drukčiji je 
bio od 1544., kad je postao profesor do 1566. kad na¬ 
pušta Regensburg, i sasvim drugi zadnjih deset go¬ 
dina života progona, skitnje i lutanja. 

U Bazelu i Tiibingenu bio je Vlačić neprestano u 
tuđoj kući gost za tuđim stolom. Za osjetljivu i po¬ 
nosnu prirodu Vlačićevu ta životna zavisnost od do¬ 
bre volje drugih morala je da dolazi kao težak teret 
i duhovna kriza, koju tada, u danima sazrijevanja, 
proživljuje, imala je svoju osnovu i u toj zavisnosti 
od drugih, u toj osamljenosti u tuđem svijetu među 
tuđim ljudima i tuđim naravima, u ponižavajućem 
socijalnom položaju, u prvoj teškoj borbi za kruh i 
u neizvjesnosti što će mu sudbina donijeti sutra, u 

toj maglavitoj i hladnoj zemlji, gdje je podneblje 
tmurno i toliko različito od podneblja sunčane raške 
doline. On sigurno nije kod svojih dobročinitelja 
živio besplatno nego je morao da radi u kući. Bio je 
sluga. On je bio zaista bačen sam u taj tuđi svijet, 
koji nešto traži i oko nečega se svađa, što će tek 
kasnije imati smisla za nj. Grbac kod koga je pro¬ 
živio godinu dana je bio vedar, blag i dobar, ali za 
Vlačića previše fin i previše rezigniran i smiren, 
zadovoljan sobom i svojom sudbinom. Prvih godina 
u Wittenbergu Vlačić je bio sasvim sam, jedan siro¬ 
mašan student sa Jadrana, koji zarađuje kruh in¬ 
strukcijama u društvu bijesnih, sitih, dobro situira¬ 
nih malograđanskih, posjedničkih i plemenitaških 
sinova njemačkih, i tri godine nije imao kome da 
povjeri što se zbiva u njegovoj duši. A on je bio još 
uvijek kolebljiv protestant. Tamo dolje je ostavio 
katolicizam, i taj katolicizam je bilo nešto realno, to 
je bilo njegovo djetinstvo i njegova mladost, nje¬ 
gova domovina i njegov rod a tu u protestantizmu 
sve je novo i sve je tuđe. Ali fratar Lupetina mu je 
rekao da je protestantizam ono pravo, a fratar Lu¬ 
petina je bio franjevački provincijal i zna zašto je to 
rekao. Za siromašnog mladog Labinjana je bio pro¬ 
blem života i smrti pronaći u čemu je to »pravo«, 
ispravno, dobro kršćanstvo baš u protestantizmu. 
Poslije pet godina, kad je na promociji magistra na 
sveučilištu (1544.) davao prisegu augsburškoj kon¬ 
fesiji Lutherovoj, Vlačić je bio uvjeren da je našao 
ono pravo. 

Tad počinje njegov uspon. On će postajati sve 
ugledniji, pa sve do 1561., do dolaska iz Jene i sve 
bogatiji. U Wittenbergu je imao i veliku platu i pri¬ 
vatne dohotke od instrukcija i honorare od tiskanih 
knjiga. U Magdenburgu ima plaću nadzornika tiska¬ 
re, honorare od knjiga, plaću urednika crkvene po¬ 
vijesti. Kad odlazi iz Magdenburga u Jenu, ne ^ri 
mu se nimalo, odlaže put, traži rok, prilike za rad i 

život u Magdenburgu su povoljnije. Izgleda da je 
Vlačić odnio iz Magdenburga preko hiljadu, možda i 
dvije hiljade talira, vrlo veliku sumu za tadašnje vri¬ 
jeme, a pri tome je njegova očevina ostala netaknuta. 
U Jeni je kupio kuću za stanovanje sa vrtom. Nje¬ 
gove materijalne prilike su sređene i vrlo zadovo¬ 
ljavajuće. Njegov ugled je vrlo velik, njegova riječ 
odlučuje o crkvenim prilikama u Thiiringenu. Izlazi 
crkvena povijest, izlazi katalog svjedoka istine, nje¬ 
govo ime postaje slavno. I onda, kad je prisiljen da 
napušta Jenu, materijalno stanje njegovo je povolj¬ 
no. Kad je prodao jedan dio svoga posjeda u Istri, on 
je imao gotovine (1563.) 2.100 talira, koje je depo¬ 
nirao kod grada Regensburga i dobivao na taj iznos 
105 talira godišnje kamate. A kuća u Jeni u vrijed¬ 
nosti od 1()00 forinti, bila je tad još neprodata (Pre- 
ger n., 229—^230) . Iz pisama hrvatskih protestanata 
(Cvečić) se vidi da je Vlačić i njima posuđivao novac. 
Kad su mu spočitavali da je lihvar i pitali ga otkuda 
mu toliki novac, on je odgovarao, da je jedan dio tog 
novca uštedio od svojih prijašnjih prihoda time što 
je skromno živio i malo trošio, drugi dio da je dobio 
od prodaje nasljedstva a treći dio da su mu poklonili 
prijatelji. Na drugoj strani izgleda da su već u Re- 
gensburgu njegove potrebe mnogo veće od njegovih 
prihoda, on neće više uopće imati poslije Jene ni¬ 
kakve plaće ni sa koje strane, izdržavat će se od svo¬ 
jih knjiga i pomoći prijatelja i gristi od ušteda i od 
svoje djedovine, dok je svu ne izjede. 

Njegovo materijalno stanje postaje sasvim kri¬ 
tično kad mora da ostavi i Regensburg i kad mu 
grad otkazuje ulog. Jer od sada gotovina, koliko mu 
je uopće od nje još ostalo, neće nositi ništa i on će 
je brzo trošiti. Sin mu živi na studijama u Strass- 
burgu, on sam putuje vrlo mnogo, kupuje knjige i 
rijetke rukopise, brzo se rađaju djeca po drugoj ženi, 
obitelj je velika, on sam je bolestan, a izgledi za 
novo sigurno namještenje su sasvim slabi. U tom 

posljednjem periodu života bilo je najteže izdržati. 
On je već optuživan za opasno sektaštvo (Maniheji- 
zam), proganjan od protestanata još više nego od 
katolika. Ako je trebalo čvrstine u Wittenbergu i 
Magdenburgu pri sređenim prilikama, još je više 
snage trebalo da se izdrži u siromaštvu. 

Ipak dvije stvari ostaju neobične u cijeloj Vla- 
čićevoj tragediji. I ako je bio dvadesetpet godina 
progonjen kao hajduk i postojalo je vrlo mnogo na¬ 
ređenja za hapšenje, i ono vječito tjeranje iz mjesta 
u mjesto je imalo za cilj samo to, da on napokon ipak 
dođe u ruke Augusta Saskoga. Vlačić nije nikad bio 
zatvoren nigdje. Izvan sumnje je njegova hrabrost. 
Ali ta hrabrost je racionalna, promišljena, vezana sa 
velikom opreznošću. On je spreman da da život za 
stvar, za koju se bori. Ali neće da bez potrebe dođe 
u ruke neprijateljima, kad to inače ne donosi nikakve 
koristi. Vlačić nije bio manje hrabar od bana Beri- 
slavića, ili bana Nikole Sigetskog, svojih savreme- 
nika, ili od Petra Zrinjskog. Ali je on sve te hrvatske 
velikaše i posjednike nadvisivao svojom pameću, 
svojim poznavanjem ljudi i naročito protivnika i svo¬ 
jom opreznošću. On se šulja oko cara u Augsburgu 
i Speieru, u gostima je kod ljudi iz careve pratnje, 
ali brzo naslućuje da mu opasnost prijeti i brzo ga 
nestaje. Nikad ga ne nalaze oni koji dolaze sa uhit- 
benim nalogom. U Jeni mu nude protivnici javni 
kolokvijum. On predviđa da bi mogao tom prilikom 
da bude zatvoren možda i ubijen i ne pristaje na 
javni sastanak, nego traži tajni, povjerljiv sastanak. 

Druga okolnost koja zapanjuje, je, da Vlačić ni¬ 
je nikad, pa čak ni onda kad je umirao u uboškom 
domu bio sasvim bez sredstava. Cakavac i Libumja- 
nin znao je da cijeni značaj novca i materijalne osno¬ 
ve nezavisnosti ličnosti. Kad je umro, samo stari ri¬ 
jetki njegovi rukopisi prodani su za 247 talira, a nje¬ 
gova biblioteka je imala preko 500 knjiga folijanata 
i kvartanata (Preger II, str. 436). Očigledno je, da 

su mu ti rukopisi i biblioteka knjiga služili kao sred¬ 
stvo za rad i da je to bilo zadnje, što bi Vlačić bio 
smio da proda. Ali da je bio sasvim bez novca, on 
bi sigurno bio prodao bar rukopise, a imao ih je 165 
komada, naročito kad se sa takovim stvarima trgo¬ 
valo na svakom proletnjem i jesenjem sajmu u 
Frankfurtu, gdje ih je on po svoj prilici prije toga i 
kupio. Tek nekoliko mjeseci prije smrti on je podu¬ 
zeo jedno od svojih velikih putovanja (Frankfurt— 
Berlin—^Breslava) preko cijele Njemačke, zajedno sa 
sinom, a ta su putovanja trajala više mjeseci i bila 
su skupa. Iz svega toga se vidi da nikad nije bio bez 
novaca, da je i u tome pravcu njegov život bio ra¬ 
cionalan, da je on umio novac da stekne i da ga sa¬ 
čuva, ne »za crne dane«, ne za to da time zarobi 
druge ljude, ne zato da mu nosi stalnu rentu, nego 
da mu bude uporište, da može da sačuva svoju slo¬ 
bodu duhovnog, idejnog opredjeljivanja, da se ne za¬ 
nosi za svakim tko mu bude ponudio službu ili mje¬ 
sto, da ne mora da piše po narudžbi drugih. 

Vlačić je odlaskom u Njemačku izbjegao da bu¬ 
de jedan od onih mnogih špijuna Venecije, jedan Ma- 
tija Corvato, kao što su bili mnogi Ivan Corvato i 
Luka Corvato, izbjegao je možda da bude plaćenik 
carski ili venecijanski i da gine na Kupi, Uni, Savi 
ili Dravi, pod Senjom ili pod Sigetom ili da bude re¬ 
dovnik u dugim jednoličnim hodnicima kamenitih 
samostana Padove ili Bologne. Uza sve to njegov ži¬ 
vot je bio isto toliko buran, kao i da ga je provodio 
između Siska i Gjurgjevca, ali je bio mnogo puniji, 
bogatiji i plodniji. Nije umro sa mačem u ruci, ali 
je legao na samrtnički krevet sa napetom, trijeznom, 
realnom mišlju, sa nepobjeđenom voljom, sa neslom- 
Ijenom odlučnošću. 

Kakva je to svijetla smrt, u tako tragičnim od¬ 
nosima umrijeti misleći i sa vjerom da je misao ne¬ 
pobjediva. 

IV. Vlaćićevo djelo 


Luthero 

proximus is; similem non ieret ora vir um. 
Oderat incolumnem Germania Stulta: do- 
lebit sublatum colomen postmodo poste- 
ritas. 

Fraxineus 

U nadgrobnim govorima i epitafima Vlačićevog 
doba, kao i uvijek, bilo je mnogo konvencijonalnog, 
u njima se redovno i pretjerivalo u hvaljenju mrtvo¬ 
ga. I u epitafu Johana Fraxineusa, Thiirinžana, Vla¬ 
čićevog učenika i pristaše, pjesnika, bibliotekara, 
progonjenog Flacijaniste, moglo je biti uveličavanja. 
Razumljivo je, da pjesnik i učenik pjeva nesretnom 
učitelju koji u progonstvu i bijedi umire, da takvog 
muža zemlja više ne nosi. Prirodno je, da pjesnik iz¬ 
ražava da je Vlačić bio najveći duh, veći nego što se 
moglo ikad vjerovati, da mu nikad nije bila priznata 
njegova prava vrijednost. Njegov učenik je smatrao 
za značajno da istakne u tome epitafu i da je Vlačić 
bio skromniji i veći um od Strigela ili hesenskog bar¬ 
bara (Wiganda). Ali je u tim svojim izljevima ljubavi 
Praxin pogodio dvoje: Luthero proximus is, da je 
Vlačić bio bliži Lutheru od svih drugih i da će glupa 
Njemačka, koja je Vlačića mrzila dok je bio živ i 
zdrav, u svome potomstvu žaliti za tim oborenim 
stupom. 

Ima jedno svjedočanstvo, svjedočanstvo koje ne 
dolazi od Vlačića i njegovih prijatelja, nego od že¬ 
stokih protivnika, katolika, po kome je Luther opre¬ 
dijelio mladoga Vlačića kao nekoga svoga nasljed¬ 
nika. »On (Vlačić) će biti taj, na koga će se moći 
poslije njegove smrti (Lutherove) osloniti klonula 
nada«.^^) U svojim uspomenama iz tih dana (Apolo- 
gia, Entschuldigung) i u predgovorima svojih knji¬ 
ga, nikad se Vlačić ne poziva na ovo poslanje i na 
ovu nadu koju je u njega postavljao Luther. Vrlo 
skromno Vlačić u svojoj povijesti djelatnosti i borbi 
spominje samo, da je nekoliko puta bio sa Lutherom, 
i da je Luther bio na njegovoj svadbi. Ali još mnogo 
važnije je ono svjedočanstvo koje daje Vlačić, a koje 
nije oporeknuto ni sa koje strane, naime, da je Vla¬ 
čić sam nagovarao sve vođe luteranskoga pokreta, 
da oni preuzmu vodstvo otpora poslije smrti Luthe- 
rove. U svojoj obrani (Apologia ad scholam Wit- 
tenb.), koju je Vlačić izdao odmah poslije raskida 
sa Wittenbergom, Vlačić piše. »Dolazio sam sa mol¬ 
bama skoro do svih učenjaka i sve sam zaklinjao, da 
ne popuste neprijateljima i da urade sve, da i vlada 
ne bi popustila ništa. Navodio sam najjače razloge, 
zbog kojih se ne smiju praviti nikakvi ustupci, a to 
su: jer je papa Antikrst, a protivnici su neprijatelji 
božji, za volju kojih se ne smije učiniti ništa, jer će 
se izazvati time bezbrojna i neduhovna srdžba i ras- 
cijepi posvuda: jer će se time na široko otvoriti vra¬ 
ta svima papističkim strahotama; jer se neprijatelji 


Ulenberger, Vita Flacii, str. 376.: »A fide dignis 
familiaribus Lutheri audire memini, tamguam genti sui 
hominem, illum (Flacium) summo loco hab habuisse, hunc 
fore ominatus, in quem se vita functo spes inclinata re- 
cumberet«. Sravni Preger, knj. I. str. 35.: »Pun brige tra¬ 
žio je ostarjeli Luther naokolo ljude, koji bi duhom i od- 
lučnošću preuzeli zastavu iz njegovih ruku. Vlačić je tada 
bio njegova nada.« 

neće u budućnosti pomiriti i zadovoljiti sa tim pro¬ 
mjenama; jer ćemo time samo podstaći odvažnost 
bezbožnih, i zbog još mnogih drugih stvari«. (Str. 
40). 

Nije Vlačić jurnuo u borbu, radi borbe same, ili 
zato da se odlikuje i istakne. On se u toj borbi izdi¬ 
gao visoko, ali on se nije gurao za vođu borbe, nije 
se nametao. Ta on je imao svega 29 godina, kad je 
kidao veze sa Wittenbergom, gdje je imao tako pri¬ 
jatan položaj i gdje je mogao mimo da sjedi. Grbac 
na njegovome mjestu bio bi pisao grčke stihove i pu¬ 
stio neka se Nijemci međusobno kolju kako im dra¬ 
go. Vlačić je vidio, kako se protestantizam najedan¬ 
put survava, a on je bio tek novopečeni protestant, 
koji je protestantizam i svoju prisegu augsburškoj 
konfesiji sasvim ozbiljno shvatio. Ono što je Vlači- 
ća sasvim uznemirilo i bilo odlučno za njegovu ak¬ 
ciju, to je okolnost, da on kod Wittenberških teologa 
nije našao neka gledišta, koja su bila suprotna nje¬ 
govima, nego uopšte nije našao nikakva gledišta. To 
su bili stari, pomirljivi, mlaki ljudi, eklektičari u fi- 
lozovskim pogledima i taktizeri u pravcu najmanje¬ 
ga napora. 

Kad je jedamput ušao u borbu, mimo svoje vo¬ 
lje, samo zato što nije našao pozvanije od sebe da 
tu borbu vode, Vlačić je u borbi istrajao do kraja, 
do zadnjih svojih fizičkih snaga, do smrti. U toj 
skoro tridesetgodišnjoj borbi njegova aktivnost je 
bila mnogostrana, njegovi su spisi mnogobrojni i ra¬ 
znovrsni. U prvom periodu on je vodio borbu pro¬ 
tiv polovičatosti, protiv kompromisa, protiv srednje 
linije, protiv taktiziranja. U drugom periodu on je 
pisao, organizirao uređivanje i izdavanje epohalnih 
djela iz crkvene povijesti. U trećem periodu on je ra¬ 
dio na velikim teološkim raspravama, tumačenju bi¬ 
blije, i na komentaru biblije, radio je i neposredno 
prije smrti. Ti su njegovi radovi od velikog značaja 
za protestansku teologiju i aktuelni još uvijek i po- 

slije 400 godina. I na kraju on je dao velike filozof¬ 
ske i teološke radove o slobodi volje i istočnom gri¬ 
jehu. 

1. BORBA PROTIV POLOVIČATOSTI: INTERIM, 
ADIAPHORA, MITTELDING 

Godina 1546. bila je nesrećna za njemačku re- 
formaciju. Te godine umire Luther (u 63 godini) i 
razbuktava se rat koji je Karlo V. poveo protiv pro¬ 
testantskih kneževa i gradova u zajednici sa papom, 
koji će se za protestante nesrećno završiti. Pri to¬ 
me je car htio da slomi moć otpornih kneževa i gra¬ 
dova, da, kako sam piše, »silom prisili na vršenje nji¬ 
hove dužnosti nekoliko neposlušnih rušilaca javnoga 
mira i poretka i da zauzda neke knezove, koji su do 
sada pod vidom religije htjeli da sebi podvrgnu sve 
ostale staleže u državi i da otmu njihova dobra, pa 
čak su se nudili, da napadnu samoga cara (Kaiserii- 
che Hoheit und Obrigkeit)«. Papa je opet želio da 
ovaj rat bude križarski rat protiv protestanata, koji 
nisu priznavali tridentinski koncil. U ugovoru o 
ovom zajedničkom ratu, sa kojim je svaka ugovorna 
strana (papa i car) htjela da postigne nešto drugo, 
papa se obavezao da će dati caru 10.000 vojnika, 
200.000 dukata (100.000 je položio odmah) i obaviti 
razrezi van je poreza na svećenike u Španjolskoj u to¬ 
me cilju. Ali ako je bio unutrašnji nesporazum iz¬ 
među pape i cara u pogledu ciljeva koji se imaju 
ostvariti, u redovima protestantskih kneževa i gra¬ 
dova nije bilo jednodušnosti u pogledu otpora prema 
rimskom caru i rimskom papi, a tamo gdje je jedno- 
dušnost otpora postojala, nije bilo jedinstva u vo¬ 
đenju rata. Neki su knezovi jedva čekali momenat 
da priđu caru i da u ratu, u kome bi tako imali dva 
moćna saveznika na svojoj strani, otmu ponešto ne- 
kome od susjeda i rivala. U tome ratu su protestanti 
tučeni i njihov najjači protestanski izborni knez Jo- 
han Friedrich Saski zarobljen. I sam Wittenberg, 

centar protestantizma sa univerzitetom u kome su 
bili Melanchton i Vlačić, pao je caru u ruke, i vođe 
protestanata su se razbježali. Careva pobjeda iza¬ 
zvala je strah među protestantima. 

Izgledalo je da je ratna sreća sasvim na strani 
cara i da će oružje odlučiti sada o sudbini reforma- 
cije. Papa se nadao da će vratiti rimskoj crkvi bo¬ 
gate njemačke zemlje i gradove, da će se ponovno 
povećati papini prihodi i katolička crkva ostati 
stvarno katolička, t. j. opća. Car je mislio na cen¬ 
tralizaciju i crkva mu je bila dosta sporedna stvar, 
ali je katolička crkva bila prikladnija za političke 
planove njegove, nego protestantska. Njemački kne¬ 
zovi nisu bili mnogo ni sigurni ni složni. Njima je iz¬ 
gledalo da će protestantizam njima donijeti veću 
vlast, crkvena imanja, pravo odluke o crkvenim stva¬ 
rima, da će oni postati neki mali pape. Kad je išao 
protiv protestanata car je imao na svojoj strani pa¬ 
pu, Italiju, Španjolsku i bogatstva, koja su dolazila 
iz novoga svijeta. Ako bi htio da se pomiri sa pro¬ 
testantima, teško bi mu bilo da se na povoljan na¬ 
čin uredi odnos sa katolicima. A Italija i Španjolska 
bile su vrlo slabo i tek periferijski dirnute od pro¬ 
testantizma. Uslijed netolerantnosti Rima, sa kojim 
je car, i sam katolik, i vladar katoličkih država, c^- 
žavao dobre odnose, teško je bilo zamisliti da će Rim 
dozvoliti da se u njegovom carstvu učvrsti prote¬ 
stantizam. Njemački knezovi, opet, bili su apsolutni 
gospodari u svojim zemljama, oni su bili primili pro¬ 
testantizam i nisu bili skloni da se bez borbe odrek¬ 
nu povoljnijeg položaja u koji su došli baš uslijed 
protestantizma. 

Na drugoj strani, bila je katolička crkva daleko 
od idealnoga stanja. Wiklif, Hus, Savanarola, poku¬ 
šaji reformacije prije Luthera svjedočili su, da je 
ne samo za periferijske narode, daleko od Italije, 
postao katolicizam nelagodan, nego i da se nezado¬ 
voljstva javljaju u srcu Italije (Firenze). Car je po- 

mišljao na sjedinjenje crkava, protestantske i kato¬ 
ličke crkve na taj način, da jedan opći katoličko- 
protestantski koncil riješi sporna pitanja, približi ka¬ 
tolička i protestantska gledišta, reformira reforma- 
ciju i reformira djelimično i katoličku crkvu, nađe 
tako neku srednju liniju. Protestanti nisu htjeli da 
dođu na tridentinski koncil i sad su ležali pred ca¬ 
rem tučeni do nogu, sa duhovnim centrom prote¬ 
stantizma Wittenbergom okupiranim od četa koje su 
bile u carskim službama. Pobjednik u ratu, car je 
ipak ostao pri svom prvobitnom planu za kompro¬ 
mis. On je dao da mu prvo jedan katolički biskup iz¬ 
radi formulu za sporazum, da tu formulu kasnije 
pretresu i stiliziraju po jedan predstavnik katolika i 
protestanata (opet jedan drugi katolički biskup, a od 
protestanata mlaki i ambiciozni Agricola). Takva 
formula sporazuma je data obim stranama u disku¬ 
siju. Obje strane, i Rim i protestanti bili su sa njom 
nezadovoljni. Papa Pavao III. je smatrao da car se¬ 
bi uzurpira pravo koje njemu pripada, protestanti 
su sporazum odbijali za to što sadrži i suviše kato¬ 
ličkih zabluda. I teolozi u Wittenbergu su odbili u 
prvi mah formulu sporazuma. Staleži u Augsburgu 
su tu formulu na carev pritisak ipak primili. To je 
bio taj čuveni zakon, koji je poznat pod imenom 
interima. Taj zakon, proglašen je 1548., određuje, da 
će se crkveni poslovi rješavati na jednome zajednič¬ 
kom unijatskom koncilu katoličko-protestantskom. 
Do tada prestaju sve akcije protestantske, ostaje ne¬ 
što među protestantima, što je donijela reformacija 
(svećenički brak), ali se mnogi katolički obredi za¬ 
vode ponovno (misa, odijela, svijeće, zvonjenje, po¬ 
dizanja), vraća se krizma i pomazanje i isključuju 
se njemačke protestantske crkvene pjesme iz crkve¬ 
nih obreda, i si. Car je neke plemiće pridobio za in¬ 
terni mitom (Branderburški knez je dobio 16.000 fo¬ 
rinti), drup obećanjima, dok je gradove htio da 
pridobije silom. Carski zakon i odluke staleža mo- 

rale su tek da dobiju priznanje i primjenu u poje¬ 
dinim zemljama i gradovima. Pri toj primjeni nasta¬ 
li su veliki poremećaji u crkvenom životu. Pojedini 
evangelički svećenici nisu htjeli da se pomire sa no¬ 
votarijama i promjenama, napuštali su mjesta i od¬ 
lazili u druge zemlje. Sa juga selili su se svećenici 
na sjever, sa zapada na istok. U južnoj Njemačkoj 
bilo je protjerano 400 svećenika (Preger, I. knj. str. 
12), na njihova mjesta su došli drugi, koji su zaveli 
katoličke obrede i priznali papu kao vrhovnog gla¬ 
vara crkve. Oni koji su otvoreno ustajali protiv in- 
terima bili su progonjeni. Na glavu jednog nezado¬ 
voljnog superintendenta, Gašpara Adlera (Aquila), 
raspisana je nagrada od 500 forinta, kao za najopa¬ 
snijega hajduka. Rasuti, prognani svećenici donosili 
su u nove krajeve, u koje su dolazili, veliko uzne¬ 
mirenje. Izgledalo je, da se sada ponovno, na njema¬ 
čkom tlu, otvaraju progonstva pravih kršćana, a 
prave kršćane proganjaju složno nasljednici starih 
rimskih careva, papa i car. Interim nije donio ono, 
što je očekivao car, primirje, nego uznemirenost. On 
nije bio prelazno stanje za sporazum, za crkveni mir, 
nego predigra jednog novog vjerskog rata. 

U izvođenju interima, saski izborni knez je 
mnogo želio da pridobije protestantske teologe, na¬ 
ročito Wittenberg za interim. On nije njima jedno¬ 
strano nametao carski zakon, nego je pokušao da 
u okviru toga carskog zakona izradi neke vrste spro- 
vedbenu uredbu za primjenu zakona za Sasku. Ta 
uredba je trebala da bude donesena u sporazumu sa 
protestantima. Poslije mnogih savjetovanja i nate¬ 
zanja na kraju 1548. (16 i 17 decembra) održan je 
od Vlačića mnogo napadani sastanak u Juterbogu 
na kome su bili saski knez Moritz i branderburški 
knez Joachim i prestavnici saskih teologa, među 
njima i Melanchton. Tu su uglavljene tačke spora¬ 
zuma između knezova i teologa, i stilizacija tih ta- 
čaka je prošla kroz saski zemaljski sabor u Leipzi- 

gu, krajem 1548., kao poseban zakon za Sasku. Ta¬ 
ko je uz »veliki«, carski, interim, nazvan i augsbur- 
ški, nastao i drugi »mali« interim, saski, odnosno 
leipziški. 

Prilikom diskusije ovoga drugoga »malog« in- 
terima nastala su teološka pitanja, da li nije od¬ 
stupanje od nekih formi ili održavanje tih formi pa 
čak i učenja, stvar od sporednog religioznog znača¬ 
ja. Tako je nastao spor o »adiaphori«, o neutralnim 
stvarima. Adiaphora je grčki pojam iz stojičkih uče¬ 
nja i znači nešto što po sebi nije ni dobro ni zlo. 
Mireći se sa nekim formama katoličkih obreda u 
malom interimu, protestantski teolozi su to oprav¬ 
davali time, da su te forme neutralne prirode. 

Vlačić je još prije objave malog interima pisao 
protiv oba interima. On je nalazio da su protestanti 
kao neke vrste poklona učinili ustupke katolicima 
u ovim stvarima: primili su tezu o slobodnoj volji i 
o potrebi dobrih djela za spasenje, pristali su da se 
vrati biskupima i vrhovnom biskupu njihova pri¬ 
jašnja sudska nadležnost, pokvarili su nauku o po¬ 
kajanju dodavanjem pokore i isključenjem vjere, 
primili su opet kao »neutralnu« stvar krizmu i zad¬ 
nju pomast, opet su zaveli postove i ako je Luther 
bio protiv njih, zaveli su opet latinski jezik u crkvi 
i »mjesto Lutherovih i drugih crkvenih pjesama gre¬ 
gorijansku dreku«, zaveli su opet misu, misne ha¬ 
ljine, svijeće na oltaru, podizanje hljeba, »da bi sklo¬ 
nili neprijatelje da nas više ne proganjaju, i da se, 
pošto smo prije bili izgubljeni, a sad smo kapitulirali 
i predali se, kao pokajnička djeca možemo vratiti u 
krilo babilonske majke«. (Narratio, str. 73—74). 

Vrlo značajna, pri svemu tome, je okolnost da 
su odredbe interima bile obvezatne za protestante, a 
nisu bile obvezatne za katolike. Car je izveo neku re- 
formaciju reformacije, reformu Lutherovog prote¬ 
stantizma i nametnuo je silom svoje političke, vojne 
i finansijske moći protestantima. Ali on nema te mo- 

ći da reformira u istome pravcu i katoličku crkvu. 
Katolički biskupi, koji su radili formulu sporazuma 
radili su je po ovlašćenju i zapovjesti cara a ne pa¬ 
pe. U raznim prevodima, latinskom i njemačkom, 
formule nisu bile ni suglasne. 

Vlačić je zamjerio protestantskim teolozima nji¬ 
hovu pokornost svjetskoj vlasti, bez obzira na vjeru. 
»Kad je knez objavio, da car strogo traži da staleži 
prime interim, staleži su se obratili teolozima. Car, 
kazali su oni, naređuje nam preko naših knezova, da 
primimo interim. Šta nam vi na to savjetujete, go¬ 
spodo učitelji? Nato su oni odgovorili ovako i nika¬ 
ko drukčije: »Mi smo mišljenja, da treba njegovom 
rimskom carskom veličanstvu, našem najpremilosti- 
vijem gospodaru odati najpokorniju poslušnost i da 
se treba tako držati, da njegovo veličanstvo i svaki 
vidi, da smo mi za mir i za slogu«. Mi to vjerno sa¬ 
vjetujemo i mi ćemo u pogledu naše ličnosti učiniti 
da tome pripomognemo koliko budemo mogli« ... 
»Toj izjavi nije nitko sa naše strane prigovorio, da¬ 
pače su ljudi šutnjom pokazivali da su suglasni«. 
(Flacius, Narratio njemački tekst kod Twestena, 
str. 74—75). 

U takvoj opasnoj situaciji preuzeo je inicijativu 
Vlačić. »Još prije nego što je došlo do autentične 
objave interima, i prije uvođenja ustupljenih običa¬ 
ja, započela je, pod vodstvom Vlačića žestoka, često 
nepravedna, lično žučna, ali u glavnim tačkama ne- 
opovrgljiva polemika«.^®) Tri sto godina poslije Vla- 
čićeve smrti njemačka protestantska crkva je priz¬ 
nala da su Vlačićeve teze u glavnim tačkama bile 
neopovrgljive. 

Ono što je u toj Vlačićevoj borbi bilo »neprave¬ 
dno« i »žučno« odnosilo se na najveći kulturni au- 


3®) /. Gottschick, Adiaphora, Realencyclopaedie fur 
protestantische Theologie und Kirche, Leipzig 1896, sve¬ 
zak 1, str. 172. 

toritet Njemačke, na Melanchtona. I ako je bio nje¬ 
gov učenik, Vlačić je u sporu oko interima došao 
u težak sukob sa Melanchtonom. 

Puškarski sin iz zapadne Njemačke, 23 godine 
stariji od Vlačića, od početka reformacije profesor 
u Wittenbergu, fin i uglađen, u više mahova »diplo¬ 
matski« pretstavnik Lutherov za pregovore, vise 
odan klasičnim naukama nego teologiji, bliži Erazmu 
nego Lutheru, Melanchton je bio sušta protivnost 
Vlačićeva. Vječito naklonjen kompromisima, Me¬ 
lanchton je davao nade katolicima da će jednoga da¬ 
na lično otpasti od Luthera i vratiti se katolicizmu. 
»Od početka Melanchton je imao prema papizmu i 
njegovom učenju manje odlučan stav nego Luther. 
U njemu je grandiozni oblik stare crkve još uvijek 
izazivao priznanje. Njegova rezonirajuća glava nije 
nikad mogla da dođe o njoj do odlučnog i završnog 
rezultata« ... »Na konventu u Schmalkadenu 1537. 
Melanchton je iznio mišljenje da bi se mogao papa, 
pod nekim uvjetima, i ako ne zbog tobožnjeg 
božjeg postavljenja bar zbog mira, priznati kao naj¬ 
viši biskup kršćanski, — sa tim mišljenjem ostao je 
Melanchton tada osamljen« (Preger I., knj. str. 31). 
Deset godina prije svoje smrti, Luther je javno mo¬ 
rao da ustane i da žigoše Melanchtonova učenja o 
potrebi dobrih djela za spasenje. Kad je izbio spor 
oko interima, Melanchton je bio još pomirljiviji. On 
je bio u 51 godini, imao je za sobom oko trideset 
godina reformatorske djelatnosti u Wittenbergu, 
njegovo znanje je bilo daleko iznad Vlačićevog, nje¬ 
govo iskustvo veliko. Po godinama mogao je Vlačića 
da bude otac, po ugledu svome Melanchton nema 
premca u Njemačkoj. Luther je sam pisao koliko je 
Melanchton učeniji od njega (Luthera). Melanchton 
je stajao dvadeset i osam godina borbe uvijek uz bok 
Luthera, svršavao je osjetljive poslove, vodio je po¬ 
zitivnu crkvenu politiku. Pa ipak sva ta iskustva, 
ugled, autoritet, načitanost, znanje, stil, umjerenost. 

takt, svi ti značajni kvaliteti jedne kulturne ličnosti 
gubili su se ispred pravolinijskih, jednostavnih, lo¬ 
gičkih, jasnih koncepcija Vlačićevih. Za veliku ulogu 
momenta trebala je odlučnost, trebao je čovjek čvrst 
i prav, trebao je karakter. 

Kadgod je Melanchton pogriješio, a tih pogrje- 
šaka ima poviše, on se nekako fino, sa visine, kajao, 
govorio o tome kako je bolestan, kako nije siguran 
da li je pogriješio ili nije, ali ako je pogriješio, neka 
mu se oprosti i neka se ostavi da mu o tome Bog 
sudi. Kad je careva vojska pobjedila protestante i 
osvojila Wittenberg, Melanchton je također sa dru¬ 
gima pobjegao. Ali uskoro on se vratio i primio mje¬ 
sto na sveučilištu od izbornog kneza koji je bio na 
strani carevoj. Melanchtonov humanizam i idealizam 
dobiva realnu, praktičnu boju. Vjerojatno je bilo 
tada da će se izvršiti do kraja careva volja, da će se 
neprijateljski knezovi i gradovi pokoriti, da će inte- 
rim pobijediti. Eto saskoga izbornoga kneza Morica. 
Do nedavna još on je bio vođa anticarske i protiv- 
rimske politike u Njemačkoj, sađ je tučen u ratu, 
postao je saveznik carev, i još više, neki izvršilac 
carske politike u Njemačkoj. A to je ipak bio najjači 
i najbogatiji njemački protestantski knez. Pa, ako 
je popustio pred silom i taj knez, koji je imao i oru¬ 
žje i novaca, zašto bi jedan pomirljivi Melanchton 
digao glas protiv kneza i protiv cara. Protestantska 
akademija u Wittenbergu je nešto konkretno i živo. 
Nju je trebalo spašavati. Tu je trebalo držati zasta¬ 
vu protestantizma pa makar taj protestantizam bio 
dobro potšišan i makar morao na kraju da prizna 
papu kao vrhovnu glavu crkve. »Ratno stanje iza¬ 
zvalo je strah u dušama. Na nebu su se vidjali pri¬ 
jeteći znaci, na svima stranama su se događale ne¬ 
čuvene stvari; gromovi su udarali iz vedra neba, iz 
žitnih vlati tekla je krv, u božjim kućama duhovi 
su noću galamili. Zabrinuta duša Melanchtonova iz 
svega toga čitala je sudbinu crkve. U zvijezdama je 

Melanchton vidio da se njoj (crkvi) sprema crna 
budućnost. Ako ima crkva da se spasi morao bi sam 
Bog da napusti logiku uzroka i sredstava i da jednim 
ćudom izruga planove Ijudi«.^®) Melanchton, koji je 
mnogo držao do snova, sanjao je jedamput, da je 
pošao za dvorskim pravnicima, i tako došao u neki 
uski hodnik i tamo tako opasno pao, da je malo fa¬ 
lilo, pa da se sruši u dubok šanac, i jedva se otuda 
izvukao«. "0 

Koliko je jasniji i jači Vlačićev duh od čitavog 
tog učenog sujevjerja Melanchtonovog. Vlačić se 
smije tim krivim proročanstvima iz Wittenberga, ru¬ 
ga se snovima učitelja Melanchtona. Pa taj san Fi¬ 
lipov, kaže Vlačić, pokazuje jasno, da je Melanchton 
morao da postupi drukčije nego što je postupio, a 
ne da se povodi za dvorskim pravnicima. 

Ipak je Melanchton dao o zakonu o interimu 
(augsburškom) pismeno, u cjehni pozitivno mišlje¬ 
nje. U tome svome mišljenju on govori, odmah u po¬ 
četku, kako je za mir, protiv borbe i želi da se stvar 
pomirljivo riješi. On nalazi sasvim opravdano da car 
radi na pomirenju i sporazumu crkava. U tome spo¬ 
razumu treba razlikovati potrebne i nepotrebne stva¬ 
ri. Krizma i pomast su stvari o kojima nije potreb¬ 
no svađati se. Misa se opet može zavesti, strogi red 
primiti. On je pomirljiv, drugi će kaže Melanchton, 
biti manje pomirljiv od njega. Saski dvor je bio sa¬ 
svim zadovoljan Melanchtonovim mišljenjem. Prvi 
savjetnik knežev dobio je dapače posebno pismo od 
Melanchtona. To pismo Melanchtonovo Karlovitzu 
(Karlstadtu), bilo je brzo objavljeno u cijeloj Nje¬ 
mačkoj, čak i po svoj Evropi. Ovo Melanchtonovo 
pismo nošeno je naokolo kao monstranca, kaže Vla¬ 
čić. Katolici su ga čitali sa velikim veseljem, pro- 


Hermann Rossel, Melanchton und Interim, u spo¬ 
menutoj knjizi Twestena, str. 114—115. 

F}aciuSy Apologia, citirano mjesto, str. 61. 

testanti sa užasom, kaže Sastrow. Melanchton u to¬ 
me svome pismu dvorskom savjetniku otklanja od 
sebe sumnju, da hoće da pravi smetnje vladi i traži 
samo uvjete za sporazum, koji bi bili koliko toliko 
prihvatljivi. »Volio bih piše Ranke, da Melanchton 
nije nikad pisao to pismo. Ono pokazuje dokle može 
da dođe jedan dobar čovjek, kad ga ponesu trenutni 
odnosi«. U tome sporazumjevanju sa dvorovima, 
Melanchton je (u istome pismu Karlstadtu) iznio i 
svoje kritičke poglede na Luthera. On čini razliku 
između svoga uvjerenja i svoje savjesti. On hoće da 
ostane pri svojoj vjeri, ali za sebe, mirno može da 
primi katoličke obrede. Melanchton sam kaže za 
sebe, da ima od prirode nagon za poslušnost i pokor¬ 
nost. »Već kao dijete, piše Melanchton sa najvećim 
sam veseljem pratio sve crkvene obrede«. Prema to¬ 
me nema nikakvog razloga da Melanchton bude pro¬ 
tiv ponovnih zavođenja katoličkih crkvenih ceremo¬ 
nija. 

Protiv svih tih dvorskih pregovora i nagovora, 
ustupaka i kompromisa, protiv primirja, protiv po- 
lovičatosti, protiv pape, protiv Cara, protiv knezo¬ 
va, protiv Melanchtona, digao je svoj odlučan glas 
Vlačić. Ovaj tvrdi čakavac, koji je dobro govorio ta¬ 
lijanski, koji je živio u Veneciji, koji je životno bio 
srastao sa Talijanima, poznavao je Rim bolje od svih 
njemačkih sanjalica. On je osjećao i znao da Rim 
neće popustiti, da Rim nezna za milosrđe, i da Rim 
nikad neće priznati tuđa prava, ako na to ne bude 
natjeran. U svojoj upornoj, tvrdokornoj borbi za re- 
formaciju, Vlačić nije računao da može nešto dobiti 
ili izgubiti, kao car, njemački knezovi i protestantski 
teolozi, koje je borba bila već umorila. Njegovo je 
uvjerenje bilo jače od želje da zadrži katedru i osi¬ 
gura materijalnu egzistenciju i krov nad glavom. 
Za manje od godine dana, u zimu 1548.—1549. on je 
sastavio i štampao četiri spisa protiv interima. U 
nemogućstvu da preokrene Melanchtona, ma da je 


109 




to pokušavao usmeno i pismeno, traži dopust na uni¬ 
verzitetu, napušta mjesto (Wittenberg), gubi položaj 
i prihode ostavlja u Wittenbergu trudnu ženu i tra¬ 
ži zaposlenja i mogućnost za rad i akciju u Liine- 
burgu, Hamburgu i Magdenburgu. Njegov stav je 
otvoren, jednostavan, kristalno jasan: 

»Hatten unsere Lehrer durch standhaftes Be- 
kenntnis und Leiden ihre Lehre besigelt, bei aller 
Nachwelt hatte das Ansehn der Schule zu Witten- 
berg gebliiht. Jetzt dagegen, nun sie sehen, wie 
schmahlich sie wanken, jetzt sagen und werden su 
aller Nachwelt Viele sagen, die Streitigkeiten unsrer 
Schule waren bloss Weibergezank solcher Leute, die 
aus Unrecht Recht zu machen verstanden hatten. 
Wir waren leichtfertige Menschen, schwaches Rohr 
gewesen, das von jedem Winde sich hatte biegen 
lassen; kaum ware ein anderer Fiirst andren Sinnes 
gewessen und hatte von uns etwas andres gefordert, 
gleich hatten wir das Christentum nach seinem Ge- 
schmack und Gaumen zugerichtet -.. O konnten und 
wollten doch endlich diese Menschen einsehen, wie 
elend sie die Gewissen martern und mordern, indem 
sie so schmachvoll abfallen!... Aber wiewohl sie zu- 
geben, dass sie durch ihr Verfahren die frommen 
Gemiither betriiben, zu Schwachkeit und Zweifelii 
verfiihren, doch fahren sie fort in ihrem Beginnen, 
dem Volke den gestiefelten Fiirsten zu predigen, den 
gegenwartigen Štand der Dinge zu preisen, zu lau- 
gnen, dass der Kaiser den Verderb der Lehre beab- 
sichtige, zu Hochzeiten und Festgelangen und an 
die Hofe der Fiirste, bald hier, bald dorthin, froh- 
lich herum zufahren«^®) (Flacius, Apologia ad Scho- 


»Da su naši učitelji zapečatili svoju nauku čvr¬ 
stom vjerom i mukama, u cijelome potomstvu procvao bi 
ugled wittenberške škole. A sad, kad vide kako se oni 
sramotno kolebaju, kažu i u potomstvu će mnogi kazati 
da su sporovi naše škole bili samo ženske svađe ljudi. 

lam Viterbengensem in Adiaphororum causa, Mag- 
denburg 1549., njemački prijevod izašao iste godi¬ 
ne) . Pasus koji govori o knezu u čizmama, izgleda da 
se odnosi na pruskoga kneza, koji je na skupštinu 
propovjednika došao u čizmama sa ostrugama, i odu¬ 
zeo svećenicima knjigu, t. j. zakon o interimu iz ru¬ 
ku. (Sravni Twesten, str. 60). 

Protestantska crkva, spašena od neposrednog 
)iticaja Rima, došla je pod neposrednu vlast knezo¬ 
va. U feudalnom poretku, koji reformacija brani i 
čuva isto tako kao i katolicizam, mogla je samo jed¬ 
na univerzalna crkva, kao što je bila katolička, sa 
velikim svjetovnim uticajem da stavlja granice sa- 
movlasti pojedinih regionalnih i lokalnih gospodara. 
Ona je bila neprestano uz njih i pored njih, u većoj 
ili manjoj mjeri i upravljajući sa njima. Nacionalna 
crkva, kakva izlazi iz reformacije, može da postane 
nezavisna samo ako se demokratizira i ako stvori 
organe, koji će o crkvenim stvarima riješavati ne¬ 
zavisno od svjetovne vlasti. Takva demokratizacija 
crkve u feudalnom poretku nije moguća. Knezovi su 
prigrabili na sebe ono što su u crkvenoj vlasti do 
sada imali biskupi, car je pokušao, izdavanjem jed¬ 
nog vjerskog zakona, bez suglasnosti papine, da pri- 


koji su umjeli da od neprava čine pravo. Mi ćemo izgle¬ 
dati lakomisleni ljudi, slaba trstika, koju je sagibao sva¬ 
ki vjetar. Čim je neki knez bio drugoga mišljenja i tražio 
od nas nešto drugo, odmah smo udešavali kršćanstvo 
prema njegovom ukusu i okusu ... O kad bi napokon 
ovi ljudi uvidjeli kako bijedno muče i ubijaju savjest, kad 
tako sramotno otpadaju! ... Ali i ako priznaju da oni svo¬ 
jim postupkom mute pobožna osjećanja i zavode ljude 
u slabost i sumnje, oni nastavljaju sa svojim radom, pre¬ 
poručuju, narodu kneza u čizmama, hvale sadašnje sta¬ 
nje, poriču da car hoće propast nauke (t. j. čiste vjere) 
i putuju naokolo od svadbe na svadbu i od gozbe na go¬ 
zbu na dvorove kneževa, veselo, sad tu, sad tamo«. 


111 



grabi ono što je, po primatu rimskoga biskupa, pri¬ 
padalo papi. Plebejac i demokrat, Vlačić je primio 
na sebe zadatak, da se idućih dvadeset pet godina 
bori neprestano na dva fronta: protiv vraćanja pa- 
pizma u Njemačku i protiv svih onih koji su u Nje¬ 
mačkoj slabi i malodušni, pa ili radi svoga položa¬ 
ja, ili ne osjećajući opasnost kompromisa sa jačim, 
vještijim i iskusnijim protivnikom, povode se u 
crkvenim i vjerskim stvarima za oportunistima i 
svjetovnjacima. 

Kidajući definitivno sa univerzitetom u Witten- 
bergu, koji je postao mlitav i popustljiv, Vlačić pola¬ 
zi u tamu i neizvjesnost životnu, noseći samo ideju 
opravdanosti svoje borbe u sebi. U Magdenburgu, a 
kome ostaje idućih osam godina, radeći radi svoga 
izdržavanja u tiskari, njegova oštra kritika dobija 
Doleta. Magdenburg je ostao jedino mjesto, u kome 
postoji tiskara, a koje nije usvojilo interim. Vlačić 
postaje u Magdenburgu duša borbe protiv interima, 
a Magdenburg centar njemačkog otpora. Suština in- 
cerima se sastojala u tome da se stvori vjersko pri¬ 
mirje, da se zato vrijeme obustavi protestantska ak¬ 
cija, do novoga koncila, a zatečeno stanje se prima 
s nekim ispravkama koje ga približavaju katoliciz¬ 
mu. Melachton je pristao da se ispravke prime, u 
koliko nediraju u suštinu vjere (da se prime crkve¬ 
ni ornati, slike svetaca, krizma, pomazanje), da ta¬ 
ko nađe neku »srednju liniju između careve volje i 
svoje savjesti«, i na osnovu ove Melanchtonove teori¬ 
je, izrađen je drugi interim, leipciški, za Sasku. Pro- 
testanski svećenici u Saskoj morali su novo stanje 
primiti ili otići iz zemlje. Gradovi, koji se nisu poko¬ 
rili bili su na to silom prinuđeni. Moric Saski je pri¬ 
dobio Wittenberg i Melanchtona, zastrašivanjem i 
obećan van jima. Sada će krenuti protiv Magdenbur- 
ga i Vlačića sa vojskom, i držati grad godinu dana 
opsjednut. 

Kakva sudbina je spremana putem ovih vjer- 

skih primirja protestantima, pokazalo se brzo, kad je 
ponovno sazvan tridentinski koncil, na koji su pro¬ 
testanti (1551.) imali da pošalju svoje delegate. Za¬ 
ključci koncila su trebali da budu obavezni za sve 
protestante. Car je naredio da protestanti odu na 
koncil i poslije njega primjenjuju njegove odluke. 
Poznavajući taktiku Rima, Vlačić je znao, da koncil 
neće moći da donese protestantima ništa drugo ne¬ 
go diktat, kome su se imali i pokoriti, a ako se ne 
pokore, novi vjerski rat protiv njih. 

Ma koliko je Vlačić cijenio ljude, on je sve pod¬ 
redio Bogu i govorio je ne samo protiv Rima, nego 
i protiv cara, čiji mač mu je visio za vratom: 

»Warum seid ihr doch so hochmutig und un- 
gewehr, was last ihr euch nur beduncken? Seid ihr 
nicht eben so wol arme elende sterbliche Mensche 
als wir? Warum last ihr den eweren stoltzten sinn 
iibermuth nicht sincken... Oder meinet ihr das 
wir kleine Wurmel oder Schuhhadem sind, das ihr 
uns so mutwilliglich ohne alle Scheue und Gottes 
Purcht mit Fiissen trettet«.®*) (Flacius, Eine ge- 
meine Protestation und klagschrift aller frommen 
Christen wieder das Interim, 1548). 

Kako je to sasvim drukčiji govor, nego govor 
Melanchtonov. Ni traga kolebanja kod Vlačića, ni 
traga kompromisnosti, ni traga apriornog poštova¬ 
nja vlasti. Sto on radi to je po potrebi i protiv cara 
i protiv knezova. On diže ljude, zvoni na uzbunu, 
jača duhove, dokazuje originalnim, do tada ne¬ 
objavljenim pismima Lutherovim, da bi Luther isto 
tako postupio. Nikad mu car i saksonski knez neće 
zaboraviti da je on bunio duhove protiv njihovih na- 


®®) »Zašto ste vi tako oholi i neuviđavni, šta vi mi¬ 
slite? 2iar niste i vi isto takvi bijedni i smrtni ljudi 
kao i mi? Zašto ne spustite vaš ponos i oholost?... Ili 
vi mislite, da smo mi mali crvići i krpe za cipele, koje 
možete oholo satrti bez svakoga stida i straha božjega?« 

» na 

mjera, njihove politike i njihovih zakona. I sami Wit- 
tenberžani priznali su Vlačiću da je omeo kneževe 
i careve planove: 

»Hic igitur, si omnio aliquid šibi de impeditis 
rebus aliquibus laudis vendicat, aliam šibi arro- 
gare nullam potest, quam quod iilud Principis Mau- 
ricii consilium impedit, quo decreverat, ut in omni- 
bus, in quibus pie et cum bona conscientia posset, 
Caesari obsequeretur«.^®) (Citiramo prema Pregeru 
knj. I, str. 101). 

U svojoj akciji protiv popuštanja, Vlačiću je na- 
jedamput iskrsla misao njegove domovine. Tamo 
dolje, ljudi se tuku na svima stranama sa Turcima, 
koji su nadmoćni, a ovdje kršćani kršćane progone. 
Umjesto da daje Rim caru novac da sa njim kupi 
čete protiv Turaka, on mu daje novac i čete da ra¬ 
tuju protiv protestanata, koji su bolji kršćani od 
katolika. Kad se radi sa takvi mljudima, kojima nije 
ništa stalo, što se južna Evropa krvari sa Turcima, 
nego hoće da im se pokore protestanti, treba biti ne¬ 
obično oprezan. Prema tim tvrdim, lukavim, podmu¬ 
klim, nepopustljivim Rimljanima, prema tim intri-^ 
gama njihovim i taktici njihovoj treba imati snagu 
otpora, tvrdokornosti, nepopustljivosti, koja će biti 
ravna njihovoj i koja će moći da se mjeri sa njima. 
Oni se sad žale na protestante, spočitavaju im raskol- 
ništvo, ali to je samo prijekor vuka jagnjetu, da jag- 
nje muti vodu. »Mi zovemo neprestano, piše Vlačić, 
da nas i cijelo kršćanstvo saslušate, pa da krenete svi 
protiv Turaka, a vi neprestano kličete: Raspni ga, 
raspni!... Mnoge ste vi već ubili radi religije ... Ali 


»Ako Vlačić uopće traži za sebe neko priznanje 
u pogledu spriječavanja nekih stvari, ne može da traži 
ništa drugo, nego to, da je on spriječio onaj plan kneza 
MoTicay prema kome je Moric u svemu, što je bilo pod¬ 
nošljivo sa njegovom pobožnošću i dobrom savjesti, htio 
da sluša cara«. 

šta nam koristi da razgovaramo s tim vražjim sino¬ 
vima«. »Bila bi strahota, kad bi se jedan dio naroda 
digao protiv drugoga sa mačem. A pravo izdajstvo 
je huškati kršćane na kršćane«. 

Povodom bule pape Pavla III. upućene njema¬ 
čkim biskupima, pisane u pomirljivom tonu, da pri¬ 
dobije opet protestante, za katolicizam, Vlačić je na¬ 
pisao i tiskao (1550.) jednu oštru, već citiranu bro¬ 
šuru, čiji je sam naslov karakterističan za stav i tvr¬ 
dokornost Vlačićeva gledišta: »Bulla des Antichrists, 
dadurch er das volk Gottes widderumb im den eiser- 
nen Ofen der egiptischen gefengknis denckt zuzu- 
ziehen... Daraus wohl zuvernehmen, vas der TeufeI 
durch seine beide Tugent, das ist, durch den morde- 
rischen Krieg widder die Kirche Gottes und durch 
Seine Lugen, als das sin Concilium, Interim, Chor- 
rock, denckt auszurichten«.^^) Magdenburg 1550., 
str. 32. Oštar spis, jedan od mnogih Vlačićevih, uda¬ 
ra na obje strane, na papu i na protestante. Papa je 
popustljiv i dozvoljava privremeno ženidbu popova i 
primanje sakramenta »pod oboje« (centralni sporni 
obredni problem još kod Husita). Vlačić rezonuje 
logično: ako je to, što papa sada dozvoljava, od Boga, 
zašto to papa inače zabranjuje. Ako nije od Boga, 
kako može, ma samo i privremeno, da dozvoli. Kad 
ipak dozvoljava, znači da papa može od božanskih 
stvari da čini nebožanske, od nebožanskih božanske. 
To je kontradiktorno: 

»Denn Gottes VVilIen ist einig, ewig und unbe- 
vveglich und wird nicht so bald vervvandelt, vvenn der 


^1) »Antihristova bula, kojom hoće da narod božji 
opet vrati u gvozdenu peć egipćanskog zatvora... Iz nje 
treba upoznati, šta đavo misli da postigne putem obiju 
svojih osobina, naime ubilačkim ratom protiv crkve božje 
i svojim lažima kao što su koncil, interim, crkvena odi¬ 
jela ...« 

Papst, Kaiser oder die Kardinale anders wollen«.^2> 
(Flacius, Bulla). 

Ali Rimu nije stalo do Boga i njegove volje, nego 
do njegove vlastite politike, u kojoj je religija sama 
sredstvo: 

»Den ich halt ja, es sei keiner so gar allerding 
unverstandig der nicht wissen solt, das der Bapst 
(Bischoffe) und ihre geistlichen (welcher Gomori- 
scher Hauffe jetzt der Kirche mutter und Aposto- 
lischer Stuhl genannt wird) also leben und ihre Hen- 
del der Massen fiihren^®), (Flacius, Bulla). 

Stoga se Vlačić obraća protestantima, koji se od 
ovog napadaja tim opasnijeg, što nije otvoren, u opće 
ne brane. 

»Denn obgleich jetzt der Romische Wolf mit ra-^ 
sender Hunger vor den Schaffstall des Herm her- 
tritt, heult, sihet allenthalben vom sich mit seinen 
feuerigen Augen und sucht Wege dadurch er moge 
hineinrumpeln, so sind doch die vomehmsten Hirten 
und Hunde (Gott sei es geklagt) gar stum, sie bel- 
lin ihn nicht an, sie jagen ihm auch nicht nach«.^^).- 
Pastiri su klonuli, ne brane se. Oni čak savjetuju 
ovcama, da otvore vrata i puste vuka unutra, da na-^ 


»Jer božja je volja jedinstvena, vječna i stalna i 
ne može se tako često mijenjati, kadgod se drukčije 
ushtjedne papi, caru ili kardinalima«. 

»Smatram da nije nitko tako nerazuman, da ne- 
zna, da papa (biskupi) i njihovi duhovnici (a taj se skup 
Gomore naziva sada mati crkva i apostolska stolica) tako 
žive i vode poslove masa«. 

»Ma da rimski vuk stupa sada sa bijesnom glađu 
pred štalu gospodinovih ovaca, zavija, gviri na sve strane 
svojim vatrenim očima, tražeći puteve kuda bi mogao da 
provali unutra, ipak su najugledniji pastiri i čuvari psi (da 
je Bogu plakati) sasvim nijemi, ne laju na njega i ne jure 
na nj«. 

prave mir sa njime, da se više ne brane od njega. Mir 
protestanata sa Rimom, to je prijateljstvo ovaca sa 
vukom. 

»Elben dieselbigen unterstehen sich auch jetzt 
durch ihr unverschempt plaudem (damit sie die leut 
iiberreden wollen, dass von keinem grossen Ding ge- 
handelt werde, sondem von geringen Dingen, in wel- 
chen wir nicht mit guten Gewissen konnen, sondem 
auch sollen den Feinden Christi gehorsam sein) auff 
das si uns in Antichrists und Teufels Dienst ziehen. 
Dieweil aber noch etliche ruffende, unmhige Hunde 
ihr Bellen wider die Wolffe nicht lassen wollen, er- 
mannen sie die Schaffe, das sie dieselben Hunde von 
sich stossen, sintenmal sie ursach geben, das der 
ganze Schafstall inn Gefahr komme ...“). (Flacius, 
BuUa). 

Tako Vlačić vidi na jednoj strani opasnu taktiku 
Rima, na drugoj popustljivost, epikurejstvo, kako on 
to nazivlje, protestanata i ratuje protiv obiju strana. 
Ratuje i onda kad je Magdenburg opsjednut, drži ot¬ 
por u duhovima grada i onda kad mu izvana prijete, 
da će završiti na vješalima, kad grad padne, a grad 
koji je bio godinu dana opkoljen, morao je na kraju 
da se preda, samo što je tada Moric Saski, koji je 
opsjedao grad u carevo ime, promijenio svoju poli¬ 
tiku sasvim i već kretao u rat i protiv cara i protiv 
Rima. Takva je u ono vrijeme bila logika stvari i od- 


“) »Ovi isti ljudi ne prestaju da besramno još i sada 
pričaju (da bi druge uvjerili da se ne radi o nekoj velikoj 
stvari, nego o malim stvarima, u kojima ne samo možemo 
mirne savjesti nego i moramo da se pokorimo neprijate¬ 
ljima Kristovim), i nastoje da nas povuku u službu Anti¬ 
krista i vraga... A kada nekoliko još preostalih glasnih 
i nemirnih pasa ne prestaje da laje protivu vukova, oni 
opominju ovce, da one ove nemirne pse odbace od sebe, 
jer će inače dati razloga da cijeli ovčiji tor dođe u opas¬ 
nost ...« 

nosa, u kojima se Vlačić kretao i borio, zanesen svo¬ 
jom idejom i vjerom. 

S time je Vlačićeva prva etapa borbe bila zavr¬ 
šena. On je pobijedio. On je predviđao dobro i u borbi 
izdržao. Položaj je već bio izgubio, mogao je život da 
izgubi, i sa time bio je načisto: 

»Es is noch nicht so ein klaglich Ding, um Chri- 
sti willen sterben, — piše on, — wie sich die Interi- 
misten und Adiaphoristen dunken lassen. Es kann 
sich auch wohl zutragen dass durch solche Bestan- 
digkeit der Christen die Regenten ubervvunden wer- 
den, von ihrem Vornehmen nachzulassen, weil sie 
uns alle auf einmal entvveder nicht konnen oder auch 
nicht werden wollen ervvurgen«.^®) 

Sa promjenom stava saskog izbornog kneza iz- 
injenjena je potpuno situacija protestantske opozi¬ 
cije. Wittenberški protivnici Vlačićevi su bili mišlje¬ 
nja, da je Vlačićeva akcija imala veliki učinak na sa- 
skoga kneza. I najnoviji biograf Vlačićev smatra da 
je knez napustio pod voljom naroda, a Vlačić je, »pre¬ 
ma skoro jednodušnom priznanju suvremenika svo¬ 
jim spisima izvršio najveći uticaj na otpornu snagu 
naroda«.^^) Kad se Magdenburg predao, knez je iz¬ 
javio, da nema protivu Vlačića ništa, i da može slo¬ 
bodno da se kreće bilo u Magdenburgu ili drugdje. 
Ta je klauzula ušla i u ugovor o predaji. U kratkom 
periodu borbe protiv interima, Vlačić je napisao i 
tiskao 30 spisa o ovome pitanju, pored većega broja 
teoloških studija, kojima se tek sada punom snagom 


»Pa i nije umrijeti za Krista tako jadna stvar, 
kao što misle interimiste i adiaforiste. Može ipak đa se 
uspije da se tvrdokornošću kršćana savladaju vladari pa 
odustanu od svoje namjere, jer ipak oni ne mogu da sve 
nas na jedan put unište, a možda nas nebi ni htjeli sve 
uništiti,« 

Wilhelm Preger, Mathias Flacius Illyricus und sei- 
ne Zeit, I. knjiga, str. 101—102, Erlangen 1859. 

posvetio. Jer njegova pobjeda u ovoj borbi, njegovi 
oštri i logični razlozi, neustrašivost i postojanost, 
njegovo znanje i vještina da ga u spisima pokazuje, 
učinili su od mladog Istranina najpopularnijeg nje¬ 
mačkog protestantskog teologa. 

U borbi koju je vodio Vlačić je riskirao sve. Ži¬ 
vot mu je visio o tankoj niti. Od sad on će biti obi¬ 
lježen ne samo kao nepopustljiv teolog nego i kao 
buntovnik. U borbi je morao da dirne ličnosti u Wit- 
tenbergu i to mu Nijemci nisu nikad više oprostili. 
Protestantizam je velika njemačka kulturna teko¬ 
vina. Taj protestantizam spašavao je u najtežim da¬ 
nima jedan Hrvat. Može biti da ga je taj Hrvat baš 
spasio. »Zar nije car tražio da se protestanti pokore 
tridentinskom koncilu, i zar ne bi car zaključke trin- 
dentinskoga koncila bio sproveo oružanom rukom, 
pošto je slomio prvi otpor, i ako zna sa kakvim us¬ 
pjehom? Ima slučajeva gdje je dovoljno nešto malo, 
pa da brod potone ili da ostane na vodi; u takvim 
položajima društva, velika je stvar ako se nađe čo¬ 
vjek takve čvrstine, takve odlučnosti, i takve bezob¬ 
zirnosti, kakav je bio Vlačić«^®). Ali baš to, da je on. 
Hrvat, spašavao i valjda spasio njemački protestan¬ 
tizam, bit će životna tragika Vlačićeva. 

2. POVJESNI RADOVI. 

U svojoj dvofrontovskoj borbi Vlačić je nepre¬ 
stano radio, tražio historijske dokaze i razloge, pre¬ 
listavao arhive i biblioteke i tako nakupio materijala 
više no ijedan protestant prije njega. Promjena u 
položaju protestanata u Njemačkoj nije značila defi¬ 
nitivno otklanjanje vječite opasnosti od Rima. Ta je 
opasnost ostala sada i dalje. Na drugoj strani, nova 
crkva nije imala ni svoju dogmatiku sistematski raz¬ 
rađenu. Sporovi, sukobi i kolokvijumi su bili svako- 


Twestenov sud o Vlačiću, str. 11. 




dnevni; nije postojala ni dobro kritički napisana cr¬ 
kvena historija. U Magdenburgu Vlačić je radio sve 
tri stvari usporedno: i vodio borbu protiv Rima i 
pomirljivih protestanata, i proučavao bibliju i orga- 
nizovao rad na izradi crkvene povijesti. Pored toga 
među teolozima su nastavljani prijašnji sporovi, koji 
su uslijed slobode tumačenja pisma postali još mno- 
gobrojniji. Protestantska crkva nije imala neki fo¬ 
rum, shčan koncilu ili neki organ sličan papi, koji bi 
sa potrebnim znanjem i autoritetom riješavao spo¬ 
rove između teologa, naročito između teologa istog 
ili raznih sveučilišta i škola. Ovi su se sporovi rješa¬ 
vali ih objavom polemičkih spisa, ili javnom disku¬ 
sijom. Ako je predmet bio važniji, ovoj diskusiji je 
prisustvovao i knez, o njoj se sastavljao i zapisnik i 
donosio zaključak. Tu je prijetila opasnost za Vla- 
čića, koji je bio nepomirljiv, dosljedan i tvrdoglav, i 
kako izgleda, daleko manje vješt u govoru (čakavac 
iz mirne doline Raše) nego u pismu. A on je u ove 
sporove ulazio vratolomno i svake godine vodio ih 
nekoliko i o svakome je pisao. 

Njegov položaj u to vrijeme je bio neprirodan. 
Wittenberg je bio protiv njega, i onda kad je njegova 
linija pobijedila. Wittenberško sveučilište smatralo 
je sebe nekim generalnim nasljednikom Lutherovih 
ideja, koncepcije i misije. Ma da su ljudi oko Melan- 
chtona morali priznati, da su u sporu sa Vlačićem 
imali krivo u suštini, oni su cijelu stvar prebacili na 
formalni teren načina Vlačićevog istupanja protiv 
njih i tražili svu krivicu u Vlačićevoj ličnosti. Vlačić 
je bio tuđinac i došljak, koji je, ma da umno i karak¬ 
terno viši od njih, ipak bio u njihovoj zemlji. On nije 
morao da dokaže samo ispravnost svoga stava, nego 
je bio neprestano prinuđen da se brani od ličnih op¬ 
tužaba. On nije protivnike štedio, ma da nikad nije 
prevrtao i čeprkao po njihovoj prošlosti, kao oni po 
njegovoj. On je iznosio arg^umente o stvarima, oni 
otvoreno a još više potajno pamflete o njemu. Velik 

dio svojih snaga on je utrošio u neposrednu obranu 
i razbijanje bajki, koje su o njemu iznošene. Pa ipak 
je najjači razlog omrznutog tuđinca, koji je uvijek 
imao pravo, bio i ostao u njegovom djelu. Tu je on 
bio velik. 

Prvo veliko njegovo djelo je »Catalogus testium 
veritatis, qui ante nostram aetatem pontifici romano 
et papismi erroribus reclamarunt, pugnantibusque 
sententiis scripserunt«"), I. izdanje 1556., U. izdanje 
1562., novije izdanje 1666. Ovo novije izdanje štam¬ 
pano u Frankfurtu, obuhvata 1046 strana teksta i 
96 strana indeksa. U ovome djelu je Vlačić prikupio 
443 »svjedoka istine«, dokumente četmaestvjekovne 
borbe, intelektualno i moralno najjačih i najistaknu¬ 
tijih ljudi i politički istaknutih ljudi, u kršćanskom 
svijetu protiv pogrješaka, proturječnosti i nedosljed¬ 
nosti Rima. Sa ovim djelom Vlačić je dokazao, da sve 
ono bitno, što je iznijela reformacija protiv rimske 
crkve nije novo, nego logična posljedica ove nepre¬ 
kidne borbe. Reformacija nije prva prihvatila učenje 
evangelja da se sa njima bori protivu odluka pape, 
nego su to isto radili i svi oni historijski svjedoci. 
Prvih vjekova kršćanska crkva bila je evangeUjska. 
Pogriješke njene počinju oko 300. godine i rastu na¬ 
ročito od 600. godine. Od tada raste papina moć i od¬ 
stupanje od evangelijskog učenja. Svjedoci protiv 
papa su i neki pape sami (Inocenc IV., Ivan XXII.). 
Među njima su i Augustin i Jeronim, nicejski koncil, 
koji odobrava svećenički brak, kartagenski koncil 
koji otklanja vodstvo rimsko. Toma Akvinski, koji 
odobrava tajni svećenički brak, Dante, koji se žali 
na rimskoga vuka, što pustoši crkvu i evanđelje za¬ 
mjenjuje svojim dekretima, Petrarca, koji u rimskoj 
stolici vidi asil svih pogriješaka. I Ćiril i Metod su 


^®) »Katalog svjedoka istine, koji su prije našega 
vremena ispravljali rimskog pontifeksa i zablude papizma 
i oštrim pisanjem borili se protiv njih«. 

među tim svjedocima, i Hus. Papa traži latinsko bo- 
gosluženje u crkvi i izbacuje iz crkve narodni jezik, 
zabranjuje njemačko bogosluženje i njemačke crkve¬ 
ne pjesme, a ipak dozvoljava slavensko bogosluženje. 
U glavi XXI. (svako svjedočanstvo je jedna glava), 
pod naslovom Ecclesiae lllyricae vel Slavonicae, 
Vlačić piše: 

»Ad haec publica ecclesiarum testimonia adda- 
tur etiam illud, quod Illyricae Ecclesiae adhuc hodi- 
ema die in publicis sacris vulgari utuntur lingua. 
Unde colligitur, non recte Antichristum, eiusque ma- 
nicipia facere, qui omnes ad Latinum sermonem co- 
gere volunt«®®). 

Historijske studije izvršene na ovaj način na¬ 
metnule su Vlačiću misao: da izda sistematsku kriti¬ 
čki pisanu crkvenu historiju. Misao je nastala u Mag- 
denburgu, možda još za vrijeme opsjedanja, ali je iz¬ 
ražena u planu Vlačićevom de conscribenda historia 
ecclesiastica tek 1553. Vlačić tada iznosi ovaj plan: 

»Utile esset, piše on, scribi historiam ecclesia- 
sticam, in qua ordine, per temporum successionem, 
monstraretur, quomodo vera ecclesia eiusque religio 
ab illa prima puritate et simplicitate, quam Aposto- 
lorum tempore habuit, paulatim successione tempo¬ 
rum et hominum crescentibus falsitate et erroribus 
deciinarit in peius, partim ab negligentiam et insci- 
tiam, partim etiam ab malitiam impiorum«.®^) 


»Ovim javnim svjedočanstvima crkava treba do¬ 
dati još i to, da ilirske crkve do današnjega dana u javnim 
obredima upotrebljavaju narodni jezik. Otuda slijedi da 
ne rade pravo Antikrist i njegovi sluge, koji hoće sve da 
prisile na latinski govor«. 

»Bilo bi korisno da se napiše crkvena povijest, u 
kojoj bi se redom, u vremenskom razvoju pokazalo, kako 
je prava crkva i njena vjera, od one prve svoje čistoće u 
doba apostola, polako se sve više pogoršavala razvojem 

Za izradu ovakova ogromnoga djela u tadašnjim 
prilikama, tek u počecima štamparske djelatnosti i 
u vjerskim sukobima i surevnjivosti njemačkih kne¬ 
zova razrovanoj Njemačkoj, trebalo je mnogo zna¬ 
nja, čvrste volje i organizatorske spreme. Vlačić je 
imao sve to. On je vodio i razdijelio posao, našao su¬ 
radnike i za pisanje teksta i za prikupljanje materi¬ 
jala, našao je novac i rukovodio izradom, pisanjem 
i štampanjem. On je izradio popis pisaca, čija su djela 
imali njegovi saradnici da traže u svima pristupač¬ 
nim evropskim bibliotekama, naročito u Njemačkoj, 
Austriji, Holandiji. Sedam ljudi (»studiosi«) je radilo 
samo na prepisivanju izvoda. Dva magistra (»arhi¬ 
tekti«) pregledavaju izvode, biraju i obrađuju. Jedan 
piše odmah na čisto. Jedan samo putuje i prikuplja 
materijal. Pet urednika (»gubernatori« ili »inspek¬ 
tori«) među njima Vlačić, Wiganđ i Judex daju ko¬ 
načnu redakciju. Saradnici su svi podređeni Vlačiću. 
On je među njima prvi, »kapetan broda ili prvi kr- 
milar«, kako ga zove Wigand.®^) Tako su nastajale 
poznate Magdenburške centurije, Centuriae Magden- 
burgenses. Pri tome, cijeli taj posao nije tekao u mi¬ 
ru. Vlačić je u vrijeme rada primio profesuru teolo¬ 
gije na novom sveučilištu u Jeni, vodeći dalje otuda 
cijeli posao. Judex, izgleda njegov najodaniji i najbolji 
saradnik kao prognani profesor sa Vlačićem iz Jene 
je na poslu umro, u 37. godini svojoj, Vlačić je izgubio 
mjesto u Jeni i protjeran je odtuda zimi po snijegu 
i mrazu, sa ženom i mnogobrojnom djecom (najmla¬ 
đe dijete od 3 mjeseca, 1562.). U takvim okolnostima 
stvarana je ova grandiozna crkvena historija. Ipak 
su prve tri knjige (centurije) bile gotove za prvih 


vremena i uslijed povećanih zabluda i krivoga puta ljudi, 
djelimično zbog nebrižljivosti i neznanja, ali djelimično i 
zbog malicioznosti bezbožnika«. 

Preger, II., str. 424. 

pet godina rada i izašle 1559. u Bazelu u jednoj ve¬ 
likoj folijantskoj svesci pod naslovom: 

»Ecclesiastica historia, integram Ecclesiae Chri- 
sti ideam, quantum ad locum, propagationem, per- 
secutionem, tranquillitatem, doctrinam, haereses, 
ceremonias, gubernationem, schismata, synodos, 
personas, miracula, martyria, religiones extra Eccle- 
siam, et statum Imperii politicum attinet, secundum 
singulas centurias, perspicuo ordine complectens: 
singulari diligentia et fide ex vetustissimis et opti- 
mis historicis, patribus et aliis scriptoribus conge- 
sta: Per aliquod studiosos et pios viros in urbe Mag- 
denburgica«®®). Svih trinajest centurija izašlo je još 
za života Vlačićeva (do 1574.). On je surađivao na 
svima, osim posljednje. Dvanaest sa njegovom su¬ 
radnjom je izašlo do 1569. 

Ovo djelo je dalo katolicima veliki pozitivan pod- 
strek. Ipak je to bila prva crkvena povijest, znan¬ 
stveno pisana, štampana i rasprostranjena po Evropi. 
Neke centurije izašle su i na njemačkom jeziku. Ci¬ 
jelo izdanje je poslije još jedanput štampano od kal- 
vinista, zatim prevedeno i izdato na holandskom. 
Ono je postalo pristupačno povjesničarima, teolozi¬ 
ma, filozofima. Moglo se kritički prosuđivati i 
uspoređivati. S toga su katolici, kao što su protiv 
njegovog kataloga svjedoka istine izdali svoj kata¬ 
log, organizirali sada rad na izdavanju katoličke 


»Crkvena historija koja obuhvaća cjelokupnu 
ideju Kristove crkve, s obzirom na mjesto, širenje, pro¬ 
gone, miran razvoj, učenje, sekte, ceremonije, upravu, ras¬ 
kole, sinode, lica, čuda, mučeništva, vjere van crkve i po¬ 
litičko stanje Imperije, izložena jasnim redom po pojedi¬ 
nim stoljećima, naročitom marljivošću i vjerom prema 
najstarijim i najboljim historičarima, očima i drugim pis¬ 
cima sastavljena: od nekoliko poštenih ljudi u gradu 
Magdenburgu«. Svaki vijek je obrađen sa gornjih gledi¬ 
šta u posebnim glavama. 

crkvene povijesti, čijom izradom je rukovodio kar¬ 
dinal Baronius, radeći punih trideset godina da bi 
djelo bilo štampano u 12 svezaka 1588.—1607. Ali 
baš ovo djelo je pokazalo značaj Vlačićevog rada u 
još boljem svijetlu.*^^) 

Vlačić je stvorio put kritičnom istraživanju po¬ 
vijesti crkvene i svjetovne. Prelazeći preko legenda 
i tradicija, zasnovanih na pokornosti prema crkvi i 
pobožnom primanju svakog tumačenja, koje dolazi 
od crkve, Vlačić otvara novi put historiji: put ka 
izvorima.®'^) Za svaki detalj koji je istraživao, on je 
pomno i savjesno ispitivao izvore. Ima jedna mala 
rasprava njegova, tiskana u knjizi De translatione 
Imperii Romani ad Germanos, u kojoj Vlačić doka¬ 
zuje na osnovu kritike izvora stopu po stopu, da 
apostol Petar vjerovatno nije nikad ni bio u Rimu, 
a ako je bio, mogao je biti samo na vrlo kratko vri¬ 
jeme, a sve drugo, o njegovom dugogodišnjem bo¬ 
ravku u Rimu, o njegovoj mučeničkoj smrti u Rimu 
o njegovom pokušavanom bježanju iz Rima i vraća¬ 
nju u Rim poslije sastanka sa Isusom (Quo vadiš 
Domine) — sve je to plod pobožne legende i mašte. 
U velikoj crkvenoj povijesti istraženo je koUko su 
ispravni izvori na kojima se zasnivala do tada crkve¬ 
na povijest prvih vijekova poslije Krista. Pisci cen¬ 
turija su mogli dokazati i to »na neoprovrgljivi na¬ 
čin«, kako kaže Preger (II., str. 456.), da su dekreti 
starijih rimskih biskupa, koji su trebali da potiču iz 
prvih stoljeća kršćanske ere i na osnovu kojih se 
mogla utwiiti zakonodavna i sudska vlast rimskih 
biskupa, da su ti dekreti, u kasnijim periodima falsi- 
fikovani i podmetnuti. Oni su neispravnost tih osnov¬ 
nih dokumenata dokazivali jezično (to nije bio kla¬ 
sičan jezik rimskoga doba, nego iskvaren kasniji 

Twesten, str. 17. 

®®) Michel NicoIaSf Nouvelle Đibliographie Gćnćrale, 
Tome XVn., p. 807, 1873. 

crkveno-latinski jezik), dokazivali su tu neispravnost 
i stilom (svi su dekreti, navodno iz raznih vijekova, 
pisani istim stilom i istim rječnikom, tako da ih je 
jedna ruka pisala), i konačno u tim dokumentima se 
nije mogla naći nikakva pretstava konkretnih prilika 
i odnosa onoga vremena na koje su se oni odnosili. 
A u koliko ima konkretnih odnosa, ti su konkretni 
odnosi bili u tadašnje vrijeme drukčiji nego što je 
navođeno u tim dokumentima, čak su lica na vlasti 
bila u to vrijeme druga, nego što je u dokumentima 
navođeno. Dokazi o neispravnosti ovih dokumenata 
rimske crkve bili su tako jaki, da je Rim brzo napu¬ 
stio svako dokazivanje njihove ispravnosti (Preger 
II., str. 458). 

Slika vjerskog i crkvenog života prvih stoljeća 
kršćanstva je vrlo privlačna. Kao što možemo mi 
danas kod posjete nekih katakomba ustanoviti onu 
bratsku jednakost prvih kršćana u jednakosti svih 
grobova prvih vjekova, da bi se bogataški i plemić- 
ski grobovi počeli odvajati od ostalih, tek u trećem 
vijeku, kad više nije bilo opasno biti kršćanin i kad 
su novi kršćani bogataši i patriciji rimski unosili u 
kršćanstvo i svoje staleške povlastice i na istaknu¬ 
tim mjestima katakomba dobivali mramorne grobo¬ 
ve, posebne kapele i grobnice, dok su obični kršćani 
ostajali u svojim zemljanim priklijetima, jedan do 
drugoga i jedan iznad drugoga u dugim uskim i vi¬ 
sokim hodnicima, — tako su i pisci centurija mogli 
da ustanove, da je crkva prvih vjekova bila demo¬ 
kratska, da su općine crkvene imale sve jednaka 
prava, da je svaka općina birala sebi učitelja. U te¬ 
žim slučajevima sporova odlučivali su sinodi. Kad 
se negdje daleko pojavio ugledniji učitelj, općine su 
se njemu obraćale, tražeći savjeta. Kao najstarija u 
Italiji, rimska crkva uživa poseban ugled, ali nikakvo 
prvenstvo. Tek u četvrtom i petom stoljeću počinju 
rimski patrijarsi da preotimaju vlast nad svim osta¬ 
lim crkvama. Između patrijarha stvara se neki rang. 


pri čemu rimski patrijarha dobiva prvi rang, cari¬ 
gradski odmah za njime, a ostali su u rangu niži. 
Tako crkva od prvih idealnih stanja pada sve na 
niže. Mjesto evanđelja dolaze do izražaja propisi 
crkveni, koje donose crkveni dostojanstvenici, crkva 
napušta duhovan teren i prelazi u svjetovni, crkva 
postaje bogatija, njeni dostojanstvenici nose se luk¬ 
suzno i žive luksuzno, udaljujući se sve više i od ži¬ 
vota prvih kršćana i od mase savremene kršćanske 
sirotinje. U formiranju papizma dolazi pad crkve naj¬ 
jače do izražaja. Crkva se odmeće od evanđelja, na¬ 
meće svoju moć svjetovnoj vlasti, papa postaje Anti¬ 
krist, kako ga zovu po pravilu reformatori Luthero- 
vog i Vlačićevog doba. 

Ideja reformacije je bila da obnovi staru prvo¬ 
bitnu crkvu kršćansku, sa njenim demokratskim 
uređenjem, sa jednakošću braće, da se vrate na prvo¬ 
bitnu jednostavnost obreda, propovjedi, zajedničkog 
pjevanja i zajedničke molitve. Najiskrenije prote¬ 
stantske glave sebe zamišljaju kao prve kršćane, u 
ulozi prvih učitelja i stvaraoca crkve. Vlačić je mo¬ 
žda najinteresantnija takova pojava. On je nošen 
vizijom da su Luther i on direktni nasljednici apo¬ 
stola Pavla, da pravu crkvu stvaraju baš oni, koji 
prolaze kroz životne opasnosti, koji su gonjeni, koji 
oskudijevaju, ljudi tanka vrata, mršava lica u profe¬ 
sorskim pelerinama i niskim kapama, a ne debeli 
kardinali i pape, u somotu i svili, okićeni zlatom, što 
provode život u kneževskim zamkovima. I kako su 
sebe zamišljali neposrednim nasljednicima prvih 
kršćana, tako su oni projicirali svoje konkretno sta¬ 
nje, i stanje protestantske crkve 16. stoljeća natrag 
u vrijeme prvih triju vjekova kršćanstva i zamišljali 
su da je prva kršćanska crkva po sv6me uređen ju i 
svojim odnosima morala izgledati onako kako je iz¬ 
gledala protestantska crkva hiljadu dvijesta godina 
kasnije. 

Manjih historijskih radova ima Vlačić više. Me¬ 
đu njima je već spomenuta knjiga o prenosu rimskog 
carstva na Nijemce, (latinsko izdanje 1566., njema¬ 
čko 1567.), kojom Vlačić dokazuje, da su Nijemci 
rimsko carstvo zauzeli silom, a nije im ga papa ni 
poklonio, ni povjerio. I tu je Vlačić na oko 300 strana 
pokupio originalne dokumente o ratnom pravu Ni¬ 
jemaca. Ali više od tih dokaza za nas je značajan 
predgovor u toj knjizi. Taj predgovor uz njemačko 
izdanje knjige, je ujedno i Vlačićeva pretstavka caru 
Maksimilijanu sa kojom traži sazivanje sinoda da bi 
raspravio o njegovoj stvari. U toj pretstavci očituje 
se na nedvojben način karakter Vlačićev, njegov ja¬ 
san, odrješit, odlučan stav, njegova otvorenost, da¬ 
leka od svakog uvijanja. Više nego što moli Vlačić 
tu zahtijeva, i svoje pravo on reducira od dužnosti 
vladalaca, kakve bi one trebale biti. Njegova molba 
i ovdje postaje protest i optužba i on caru govori na¬ 
činom, na koji nije govorio ni jedan drugi prote¬ 
stantski teolog. 

Pred kraj života (1571.) Vlačić je izdao prvi 
put najstariji književni spomenik njemački Otfridi 
evangeliorum liber, u pjesmi na staro njemačkom 
jeziku prikazan život Isusov prema evanđelu, od re¬ 
dovnika Otfrida od Weissenburga. Dokumenat je 
značajan, jer potiče iz 9 vijeka. Vlačić ili njegovi su¬ 
radnici su ga pronašli pri traženju originalnih do¬ 
kumenata za crkvenu povijest. I u predgovoru ovo¬ 
me izdanju dolazi opet do sadržaja sudbina Vlačiće¬ 
va. Vlačić Hrvat, proganjan kao uljez i tuđinac, iz¬ 
daje ovaj književni spomenik njemački da izrazi svo¬ 
ju zahvalnost njemačkom narodu, što mu je taj na¬ 
rod dao pravu vjeru, ukazao gostoprimstvo, dao že¬ 
nu, i što je tu imao 17 djece (do tada), od kojih je 
već 9 mrtvo. Vlačić se divi snazi njemačkog nacio¬ 
nalizma, govori protiv zavođenja talijansl^, špa¬ 
njolskih, rimskih stvari i običaja uzdiže i hvali Ni¬ 
jemce, koji već dvije hiljade godina žive na istoj zem- 

lji i u istim naseljima, uvijek snažni i napredni, 
čuvajući svoj jezik, dok su drugi narodi u to vri¬ 
jeme uništavani i podjarmljeni gubili i samostalnost 
i jezik. I prije četiri stotine godina, bilo je teško biti 
Hrvat. 


3. TEOLOŠKI RADOVI 

Vlačić nije bio samo borac i povjesničar velikih 
koncepcija, koje je umio da ostvaruje. On je bio i 
velik teolog i to ne jedan od mnogih protestantskih 
teologa, nego jedan od glavnih, onaj koji je »stajao 
na čelu svima, što su razrađivali bogoslovsku pro¬ 
testantsku nauku«, kako kaže učena ruska enciklo¬ 
pedija. U tom pogledu značaj Vlačićev je neocjenjiv: 
kao što je on stvorio modemu crkvenu povijest uop¬ 
će, Vlačić je izradio osnovna načela i praktičan me- 
tod za tumačenje biblije. On je tvorac (Twesten str. 
25) hermeneutike protestantizma, t. j. načela i vje¬ 
štine tumačenja i razumijevanja biblije. On je naj¬ 
veći teoretičar staro protestantske hermeneutike, 
kako piše o njemu Heinrici.®®) 

Na početku svoje odbrane Vlačić navodi, kako 
je proveo neko vrijeme u Bazelu, Tiibingenu i osam 
go^a u Wittenbergu. U to vrijeme, kaže, nije tra¬ 
žio ni uživanja ni bogatstva, nego se samo udubio 
u proučavanje biblije. I učenje hebrejskog jezika i 
grčkog je imalo samo da bude sredstvo za prouča¬ 
vanje smisla originalnih knjiga svetog pisma. Vla¬ 
čić je dugo godina bio profesor hebrejskog i grčkog 
jezika u Wittenbergu. Osim ova dva jezika i latin¬ 
skog na kome je neprestano učio, govorio i pisao, 
Vlačić je znao i talijanski (što izrično spominje ne¬ 
koliko puta), znao je hrvatski i slovenski i vjero- 


G. Heinrici, Hermeneutik, Realencyclopaedie fiir 
protestantische Theologie und Kirche, svezak 7, str. 735, 
1899. 

jatno još koji slavenski jezik. Melanchton ga hvali 
kao učenog čovjeka koji nema premca u znanju je¬ 
zika. 

Prvi značajan rad teološki izdao je u svojoj 29 
godini. To je njegov latinski traktat »De vocabulo fi- 
dei« (o riječi vjere), objavljen 1549. u prvom i 1554. 
u drugom proširenom i izmjenjenom izdanju (161 
strana) pod novim naslovom: »De voće et re fidei« 
(o glasu i suštini vjere). Ista knjiga je još za života 
Vlačićeva izdana i treći put (1561.) i ona je, jedan 
od rijetkih radova Vlačićevih, iskorišćena od strane 
slovenskih protestanata. Trubar ju je djelimično pre¬ 
veo. 

>Verbum« (vocabulum, vox) i »res« dvije su 
glavne problematike Vlačićeve teorije teološke spo¬ 
znaje. I to ne riječ i suština (ili predmet, stvar) po 
sebi, nego u tumačenju ljudi, kako ljudi primaju ri¬ 
ječ i pojam, koji smisao i sadržaj im daju. Pri tome 
Vlačić postupa na način koji je baš za njega jako 
karakterističan. Kao neki moderan kritičar jezika 
iz druge polovine 19 vijeka, Vlačić uviđa ograniče¬ 
nu sposobnost riječi da izrazi pojam. Ali to da ga ne 
vodi u rezignaciju, pasivitet i mistiku, baš kao što 
ga njegov pesimističan nazor na ljude i njegova mi¬ 
sao pokvarenosti ljudi i vječnosti zla ne vode ga u 
pasivnost. Riječ je nedovoljna da označi pojam i sa- 
držinu, ali baš za to je važno da se zna, šta znači ri¬ 
ječ i koji je njen smisao. 

Polazeći u prvoj svojoj teološkoj raspravi od he¬ 
brejskog glagola vjerovati, Vlačić istražuje i tumači 
koje značenje ima taj glagol u raznim oblicima i ko- 
njugacijama u hebrejskom originalu. Apostoli i 
evangeliste uzeli su tu hebrejsku riječ, koja se naj¬ 
više javlja u starom zavjetu i na njoj izgradili po¬ 
jam novozavjetne vjere. A ta hebrejska riječ znači 
u jednome obliku: biti pouzdan, biti istinit i biti 
čvrst; u drugom obliku ona znači: poklanajti nekoj 
osobi povjerenje, smatrati da je ta osoba istinita i 

pouzdana, odati hvalu njezinoj istinitosti. Ta riječ, 
napokon znači spoznaju ali i posljedice koje ta spo¬ 
znaja izaziva. S toga i riječ vjerovati znači: pokla¬ 
njati nekome povjerenje i u isto vrijerne sticati i ima¬ 
ti pouzdanje. U novom zavjetu toj riječi odgovara 
grčka riječ »pisteuein«, koja također znači priznati 
nekome istinitost, imati u nekoga vjeru i imati u 
nekoga pouzdanja. Pojam vjere obuhvata po Vlači- 
cu: 1. spoznaju Boga i njegove volje iz zakona; 2. 
uticaj te spoznaje i strah i slomljen je srca; 3. živu 
spoznaju milosti i obećanja; 4. traženje toga u mo¬ 
litvi; 5. sigurnost duše u spas, koja dolazi odatle; 
6. radosno pouzdanje primanja spasenja (Preger I, 
str. 29). Tako je Vlačić pokušao da riješava prvim 
svojim teološkim spisom odmah centralni problem 
psihologije religije: iz spoznaje Boga i zakona nje¬ 
govih izvire strah, koji izaziva nadu. Nada izaziva 
molitvu, molitva, praćena vjerom, sigurnost i pouz¬ 
danje. 

Teološka učenja svoja objavio je Vlačić posljed- 
nih dvadesetpet godina života u mnogobrojnim 
knjigama. Ona se nalaze i u njegovim čestim polemi¬ 
čkim spisima, u kolokvijima i diskusijama. Pokušaj 
sistematskog povezivanja cijeloga svoga učenja o 
svetom pismu objavljuje Vlačić u ogromnom dijelu: 
j^Clavis scripturae sacrae, seu de sermone sacrarum 
litterarum« (ključ svetog pisma ili o govoru svetih 
knjiga). Prvo izdanje ovoga djela izašlo je u Bazelu 
1567. Novije izdanje izašlo je u Jeni sto godina ka¬ 
snije 1674. Djelo je sastavljeno od dva velika sveska 
folijantskog formata. U bazelskom izdanju (koje se 
nalazi i u Sveučihšnoj biblioteci u Zagrebu, uz ma¬ 
nji broj drugih Vlačićevih spisa) prvi dio obuhva¬ 
ća 1782 strane teksta i 84 strane indeksa, drugi dio 
580 strana teksta i 194 strane indeksa. U prvome 
djelu su pojmovi objašnjeni alfabetskim redom, ta¬ 
ko da je to jedan ogroman i pri tome prvi crkveni 
herraeneutički i dogmatski riječnih svetog pisma. 

veliki i značajan izvor za kasniju protestantsku te¬ 
ologiju. Drugi dio je sastavljen od samostalnih ra¬ 
sprava, napisanih u razno vrijeme, posebno prera¬ 
đenih za ovo djelo da bi sačinjavale jednu logičku 
cjehnu. 

Pojedina poglavlja ovoga drugoga djela »Klju¬ 
ča« posvećena su metodologiji istraživanja bibUje. 
Ona obrađuju cilj i razlog istraživanja, pravila tu¬ 
mačenja kod starijih »otaca« crkvenih, probleme 
gramatike i sintakse pri istraživanju i tumačenju, 
probleme biblijske retorike, načina jednostavnog i 
slikovitog govora, tropa, shema i figura, stila sve¬ 
toga pisma. Kad je tako u prvih pet poglavlja obra¬ 
dio metodu istraživanja pisma, Vlačić je u zadnje 
dvije glave sakupio svoja znanja teološkog učenja, 
koja su mu izgledala korisna za problem proučava¬ 
nja i tumačenja svetoga pisma. I na kraju umetnuo 
je dvije rasprave o pitanjima, koja su njega hčno naj¬ 
više pekla zadnjih godina života: raspravu o istoč- 
nome grijehu, koja je sada uslijed epohalnog znača¬ 
ja »ključa« ponovno uzvitlala prašinu kod protesta¬ 
nata i raspravu o protestantskom sinodu i o načinu 
diskusije na njemu, dakle neka načela za budući po¬ 
slovni red budućih sinoda. 

Kohko mara, koliko rada, sitnog pipavog, mno¬ 
go godišnjeg, koliko raznovrsnog znanja ima u tim 
folijantima! Vlačić nije tu samo teolog, nego i hn- 
gvist i to moderan, kritičan lingvist, on je povjesni¬ 
čar, on je crkveni učitelj, dogmatičar, organizator 
crkve, filozof, enciklopedist. On istražuje do koje 
mjere se uopće može izraziti u prijevodu originalna 
misao pisma, koliko zavisi od smisla jedne riječi za 
koju treba na drugom, možda sasvim tuđem jeziku, 
naći odgovarajući adekvatan oblik. I tu on opet isti¬ 
če značaj originala uopće, originalnog svetog pisma, 
koje se ne može zamijeniti nikakvim skraćenim kom- 
pendijima, katekizmima, institucijama i postilama. 

U jezičnim rasmatranjima u drugom dijelu 

»Ključa« Vlačić navodi da je izradio brojne (pluri- 
mas) etimologije četiri današnja glavna jezika 
(quatuor principipalium nunc linguarum), naime: 
grčkog, latinskog, njemačkog i ilirskog.®^) To su 
njegovi usporedni jezični radovi, koji nisu, izgleda 
nikad objavljeni, bar nisu objavljeni pod njegovim 
imenom. Od interesa je, da on i u najužim svojim 
stručnim teološkim radovima ističe ilirski jezik, i 
da je za njega taj jezik tada jedan od glavna četiri 
svjetska jezika. U tom uspoređenju za Vlačića je 
ilirski jezik isto što i slavenski on ima već predod¬ 
žbu o Romanima, Germanima i Slavenima. Ove je¬ 
zične etimologije imale su poslužiti Vlačiću kao do¬ 
kaz da su se svi jezici razvili od hebrejskog. On spo¬ 
minje nekog Avenariusa, koji je došao jezičnim ispi¬ 
tivanjem do istih zaključaka. 

Ali njegovo istraživanje biblije nije samo jezič¬ 
no. On proučava i materijalne prilike sredine u kojoj 
je biblija nastala i stepen ljudske prosvećenosti u to 
vrijeme. Važno je za tumačenje staroga zavjeta zna¬ 
ti kakve su bile metereološke i klimatske prilike ze¬ 
mlje, gdje je on nastao, koje životinje su bile tamo 
rasprostranjene i kakve su navike tih životinja, ka¬ 
kvo je bilo državno uređenje, da li je bilo redovnog 
suđenja, kakvi su bili suci (pravični i nepravični). 
I posebno kakve su bile gospodarske prilike, stanje 
poljoprivrede, stočarstva i trgovine. Slike i figure 
usporedbe koje se javljaju u blibliji uvjetovane su 
tim materijalnim prilikama kraja i za njihovo pimo 
razumijevanje potrebno je poznati stvari (re^a). 
Treba poznati prirodu Palestine, prirodu mjesta i 
neba (natura loci et coeli) da bi se imala predsta¬ 
va o smislu pojedinih mjesta biblije. Značaj hlado¬ 
vine, sjene drveta vidi se tek onda kad se zamisli 


»Sed collegi huius generis plurimas quatuor prin- 
cipalium nunc linguarum: Graecae, Latinac, Germanicae 
et Illyricae«. Clavis, bazelsko izdanje, II, str. 508. 

kako je užareno nebo Palestine i dani su suhi. Smi¬ 
sao izreka i značenje onih mjesta koja se odnose na 
vinograd mogu da imaju samo oni koji umiju da 
sebi predstave kako se u vinogradu radi i kako vino¬ 
grad rodi. I opet uspomene na jug, na domovinu, na 
vinograde, smokve, sunce, more, podsjećaju Vlačića, 
kako on može bolje da razumije bibliju od Njemaca^ 
jer je proveo djetinstvo pod klimatskim i ekonom¬ 
skim prilikama mediteranskim, koje su bliže pale¬ 
stinskim, nego njemačkim. Kako može čovjek iz ki¬ 
šovite i močvarne Njemačke, Litve ili Moskovije da 
razumije šta znači dolazak Mesije koji će izazvati da 
u pustinji poteku izvori. I posred teoloških razmi¬ 
šljanja Vlačić bi se najradije zaplakao nad svojih tri¬ 
deset godina provedenih u močvarnim vlažnim, ma¬ 
glovitim i šumovitim, hladnim i neprijatnim kraje¬ 
vima Njemačke. 

Kako je drukčije sve na jugu, nego na sjeveru. 
Bibliju su pisali ljudi sa juga, i ona je pisana za juž- 
njaka. Južnjaci i orijentalci drukčije ljube i druk¬ 
čije mrze nego ljudi sa sjevera. Ljubav južnjaka 
je vrelija, njihova je mržnja jača, oni jasnije i otvo¬ 
renije pokazuju svoje veselje, ali i svoju žalost, bol 
i muku. Oni više ljube, više se žeste, više mrze, više 
se žaloste, jači su svima afektima i više lažu. Zato 
Azijati naginju mnogoženstvu, i to ne samo Turci, 
nego su isto radili mudri i pobožni židovski kraljevi 
(David i Salomon). Azijati su i okrutniji. Od njih 
potiču i fraze, da će se napiti tuđe krvi, da će prati 
u tuđoj krvi ruke i noge. Jug se približava tom tem¬ 
peramentu: i Grčka i južna Italija i Španjolska u to¬ 
me su slične (Clavis n, str. 436). 

Mjesta u bibliji spominju skoro isključivo poljo¬ 
privredni rad Palestinaca: poljoprivredu u užem smi¬ 
slu, t. j. zemljoradnju, stočarstvo i vinogradarstvo. 
Jer stanovništvo palestinsko bavilo se tada u glav¬ 
nom tim zanimanjima. Uz vinogradarstvo dolazi i 
gajenje maslina i smokava. Dvaput godišnje rode 

tamo smokve. Jede se biljna suha i prijesna hra¬ 
na, kruh i palenta, smokve, sir, pije se mnogo 
vode. Voda ublažava neobične vrućine, čini dobro 
toplo krvnim ljudima. I u Istri se ljudi tako hrane, 
u njegovoj, najslađoj domovini. »Quod genus victus 
etiam in Istria, mea dulcissima patria, multum in 
usum est (Clavis n, 438). 

Kako je sveto pismo pisano za narod, za masu, 
ono je pretežno i prilagođeno duhu mase, da bi ga 
široki slojevi mogli lakše razumjeti. Prema tome 
biblija je pisana stilom, koji kad se pretvori u živ 
govor postaje jak i ima učinaka na slušače, u pr¬ 
vom r^u na slušače tadašnjeg vremena, kojima se 
prilagođuju jezik i stil. Ali kako pismo ima da ot¬ 
krije i vječne istine, pisano je djelimično stvarno, 
blago, bez ukrasa. Cesto se oba načina mijenjaju 
prema tome kome se pisac obraća. Ako se obraća 
masi, stil je bujan i govornički, ako se obraća inte¬ 
ligenciji, filozofima, stil je stvaran i eksplikativan.®*) 

Ali ma koliko da pokazuju ove analize Vlačiće- 
ve njegovo ogromno svestrano enciklopedijsko zna¬ 
nje, i koliko god iz njegovih analiza proizlazi rela¬ 
tivnost značaja biblije, Vlačić ne može doći do ta¬ 
kvih zaključaka, do kojih dolaze znanstvena istraži¬ 
vanja religije. On ne smatra da je biblija djelo ljudi, 
nego smatra pismo svetim, božjim djelom. A o to- 


Nedavno je (1936) objavljeno u Stuttgartu veliko 
djelo posvećeno hermeneutici Vlačićevoj: Giinter Mol- 
đaenke, Schriftverstandnis und Schriftdeutung im Zeit- 
alter der Reformation. Teil I: Matthias Flacius Illyricusy 
Stuttgart 1936, str. XXV i 629. — Pisac je Berlinac, sa¬ 
da docent teologije u Dorpatu i istražuje u ovoj prvoj 
knjizi o razumijevanju i tumačenju pisma u doba refor- 
macije samo Vlačićeve radove, u glavnom Clavis. Tako 
će stari Vlačićev Clavis sa ovim njemačkim tumačem po¬ 
stati pristupačniji savremenim generacijama. 

me kako je čovjek došao do pojma Boga i spoznaje 
Boga, ni Vlačić ne može da da ništa novo. 

Bog je njemu kao i Platonu, kao i mnogim dru¬ 
gim učenjacima »uzrok i izvor svega dobroga«. Na tu 
Platonovu misao vraća se Vlačić vrlo često: »Patri- 
bus satis erat notum, quod Deus non tantum vera 
ac permanens essentia; sed et omnium essentiarum 
et existentium rerum causa, seu creator esset«.'^®) 

Taj nepoznati tvorac svega, koga čovjek ne mo¬ 
že da dokuči konkretizira se u Isusu. Isus i Bog su 
jedno. Ali sa time nije riješeno pitanje, kako se mo¬ 
že prići Bogu, saznati nešto o njemu, spoznati ga i 
doživjeti. Čovjek naslućuje Boga iz onoga, što je Bog 
stvorio, iz harmonije u Kozmosu, može da ga nasluti 
i razmišljanjem, kako su ga naslućivali antički filo¬ 
zofi. Ali samo razmišljanje nije današnjem pokva¬ 
renom čovjeku dovoljno za spoznaju Boga. Tako 
Bog ostaje neprestano za čovjeka iza zavjese i čo¬ 
vjek može da ga upozna tek onda kad Bog to hoće. 
Ljudima se Bog javlja preko riječi svoje, ne objav¬ 
ljujući se nikad potpuno. Riječ Božja to je sveto 
pismo, u kome se Bog prilagodio čovjeku, objavlju¬ 
jući svoju volju na način čovjeku razumljiv. Sveto 
pismo je volja, zakon, zahtjev i propis božji. To je 
istovremeno i ugovor između Boga i čovjeka, prem¬ 
da su obje strane nejednaki ugovomici: Bog je su¬ 
dac, čovjek je griješnik. Obje strane pristaju na taj 
ugovorni odnos, na savez, ali treba im za to posred¬ 
nik. Posrednik je Isus. Obveze su uzajamne. Sim¬ 
boli i znakovi saveza su večera kruha i vina (sakra¬ 
ment pričesti). U slučaju da čovjek prekrši ugovor, 
nastupaju kazne. Savez je zaključen do kraja života. 


»Očima je bilo sasvim jasno, da Bog nije samo 
prava i stalna suština, nego da je on uzrok ili tvorac svih 
suština i svih postojećih stvari«. 

Bog je zaključio ugovor sa Abrahamom i Mojsijem 
i preko Isukrsta sa cijelim čovječanstvom.®®) 

Oblik u kome se ostvaruje i konkretizira ovaj 
ugovor je crkva.®^) Crkva postaje stvarnost zbog 
riječi božje u Svetom pismu. Ona je vidljiva u svo¬ 
me radu, u propovjedanju čiste nauke i simbolima. 
Crkva je božja obitelj, koja se neprestano bori pro¬ 
tiv vraga. Samo dobri kršćani se bore protiv vraga, 
jer su samo oni napastovani. Ostali su se vragu pre¬ 
dali slobodnom svojom odlukom. Tamo gdje je cr¬ 
kva, tamo je i križ. Mučeništvo postaje znak prave 
crkve. Cijela povijest je samo povijest borbe dobra 
i zla. U prvome carstvu vladao je Bog i priroda (do 
otpadnuća Adama), u drugome vrag i grijeh (do do¬ 
laska Isusa), u trećem milost i Isus, u četvrtom An¬ 
tikrist (papa), u petom će vladati savršenstvo 
(Isus). Treće i četvrto carstvo bore se neprestano. 
To je borba Boga i Sotone, Krista i Antikrista. Gla¬ 
va prave crkve je Krist i on se bori sa Antikristom. 
Prava crkva se nalazi svuda gdje ljudi priznaju i 
poštuju božju riječ, sveto pismo. Ta prava crkva je 
jedina i opća. To je »katolička« crkva. Rimska cr¬ 
kva je sebe sama isključila iz katoličke crkve time 
što je napustila božju riječ. »Nisu oni ovom boga 
uvr^jivom okrutnošću, piše Vlačić, izbacili nas ili 
one koji Isusovu riječ slušaju i slijede, istjerali iz 
Kristove crkve, nego sebe ... Nitko ne može drugo¬ 
ga da istisne iz crkve i milosti Božije, nego svako 
tako istiskuje sam sebe. Time što ne vjeruje, što se 
odriče Isusa i što otpada od čiste nauke Svetog 
Evanđelja. Radi toga su se papa skupa sa svima svo¬ 
jim prelatima i duhovnicima i svima ostalim svojim 
pristašama, time što su počeli da vrijeđaju čistu 
nauku svetog evanđelja, isključili sami potpuno iz 
Božje crkve«. (Citirano prema Moldaenke str. 87). 


Moldaenke, citirano djelo str. 27—72, 263—264. 
Moldaenke, str. 75. 

Za tumačenje pisma nije od značaja toliko ono 
što se u svetom pismu govori nego je pitanje da li 
o predmetu govori Bog ljudima, preko pisca pisma, 
ili govori pisac sam kao čovjek, iz svoje inicijative. 
Čovjek je griješan, može pišući da pogriješi. Bog to 
ne može. Važno je znati, kad je pisac pozvan od Bo¬ 
ga, da nešto napiše. Pisci, koji su pozvani neposred¬ 
no od Boga, postali su neposredno organi božji, usta 
gospodnja. To su bili patrijarsi, proroci i apostoli i 
— Isus, kao učitelj i propovjednik. Samo su oni 
imali neposredan poziv »vocatio immediata« a ži¬ 
vjeli su u posebnom vremenu određenom od Boga 
za taj poziv »aetas normativa«. Kad apostoli govore, 
govori sam Bog.®^) Po tima kriterijumima Matijino 
evanđelje, kao prvo od četiri je autentično. Mati ja 
je bio carinik, koji je odveo Isusa bolesnom mladiću. 
Evanđelje Markovo pisano od nekoliko raznih pi¬ 
saca, je manje autentično, pisano je možda po dik¬ 
tatu Petrovom, možda čak i poslije Petrove smrti. 
Luka je pisao svoje evanđelje pošto je pročitao Mar¬ 
kovo. Ivan je pisao svoje evanđelje, pošto je pročitao 
ostala tri, ali Ivan govori svojim jezikom, on je pravi 
apostol i njegovo je djelo autentično.*^*) 

Čovjek stiče vjeru kad čuje riječ božiju, kad 
je razumije, kad se time obrne Isusu. Treba >u bo¬ 
žanskim stvarima« prilaziti Isusu, odričući se razu¬ 
ma, i slušati Isusovu riječ zatvorenim očima. Vjera 
uzdrma čovjekov osjećaj i time utiče na njegov ra¬ 
zum i njegovu volju. 

Ali opet se kao elemenat vjere javlja životna 
sudbina Vlačićeva: samo ljudi koji trpe, mogu da 
vjeruju; samo u napastovanju i očaju javlja se pra¬ 
va spoznaja. Ni znanje, ni nauka ni odgoj, ni obra¬ 
zovanje ne mogu da pruže sigurnost, da je čovjek 


*^2) Moldaenke, str. 269—271, 294—296. 
««) Molđaenke, str. 275—276. 

razumio Boga.*^^) »Nou qui maxime libero arbitrio 
aut potentia rationali utuntur aut valent, (utsunt 
philosophi, pharisaei,... homines eruditi, et multi 
honesti, politici) sed plerumque omnium minime ap- 
ti, ac renim divinarum ignari, ut sunt miserum ac 
vile vulgus, in reguo caelorum praeveniunt...« »Ne 
će doći u carstvo nebesko oni koji umiju najbolje da 
se služe slobodnom voljom i sposobnošću razuma, 
i koji se zbog toga osjećaju nadmoćni, kao što su 
filozofi, farizeji, učeni ljudi i mnogi ugledni ljudi, 
političari, nego baš oni koji su najmanje time snab¬ 
djeveni koji nisu upoznali božanske stvari, kao što 
je siromašan i prost narod«. Nije Vlačić time izra¬ 
zio ništa više nego što je u evanđjelju. Ali je on sma¬ 
trao da baš ovo učenje Isusovo istakne kao bitni 
preduvjet vjere. Samo onaj koji polazi školu trplje¬ 
nja, samo onaj koji nosi križ, koji prolazi kroz bi¬ 
jedu, neimaštinu, poniženje, koji se spušta duboko, 
da bi se mogao popeti visoko, može na putu vjere 
da kroči od jedne spoznaje do druge. Vjera ne dono¬ 
si mir, niti mir donosi vjeru. Vjera izaziva nemir 
i nemir izaziva traženje, vjera nije drugo nego vječ¬ 
no traženje i vječno proživi ja van je. Ni do vjere, ni 
do spasa ne mogu doći ni dovesti ni filozofi ni uče¬ 
njaci, ni pismoznanci. Vjeru i spas nosi u sebi radni 
narod koji strada i muči se. 

4. VLAČIĆEVA FILOZOFIJA 

Vlačić nije bio suhoparan teolog. Njegovo opće 
znanje je bilo ogromno, mnogostrano. On je pozna¬ 
vao dotadašnju filozofiju držao je predavanja o Ari¬ 
stotelovoj etici, politici, retorici, ekonomiji i psiho¬ 
logiji. Njegovi su pogledi sigurni i on neprestano 
čini napor da ih poveže u jedan sistem. Sigurnost 
njegovih nazora čini da on ulazi smjelo u borbu za 


Moldaenke^ str. 519. 

njih. Borba oko slobode volje i u vezi sa njom oko 
prirode čovjekove je bila najžešća, koju je Vlačić 
vodio. 

Kad je Vlačić ušao u spor o istočnom grijehu, 
bio je na vrhuncu svoga utjecaja među njemačkim 
protestantima. Spor je nastao iz male stvari, kao i 
mnogi drugi teološke i druge prirode. Na sveučili¬ 
štu u Jeni, kuda je Vlačić pozvan, našla su se dva 
borbena teologa: labinski Hrvat Vlačić, intelektual¬ 
no nadmoćan i Strigelius, uticajniji time što je bio 
Nijemac, imao je porodičnih veza i bio je vještiji u 
zakulisnoj igri od Vlačića. Strigelius je još prije da¬ 
vao do znanja Vlačiću da on za njega (Strigelija) 
neće, kao profesor iste struke, biti poželjan na uni¬ 
verzitetu. Ali je borba započela oko desete stvari. 
Wittenberžani su preko rodbinskih veza podbadali 
Strigelija protiv Vlačića. Položaj je postao neodrživ 
i weimarski vojvoda je bio pozvao oba na kolokvij 
pred sebe. U tome kolokviju je Vlačić stao na gle¬ 
dište da čovjekova volja nije slobodna, da je čovje¬ 
kova priroda od istočnoga grijeha pokvarena i da 
istočni grijeh nije accideus nego substantia čovjeko¬ 
va. Osam dana prije i poslije podne, trajao je taj ko¬ 
lokvij o istočnome grijehu, završen je neposredno bez 
rezultata, ali je borba bila tako žestoka, da su stu¬ 
denti napali na kuću u kojoj je Vlačić u Jeni stano¬ 
vao, da mu je život opet došao u opasnost."'^) 

Vlačić je od tada do smrti branio svoju tezu o 
determinizmu i pokvarenosti čovjekove prirode. 
Ogromna većina protestantskih teologa je ustala 
protiv njega. I njegovi prijašnji odani prijatelji pre¬ 
šli su u tabor napadača. Samo ih je malo ostalo na 
njegovoj strani, među njima Spagenberg. 

Determinizam Vlačićev nije bio slučajan, nije 


Johann Balthasar Ritter, M. Matthiae Flacii Illy- 
rici Leben und Tod, II. izdanje, Frankfurt a/M., 1725., 
str. 130. 

također bio samo posljedica učenja Sv. Augustina, 
djelimično obnovljenog od Luthera, nego je bio u 
skladu sa čitavim pesimističkim pogledom Vlačiće- 
vim na svijet, na društvo, na čovjeka. Vlačićev teo¬ 
loški čovjek, onaj koji ima da spozna istinu i božju 
riječ pretstavlja neko trojstvo: u čovjeku ima neki 
daleki zaostatak savršenstva koji je ostao iz doba 
predadamskog pada, ali taj elemenat je pasivan; u 
njemu ima grijeha i grijeh je bitni sastavni dio čo¬ 
vjekove prirode, njegova substantia, a sposobnost 
da bude učesnik božje milosti je u čovjeku također 
pasivna. U prirodi čovjeka aktivan je samo elemenat 
grijeha i zla. Vlačićeva misao o društvenu zbivanju 
je apokahptička (sve propada, »sve ide k vragu« ka¬ 
ko kaže Vlačić), ali to raspoloženje njegovo nije po¬ 
sljedica predstave iz pročitane Apokalipse apostola 
Ivana nego je do nje došao Vlačić induktivno, isku¬ 
stvima stečenim od Lutherove smrti nadalje. Već 
1549. piše Vlačić, kako je naučio da prezire život. 
Osam godina kasnije (1557.) Vlačić još određenije 
izražava svoj pesimističan nazor: »kosa mi se često 
ježi, kad pomislim na naš jad i na zlo vrijeme. Vi¬ 
dim pogrješke i štete u crkvi i drugdje i ne bih htio 
da ponesem krivicu na sudnji dan, da nisam u ta¬ 
kvim nevoljama bio na strani Gospodina Isusa i Spa¬ 
sitelja. Ali opet vidim da je sve uzalud, i baš nitko 
neće da bude poučen i upozoren na opasnost i pro¬ 
padanje, tako da se mora ostaviti svijet neka ide, 
kako hoće, pa makar upravo do vraga ... Sav se žar 
ugasio, nitko se ne brine za istinu, koja jedina spa¬ 
šava, nitko se ne stara da li će ona biti čista ili kri¬ 
votvorena, osim sasvim maloga broja kršćana. Naj¬ 
veći dio ljudi gleda kroz prste, tumači, glosira i uvje¬ 
rava svakoga da je crno bijelo, noć da je dan, vuk da 
je ovca ...«®®) 


FlaciuSj Bekandnus von etlichen Irrthumen Ma- 
joris, 1557. 

Vlačić je izgubio vjeru. On je napustio domovi¬ 
nu i katoličku vjeru, tražeći pravu vjeru. Našao je 
pravu vjeru i pravu spoznaju, ali je opet doživio, da 
se ljudi ne drže te prave vjere i spoznaje i da su vr¬ 
lo malo u stanju da urade za svoje uvjerenje. Mje¬ 
sto na odlučne i karakterne muževe, koji će muče- 
ništvom dokazati da žive za ono što ispovjedaju, on 
je naišao na neutralce, na adiaforiste, na polovičate 
ljude, koji svemu gledaju kroz prste, koji mjenjaju 
načela vrlo lako, izokreću stvari, slušaju ono što 
kažu knezovi i carevi, t. j. vlada. Vlasi su se u vis 
često dizali Vlačiću, u nogamu mu je gorjelo, kako 
nam sam posvjedočava, on se borio, ali je u isto vri¬ 
jeme osjećao da je sve uzaludno, da se ljudi i priro¬ 
da ljudska ne mogu izmjeniti, da je čovjek slab i zao 
i da to ostaje tako. 

Čovjek je takav zato što je meso. Cijeli čovjek 
uključivši njegove najviše snage i sposobnosti, uklju¬ 
čivši i dušu je samo meso.®^) Meso (caro) nije sa¬ 
mo tijelo, nego sve što čovjek ima. I sam razum čo¬ 
vjekov je mesnati. »Quod quicquid nascatur ex ho- 
minibus caro, id est, res perversissima... sit, nem- 
pe etiam ipsa summa rerum regina, ratio autem 
mens«. »Animalis homo idem est quod camaMs: 
nempe ... qui tantum istam communem inteligen- 
tiam habet, quam anima non renata affert«. »Quia 
omnes homines sint animales, non percipientes di¬ 
vina«. »Quicquid igitur ex čame nascitur est caro, 
id est, res inimica et cum Deo pugnans«. »Caro si- 
gnificat totum hominem, corpore et anima, quate- 
nus renatus non est«. Sve što je rođeno od ljudi je 
meso, to znači stvar sasvim pokvarena i nevaljana. 


®’) Flacius, Clavis, II, str. 485: »Čovjek je substan- 
cija. Čovjek, i njegov najplemenitiji dio, dakle i sama ra¬ 
zumna duša, je također zlo meso, podoba vraga, istočni 
grijeh (originalis malicia), koji se bori sa duhom božjim. 
Dakle istočni grijeh, ili slika Sotone, je substancija«. 

pa i sam razum njegov i pamet čovjekova, kraljica 
svih stvari. Čovjek životinjski je isto što i mesnati... 
I duša čovjekova, ako nije preporođena, inteligenci¬ 
ja čovjekova, sve to je materijalno, mesnato, živo- 
tinjsko. Svi su ljudi životinje i za to ne osjećaju i ne 
proživljavaju božanske stvari. Sve ono što se rađa 
od mesa, postaje meso, i time neprijateljsko Bogu, u 
ratu sa Bogom. Meso znači cjelokupnog čovjeka, ti¬ 
jelom i dušom, sve dok se ne preporodi.®®) 

Visoko se probija misao Vlačićeva. Ne samo da 
se njegovo trojstvo u čovjeku pretvara u materijalno 
jedinstvo (sve je meso i ništa nego meso i duša i ra¬ 
zum su samo meso i materija), nego se on uzdiže do 

? rincipa nedovoljnosti, relativnosti ljudske spoznaje. 

lovjek po njemu nesposoban je da shvati Boga, bo¬ 
zi ju misao i božiju riječ, nesposoban je da osjeti, što 
znači križ, patnje, nesreća, smrt. Svako mjerilo ne¬ 
dostaje čovjeku. Dapače ni to ne može čovjek da 
riješi da li je bolest ili smrt dobra ili zla stvar za 
čovjeka. Filozofija, kraljica mudrosti, mora da stane 
pred tima pitanjima: »Quin nec hoc quidem certe 
statutare philosophia potest, an mors bona aut mala 
sit«. 

Vlačić se javlja tako kao neke vrste materijali¬ 
stički i crkveno skolastički filozof u isto vrijeme, kao 
odlučan determinist (volja, srce, razum sve je to 
meso) koji u čovjeku ne vidi dvojnost između tijela i 
duše nego jedinstvo materijalno. Ali taj njegov ma¬ 
terijalizam i determinizam moraju se razumjeti u 
okviru njegovog misaonog sistema, t. j. u vezi sa 
mogućnošću da čovjek ipak dođe do spoznaje Boga, 
da bude preporođen, da dobije svijetlo. Ipak ta spo¬ 
znaja dolazi potpuno bez zasluge čovjekove, bez su¬ 
radnje čovjekove volje, da, i protiv te volje. I u toj 
misli Vlačić se odvaja od službenog luteranizma i 
postaje neke vrste raskolnik. Njegova misao vodi ili 


®®) Moldaenke, str. 475 i dalje. 


143 






potpunom materijalističkom gledanju (ljudi su živo¬ 
tinje, njihovi postupci su uvjetovani njihovom sub- 
stancijom, a to je meso, t. j. materija) ili Calvino- 
vom učenju o predestinaciji (čovjekov spas zavisi od 
predodređenja, od providnosti, od toga, da li je i 
koga je čovjeka Bog svojom milošću izabrao da bude 
spašen). Ako napustimo teološki teren, Vlačičeva 
misao vodi u materijalizam. Ako se krećemo u obla¬ 
sti mogućnosti božje milosti, sve postaje zavisnim od 
toga, koga je Bog izabrao i kome Bog hoće da se 
smiluje. 

V. Vlačićev karakter 


O Vlačiću govorimo kao o Hrvatu, čakavcu, Li- 
burnjaninu, čovjeku koji nosi sve karakteristike ono¬ 
ga kamenitoga kraja istočne Istre, gdje se rodio i 
gdje je proveo mladost. U hrvatskoj literaturi, kad se 
govori o protestantskim knjigama hrvatskim, Vlačić 
zauzima neko mjesto. On je jedan od mnogih zname¬ 
nitih Hrvata, i on je znamenit i ako se malo zna radi 
čega je zapravo on znamenit, kad je u vrijeme hrvat¬ 
skog protestantskog pokreta uticajem njemačkih 
feudalaca bio držan daleko od toga pokreta i nema 
ni jedne ni tiskane knjige njegove na hrvatskom ili 
slovenskom jeziku, nisu poznati nikakvi rukopisi nje¬ 
govi hrvatski, premda je tih rukopisa bilo, a nezna- 
mo također ni da li ima uopće ma kakvih pisanih 
tragova njegovih na hrvatskom jeziku. 

Otac njegov zvao se Jadre Vlačić, mati Jako- 
vica. To izlazi iz jedinog dokumenta, koji je objavio 
sam Vlačić, iz krštenice njegove. Jadre (Andrija) 
Vlačić morao je biti Hrvat, ali mati Jakovica (Jako- 
bea) rođena Luciani vjerojatno nije. Porijeklo Vla- 
čićevo čine spornim Talijani. Time što se navodi da 
je rođen u gradu Labinu, koji je danas sasvim tali¬ 
janski, što mu je mati bila Luciani, a Luciani su i 
danas u Labinu Talijani, što je učio u Veneciji, što 
je Labin bio tada pod venecijanskom vlašću, zaklju¬ 
čuju Talijani da je Vlačić bio Talijan. Jedinu konce¬ 
siju koju čine je u tome, da je možda bio rumunjskog 
porekla (Vlah, Vlačić), dakle i porijekla svakako 

romanskoga, a nikako slavenskoga. Njegovu hrvat¬ 
sku lozu naročito spori Nacinovich (Načinović), za¬ 
pravo jedini talijanski biograf Vlačićev (Flacio, Fi- 
ume 1886, str. 67). Kao Talijan, on je ušao u talijan¬ 
sku enciklopediju. Stanojevićeva enciklopedija opet 
njega u opće ne spominje. 

Ostaje zavijeno u tamu Vlačićevo djetinjstvo, 
zanimanje očevo, dapače i sama okolnost da li je on 
zaista rođen u gradu Labinu, ili samo u općini, od¬ 
nosno župi Labinu. Vrlo je lako moguće da je rođen 
negdje u Vlačićima, gdje crkve nema danas, nije je 
bilo ni tada, pa da je kršten u gradu Labinu, t. j. u 
najbližoj župnoj crkvi. Ako bismo primili ovu pret¬ 
postavku, ona bi nam mogla razjasniti mnoge okol¬ 
nosti, naročito to, zašto Vlačić u svima svojim auto¬ 
biografskim spisima počinje sa svojim školovanjem 
u Veneciji i svojim odlaskom u Njemačku. Ništa pre¬ 
ciznoga o djetinjstvu, zanimanju roditelja, njihovoj 
smrti. On je o sebi pisao u doba najžešće borbe 
protiv njega, kad su traženi argumenti protiv njega, 
kad je stalno sumnjičen za revolucionarstvo, bunu, 
veleizdaju, uvredu Veličanstva. Isticanje plebejskog, 
seljačkog, hrvatskog porijekla, moglo je samo još 
jače da raspiri duhove građana, junkera i knezova 
protiv njega. S toga nije isključeno da je Vlačić 
iskoristio eventualnu okolnost svoga krštenja u gra¬ 
du Labinu da svoje roditelje i sebe prikaže kao puno¬ 
pravne građane labinske. Ali moguća je i druga pret¬ 
postavka: da se neki predak Vlačićev doselio iz La¬ 
binskih naselja Vlačića u grad Labin kao obrtnik i 
srednji posjednik. Vlačići su kasnije imali mlinove 
na Raši (i na Blažu), trgovali su žitom i sijenom, 
držali stoku i veća stada ovaca. Jedan od poduzet- 
Ijivih Vlačića mogao je da se nastani u Labinu oda¬ 
kle je lakše mogao da vrši trgovačke poslove. U jed¬ 
nome od naselja Vlačića postoji još danas velika, 
zidana palača, koja je po pričanju naroda pripadala 
našem Mati Vlačiću (Flaciusu). 

Ima cio niz činjenica, koje dokazuju da je Vlačić 
bio Hrvat i po porijeklu i po svome osjećanju: 

1. Vlačići su tri naselja na Labinštini (Vlačići- 
Perčići, Vlačići-Filetići, Vlačići-Staniševci). Sva su 
ova naselja bila i ostala do danas hrvatska. I drugo 
prezime Vlačićevo, Franković, nalazi se u ovom 
kraju i može biti potiče od ženidbe nekoga Vlačića 
sa Frankovićkom. U gradu Labinu nije bilo ni prije 
ni poslije stalnih stanovnika Vlačića a nema ih ni 
danas. 

2. Vlačić je slavenska riječ. U Vlačićevu kraju 
vlačiti znači grebsti vunu ili branati zemlju. I riječ 
Vlah u Vlačićevom kraju označuje Slavena, Uskoka, 
doseljenika novijega doba (južna i zapadna Istra i 
zove se radi toga Vlašija). 

3. Vlačić je u prvo vrijeme učio u Veneciji gla- 
golicu i ćirilicu, jer je znao hrvatski. Svi protestanti 
među Slovencima i Hrvatima tražili su da se njemu 
povjeri izdavanje knjiga na slovenskom i hrvatskom 
jer je te jezike znao. 

4. On je sam sebi dao nadimak Illjnricus, a da to 
znači za njega isto što i Slaven vidi se iz spomenutog 
kataloga svjedoka istine, u kome govori »o ilirskim 
ili slavenskim crkvama«. 

5. Svi protestanti od Melanchtona do Pregera i 
Kawerau-a govore o njemu kao o Slavenu. Melan- 
chton je pisao o njemu: »mnoga dobročinstva je pri¬ 
mio od našeg univerziteta i nas odbjegli Slaven. Ali 
smo mi othranili zmiju u prsima«. Suvremenici, na¬ 
ročito njegov učitelj Melanchton, mogli su saznati 
da je Vlačić Slaven samo od njega. 

6. Vlačić govori o Garbitiusu kao o svome su¬ 
narodnjaku (popularique meo) a ne samo kao o svo¬ 
me zemljaku. 

7. Vlačić je namjeravao da u Regensburgu 
osnuje sveučilište i privuče na nj protestante iz Istre, 
Slovenije i Hrvatske. On je bio i izradio katekizam 
(na hrvatskom jeziku), koji nije nikad bio pod nje- 

govim imenom štampan, a koji je sadržavao uspore- 
đenje katoličke, muslimanske i protestantske nauke, 
u namjeri da ga tiska i pusti u promet u našim kra¬ 
jevima pod Turcima. 

8. U jednome dokumentu, koji Vlačić upućuje 
Veneciji (duždu i Senatu), u kome nagovara Vene¬ 
ciju da pristupi reformaciji, Vlačić piše latinski. Me¬ 
đutim to je već druga polovina 16. vijeka kad je 
upotreba talijanskog venecijanskog narječja, koje 
isto kao i talijansko narječje, koje se govori u Istri, 
sasvim preotela maha i istisnula latinski jezik. U 
tome latinski pisanom memorandumu Vlačić pri 
kraju govori o tome kako je on vezan sa Venecijom 
i »specijalnom vezom«, zato »što su moji preci već 
duže vremena živjeli u Labinu, u Istri, između rijeke 
Raše i Plominskog zaliva, pod njihovim (t. j. vene¬ 
cijanskim) gospodstvom, gdje imam do današnjeg 
dana više rodbine po majci i ocu« (cognatos consan- 
guineosque plurimas habeo). Vlačić piše taj doku- 
nienat ne samo međunarodnim latinskim jezikom, 
kad je u Veneciji u upotrebi venecijansko-talijansko 
narječje, nego i tamo gdje govori o svome porijeklu, 
ograničava se na suhu konstataciju, da su njegovi 
roditelji i preci (maiores) živjeli pod gospodstvom 
Venecije. 

9. U svome »Clavis« Vlačić navodi četiri glavna 
svjetska jezika: grčki, latinski, njemački i ilirski. 
Pojam ilirski odnosi se na narod i jezik, ne samo na 
zemlju. 

10. Vlačićev protestantizam ima oštru protu- 
talijansku notu. Dok Talijan Vergerio®®), (koparski 
i modruški biskup, papin nuncije) kad prelazi na 
protestantizam i stupa u službu njemačkih kneževa, 
govori i ponaša se kao neki današnji talijanski 
aristokrat i politički emigrant, koji govori samo 
protiv režima u Italiji ali ne i protiv Italije, — Vlačić 
zauzima protiv pape, Rima i Italije dosljedan lute¬ 
ranski protutalijanski stav. Ima u Vlačićevima dje- 

lima mnogo mjesta gdje je on ne samo razumski, 
kao protestant, nego osjećajno, kao Hrvat iz gra¬ 
ničnog periferijskog kraja, na onoj strani koja je 
protivna Talijanima. U već spomenutoj knjizi »De 
translatione Imperii Romani ad Germanos« Vlačić 
ne samo što piše protiv pape i njegove »sramotne 
i presramotne prevare«, protiv rimske crkve, koja se 
lie može braniti jer braniti nju znači »hvaliti i una¬ 
pređivati sve ono što služi papi i njegovim kurtiza¬ 
nama, njihovoj tiraniji, bogatstvu, sjaju i bezbožnom 
životu« (predgovor str. IV.), nego pokazuje tenden¬ 
ciju da omalovaži Talijane i kao vojnike i kao borce. 
Vlačić dokazuje da su Germani služili Cezaru kao 
vojnici u građanskom ratu i u parsalskoj bitci i po¬ 
bijedili tamo rimsku vojsku. I Vlačić tu ne spominje 
Rimljane koje su pobijedili Germani, nego Talijane 
(u njemačkom izdanju: Das Welsche Volk). On se 
divi junaštvu Germana i slabosti Talijana. »A bilo je 
vrlo mnogo talijanskog ljudstva, i to njihova najbo¬ 
lja i odabrana jezgra i sa najboljim strijelcima. A 
tko bi bio vjerovao, da će oni biti natjerani u bjeg 
sa tako malom snagom, naime sa tri tisuće (Ger¬ 
mana)«. 

Vlačić je dakle znao zašto je svome prezimenu 
dodao Illyricus, znao je da je obvezan Nijemcima što 
su mu dali mjesto, egzistenciju, ženu i pravu vjeru, 
ali je znao isto tako da nije Nijemac i da ne može 
postati Nijemac ni onda kad bi se trudio da to po¬ 
stane. Jasno je bilo Vlačiću da ga neke veze vežu i 


Konstrenčić je bez potrebe učinio od Vergerija 
»Italo-Sudslave«. Vergerij je čisti Talijan po fantaziji i 
nestalnosti svojoj, po lijeporječivosti, po površnosti, po 
hvalisanju. On piše poslanice braći Italije: Ai frateli d' 
Italia. On se hvali da zna hrvatski i slovenski, a ne zna 
ni jedno ni drugo. Nije vjerodostojna čak ni njegova 
tvrdnja da je kao biskup u Kopru držao glagolsku misu 
naizmjenično sa latinskom. 

sa Venecijom jer se rodio na tada venecijanskom 
tlu, jer su mu roditelji živjeli pod Venecijom. Ali isto 
mu je tako bilo jasno, da on nije Venecijanac u na¬ 
rodnom pogledu, da je on Hrvat, Slaven ili po tada¬ 
šnjem talijanskom Ilirik, da je porijeklom, jezikom, 
krvlju srastao i vezan za onu malu etničku grupu 
koja je tada bila sva krvava u borbi sa Turcima, a 
koja će se zadnjih godina njegovog života raskrva- 
viti i u borbi potištenih seljaka prema feudalcima i 
protiv plaćenih vojnika bečkoga cara i kralja. 

Vlačićeva je mladost potpuno neistražena. Dva 
glavna biografa njegova, Ritter i Preger, po kojima 
su svi drugi do sada pisali o njemu, započinju sa 
njegovim odlaskom iz Labina. Vlačić je objavio samo 
jedan dokumenat iz koga se vidi da je rođen u La¬ 
binu iz zakonitog braka (jer su mu u Njemačkoj i 
to osporavali). A ta mladost provedena na imanju 
na naselju oko Labina ili u samom malom gradiću 
na brežuljku, u kome su do danas ostale patricijske 
obitelji, koje su u njemu živjele i tada (Škampići, 
Luciani, Lazarini), opkoljenom sa svih strana hrvat¬ 
skim naseljima u kojima živi stari seljački, ribarski 
i mornarski svijet, uz oca iz nekog naselja Vlačića, 
sedam ih osam kilometara od Labina, gdje se još 
uvijek protežu imanja labinske gospode, oca koga 
gfubi još kao dijete, ta je mladost ipak ključ Vlači- 
ćeve ličnosti. Vlačići su u onim naseljima još prije 
dvadeset godina (1914.) živjeh u malim prizemnim 
kućama, pokrivenim raženom slamom, t amnim i 
zadimljenim kao i prije četiri sto godina. Možda je 
ovamo nekada svraćao Vlačić na svoju domovinu, i 
slušao u večer razgovore na ognjištu, kad su žene 
prele pri ognju, na kome se ložio smilj, a oganj služio 
i za ogrijev i za svijetlo, kao što smo i mi slušali 
takve razgovore u istim kućama sa slamnatim kro¬ 
vom u našem djetinstvu. Možda se tu rodila misao 
o iskonskoj pokvarenoj prirodi čovjeka, koja na na¬ 
ma leži kao Sizifov kamen, koji nećemo nikada dići. 

Možda je samo uspoređenje života labinske gospode 
(života u ostalom skučenog i ograničenog, škrtog i 
neveselog) i teške životne situacije težaka, ribara i 
mornara u Vlačićima, gdje zimi nema drva, nego se 
loži smiljom, i gdje su ljudi siti samo ona dva mje¬ 
seca u godini dok traju smokve, moglo da rodi takvu 
misao o neminovnosti ljudske sudbine i o uzaludnoj 
borbi protiv ljudske gluposti, koja traje od Adama. 
Ma šta da su uradila Labinska gospoda, njihov život 
bi ostao skučen, ograničen taman, jadan i neveseo. 
Ma šta da su uradili seljaci iz Vlačića, oni su ipak 
morali da upotrebljavaju smilj, kao oganj i kao svi¬ 
jetlo i da budu gladni deset mjeseci u godini. 

Vlačić se u svojim sjećanjima nikako ne vraća 
ni na oca ni na majku. Ulenberger tvrdi (str. 372.) 
da je Vlačić došao na svijetlo svijeta infelici partu, 
nesretnim porođajem, pri čemu to ne znači opet neku 
grdnju nego doslovno da je porođaj bio nesretan i 
da mu je u porođaju mati umrla. Oca je po Ulen- 
bergeru Vlačić izgubio u dvanajstoj godini (str. 373). 
Ove tragične okolnosti njegova djetinjstva bile su od 
velikog značaja za Vlačićev životni put. On je ostao 
rano sirota, da majku nije ni poznavao, a oca je iz¬ 
gubio još kao mali dječak. Poslije smrti očeve Vla¬ 
čić je proveo bar još četiri godine na Labinštini, ži¬ 
veći vjerojatno sad kod rodbine očeve u Vlačićima, 
sad kod rodbine majčine u gradu Labinu. Njegova 
konstitucija fizička nije mogla biti bogzna kako jaka. 
Majka mu je umrla mlada, on sam je umro u 55. go¬ 
dini, njegova su djeca mnoga umirala a i sin Matija, 
kasniji profesor nije doživio mnogo duži vijek od 
oca (rođen negdje oko 1550, umro prije 1616., koje 
godine je izašlo drugo, posmrtno izdanje, njegovog 
medicinskog djela). 

Ako od roditelja nije naslijedio fizičku snagu i 
zdravlje, što je odnio Vlačić iz Labinštine? On je 
mogao da promatra pet, šest godina život očev i da 
očeve postupke upija u dušu. Izgleda da ga je otac 

naučio da piše, oca je viđao u radu, očeva krv je 
tekla u njegovim žilama. Cakavci labinskog kraja (i 
neki Vlačići posebno) su tvrdoglavi, imaju fiksne 
ideje o ispravnosti svoga gledišta i radije propadaju 
i umiru, (kao mornari, kao radnici u tuđim zemlja¬ 
ma i dalekim kontinentima), nego što od njih od¬ 
stupaju. Nikakvi razlozi nisu u stanju da utiču na 
njih, da promjene svoj životni pravac. Njihove od¬ 
luke nisu brze, ali kad ih donesu, ostaju dugo i čvrto 
pri njima. Oni su neobično osjetljivi i u njihovom 
unutrašnjem životu krije se duboka osjećajnost, ali 
se ona izživljava u njima. Njihov unutrašnji život 
je mnogo bogatiji i puniji, nego što su njegove iz¬ 
ražajne forme. Njihovi osjećaji ostaju u njima i srce 
im se otvara rijetko, rijetko i prema najbližima. 
S toga često njihova zatvorenost izgleda kao tvrdo¬ 
ća i njihova šutljivost i mir kao nedostatak osje¬ 
ćajnosti. To su vrlo trijezni, po izgledu tihi ljudi, iz¬ 
držljivi i sa malim zadovoljni, šutljivi i povučeni, ne¬ 
ugledni po vanjskom izgledu, mirni, u sitnicama strp¬ 
ljivi, koji ne traže i ne izazivaju svađu. Ali u tim 
osjetljivim ljudima koji osjetljivost zatomljuju dugom 
strpljivošću svoje jake volje, provaljuje nekad bijes, 
koji je bio u njima komprimiran, i uvjerenje o is¬ 
pravnosti njihove stvari izaziva u njima vulkansku 
erupciju, koja je u stanju da pali kuće neprijate¬ 
lja, da na komade siječe susjedske mreže, da opsjed- 
ne grad labinske gospode, da ubija, ili da svrgava 
sa visokog prijestola krive proroke iz Wittenberga. 
Ti ljudi, koji su u stanju da razbaštinjuju i vlastite 
sinove, ne iz neke ekonomske i racijonalne svrsishod- 
nosti kao CJermani, ni za to da održe nedjeljivu imo¬ 
vinu roda, nego samo za to, što djeca ne ispunjavaju 
ideal njihove fikcije, ne biraju poziv koji oni hoće 
ili ne uzimaju djevojke koje oni žele, nose u sebi 
neprestano neku gusarsku životnu odlučnost, koja 
probija elementarnom snagom. Ako se u njima stvo¬ 
ri mržnja i ako ona izbije, nitko je više ne može da 

zadrži. Oni mogu da propadnu fizički i ekonomski, 
ali neće ići u kompromis, koji je za njih sramotan. 

U siromašnoj Istri Labinština je najsiromašniji 
kraj, naročito njezin istočni dio. Kao ni između Br- 
seča i Plomina, tako ni ovdje uopće nema polja, li¬ 
vada i šuma. Samo krupno i sitno kamenje i nešto 
malo vinograda i smokava u ograđenim vrtovima i 
sive uljike. U koliko se približava Labinu, kraj po¬ 
staje nešto zeleniji, ima više šumaraka, više vino¬ 
grada i polja mršave žute zemlje. Naselja su vrlo 
malena i rijetka. Ali u cijelom tom siromašnom kraju 
nema i nikad nije bilo prosjaka. Tu je svijet osjet¬ 
ljiv, ponosan i poduzimljiv. Žene će skupljati jaja, pa 
će ih na leđima nositi sedam sati pješice do Pule, 
muževi će plesti mreže i piti za doručak toplu čistu 
slanu vodu i jesti kruh od ječma ili crveni od sirka, 
gorak i oštar brmeč i rijetku kašu, lovit će ribe, 
ploviti, odlaziti u sve Amerike i slati ušteđevine kući. 
Nikad oni neće izgubiti vjeru u uspjeh, samopouz¬ 
danje i ljubav prema radu. U svakom čovjeku ima 
tu neka samostalnost, neka duboka vjera da je rad 
najbolja stvar u čovječjem životu i da rad i samo 
rad može biti jedino spasenje. 

Labinjani, Labinke još više, su pobožan svijet. 
Ali dok se kod žena ta pobožnost pretapa u vjer¬ 
nost, u postojanost i radinost, u odricanje, u najve¬ 
ću materinsku nježnost i dobrotu, kod muškaraca 
ona izaziva tvrdoću u životu, skepsu prema svijetu 
i neko vjersko sektaštvo. Ljudi vjeruju u Boga i 
sumnjaju u popa i mnogi pop je već iz labinskih sela 
netragom pobjegao od straha od onih ljudi, što ne 
kunu, ne viču, ne hvale se, ne isprsavaju se, ali koji 
su u stanju da mnogo više urade, nego što obećaju 
ili kažu. Pobožnost izaziva u njima smisao za žrtvu 
i za pravicu. I ako treba da se brani velika pravica 
treba malu žrtvovati. Prije trideset godina još su 
labinske bake učile svoje unuke i ovakove pobožne 
pjesme o plaču Marije: 

O Pilatu, krivi suce, 

Ca si su^l po krivici, 
nisi r mogal po pravici ? 

Ca si prodal sina moga? 

Mi bimo bile sve prodale 
tebi bimo beči dale 
moga sinka otkupile. 

Uvjerenje da je Pilat morao da proda sina Ma¬ 
rijinog jer inače se tako velika krivica nebi mogla 
dogoditi, uvjerenje, da bi mati mogla spasiti sina, ako 
bi prodala sve, i pomogla bi joj i njezina drugarica 
Magdalena (i mi bimo bile sve prodale) i da bi mati 
morala tako postupiti, spasiti sina, žrtvovati malu 
pravicu radi velike pravice, izgubiti sve, samo spasiti 
sina, to su osnove pobožne, primitivne labinske eti¬ 
ke. I najjače je u toj etici ono »sve«, spremnost da 
se žrtvuje sve, da se mogu spasiti dvije najveće dra¬ 
gocjenosti: sin i pravica! 

Najizrazitija osobina Vlačićevog karaktera je bi¬ 
la vjernost. I to nije vjernost samo ženi, djeci, rod¬ 
bini, krvi, narodu, nego vjernost jednoj ideji, koju 
je primio i kojoj je vjernost prisegao. Kroz duge kri¬ 
ze je Vlačić prošao, dok je došao do uvjerenja da je 
to ideja ispravna. Ali kad je to uvjerenje stekao, ide¬ 
ja je uhvatila u njemu korjena i ništa više nije mo¬ 
glo da je iz njega iščupa. 

Ako je Goethe-u jedino interesantno u njema¬ 
čkoj reformaciji bio Lutherov karakter, koji je masi 
imponirao, Vlačićev karakter koji je masi u jednom 
momentu (magdenburška opsada) morao da izgleda 
isto tako herojski, čini nam se još i interesantniji. 
Jedna paralela između Lutherove i Vlačićeve ličnosti 
ne ispada nikako na štetu Vlačićevu. Vlačić je još 
mlad, prije svoje 24 godine dao vjeru augsburškoj 
konfesiji, i taj »nezahvalan tuđinac« ostao joj je vje¬ 
ran do smrti. Prema Rimu i katolicizmu ostao je 
tvrd i nepokoljebljiv do kraja, nije se sagnuo ni u 
jednome momentu. Kad je bio protjeran iz Jene i 

odlazio u Istru i Veneciju (1563) uputio je jedan me¬ 
morandum mletačkom duždu i senatu, u kome ne 
traži ni više ni manje nego da Venecija primi re- 
formaciju, ističući koristi koje bi republika mogla od 
toga da ima. Njegove su knjige po neki put stizale 
i do Labina, i grad ih je čuvao, ne za to da ih gra¬ 
đani čitaju, nego da ih labinska gospoda, ako dođe 
potreba, mogu upotrebiti protiv njega. Prema kato¬ 
licizmu Vlačić je sebi presjekao svaku ustupnicu. Od 
svoga prvog istupa protiv Tetzelove trgovine opro- 
štrajima (1517) Luther je, tada već 34 godišnji dok¬ 
tor i profesor, nekoliko puta tražio tu ustupnicu pre¬ 
ma Rimu. Već slijedeće godine (1518) on je pisao pa¬ 
pi smjerno i pokorno, polažući sebe i sve svoje pred 
papine noge, i podvrgavajući se papinoj odluci. Kad 
je došao pred crkveni sud u Augsburgu, i tu napao 
izaslanog kardinala Cajetana, već je slijedećih dana 
bio nesiguran, ponovno je apelirao na papu i molio 
Cajetana za oproštenje. Pri kraju godine (1518) je 
Luther i po treći put pisao papi smjerno i ponizno 
obećavajući šutnju i pokornost rimskoj stolici. Lu- 
thera je od pape više otjerala nepopustljivost Rima 
i oduševljenje Njemačke, nego njegova lična odluč¬ 
nost. On je ušao u Worms unaprijed kao pobjednik, 
praćen od 2.000 ljudi, sa znatnim simpatijama kne¬ 
zova, sa punim simpatijama nižega plemstva i gra¬ 
đanstva, koji su svojim držanjem već bili izvršili pri¬ 
tisak na knezove. Luther je nižemu plemstvu i bo¬ 
gatijem građanstvu govorio njihovim jezikom, o nji¬ 
hovim pravima i potrebama. On je bio njihov. Na 
saboru u Wormsu on je bio među svojima, i Habs- 
burgovac okružen španjolskom pratnjom je bio su- 
žanj Lutherov. Prijeteća pisma njemačkih vitezova 
protiv cara dolazila su do samoga cara, sileći ga na 
popuštanje. U takvim prilikama Lutheru nije bilo 
tako teško da bude junak. Vezujući se za knezove 
plemstvo i građanstvo, Luther je postao nosilac nje¬ 
mačke nacionalne ideje. 

Vlačiću je bilo mnogo teže sačuvati ideju, koju 
je stvorila Njemačka i koju je on imao u toku cije¬ 
loga života da brani od Nijemaca, od najuglednijih 
protestanata, od onih koji su sami ideju stvorili. U 
toku svojih trideset godina javnoga rada i borbe 
Vlačić nije ni za dlaku ustupio, nije pravio nika¬ 
kav kompromis, nije nikad za volju novca, položa¬ 
ja, egzistencije, za volju žene, djece i obitelji, nji¬ 
hovog života i njihove budućnosti izdavao svoju či¬ 
stu, ravnu idejnu liniju. Misao na bijedu, na bolest 
djece, na budućnost sinova, na njihovo školovanje, 
sve je to zaokupljalo i njegovu glavu. Ali ni za tre¬ 
nutak nije pomišljao da radi tih stvari, radi svoje i 
njihove udobnosti, prekine svoju načelnu borbu. Od 
svoga progona iz Jene on nikad nije imao manje od 
sedmore djece i nikad više nije dobio neko stalno 
zanimanje. Sa cijelim tim čoporom, sa svojim veli¬ 
kim folijantskim knjigama, još uz to bolestan, slab, 
leden, proganjan od sviju, Vlačić se za ideju skitao 
petnajest godina uzduž i poprijeko cijele Njemačke, 
prelazio brda i rijeke, živio na Labi, Sali, Dunavu, 
Majni i Rajni. 

Drugo veliko i značajno obilježje je njegova tež¬ 
nja za nezavisnošću. On tu svoju nezavisnost, svoju 
duhovnu slobodu brani i čuva skrupulozno. Ljudi vr¬ 
lo često miješaju pojam slobode i nezavisnosti sa 
pojmom vlasti i misle, ako su na vlasti (političkoj) 
da su time uvećali svoju slobodu. Vlačić je vrlo do¬ 
bro znao da biti na vlasti ili pri vlasti ne znači uve¬ 
ćati svoju slobodu, nego smanjiti je. U jednome mo¬ 
mentu on je bio na vlasti: tada kad je bio general¬ 
ni superintedent (kao neki nadbiskup) u Jeni. Ali 
se ništa Vlačić nije tu promjenio. Premda je knez 
bio na njegovoj strani, on je odlučno branio svoju 
slobodu od kneževskog presizanja i on je u Jeni pao 
na pitanju slobode iskazivanja svoga uvjerenja i slo¬ 
bode štampe. 

Vlačić je pri svemu tome neobično stvaran. Pro- 

tivnici su ga objeđivali da je vodio borbu protiv in- 
terima za to što nije dobio neku katedru, koja je 
bila upražnjena smrću profesora Krucigera. »Odgo¬ 
varam, piše Vlačić, da sam o adiaforistima pisao i 
prije Krucigerove smrti, i da nikad nisam ni jednom 
riječju ili znakom tražio Krucigerova predavanja ... 
Neka poslije toga lažu adiaforiste, koliko im drago, 
ja radim za stvar, i tu stvar ću također, dok Bog 
bude htio, braniti«.^^) 

Vlačić nije imao trajno ni jednoga naslona. Nje¬ 
gove veze su bile jedino sa teolozima i pastorima. 
Obje njegove žene bile su pastorske kćerke. Njegovi 
prijatelji su bili pastori. A svi su pastori bili zavisni 
od svjetovnih gospodara. Popustljive struje u prote¬ 
stantizmu, koje su bile protiv njega bile su nosioci 
katedara i položaja, nasljednici Lutherovih tradici¬ 
ja, sa vezama u njemačkim kneževskim krugovima. 
Oni su pleli zamke oko njega, izazivali ga, namje¬ 
štali mu stupice, u koje je on upadao. Protjerivanje 
iz Jene njega i njegove struje na sveučilištu je bila 
posljedica jedne tako vješto namještene stupice, u 
čijem namještanju su učestvovali wittenberški i jen- 
ski kolege i dvorska kancelarija. Vlačić se nikad ni¬ 
je pravo snašao u onoj zbrci interesa raznih izbornih 
i običnih knezova, zemaljskih i običnih grofova, ve¬ 
likih i malih teritorijalnih gospodara i nižega plem¬ 
stva. Samo nekoga od onih najmanjih on je mogao 
da ubroji u svoje prijatelje i zaštitnike. Velike traj¬ 
ne zaštite nije nigdje nikad ni imao. 

Tako je ostao sam sa svojim knjigama, mislima 
i djelima, sa neprestanim ličnim i familijarnim bri¬ 
gama. Njegova dosljednost, idejnost i doktrinarstvo 
nosili su mu neprijateljstva svih moćnih političkih 
gospodara. U interimu on se digao protiv cara, pro- 


'^^)FlacmSy Refutatio vanissimi adiaphoristarum Com- 
menti de logo etc. Jenae 1558., zadnja strana, završna re¬ 
čenica. 

tiv kneževa (protestantskih) protiv svih svjetovnih 
gospodara. Melanchton ga je obilježio kao čovjeka 
koji diže narod na bunu protiv knezova: 

»Nam quod Illyricus vociferatur, potius vastita- 
tem fuisse faciendam in templis et metu feditionum 
terrendos Principes«.'^^) 

On je pred vlastima bio obilježen ne samo kao 
svađalica i nastran crkveni doktrinar, nego i kao 
čovjek koji je spreman da digne narod na bunu pro¬ 
tiv svjetovne vlasti. Vlačić se branio, da je onda kad 
je izrekao one riječi otpora protivu vlasti, htio da 
upozori kler i knezove, za vrijeme interima na to, 
da će se narod pobuniti, ako knezovi budu popust¬ 
ljivi prema Rimu. Na svaki način, ni jedan njemački 
teolog ni tada ni kasnije, nije sa njemačkim carem 
i njemačkim knezovima razgovarao na ovaj način, 
kako je to radio Vlačić. Možda i zato, jer se niko 
od njih nije mogao da izdigne iznad njemačkih sa- 
vremenih prilika kao on. 

Vlačić je bio već u bijednom i bezizlaznom polo¬ 
žaju, kad se obraćao na cara Maksimilijana. On nije 
tražio specijalnu audijenciju, nego se pridružio ma¬ 
si, koja je u Augsburgu čekala da bude primljena 
od cara, i tu, u masovnoj audijenciji, stojeći, predao 
je caru knjigu sa posvetom. Ta posveta je bila isto¬ 
vremeno i molba njegova, da car sazove koncil pro¬ 
testantski, na kome bi se Vlačić mogao oprati od 
kleveta, optužaba i prigovora, rehabilitirati, naći 
mira, utočišta i zaposlenja. Ali ta Vlačićeva molba je 
jedna od najodvažnijih i najbezobzirnijih što su ikad 
bile svetim rimskim apostolskim carevima habsbur¬ 
škim upućivane. I ona pokazuje koliko je dostojan¬ 
stven, slobodan, svijestan svoga prava i svoje vri¬ 
jednosti ostao Vlačić u najtežim danima svojim. Ta 


»Jer Ilirik propovjeda, da je bolje da crkve opuste, 
da bi se knezovi savladali time što će biti držani u stra¬ 
hu od pobuna«. 

peticija pokazuje ujedno i politička gledišta Istrani¬ 
na Hrvata prije četiri stotine godina. U njemačkom 
izdanju knjige »Von Ankuft des romischen Kaiser- 
tums«, Vlačić na početku želi caru pravu i čistu spo¬ 
znaju pa onda ovako nastavlja: 

»Denn der Grund und furnemste kraft einer 
guten und loblichen Polizei steht am meisten auf 
den zweien Stucken, das beide, die Regenten und 
auch die Unterthanen ihr Gebiihr und Wohlstand 
haben, als nemlich, das zum ersten die Oberkeit bil- 
lich ehr gewalt und gehorsam von den Unterthanen 
haben kann und widerumb das auch der gemeine 
Mann Schutz und Schirm, Friede, Ehrbarkeit, Zucht, 
gute Kunst in Schulen und Handwerken durch zu- 
thun der Oberkeit haben moge. Desgleichen geht es 
recht zu in der Haushaltung in allen Kauffen und 
Verkauffen, wo unter den Leuten Gerechtigkeit 
und Treu durch die Regenten erhalten wird«.^^) 

Pošto je tako zacrtao idealne odnose suradnje 
između političke vlasti i građana, između vladara i 
običnog, prostog čovjeka, kako kaže Vlačić, on pre¬ 
lazi u mnogo oštriji ton. Evo koje lekcije daje labin¬ 
ski plebejac apostolskom caru: 

»Sila je data vladarima od Boga, ali ne, da 
plaše ljude pravedne i poštene, nego da kažnja¬ 
vaju one, koji zlo rade ... Božja riječ zahtijeva 
da vladari ne zloupotrebljavaju vlast u svoju 


»Jer osnova i prava snaga dobre i hvalevrijedne 
policije počiva u glavnome na dvjema stvarima: naime 
da obje strane, vladari i podanici imaju ono što im pri¬ 
pada i uživaju blagostanje. Vlast treba da ima dužno po¬ 
štovanje, silu i poslušnost od podanika, a običan čovjek 
treba da ima zaštitu, obranu, mir, poštovanje i red, ga¬ 
jenje vještina u školama i zanatima, sve to od strane ak¬ 
tivnosti vlasti. Isto'tako vrši se pravilan život u doma¬ 
ćinstvima i u kupovini i prodaji tamo gdje vladar nje¬ 
guje kod ljudi pravičnost i vjernost«. 

korist, kako se na žalost često događa, nego da 
je upotrebljavaju u korist svojih podanika«. 

I pošto je tražio da vladari na široko otvore 
vrata, zemlju i kraljevinu Bogu, svome gospodaru, 
i pošto je citatima iz Platona i Aristotela ukazao 
na značaj vjere i opet istakao potrebu da gospodari 
vode brigu o podanicima i da upotrebljavaju mač za 
sve ono što je korisno, da pobožni uživaju, a bezbo- 
žni da budu kažnjeni, Vlačić u okvir vladarskih po¬ 
stupaka, kakvi oni trebaju da budu, umeće naje- 
damput svoju ličnu stvar: 

»Bin jederzeit des erbietens gewest, wie auch 
man wolle mich doch zur Verhore komen lassen, vor 
einem unparteischen Gericht unser der Augsburgi- 
schen Confession Kirchen, als einen Lehrer dersel- 
bigen Bekenntnis treu anhenging, alsdenn wolle ich 
meiner Lere um meines Lebens halben gute Re- 
chenschaft geben, allein dass man billigkeit und 
Process mit mir brauche, wie sie in ersten Kirchen 
die christlichen Kaiser in religionshendeln gebraucht 
haben, und kein ander Recht oder Richtschnur wi- 
der mich furneme, vveder sich in solchen Sachen 
geblirt«.^^) 

Znao je Vlačić da ga mogu progoniti ne samo 
zbog vjerskih učenja nego i zbog buntovništva. I 
za to je tražio od cara da sazove sud, ali taj sud 
može biti samo sud protestantske crkve, a i takav 


»Uvijek sam molio da me se sasluša i to pred 
jednim vanstranačkim sudom naših crkava augsburške 
konfesije, kao jednog učitelja, koji je njoj vjeran i odan, 
gdje ću ja dati dobar račun o svojoj nauci i svome živo¬ 
tu, samo treba da se prema meni primjeni pravičnost i 
proces, kako su to kršćanski carevi primjenjivali u prvim 
crkvama, i da se nikakvo drugo pravo ili pravac (direk¬ 
tiva) protiv mene ne upotrebi, kao što se to u takvim pri¬ 
likama i ne pristoji«. 

sud može da mu sudi samo zbog njegovih religioznih 
učenja i ničega drugoga. 

I na kraju u svojoj peticiji caru Vlačić ne satno 
što traži nego i optužuje: 

»Derhalben, Allerdiirchleuchtigster Herr Kai- 
ser, Auch Durchleuchstigste hochgeborene churfir- 
sten und Herm, welchen Gott der Herr sein Schwert 
den Frommen zu gutem und dem bosen zur Straf- 
fen ubergeben hat... befihle ich mich ... mann wol- 
le mich doch des Religionsfrieden, so von ganzen 
Romischen Reich einmiitiglich beschlossen, und mit 
einem Theueren Eyd bekrefftigt ist, geniessen las- 
sen, als einem der Augsburgischen Confession tre- 
wlich anhengig ist, und wider allerlei Rotten und 
Irrthiimen fichtet und streitet. Es ist nicht ohne die 
Wahrheit stosset je viel den Kopff, aber der fiimem- 
ste Heide einer spricht, es ist unbiliich das man sich 
tiber die vvahrheit soli erzornen. Wer wider die 
Wahrheit fichtet, der fichtet vvider Gott seibst und 
wird endiich ein bosen Lohn empfangen«.^^) 

Vlačić prvo nabraja cara i kneževe, a onda im 
u drugom licu množine svima spočitava da se bo¬ 
re protiv istine i protiv istine razbijaju sebi glavu. 
Pošto je boriti se protiv istine isto što i boriti se 


»Radi toga najsvjetliji gospodine care i svijetli 
visokorođeni izborni kneževi i gospodo kojima je Bog dao 
svoj mač da ga upotrebljuju radi dobra pobožnih i za 
kaznu zlih, ... preporučam se ... da se i meni napokon 
dozvoli da uživam religiozni mir, koji je jednodušno za¬ 
ključen od cijeloga carstva i osnažen dragocjenom zakle¬ 
tvom, jer i ja sam Augsburškoj konfesiji vjerno odan i 
borim se i sporim protiv svakovrsnih zabluda i pogrije- 
šaka. Nije bez istine, da vi sebi razbijate glavu, ali jedan 
od najboljih pogana kaže, da nije pravo ljutiti se zbog 
istine. Tko se bori protiv istine, bori se protiv samoga 
Boga i na kraju primit će za to svoju zlu placu«. 


11 

protiv samoga Boga, zla plata za tu zlu borbu neće 
ni njih mimoići. Svi mogu uživati vjerski mir, samo 
ga njemu neće da priušte, i to baš njemu najboljemu 
borcu za protestantsku stvar. 

Pišući tako caru i kneževima Vlačiću je ponov¬ 
no pao na misao Sokrat. In on je kao i Sokrat pro¬ 
gonjen istine radi, zato vladarima ponavlja Sokra- 
tove riječi; 

»Die Wahrheit ist wahrhafftig eine Leiterin 
und Ursach alles guten beyde Gott und den Men- 
schen. Derhalben... wer selig wil sein, der beulei- 
sige (befleissige!) sich bald von Jugend auff, dass 
er nur Wahrheit nachstelle und sein gantzes Leben 
darinne zubringe«.^“) 

Stopedeset godina prije Vlačića je ovim istim 
geslom Hus digao cio narod na bunu. Ali Hus je 
otišao u Kostancu kao ovca na klanje i pustio je, da 
ga tamo katolici živa spale na lomači. Vlačić je jači 
i mudriji od Husa, što se za svoju istinu bori, što se 
nikome neda u ruke, što za svoje uvjerenje živi i 
radi i neće za nj bez potrebe da umre. Njegova tra- 
gika je u tome, što može onom sredinom njemačkom 
gdje radi i živi da pokrene svojim razumom, ali ne us¬ 
pijeva da je trajno zatalasa svojim srcem, osjećajem, 
karakterom. 

Kad je u borbi oko interima izdao ona pisma 
Lutherova, koja su imala da svjedoče njemu u pri¬ 
log, Vlačić je na čelo knjižice (njemačko izdanje: 
Etliche Brieffe des Ehrwirdigen Hemn D. Martini 
Luthers, 1550) stavio tri citata, od kojih dva stav¬ 
ljaju ljude pred nedvoumnu dilemu: Prvi citat je uzet 
iz druge poslanice Korinćanima i glasi: »Was hat 
das Licht von Gemeinschaft mit dem Finsternis«.''*) 


'’®) »Istina je zaista jedini put i uzrok svega dobro¬ 
ga kod Boga i kod ljudi. Radi toga tko hoće da bude sre¬ 
tan, mora da se navikne još od mladosti, da traži istinu 
i da u tome provede cijeli život«. 

‘®) »Što ima zajedničko između svijetla i tmine«. 

Drugi je iz evanđela po Matiji i još je odlučniji: 
»Niemand kann zweien Herrn dienen«.’D 

U životu, u borbi, u postupcima, u velikim i ma¬ 
lim stvarima, odluke ljudi imaju biti čiste, jasne, ne- 
dvoumne. Ne može se služiti dva gospodara, ne mo¬ 
že se biti na strani svijetla i tmine u isto vrijeme, 
ne može se biti u isto vrijeme za reformaciju i pro- 
tivreformaciju, za napredak i za reakciju, za poli¬ 
tički i crkveni apsolutizam i za slobodu naroda, ne 
može se čovjek istovremeno upravljati programima, 
odlukama i politikom pojedine ličnosti i biti za pra¬ 
va, običnoga muža (der gemeine mann, kako kaže 
Vlačić). 

Kad je pisao onu poslanicu caru Maksimilijanu 
u nekoj maloj sobi sa sitnim prozorom u hladnom 
maglovitom Regensburgu, kraj gomile bolesne dje¬ 
ce, pred svojim izgonom iz grada, Vlačić je bio spre¬ 
man na sve. Isto onako, kao i u vrijeme opsade Mag- 
denburga, kao i kasnije, kad su ga izbacili sa sve¬ 
učilišta u Jeni i po najvećoj zimi, snijegu i ledu pro¬ 
tjerali mu ženu i djecu iz grada. I sad su ga mogli 
zatvoriti, ubiti, protjerati. I pišući caru, Vlačić je 
birao riječ po riječ. Ali ta poslanica je najodvažniji 
pisani dokumenat koji je jedan Hrvat ikad uputio 
krunisanoj glavi, i to ne makar kojoj krunisanoj 
glavi, nego najmoćnijem caru Evrope. I iz toga do¬ 
kumenta vidi se jasna, britka, čvrsta odluka labin¬ 
skog Hrvata: između svijetla i tame nema pomirenja, 
nitko ne može da služi dva gospodara. Može car dati 
zatvoriti i ubiti kržljavog, starog, bolesnog Istrani¬ 
na, ali mu se Istranin nikad nije predao i nikad neće 
predati. On se pobrinuo da taj dokumenat tiska. Car 
ima silu, Vlačić ima svoje uvjerenje i svoju vjeru. 
On kritikuje cara, optužuje i osuđuje postupak upra¬ 
ve. Nekoliko dana poslije toga car će dati pristanak 
da se Vlačić zatvori. Vlačić će već putovati natrag 


"D »Nitko ne može da služi dva gospodara 

prema jugu, ogorčen na postupak carev, ali nepo- 
bjeden i neunižen. 

U jednoj prilici, negdje pri kraju 1562., kad je 
Vlačić bio u Regensburgu, izbio je u dalekom Mag- 
denburgu, sa kojim je Vlačić bio neprestano u ko¬ 
respondenciji, spor između gradskog senata i supe- 
rintendenta, prije prijatelja kasnije velikog protivni¬ 
ka Vlačićevog Hesuviusa. Crkvene općine smatrale 
su sebe nekim malim komunama, tijesnim zajednici- 
ma vjere, ljubavi i međusobnog pomaganja. Propo¬ 
vjednici crkveni, zamišljajući sebe u ulozi prvih kr¬ 
šćana, pionira nove crkve, često su šibali postupke 
svjetovne vlasti. Oni su bili još prije doveli do se¬ 
ljačke bune u Engleskoj, kasnije u Češkoj pa i u 
Njemačkoj, htijući da se evanđelje primjenjuje do¬ 
slovno, da se brišu razlike u posjedu, staležu, po pri- 
vilegijama. Kad je nepomirljiv Hesuvius nagovorio 
jednoga đakona da cio senat isključi iz crkve, a ovaj 
je to i uradio. Senat je svrgao gorljivog Hesuvijusa i 
prognao ga iz grada. U Magdenburgu su tada sjedili 
u senatu patriciji, niže plemstvo i vitezovi. Izgleda 
da je era cehovskog vladanja već bila prošla. Ti isti 
ljudi u senatu prije petnaest godina pomagali su 
Vlačića protiv cara i saksonskog kneza. Oni su mu 
davali novaca, oni su mu omogućili tiskanje knjiga. 
Njemu je teško ići protiv njih, nije uostalom ni po¬ 
zvan, ni nadležan. Ali zato ipak otvara svoje srce u 
pismu prijatelju Gallu: 

»Istina, teško je uzimati tuđa djela u odbranu. 
Zato sam se i suzdržao od miješanja u magdenbur- 
ški spor i ne mislim da se u taj spor i u buduće mije¬ 
šam. Ali opet meni bi bilo gorče od smrti, kad bi ono 
par junkera pokušalo, da ja njihovu odvratnu i za 
Kristov ured sramotnu tiraniju koja izbacuje prave i 
iskrene učitelje, branim ma samo i jednim listom ili 
potezom ... Pa zar ne vidiš kako na svima stranama 
političari bijesne protiv slugu božjih i gaze ih noga¬ 
ma«. 

Preger (knj. II. str. 250) koji navodi ovaj slučaj 
misli da je držanje Vlačićevo u ovom slučaju bilo 
partizansko. Preger objašnjava to time, da je Vlačić 
šutio, jer je njegova mržnja protiv onih »junkera«, 
koji tiraniziraju crkvu tako jaka, da ne može da sudi 
objektivno, kako su sudili o tome sporu Vlačićevi 
prijatelji Nijemci. »On je tu Slaven«, kaže Preger, i 
valjda pri tome misli na onu anarhističku crtu Sla¬ 
vena, koje se u Evropi boje i koja im uvijek izgleda 
opasna, za to što je taj slavenski anarhizam aktivi- 
stički. U svakom slučaju i ovaj primjer ilustrira 
hrvatstvo Vlačićevo, ali još više njegovo plebejstvo. 
On je svuda i dosljedno protivan političkoj vlasti, kad 
ta vlast hoće da nameće ljudima duhovne orijenta¬ 
cije. Politička vlast je zato tu da stvara red, da se 
brine za sigurnost, blagostanje i prosvećenost, a ne 
da stvara ideologije i da progoni protivnike svojih 
ideologija. 

Vlačićevo protjerivanje iz Jene je također po¬ 
sljedica njegovog sukoba sa svjetovnom vlašću, u 
ovom slučaju sa knezom u Weimaru. Cijela druga 
polovica 1561. godine ispunjena je odlučnom borbom 
^Hačića protiv dvora. Vlačić već vidi da će njegova i 
njegove prijatelje izbaciti i obzire se za mjesto. Ali 
prije traži mjesta za druge nego za sebe. Gallu pre- 
poruča Musaeusa, kasnijeg protivnika. Vlačić piše: 

»Gledaj ako možeš da ga tamo (u Augs- 
burgu) smjestiš. Oni misle da nigdje ne možemo 
da nađemo mjesto. Zato nas toliko gaze«. 
Polovinom 1561. upućuju Vlačić i dva Vlačićeva 
druga pismo vojvodi. Vodi Vlačić, i on, kao najjači 
između njih i najbolji pisac, sigurno sastavlja njiho¬ 
ve podneske. U tome pismu obilježeno je Vlačićevo 
mišljenje o odnosu crkve prema političkoj vlasti: 

»Crkva je carstvo božje, ne ljudsko. Bog za¬ 
povijeda da se događa ono što ljudi zabranjuju. 
Svjetovna vlast nema moći da zabrani ono što 
Bog zapovjeda i pravi učitelji ne mogu u toj 

tačci da budu optuženi pred Bogom i crkvom 
zbog političke neposlušnosti... 

Mi ne možemo da mijenjamo najedamput 
našu savjest i naš duh, kako to drugi rade ... Mi 
moramo da u stvari Kristovoj slušamo više Bo¬ 
ga nego ljude, pa ma se rušila nebesa i mi morali 
da podnesemo tisuću puta smrt« ... 

»Istina je, mi smo bez oružja i ostavljeni 
bez ikakve ljudske pomoći... ali nema ničega 
žalosnijeg i težeg nego voditi rat protiv sina bo- 
žijega i njegovih istinskih učitelja. A mi smo to, 
to mi znamo i priznajemo, i priznat ćemo i onda, 
ako bude protiv nas bijesnio cijeli svijet«. 

U Jeni je zabranjena prodaja svih Vlačićevili 
djela. Knez je zaveo cenzuru. Ništa ne smije ni da 
se da u štampu bez odobrenja kneževog. Vlačić je 
odlučan i spreman na sve. On piše: 

»Naš križ raste. Oni nam zabranjuju da ti¬ 
skamo išta bez njihove volje ni ovdje ni na dru¬ 
gome mjestu. Mi smo odgovorili da ne možemo 
na to pristati mirne savjesti. Ako nas on ne 
može da podnosi, neka nas protjera«. 

Vlačić nije zadovoljan ne samo sa političkom 
cenzurom, nego ni sa cijelim načinom formiranja cr¬ 
kvenog suda (konsistorije). On traži da crkva sama 
bira sud između svojih članova, a ne da politička 
vlast postavlja suca. Buneći se, Vlačić osjeća, da se 
krug oko njega steže, da ga mogu uhvatiti i ubiti. 
Svome prijatelju Gallu u tom trenutku Vlačić upu¬ 
ćuje krik za pomoć, ali krik prkosan i buntovan: 

»Ako nas zatvore, i ako naš glas uguše i 
usta nam začepe, tad piši ti za nas«. 

Ne dati se, prkositi, boriti se do smrti, ostaviti 
drugima primjer da se za istu stvar bore, raditi za 
svoje uvjerenje do kraja, makar se digao cijeli svijet 
protiv nas, pa makar se rušila nebesa. Ima li boljeg 
primjera od toga! Kod svih tih maksima djelo 

Vlačićevo stajalo je iza riječi, i ne samo opravdavalo 
riječi nego ih i nadilazilo. Uvijek je iza Vlačićevih 
riječi stajao Vlačićev život. 

Velik u radu, velik u žrtvi, Vlačić je pokazivao 
veliku rezignaciju u životu. On je mogao kao pravi 
stari Labinjan da sa malim izlazi i sa malim bude 
zadovoljan. On nije tražio ni blistave uspjehe, ni sjaj¬ 
na mjesta. Ali on je neprestano živio i radio a da mu 
taj rad nije bio priznat od strane najglavnijih drugih 
protestanata. Jedna strašna, asketska, rezignirana, 
skeptična crta javlja se u Vlačićevom karakteru vrlo 
rano, već pri kidanju sa Wittenbergom. Ta demon¬ 
ska crta uči ga skromnosti, ali ona pretvara njegovo 
očajanje i njegovu skepsu u ljude u najtvrdoglaviju 
borbu. U svojoj 29. godini, kad piše svoju Apologiju, 
Vlačić iznosi ovaj svoj nazor na život (citirano pre¬ 
ma njemačkom originalu iz 1549.): 

»Sondem (ich weis selbst nicht recht, wie es 
zugeht) dass ich von Tag zu Tag, ehe lenger und 
mehr, diese kurze vergangliche Zeit und zwar die 
ganze Leben leme verachten, und dagegen die Ewig- 
keit des zukiinftigen Lebens hoch halten. Das mir 
bediinckt, ich vverde unter des mit der Hilfe Christi 
meine Schmach und Armut, des Teufeis, Antichrist 
und FUrsten Ungunst nicht grossachten. Sondern 
iher Geschenklein und Ehrerbietung (auf das ich 
nur ein gut Gewissen behalten moge) verachten«.”) 

U tome Vlačićevom odricanju, u zadovoljstvu sa 
malim, nalazi se osnova njegove velike duhovne ne- 


»Ni sam neznam, kako, ali ja iz dana u dan, što 
dulje, tim više, navikavam se da prezirem ovo kratko pro¬ 
lazno vrijeme, i to cijeli život uopće, a da visoko cijenim 
vječnost budućeg života. Radi toga i vjerujem, da ću se 
međutim, uz pomoć Krista, naviknuti da se ne obazirem na 
svoje poniženje i siromaštvo, na nesklonosti vraga. Anti¬ 
krista i kneževa, nego da ću moći prezirati njihove darove 
i počasti, samo da uzmognem sačuvati čistu savjest«. 

zavisnosti. Samo onaj tko je nezavisan od lijepih odi¬ 
jela, od finih jela, od skupog namještaja, od mode, 
od stila, od mnogih vanjskih uticaja, može da bude 
stvarno velik. Takvih ne može biti mnogo, jer ljudi 
u svome prosjeku nisu junaci. Vlačić nije bio pro¬ 
sječan čovjek. On je bio daleko iznad sredine i iznad 
prosjeka. Učinivši sebe nezavisnim od mjesta, polo¬ 
žaja, službe, od samovolje političkih gospodara, on je 
sebi zadržao slobodan stav prema svima. Nikad 
Vlačić nije puzio, nikad Vlačić nije pokušao da laska¬ 
njem i udvaranjem stekne sklonost viših. 

Samo tako je dvadesetdevetogodišnji Labinjan 
mogao da drži ogledalo svojim savremenicima. To 
ogledalo je, prema istoj Apologiji, govorilo ovako: 

»Das man in der Welt von Viel grossen Sachen so 
iibel redet, kompt nirgends anders hers, denn dass 
die Leute so gottlos sind und diesen Grund nicht 
wissen, welche doch billich jederman wissen Solite, 
namlich das man fur allen Dingen Gott furchten 
und lieben Soli, mehr denn alle andere Creaturen. 

Weil nu der weniger Teil Gott furchtig ist, so 
gehts also, das man ailezeit mehr auf Menschen und 
ihre Gunst und Vermogen sicht, denn auf den leben- 
digen Gott. Immer sehen die Leute wie sie nur hie 
genug und Ruhe habe, wenn sie denn diese arme 
Guter verlieren und entlich lassen mussen, so ver- 
zagen und verzweifeln si auch getrost dahin«. 

»Wie wir dies zu unser Zeit klar fiir Augen se¬ 
hen, wie ailes auf den Batich gerichtet ist«.*^®) 


»U svijetu se govori zlo o mnogim velikim stva¬ 
rima: to dolazi odatle, što su ljudi tako bezbožni i ne 
znadu ono što bi svaki morao dobro znati, naime da bi 
čovjek morao ljubiti Boga više nego sve ostale stvari i 
više nego sva ostala stvorenja«. 

»Ali pošto se samo manji dio boji Boga, dolazi do to¬ 
ga da ljudi uvijek više drže do mišljenja drugih ljudi, 
do svoje koristi i svoje imovine, nego do živoga Boga, Lju- 

Kako se sav posvetio protestantskoj stvari i ve¬ 
zao svoj život za nju, Vlačić je svaki događaj u pro¬ 
testantizmu duboko i potresno proživljavao. 

To proživljavanje događaja, mišljenja, stavova 
učinilo je da on nije imao mirna dana, da on nikad 
ni u čemu nije bio neutralan. Njega je uznemirivala 
mlakost, uznemirivali su ga izgovori, isprike, maske 
ljudi, koji svoj kukavičluk sakrivaju za neke ideje. 
Uznemirivalo ga je kad Melanchton upotrebljava ri¬ 
ječ »poslušnost prema vlastima kao kabanicu da po¬ 
krije svoje postupke t. j. otpadan je od crkve«. »Kako 
ste smjeli dopustiti, gospodine praeceptore, da bez- 
božan dvor zloupotrebi Vas ugled da zavede svoje 
podanike?« Otuda dolazi propast, cijeli taj krug, je 
bezidejan, konformistički, oportunistički, a nikoga 
nema da brani ideje, načela, liniju. Na svima stra¬ 
nama se ljudi upuštaju u šurovanje sa dvorom i 
to najugledniji ljudi tajno pregovaraju, odobravaju 
postupke kneza i nigdje ni truna idejnosti i dosljed¬ 
nog otpora. 

»Kao oganj gorilo mi je u nogama« 

kaže Vlačić. »Može se smijati ko hoće, na zadnjem 
sudu će se pokazati, da li sam ja lagao«. Kao oganj 
je gorilo Vlačiću u nogama ne samo 1547, nego i sve 
godine njegovog kasnijeg života. I sva ta borba, sva 
ta stradanja, sve to svakodnevno mučenje, zašto sve 
to? »Za njihove trofeje, za njihove triumfe, za nji¬ 
hovu slavu, ne za svoju borio sam se« piše Vlačić, 
dvadeset godina kasnije, pri izmaku života. I sjeća 
se Vlačić kako su ga mrzili baš zbog toga što se bo¬ 
rio za njihove ideje, koje su oni izdali, kako je baš 


di uvijek traže da samo ovdje imaju svega u obilju i mira 
i ako moraju da izgube ova jadna dobra da ih na kraju 
ostave, tada sasvim padaju i očajavaju«. 

»Jasno kao sunce vidimo, da se u naše vrijeme sve 
vrti oko trbuha«. 

za to živio dvadeset godina u najvećoj opasnosti i 
sramoti, kako ga zovu Belzebub kao što zidari zovu 
svoga svrgnutog majstora, kako mu »ne daju ni mje¬ 
sta da u miru položi glavu«. Njemu spočitavaju da 
je radio za slavu, ali kad bi to bilo tako, »ja bih već 
odavno morao da okrenem jedra i da plovim za sla¬ 
vom sa sasvim drugim vjetrom, a ne da plovim kroz 
sto križeva i muka«. 

Nije Vlačiću teško, što se tako borio. Ne zavidi 
on drugima, koji su okretali kabanicu prema vjetru. 
Najgore mu je da tu njegovu tešku životnu borbu 
uopće ne uzimaju ozbiljno, nego je ismijavaju i oma¬ 
lovažavaju. On je neprestano spreman da žrtvuje sve, 
imanje, život, budućnost djece. Drugi sjede na polo¬ 
žajima, izazivaju ga i smiju mu se. 

»Lako je u sigurnosti i miru osuđivati i uma- 
njavati vrijednost onoga, što je drugi uradio u 
životnoj opasnosti. Ali tko je tamo bio, govori 
drukčije« (Flacius, Narratio, kod Twestena na 
str. 77). 

Zašto je Vlačić bio omrznut od svojih suvreme¬ 
nika i zbog čega su oblici, u kojima se njihova mrž¬ 
nja javljala, bili tako oštri, da je njima ostao nepre¬ 
stano kao stranac i uljez, nezahvalan tuđinac, da su 
ga trpali čak među tatove i varalice, da su mu pori¬ 
cali čak i zakonito porijeklo, žig koji je u tadašnjem 
uskom građanskom društvu, strogo podijeljenom na 
staleže, bio za čovjeka najsramotniji? Mnoge stvari 
mogu se tu objasniti suprotnošću njegovoga i njiho¬ 
va karaktera, njegovom tvrdoglavom pravolinijskom 
logikom, koja se nije mnogo obazirala na vladajuće 
struje ni na sujetu uticajnih ličnosti. Njegovi noviji 
biografi (Preger naročito, koji je prelistao najveći 
broj Vlačićevih djela) tumače tu mržnju jednostra- 
nošću ovoga rijetkoga čovjeka, koji nije znao ni za 
što drugo u životu nego za svoju misao i svoju mi¬ 
siju, na njegovoj strani, a jednostranom orijentaci¬ 
jom njegovih suvremenika protestanata na drugoj 

strani. Preger koji je cijelim svojim velikim djelom o 
Vlačiću nastojao da obori pogrdne tvrdnje protivni¬ 
ka iz redova protestanata, misli, da je Vlačić bio su¬ 
više zanijet svojim radom i da se od života i život¬ 
nih užitaka tuđio, da nije mogao da uživa u prirodi, 
kao Luther, ni u društvu prijatelja i poštovalaca, kao 
njegovi protivnici. Vlačić je, po tome tvrđenju, bio 
neljubazan, odbijao je. Njega je najviše ljutilo, ako 
ga je netko u radu bunio. Po svemu, to je bio jedan 
a^et, zanesen svojom idejom i unutrašnjim živo¬ 
tom, koji je htio da svijet po što po to primi njegovo 
gledište. Ali ipak to se gledište na čudnovat način 
poklapalo sa osnovnim polaznim tačkama Lutherove 
reformacije. 

Nama izgleda da je konflikt bio mnogo dublji. 
Vlačić je došao u Njemačku u svojoj dvadesetoj go¬ 
dini, od kojih je šesnajest proveo na Labinštini, me¬ 
du svojima, a tri u Veneciji. Po porijeklu istarski ča- 
kavac, on je psihički formiran došao u Njemačku i 
kultura, koju je tamo stekao je bila više u gomila¬ 
nju materijalnoga znanja i u izoštrenju racionalne 
logike, nego u promjeni unutrašnjeg psihičkog živo¬ 
ta: nagonskih sklonosti, osjećanja i motiva za akcije. 

Njegova intelektualna veličina, znanje, ogromna 
radinost, bezobzirnost u borbi donijele su mu zavist 
i neprijateljstvo teologa. Progonjen tako, sam, izo- 
lovan, on je sav bio pregao da još većim radom do¬ 
kaže svoju nadmoć. Radio je grozničavo i bez pre¬ 
stanka, uvijek u borbi na dva fronta. Sto su napa¬ 
daji bili jači, što je broj protivnika rastao, on je više 
radio dosljedno i bez kompromisa. 

Dva puta je pokušao da stvori snošljive, tole¬ 
rantne odnose sa protivnicima među protestantima: 
jedan put sa Melanchtonom i Wittenbergom, drugi 
put sa Jenom. Wittenberg je trebao samo da prizna, 
da je Vlačić u interimu imao pravo, što su savreme- 
nici (donekle i sami Wittenberžani) priznavali i što 
je njemačka historija, uza sve poštovanje prema uče¬ 

nome i plemenitome praeceptoru Germaniae, ipak 
priznala. Ali kad su izaslanici Vlačićevi dolazili k Me- 
lanchtonu, on je svake razgovore odbijao, jer da ga 
boli i samo ime Vlačićevo i svaki razgovor o inte- 
rimu znači otvaranje njegovih starih rana. A kad je 
u sporu o istočnome grijehu, u kome je Jena bijesno 
udarala na njega, bio gonjen iz svih gradova, kuda 
se sklanjao, pokušavao je da nađe mogućnost zbli- 
ženja sa teolozima u Jeni i tajno je došao tamo 
(1570). On je ostao u Kali na Sali u kući pastora 
Wolfa koga je poslao u Jenu kao posrednika da udesi 
sastanak teologa sa njime. Puna strave je morala 
za nj da bude ona majska noć, koju je proveo u pa- 
storovom stanu čekajući na njegov povratak. Cak je 
iz Strassburga bio došao ovamo, ne kazujući niko¬ 
me kuda ide. A put iz Strassburga do Jene nije on¬ 
da bio ni brz ni siguran, naročito za tako nepoželj¬ 
nog gosta, kakav je svuda bio Vlačić. Ali Wolf je 
donio negativan odgovor. Teolozi u Jeni su mu po¬ 
ručili, da su već dosta sa njime razgovarali i izrazili 
sumnju, da on može promjeniti mišljenje. Bio je i tu 
odbijen. Tražena je kapitulacija od njega i ondje gdje 
je on bio potpuno u pravu i ondje, gdje se njegovo 
pravo moglo dokazivati. 

Vlačić nije bio čovjek kapitulacije. On je već bio 
izgubio sav imetak, i onaj što je u Labinu naslije¬ 
dio, i onaj što je bio u Njemačkoj stekao. Ali on je 
još iz Istre ponio sa sobom mnogo od beskompromi¬ 
sne tvrde psihologije, a njegova vjera u misao i ideju 
je bila toliko jaka, da njegova bijeda, nije nikad do¬ 
lazila u obzir kao razlog za idejne kompromise. 

Vječita lutalica u velikoj mjeri i svojom odlu¬ 
kom, poduzimljiv i pun kombinacija, kao primorac 
sa sunčanog podneblja, Vlačić je umio vrlo racional¬ 
no da raspolaže sa imovinom. Ali njegov osjetljiv i 
povučen karakter, u tvrdoj, sirovoj i gruboj stvar¬ 
nosti njemačkoga 16. vijeka, morao je da postane još 
tvrđi, osjetljiviji i povučeniji. On je uzalud tražio 

kontakta sa svojim ljudima, naročito sa Konzulom 
Istraninom, jer je sva Konzulova akcija bila nepre¬ 
stano zavisna od Vlačiću neprijateljskih teritorijal¬ 
nih gospodara u Njemačkoj. I tako je morao i protiv 
svoje volje da veže svoj život samo za kabinetski rad 
i da se usredotoči u načelnoj borbi i ograniči na ovu 
borbu. 

Vlačić je bio neobično pronicljiv u otkrivanju 
maski. On je maske skidao ponajviše Rimu, oštro, 
bez rezerve, konsekventno, ali je istu metodu upotre¬ 
bljavao i prema svojim protivnicima protestantima, 
teolozima i političarima. Pronalazio je prave motive 
za pojedina gledišta, teze, stavove, učenja i politiku i 
ti motivi bili su po pravilu lični i ne uvijek časni. On 
je govorio (pisao) sočnim i bujnim liječnikom kakav 
je bio zaveo Luther, a ipak su njegove rečenice pune 
sadržaja i bez svakog plitkoumnog verbalizma. I dok 
su njegova velika teološka i historijska djela sastav¬ 
ljena od logičkih, racionalnih konstrukcija (njegov 
latinski jezik je ipak neobično raznovrsan i bogat na 
izrazima), polemički spisi njegovi su puni oštrih us- 
poređenja, živih slika, vulgarnih jakih riječi. On go¬ 
vori o epikurejcima, o Sodomi i Gomori, o kurtiza¬ 
nama, lažima i podvalama, o vuku i ovcama, o kne¬ 
zovima što hoće da zastraše lupom svojih čizama i 
zveketom mamuza, o beskarakternim ljudima, »koji 
jedu ono što su prije izbacili iz sebe«. Za njega je 
stanje Rima beznadno, bolesno, i niko Rim ne može 
da izliječi, jer tu sjedi sam vrag i vražji sinovi. On 
dijeli lekcije svim tadanjim mogućnicima katolicima, 
i protestantima jednako. 

Šizmatik, beskućnik i prognanik, Vlačić nigdje 
ne moli za milost, ne predaje se, ne ustupa, nego 
samo traži, da se teološki spor sa njime pravo riješi. 
Prijatelji koji su mu još preostali savjetovali su mu 
da napusti učenje o istočnom grijehu, jer će ga mo¬ 
žda Bog ostaviti zbog njegove tvrdoglavosti i on će 
morati da padne. Bili su to dobronamjerni savjeti, 

koji daju oportunisti buntovnicima protiv postojećeg 
poretka i važećih doktrina u svima vremenima i kod 
svih naroda. Još je iz Antwerpena Vlačić pisao: 

»Pericula et turbae crescunt: hostes exiUum no- 
lis minantur sed in Deo speramus ... Sed Deus etiam 
ex medio leonum poterit eripere, ut et hactenus 
fecit«.®’^) 

Izuzetno rijetka građa je sačinjavala njegovu 
duševnost moralni život i volju. Građa tvrda i ne¬ 
salomljiva i pri tom čelično čista. Sredina, događaji, 
ljudi mljeli su ga i mijesili, udarali, bacali, kovitlali 
sa njime, a on je u toj gužvi neprestano ostajao is¬ 
pravan i dignute glave, kao stup od bijelog istarskog 
vapnenca, koji odolijeva burama i olujama i sada i 
kroz vijekove. 

Sud povijesti bio je u prvo vrijeme za Vlačića 
negativan. To je bio sud katolicizma, protureforma- 
cije i službenih protestantskih crkava u pojedinim 
zemljama Njemačke. Tek stopedeset godine poslije 
njegove smrti (1723) izlazi prva objektivna biogra¬ 
fija o njemu, Ritterova. Tada već je on rehabilitiran 
i u službenoj protestantskoj crkvi. Njegova se slika 
vraća iz arhiva i stavlja na počasno mjesto sveučili¬ 
šta u Jeni. Ali još uvijek Nijemci ne mogu pravo da 
se pomire s time, da priznaju Vlačiću njegovu pra¬ 
vu vrijednost. Jedan Schleiermacherov učenik, filo¬ 
zof i teolog Twesten, prodrmao je prije sto godina 
(1844) savješću njemačkih teologa, i malo zatim iz¬ 
laze dva sveska Pregerova (1859 i 1861) o Vlačiću, 
koja stavljaju Vlačića na pravo mjesto. Od tada po- 
zitivniji sudovi o Vlačiću se redaju. Ali nikad Nijem¬ 
ci ne mogu oprostiti Hrvatu Vlačiću da je on spa- 


»Opasnosti i meteži rastu: neprijatelji nam pri¬ 
jete izgnastvom ali nadamo se u Boga ... Ali Bog može 
da oslobodi i iz sredine lavova, kad je do sada toliko uči¬ 
nio«. 


174 





savao njemačku reformaciju od Nijemaca. G. Ka- 
verau u svome zbijenom članku daje ovaj konačni 
zaključak o Vlačiću: »Teško je dati konačni sud o 
ovom neobičnom čovjeku; naše priznanje njegovih 
izvanrednih znanstvenih djela, njegove neumorne 
radinosti, njegovog nesavitljivog žara u odbrani či¬ 
ste nauke, njegove vjernosti uvjerenju, koja je dale¬ 
ko od svakog oportunizma i odupire se svakom di- 
plomatiziranju, naše divljenje svemu tome, bori se 
sa nesklonošću protiv ovog neumoljivog cenzora, 
protiv napadača koji ne štedi ni ličnosti svojih pro¬ 
tivnika, protiv čovjeka, koji je sporove i pravdaštvo 
učinio elementom svoga života ... Njegova borba 
protiv Rima pokazuje mržnju južnjaka koji je razbio 
rimske okove, ali u njegovoj borbi u vlastitom tabo¬ 
ru nema priznanja prava tuđih ličnosti i uvažavanja 
motiva, koji rukovode protivnike. Njegov vatreni 
žar za poštovanje božje istine izgleda hladan i bez 
ljubavi: i ondje gdje se čovjek mora njemu diviti, 
ostaje nam on radi toga tuđ«.®^) Da, i onda kad se 
najsjajnije borio za njemačku stvar, on je ostajao 
Nijemcima tuđ. 

Ali kad su se Nijemci kasnije obazirali na to što 
je zapravo ostalo od njemačke vjerske reformacije 
i tko je bio taj, koji je produžio Lutherovu liniju, 
nikoga nisu mogli naći osim Vlačića. Heidelberški 
kulturni historičar, naročito za doba protureforma- 
cije Eberhard Gothein pisao je prije trideset godina 
(1907) o Vlačiću: 

»Der letzte schopferische Kopf unter den Re- 
formatoren, Flacius Illyricus, unubertroffen an Ta¬ 
lent, Fleiss, Reinheit und Unbeugsamkeit des Cha- 


G. KaveraUf Flacius, Realenayclopaedie. Svezak 
6, str. 91. 1899. 

rakters, freilich zugleich ein heimatloser Halbbarbar, 
dessen Masslosigkeit die eigene Partei zerriitete«.®^) 

I za Gotheina dakle Vlačić je dvojnik, na jednoj 
strani to je: »posljednja stvaralačka glava među re¬ 
formatorima, nenadmašiv u talentu, marljivosti, či¬ 
stoći i nesavitljivosti karaktera«. Na drugoj strani 
on je »jedan polubarbar bez domovine, čija neumje¬ 
ren ost razbija vlastitu stranku«. Murko koji navodi 
ovo mišljenje Gotheinovo kaže: »Pravi Hrvat, kakvih 
je u povijesti bilo do današnjeg dana mnogo«. Murko 
dodaje, da će se kod rasvjetljavanja Vlačićevih oso¬ 
bina »sa gledišta njegove rase i njegove domovine 
morati ograničiti onaj pojam polubarbarstva«. Ali 
u Vlačiću nema ni izdaleka one dvojnosti koju Ni¬ 
jemci nalaze. On je manje ličan od svojih protivnika, 
on je stvarniji od njih. U borbi on ne štedi ljude, ali 
sve što čini to je da demaskira protivnike. U ostalom, 
da li se u opće može borba voditi za idejnu stvar, ako 
se štede oni koji tu idejnu stvar hoće da kompromi¬ 
tiraju ili se čak bore protiv nje. Nijemci sude o Vla¬ 
čiću onako kako su Talijani sudili o Lutheru. I za 
Talijane je Luther bio barbar, kako je to bio za 
Nijemce Vlačić. 

U čitavom spočitavanju dvojnosti sa njemačke 
strane Vlačiću, mora biti nešto lažno. Nije moguće 
da može netko biti glavna ličnost u nošenju idejnih 
pokreta, koje je stvorio drugi narod, da bude »po¬ 
sljednja stvaralačka glava« toga pokreta, da bude 
»nenadmašiv u talentu, marljivosti, čistoći i nesavit¬ 
ljivosti karaktera«, i da u isto vrijeme bude »polu¬ 
barbar«. Ove stvari isključuju se uzajamno. Ali kako 
je za Atenjane bio barbar svaki tko nije bio Atenja- 
nin, i za Nijemce je barbar svaki, tko nije Nijemac. 


Citiramo prema knjizi: Dr. M. Murko, Die Bedeu- 
tung der Reformation und Gegenreformation fur das 
geistige Leben der Sudslaven, Prag und Heidelberg, 1927, 
str. 122. 

Važno je stoga samo ono drugo: Vlačić je bio bez 
domovine, Hrvat, koji je mnoge dane i mnoge godine 
izazivao rumenilo stida na bUjedožutom licu Melan- 
chtonovom, koji je učio Nijemce, kako da čuvaju 
učenja svojih učitelja, koji je proveo život u tome da 
ispravlja krive Drine Germanije. Strog prema sebi, 
Vlačić je i od drugih ljudi, od prosječnih, koji su ne¬ 
kad sjedili uz koljeno Lutheru, tražio da budu, kao 
i on, junaci i mučenici duha i ideje. 


12 


177 



VI. O protestantizmu, naročito 
hrvatskom 

Kršćanska crkva nije ni u početku bila jedin¬ 
stvena. Ona je pokušala da stvori jedinstvo tek po¬ 
što je postala državna crkva, i pošto je stvaranjem 
istočnog rimskog carstva nastala opasnost da se 
organizira i jedna moćna istočna crkva. Jedinstvo 
crkveno koje je vladalo do raskola u 11. stoljeću je 
ipak bilo samo prividno. Istočna crkva pod carigrad¬ 
skim patrijarhom tijesno se svezala uz grčki jezik i 
bizantijsko carstvo i živjela kroz nekoliko vijekova 
za seobe naroda u relativnom miru, onda kad je za¬ 
pad sav bio uzdrman provalom barbara. Istočna 
crkva razvijala je već tada različit kult od zapadno¬ 
ga i njezino učenje je bilo različito. Kad je 1054. papa 
Lav IX. ekskomunicirao carigradskog patrijarha 
Mihaila zbog optužaba koje je ovaj podigao protiv 
pape i rimske crkve, a carigradski patrijarh zatvorio 
u Carigradu crkve sa latinskim obredom i brisao 
papu iz diptiha (dvostruka tabla za sklapanje na ko¬ 
joj su imena onih za koje se govori molitva), nije se 
mnogo promijenilo od stvarnoga stanja, koje je i 
prije postojalo. Svi pokušaji vršeni kroz devet sto 
godina da dođe opet bar do formalnog jedinstva za¬ 
padne i istočne crkve, ostali su bez uspjeha®"). 


F. Kattenbusch, Orientalische Kirche, Realeiicy- 
clopaedie fur protestantische Theologie und Kirche, sve¬ 
zak 14, str. 39—442. 

Ako je istočna crkva raskinula veze sa Rimom 
(tko je koga isključio i tko je ostao »pravi« je od 
manjega značaja, i ako bi kulturno istorijski za od¬ 
nos Hrvata i Srba moglo biti važno, da se istraži 
na kojim ekonomskim i političkim pitanjima i na 
kojim crkvenim učenjima je raskol nastao), zapadna 
crkva je tada tim više prionula da stvori jedinstvo 
crkve na zapadu. Pravoslavlje ograničilo je svoju 
sferu djelatnosti na istok. Primajući staroslavensko 
bogoslužje, pravoslavlje će zadržati pretežnu većinu 
svojih vjernika među Slavenima. Ali umirući Bizant, 
koji je u momentu, kad Slaveni primaju od njega 
kršćanstvo izgubio svu životnu snagu, Bizant u 
smrtničkom hropcu, kako kaže ruski teolog Vasilij 
Rozanov, ucijepit će mladim slavenskim narodima 
dah mrtvoga, kult mrtve forme, i to obožavanje 
mrtvoga i nepoštivanje živoga ubijat će vijekovima 
kulturne energije Slavena. Na zapadu rimska crkva 
stvorit će jedinstvo, nametnut će svoju volju caru 
(rimskome t. j. njemačko-austrijsko-španjolskom) i 
kraljevima. Rimska crkva razvit će novi rimski im¬ 
perijalizam. »Doba 12. i 13. vijeka može da se označi 
kao doba crkvene, t. j. papinske vlade nad srednje- 
vjekovnim ljudstvom. Papa gleda na vladare kao na 
svoje vazale, razdaje i oduzima vladu, odriješava 
podanike njihove obveze, koja proističe od prisege 
vjernosti. Brojni, naročito viteški redovi, koji na¬ 
staju u to doba s najraznovrsnijim ciljevima stav¬ 
ljaju svoju pokretnu, centralistički upravljanu orga¬ 
nizaciju u službu papinstva«®*). Latinski jezik po¬ 
stao je univerzalni jezik kulture, crkvene i laičke. 
Škole su latinske, knjige latinske, latinski će pisati 
još reformatori, rasprave Lutherove, Melanchtonove 
i Vlačićeve bit će u glavnome na latinskom. Vlači- 
ćeva privatna korespondencija je latinska. Papa vla¬ 
da nad svjetovnim gospodarima, rimska crkva je 
centralistički upravljana, misa je svuda jednaka, la¬ 
tinska, crkveno učenje je isto, sve su knjige pisane 

latinski, crkveni redovi (samostani) i viteški redovi 
služe Rimu. Rim je centar zapadnoga svijeta, velik, 
moćan, bogat, vječni Rim, Roma aetema. Crkva je 
univerzalna, svjetovna vlast njoj je podložna, jedan 
je duh, jedna vjera, jedno učenje, kultura je univer¬ 
zalna, ali u cijelini to je kultura crkvena, katolička, 
rimska. 

Ove univerzalnosti nestaje, kad počinju pro¬ 
mjene u gospodarskim odnosima. Dok je Sredo¬ 
zemno more središte bogatstva, prometa i civilizacije, 
svi barbari sa zapada i sjevera Evrope teže Italiji. 
Dok su Venecija, Genova, Firenza i Rim najbogatiji 
gradovi, svi smatraju da je baš njima to bogatstvo 
Bogom dano, kao što im je Bogom dano plavo more, 
vedro nebo, toplo simce i bijeli kamen palača, trgova, 
stepenica, obala, što se cakli na usijanom suncu. Ali 
kad su Fuggeri u Augsburgu postali bogatiji od fio- 
rentinskih Medici-ja (imovina Medici cijeni se polo¬ 
vinom 15. vijeka na 500.000 forinti, t. j. oko 30 mili¬ 
juna švicarskih franaka danas, imovina Fuggera ci¬ 
jeni se polovinom 16. vijeka na 4 i po milijuna fo¬ 
rinti, t. j. na 160 milijuna švicarskih franaka da¬ 
nas®'), kad su engleski, holandski, njemački, fran¬ 
cuski, češki gradovi postajali veliki, i počeli da bivaju 
bogatiji od talijanskih, kad centar prometa nije više 
bilo Sredozemno more, nego Atlantski ocean, kad 
su crkve, trgovi, gradovi, kipovi i shke srednje i za¬ 
padne Evrope mogli da se takmiče sa talijans k im, 
kad je u unutrašnjosti Evrope nastao brojan gra¬ 
đanski stalež, slobodan, imućan, samosvjestan, kad 
su osilili teritorijalni gospodari, univerzalizam rim¬ 
ske crkve, njena svjetovna i crkvena svemoć, i uni- 


®*) Dl. Vratislav Bušek, Učebnice dejin prava cirkev- 
niho, Bratislava 1929., str. 82—83. 

®“) Karl Brandi, Die deutsche Reformation, Leipzig 
1927., str. 170—171. 

verzalizam katoličke kulture nije više bilo tako lako 
održati. 

Sama Italija je prva napuštala latinski jezik. Na 
prelomu između 13. i 14. vijeka piše Dante narod¬ 
nim, živim jezikom, talijanskim. Živi narodni jezici 
dolaze sve više u upotrebu na svima stranama. Ali 
više nego jezik, kidat će imiverzalnost kulture po¬ 
sebni politički i ekonomski interesi na jednoj a nove 
socijalne prilike i potreba stvaranja novih ideala na 
drugoj strani. Kako je prije drukčije shvaćao misiju 
Isusovu evropski istok i Mala Azija, nego što ju je 
shvaćao zapad, tako počinje da shvaća kršćanstvo 
drukčije evropski sjever, nego što ga shvaća Italija. 
Istočna crkva gaji strah od smrti, ne strah od suda 
poslije smrti, kao zapadna. Istok smatra Isusa kao 
silu koja savlađuje smrt, zapad kao advokata čo¬ 
vjekovog. Na zapadu se pokajanje smatra kao od¬ 
luka, da se više neće griješiti, na istoku je pokajanje 
samo obred. Na istoku crkva utiče samo na osjećaj, 
ne može da gane savjest a ne dodiruje razum. Na 
zapadu crkva hoće da probudi savjest. U odnosu 
prema državi, istočne crkve postaju »nacionalne«, 
sasvim se podvrgavaju državnoj vlasti, katolicizam 
postaje »internacionalan« i nastoji da postane neza¬ 
visan od svjetovne vlasti. U sjevernoj, zapadnoj i 
srednjoj Evropi razvija se u toku 14. i 15. vijeka još 
uvijek u okviru katolicizma, jedan novi duh, koji je 
racionalan, kritički razmišlja o smislu crkve i njenoj 
misiji, i o putovima spoznaje i preživljavanja Boga, 
i teži za time da nađe suglasnost između učenja 
evanđelja i praktičnog života čovjeka. 

Htijući da nađe spoznaju i spas, Vlačić je bio 
odlučio da postane franjevac. Izgledalo je da je po¬ 
trebno biti svećenik ili redovnik pa da se dođe do 
spoznaje i spasenja. Ali puku to spasenje nije bilo 
baš tako osigurano. Za svaku sigurnost bogati svje¬ 
tovnjaci su počeli da kupuju mjesta u nebu, kupu¬ 
jući relikvije i oproštenje grijeha. Zloupotrebe crkve 

su postajale velike i opće. Kruti rimski centralizam, 
koji zadržava razvoj i slobodu života i stvaranja, po¬ 
stajao je sve nesnošljiviji. Prvo su pojedinci, škole i 
učenja počeli da kritikuju, da protestiraju protiv 
svega toga, kasnije je protestantizam postao veliki 
pokret. Univerzalizam zapada i zapadne kulture je 
bio slomljen. Bogati i napredni narodi odcijepili su 
se od Rima i rimske crkve. Reformacija je razbila 
univerzalni uticaj katoličke kulture. Dvijesto godina 
kasnije francuska revolucija zadaje velik udarac fe¬ 
udalnom poretku koji je bio najjači oslonac katoli¬ 
cizma. Poslije drugih stopedeset godina razbijene su 
dvije velike polufeudalne zemlje (Austrija i Njema¬ 
čka) srušile su dvije monarhije, koje su bile glavne 
zaštitnice katolicizma (Austrijska i Španjolska) i 
danas, godine 1938. proživljavajući reakciju na mno¬ 
gim stranama, osjećamo kako je stvarno malo ostalo 
od ideja i ustanova francuske revolucije, kako je 
protestantizam razdrobljen, razjedinjen, pritisnut, i 
kako je u tom novom, današnjem prelomu vjekova 
katolička crkva sačuvala veliku kompaktnost, kako 
je jaka i uticajna i kako je ostala nepomirljiva i ne¬ 
tolerantna, kao i uvijek. 

Protestantizam evropskog sjevera i zapada crpio 
je svoju snagu, koja ga je dovela do pobjede iz neko¬ 
liko izvora: iz opravdanosti svojih protesta protiv 
zloupotreba rimske crkve, iz posebnog vjerskog uče¬ 
nja, crpljenog neposredno iz svetoga pisma, iz no¬ 
vih ekonomskih i socijalnih prilika na sjeveru i za¬ 
padu Evrope, koje su prerasle ekonomsku i socijalnu 
strukturu Italije i od separatističkih i partikularisti- 
čkih, državnih i nacijonalnih težnja teritorijalnih go¬ 
spodara na sjeveru i svjeverozapadu. 

Odcijepljenje od Rima je bilo na putu historij¬ 
skog razvoja. Ako su reformirane crkve mogle da 
daju svojim vjernicima bolju vjeru, bolje svećenike 
i bolju, vjernicima bližu, neposrednu i njihovu crkve¬ 
nu organizaciju, a sve su to one zaista i dale, to je 

bio korak napred. Crkva i religiozna učenja prilago¬ 
đivala su se općem društvenom i narodnom napretku. 
Ali otkinute od velike centralističke crkvene orga¬ 
nizacije rimske, male provincijalne crkve prote¬ 
stantske nisu postale samostalne, autonomne, demo¬ 
kratske, kako su se nadali reformatori i Vlačić oso¬ 
bito, nego su došle sasvim u zavisnost od političkih 
vlasti, nastupilo je ono, čega se Vlačić bojao i protiv 
čega se borio. Reformatori su zamišljali novu crkvu 
po ugledu na stare prvobitne kršćanske crkve iz do¬ 
ba mučeništva. Vlačić bi bio najradije isključio iz 
crkve sve one koji su imali novaca, svakako bar 
plemstvo. Ali demokratizacija crkve u smislu zajed¬ 
nice jednakih siromaha, kakva je bila prva crkva, 
nije sada više bila moguća. Društvo je bilo suviše 
diferencirano, to je bilo srednjovjekovno feudalno 
društvo sa velikim brojem imućnih građana, i takvo 
društvo, hijerarhijski uređeno, nije moglo dozvoliti 
jednakost ni unutar crkve. Tako su teritorijalni go¬ 
spodari uzeli crkvu kao stvar svoje nadležnosti i re¬ 
formatori, među njima i Vlačić, morali su se boriti 
da dobiju pristanak feudalaca za svoje idejne stvari. 
Sa reformacijom je svuda dolazila usporedno i težnja 
za izjednačenjem društvenih razlika. Seljaštvo i si¬ 
romašno svećenstvo su bili nosioci tih težnja i izra¬ 
žajni oblik su bile seljačke bune. Ako je trebalo 
obnoviti prvobitno kršćanstvo, nigdje nije bilo ljudi 
sa sličnim osjećanjima i sa sličnim društvenim polo¬ 
žajem, koliko u seljaštvu. Seljaštvo se s pravom 
smatralo bliže prvim kršćanima, bliže Isusu, stola- 
revom sinu, nego što su to mogli biti bogati vojvode 
i knezovi. Seljačka buna u Engleskoj, Njemačkoj, 
Češkoj, pa i u Mađarskoj je protkana tim religioznim 
idejama jednakosti i prirodnoga prava. A uticaj re- 
formacije na seljačku bunu u Hrvatskoj nije još uvi¬ 
jek istražen, premda je tog uticaja moralo biti. Mo¬ 
žda je od nekog značaja i okolnost da je jedan od 
vođa bune Gregorić bio rodom iz Ribnjaka kod Met- 

like, a Metlika je bila glavna kula i srediste prote¬ 
stantizma. Ništa ne govori protiv uticaja protestan¬ 
tizma na seljačku bunu to da su protestantski plemići 
Tahy i Zrinski slali vojsku protiv seljaka; to su ra¬ 
dili i njemački protestantski plemići. Važno je to, da 
li su seljaci u protestantizmu mogli da nađu idejne 
potpore protiv feudalnih gospodara. A to su svakako 
nalazili. Kako te bune nisu nigdje uspjele, nije ni 
feudalni poredak nigdje bio oboren i crkva se morala 
njemu prilagoditi. 

Protestantizam se borio za slobodu savjesti i 
ispovijedanja, ali kad je došlo do primjene te slobode 
savjesti, ukazalo se, da ona u postojećem društve¬ 
nom poretku i pri nedovoljnosti predradnji teoloških 
i dogmatskih vodi ka potpunom rasulu u vjerskom 
učenju, ka sektaštvu i dizorganizaciji crkve. Svi ti 
Schwenckfeldi, Osijanderi, Majori, Strigeli, Wigandi, 
Hessuviusi i drugi sa kojima se sam Vlačić morao 
boriti, imali su svoje posebno shvaćanje o crkvi i 
svoja posebna rehgiozna učenja. To nisu bih neupu¬ 
ćeni ljudi, nego stručnjaci, pastori, superitendenti i 
profesori, od kojih je svaki mogao da osnuje svoju 
stranku u crkvi ili svoju vjersku sektu izvan crkve, 
kako ju je Schwenckfeld stvarno i osnovao (i ona je 
za dva vijeka preživjela svoga osnivača). Zwingli i 
Calvin su stvorih osnove i za posebnu crkvu, ne sa¬ 
mo za posebnu sektu. Na taj način protestantizam 
nije samo razbio jedinstvo i univerzalnost katolici¬ 
zma, nego se više u opće nije mogla naći osnova na 
kojoj bi se mogle složiti sve nove protestantske crk¬ 
ve i sekte. Pojedina protestantska sveučilišta stara 
i nova (tri nova sveučihšta osnovali su njemački re¬ 
formatori u Marburgu, Jeni i Konigsbergu), pojedine 
pokrajinske crkve, pojedini gradovi imali su sad je¬ 
dan sad drugi vjerski nazor drukčiji od ostalih. Jav¬ 
ni kolokvijumi ostajali su bez rezultata i na kraju 
je o idejnom, vjerskom učenju odlučivala sila. Jedni 
prema drugima, protestanti su bili netolerantni (Lu- 

ther je u netoleranciji prednjačio svima), i ako su svi 
zahtijevali za sebe od Rima i cara toleranciju. Vlačić 
je na sebi osjetio što znači ta netolerantnost. Njegov 
protivnik Strigel je bio i zatvoren. Svrgavanja sa 
položaja, izbacivanja iz službe, protjerivanja bila su 
svakodnevna pojava. 

Premda je diskusija o crkvenim i vjerskim pi¬ 
tanjima na sveučilištima i u knjigama, na javnim 
razgovorima i u pretstavkama često izazivala reak¬ 
ciju i politički pritisak na ljude, ona nije ostala ne¬ 
plodna. Vjerska literatura je nabujala kao nikad 
prije. Vjerska literatura je prenijeta u sve prote¬ 
stantske krajeve. Ona je izazivala kod novih gene¬ 
racija pisaca i čitalaca razmišljanje i novo istraži¬ 
vanje. Racionalni metodi istraživanja u teologiji imali 
su uticaja na druge nauke. Ako se uzme sam Vla- 
čićev »Clavis«, to je već sa gledišta sistematike, 
raspodjele gradiva, načina obrade, veličanstveno dje¬ 
lo od 4—5 hiljada tiskanih strana današnje normalne 
osmine, t. j. preko 20 svezaka od po 200 strana. Ali 
ono što je tu značajno nije samo veličina, nego me¬ 
toda i način obrade, racionalan jedinstven postupak, 
dosljedno izveden, arhiktetura, generalizacija, pot¬ 
krijepljena detaljnim istraživanjima. Sva istraživa¬ 
nja Vlačićeva i drugih reformatora zasnivala su se 
na pretpostavci o kojoj nije moglo ni za trenutak 
biti sumnje, naime da je sveto pismo neposredno 
božje djelo i trebalo je samo racionalno utvrditi od¬ 
nose između Boga, pisma i ljudi. Vlačić je vjerovao, 
da je sva grčka mitologija i filozofija samo proizvod 
dalekog i posrednog uticaja staroga zavjeta. I kako 
je smatrao sveto pismo kao jedini izvor prave spo¬ 
znaje, Židove pravim izabranim narodom i hebrejski 
jezik korjenom svih velikih evropskih jezika, za nje¬ 
ga je bilo kršćanstvo i jedini oblik prave spoznaje 
Boga i prave kulture. I on se bio sav predao radu da 
rasvjetu položaj, razvitak, smisao i učenje kršćan¬ 
stva. Kad sto godina kasnije bude Evropa više znala 

o Budizmu i kasnije o konfucijanizmu, primjenit će 
racionalni postupak, koji je uveo protestantizam u 
usporedna proučavanja religije. Kritičnost a sa njom 
i skepsa će se povećati. Protestantske ideje i nova 
nauka stvorit će novu racionalističku filozofiju. 
Novo kulturno stanje i učenja prirodnog prava 
stvorit će ideje francuske revolucije. Novi ekonom¬ 
ski i socijalni odnosi, mase slobodnih pojedinaca u 
gradu stvorit će od revolucijonarnih ideja djelo, 
revoluciju. 

Ali ma kako da je protestantska Njemačka 
umjela da bude netolerantna prema Vlačiću, da ga 
ismijava, da ga progoni, ostaje uza sve to nepobitna 
činjenica, da je Vlačić trideset godina proveo u toj 
Njemačkoj kao buntovnik protiv cara, knezova i lu¬ 
teranskog oportunističkog plemstva, da se bunio 
protiv tiranije feudalaca, da je trideset godina pro¬ 
gonjen, a ipak je živio u protestantskim slobodnim 
gradovima, pisao, izdavao knjige, diskutirao, puto¬ 
vao, tražio svoja prava i branio svoja uvjerenja i 
agitirao za njih. Reformacija je omogućila oslobo¬ 
đenje individualnih snaga čovjeka. Kako je taj Vla¬ 
čić živio intenzivnim duhovnim životom, kako je ne¬ 
prestano bio u ekstazi rada, istraživanja i borbe, 
kako je duboko i potresno proživljavao događaje 
(»kosa mi se ježi«, »oganj mi je u nogama«), kako 
je neprestano stvarao i uza sve tragične okolnosti 
svoga vanjskoga života, dao maksimum onoga, što 
je njegova ličnost na njemačkom terenu mogla dati. 

Ovo oslobođenje ličnosti u protestantskom svi¬ 
jetu je zadalo jak udarac katoličkom univerzalizmu. 
Mjesto cjeline koja je prvobitna a pojedinac postoji 
samo kao dio cjeline, kojoj mora da se pokorava, do¬ 
lazi sada pitanje slobode, aktivnosti, prava na svo¬ 
jinu, jednakosti pojedinih ličnosti. Rasputavanje lič¬ 
nosti i sloboda ličnosti, jednakost ljudi po prirodnom 
pravu, stvaraju na zapadu grandiozne historijske 
tvorevine: novo građansko društvo, individualističku 

privredu sa sistemom konkurencije, sistematsku 
nauku, kakvu povijest do tada nije poznavala, spe¬ 
cijalizaciju, prosvećenje masa, bogatstvo i visoki ži¬ 
votni standard masa, ali kao posljedicu svega toga 
kaotične prilike u proizvodnji, nevjeru masa, poja¬ 
čava društvene suprotnosti, klasnu podjelu i klasne 
borbe, napuštanje, i od strane protestantskih crka¬ 
va, naročito engleskih i amerikanskih, skoro svih 
crkvenih dogmi. Predstava o Bogu se mijenja. Bog 
više nije ništa apsolutno, nego nešto korisno, nešto 
što pozitivno utiče i ako postoji samo fiktivno i hi- 
potetički, nešto što bi trebalo izmisliti, kad nebi po¬ 
stojalo, kako kaže Voltaire. Relativizam i pragma¬ 
tizam u vjerskim stvarima, a velike mogućnosti na¬ 
pretka nauke i materijalne kulture stvoriU su vjeru 
u neprestani napredak privrede, društva, znanja i 
kulture. Materijalna kultura je sve više uticaja vr¬ 
šila na psihologiju masa, izazivajući težnju za blago¬ 
stanjem, ali i jednu novu filozofiju u kojoj je novac 
postao živac svega. Razvoj protestantizma je doveo 
kršćansku religiju do racionalnih i praktičnih shva¬ 
ćanja. Kršćanstvo se počelo cijeniti ne kao religija 
apsolutnoga nego kao sredstvo sa kojim se posti¬ 
zavaju praktični rezultati u životu. Kršćanska etika 
je postala poslovna etika kapitalističke klase. Za to 
što netko pripada izvjesnoj kršćanskoj crkvi ili sekti, 
(ili slobodnim zidarima, koji su također nastali na 
terenu protestantizma), on postaje poslovno, kredit¬ 
no sposoban, uživa glas solidnog poslovnog čovjeka. 

Ovo kaotično duhovno stanje modernog čovje¬ 
ka, pojačano klasnim suprotnostima, izaziva prirod¬ 
nu reakciju, napuštanje vjere u ljudski razum, vra¬ 
ćanje mistici, i to ili vjerskoj (katohčkoj) ili rasnoj 
i nacionalnoj, i pokušaje, da se pojedinac veže oštrim 
vanjskim vezama kao pripadnik religije, rase, nacije 
ili države. U takvim prilikama reformacija proživlja¬ 
va opet, kako to pokazuje Njemačka, svoje herojske 
dane, pritisnuta na jednoj strani od države, na dru- 

goj strani od vala katoličke reakcije. Prelazi prote¬ 
stantske inteligencije u Engleskoj na katolicizam, u 
najnovije vrijeme, su također u tom pogledu simp- 
tomatični i značajni. Mirski (bivši ruski knez, oficir 
Denjikinove vojske, bivši londonski sveučilišni pro¬ 
fesor, koji je u Londonu postao boljševik i vratio se 
u Rusiju) tvrdi, da engleska inteligencija nema dru¬ 
gog izlaza iz skepse, nego ili vraćanje katolicizmu 
ili razvoj ka komunizmu. Samo ova dva svjetovna 
nazora su univerzalna i zaokružena. 

Kakvoga odjeka je imalo to kulturno zbivanje u 
zapadnoj, srednjoj i sjevernoj Evropi u Hrvata? Hr¬ 
vati su dali u Vlačiću jednoga od najtvrdokornijih 
boraca za protestantsku stvar, borca koji je za tu 
stvar dao život i decenije silno plodnog rada. Vla- 
čić je bio jedan od najumnijih ljudi 16. vijeka, vrlo 
plodan pisac, velik sistematičar i borac u isto vrije¬ 
me. Vlačić je dao onu kombinaciju čovjeka, koji je 
u isto vrijeme i naučenjak i učitelj i vođa i čovjek 
koji je uvijek u prvoj borbenoj liniji, kombinaciju, 
koja je u povijesti tako rijetka. Suviše se često do¬ 
gađa, đa su vođe pokreta ili bez znanja ili bez ka¬ 
raktera i redovna je pojava da su ljudi dobra pera 
rijetko dobri borci. Vlačić je bio sve to. Ali on je 
sve to bio: i vođa, i učitelj i naučenjak, za Nijemce, 
ne za Hrvate. On je za svoga života značio za Hr¬ 
vate malo, isto toliko koliko malo znači on za njih 
danas. 

Prevodili su istarski glagoljaški popovi kateki¬ 
zme i artikule vjere i crkvene ordinalice i samo sveto 
pismo na hrvatski ali kakvi su bili motivi za akcije 
tih istarskih čakavaca, što je njih vuklo u Regens- 
burg, u Urach, u Tiibingen, što ih je pokretalo, zašto 
su tamo radili i mučili se, umirali u inozemstvu, gu¬ 
bili se tamo i nestajali bez traga među Njemcima, 
a đa se nije znalo ni kada, ni kako, ni gdje? Da li 
je njihov rad bio motiviran samo uskogrudnim, se- 




bicnim materijalnim motivima: da li su išli zbog 
plaće, koja im se obećavala i davala, zbog putnih 
troškova koje su primali, zato da se mogu oženiti 
ili je osnova njihovih akcija bila idejna? I ako je 
osnova bila idejna, da li je to bila samo ljubav pre¬ 
ma crkvenim knjigama na hrvatskom jeziku ili su 
razlozi tog istarskog i opće hrvatskog protestan¬ 
tizma bili dublji i bili istovjeni sa motivima crkvene 
reformacije u svima drugim zemljama? Svuda, i u 
Engleskoj i u Češkoj i u Njemačkoj nacionalni mo¬ 
menti su igrali u reformaciji važnu ulogu. Tako je 
bilo i kod nas. Ali kao i drugdje i kod nas su i 
vjerska pitanja bila od značaja. I kad je tako, kakav 
je bio unutrašnji smisao čitavog hrvatskog prote¬ 
stantskog pokreta, koje razmjere je taj pokret bio 
zahvatio, kakve tragove je ostavio u crkvi, u naro¬ 
du, u narodnom duhu, u narodnoj kulturi? I da li 
taj cio pokret ima u sebi elemenata, na kojima se 
može dalje graditi ? 

Mnoga se pitanja postavljaju u vezi sa znača¬ 
jem protestantizma za hrvatski kulturni razvoj. Ne¬ 
ka od tih pitanja su takve prirode, da se uopće na 
njih ne može dati odgovora, jer se o našem prote¬ 
stantizmu dosada premalo zna. 

Prvi značajan pozitivan stav prema hrvatskom 
protestantizmu zauzeo je Ivan Kostrenčić, bibliote¬ 
kar bečke dvorske biblioteke, u svome predgovoru 
listinama koje je objavio o hrvatskoj protestantskoj 
književnosti 1874. Po mišljenju Kostrenčića (prije 
šesdeset godina) mogla je reformacija da igra ogro¬ 
mnu ulogu ne samo za kulturni nego i politički život 
južnih Slavena. Ungnad je mislio da obrati na pro¬ 
testantizam sve južne Slavene, sve do Carigrada. 
»Djelatnost Ungnadova, koji je krug svoga rada htio 
da protegne na sve južne Slavene izgleda nam kao 
točka koja baca svijetlo na daleko, kao momenat, 
koji mnogo obećava u duhovnom razvoju jugosla¬ 
venstva! Tu se otvara vidokrug koji je mogao da 

ima vrlo daleke posljedice i za političku konstela¬ 
ciju južnih Slavena«. (Predgovor strana V). I ovaj 
skromni Hrvat, bečki bibliotekarski činovnik tražio 
je tako u onim žalosnim poslijenagodbenjačkim da¬ 
nima, koji su opet donijeli Hrvatima i Hrvatskoj te¬ 
ška razočaranja, gdje je u povijesti mogla da postoji 
poluga koja bi podigla kulturne i političke pozicije 
Hrvata i nalazio je takvu polugu u reformaciji, koja 
bi bila izbrisala vjerske razlike između Srba i Hr¬ 
vata i koja bi bila mogla da izbriše i jezične razlike 
između hrvatskih krajeva i između Hrvata, Slove¬ 
naca i Srba. Ali Kostrenčić, premda je bio Hrvat 
nije živio u Hrvatskoj. Nitko u Hrvatskoj do danas 
nije došao na pomisao da iznese takve sudove o re¬ 
formaciji. 

Poslije njega, stav Kukuljevića prema prote¬ 
stantizmu je mnogo više suzdržljiv. Pišući o Štipanu 
Konzulu Istraninu, Kukuljević je prije pola stoljeća 
dao ovaj općeniti sud o uticaju protestantizma na 
Hrvate.®**) 

»Velike ideje koje kretahu svjetom i narodi, na¬ 
đoše vazda odziva i u Hrvata, pak zato i nije čudo, 
da ni vjerske razmirice nijesu mimoišle tečajem vje¬ 
kova ni Hrvate, ni Hrvatske. Dugotrajna i upravo 
očajna borba našega naroda za narodni jezik u cr¬ 
kvi, moguće i od kraljeva zaštićeno bogumilstvo u 
Bosni svije su točke hrvatske povijesti koje ne za¬ 
sijecaju samo u našu domaću crkvenu povijest, već 
su upravo svjetskoga značaja i domašaja. Hrvatska 
kao neki prijelaz izmedju istočnoga i zapadnoga svi¬ 
jeta nije se mogla upravo nikad posve oteti, da i do 
nje ne zasegnu valovi ma svakoga pokreta, sad u ve¬ 
ćoj sad u manjoj mjeri, koji se na istoku ili na zapadu 
odigravao. Šestnaesti vijek bio je po Hrvatsku žalo¬ 
stan i mučan, bio je vijek vječite borbe za opstanak, 


Ivan Kukuljević Sakcinski, Glasoviti Hrvati pro¬ 
šlih vjekova, Zagreb 1886., str. 98—99. 


gdje hrvatskim junakom na sablji nije bilo kad raz¬ 
mišljati koja li je svrha Wiklefu i Husu i Lutheru i 
njihovim sljedbenikom, pak ipak i ovaj pokret, koji 
svjetska povijest nazivlje reformacijom a Lutherove 
sljedbenike protestanti, ako i nije dublje zasegao u 
Hrvatskoj, te ostao bez svakog znatnijeg uticaja na 
crkveni hrvatski život, to ipak nije projurio bez tra¬ 
ga, pa ako ga neima hrvatska politička crkvena po¬ 
vijest mnogo spominjati, to ga hrvatska književna 
povijest ne može mimoići, pak zato je i vrijedno, da 
se i na ovaj pojav hrvatskoga književnoga nastoja¬ 
nja obazremo, tim više što se ovaj pojav odigrao na 
hrvatskoj zemlji, preko koje bijaše mletački lav svo¬ 
ju vlast sasvim raširio, a koja nije stajala ni u kak¬ 
vom dodiru s ostalom hrvatskom zemljom. 

»U Engleskoj, Češkoj i Njemačkoj, bili se već 
odavno podigli odlučni glasovi za crkvene reforme i 
preinake u strogom smislu svetog evanđelja. I sam 
zbor tridentinski, u predgovoru svojih zaključaka, 
veli medju ostalim, da je trebalo izliječiti cijelo crk¬ 
veno tijelo, kojeno je ne samo po nezgodi vremena, 
već i po nevrijednosti duhovnih pastira veoma osla¬ 
bilo, dapače se okužilo svrabom najsramotnijim i go¬ 
tovo neizlječivim, te izjedeno i s vana i s nutra. 

»Između ostalih hrvatskih zemalja bijaše se u 
našoj kamenitoj i bregovitoj Istri sve do šesnajesto- 
ga vijeka sačuvalo neograničeno gospodarstvo narod¬ 
noga jezika u crkvi, premda ga je njemačka i talijan¬ 
ska uprava kužila podjedno duhom tuđinskim. U 
svih župah istarskih, u kojima življahu pretežno Hr¬ 
vati, rabio se gotovo neprekidno u crkvi jezik hr¬ 
vatski s pismeni glagolskimi. To nam potvrđuju kao 
živi svjedoci do sada sačuvani nadpisi na starih cr- 
kvah, grobovih, kao i svi stariji crkveni i pučki spisi. 
Istom tečajem šestnaestoga stoljeća počeše neki bi¬ 
skupi i inostranci u sporazumku mletačke i austrij¬ 
ske vlade hrvatski jezik i glagolsko pismo u Istri i 
u Dalmaciji sve po malo dokidati. Tad nastade rat 

među višim i onim nižim svećenstvom, koje bijaše su¬ 
glasno sa narodom. Pa kada prodrije duh protestan¬ 
tizma preko Kranjske u Istru, nađe već neke sveće¬ 
nike kao gotove protestante osobito pogledom na je¬ 
zik, uz koji glagoljaši od vajkada s divnom ustraj¬ 
nošću pristajahu«. 

Petnajst godina poslije Kukuljevića pokušao je 
Dr. Franjo Bučar, prvo trima raspravama objavlje¬ 
nim u Vjestniku Zemaljskog Arhiva (1900 i 1901) o 
širenju reformacije u Hrvatskoj (širenje uticajem 
preko Kranjske, širenje preko Ugarske i stanje za 
reakcije do najnovijega vremena), zatim knjigama 
»Povijest hrvatske protestantske književnosti za re¬ 
formacije« (1910) i »Povijest reformacije i proture- 
formacije u Međumurju i susjednoj Hrvatskoj« 
(1913), da oživi interes za hrvatski protestantizam. 
O reformaciji koja je dolazila preko Kranjske za¬ 
ključuje Bučar da je ona »u Hrvatskoj uhvatila pri¬ 
lično slab korijen, koji je uostalom i brzo uginuo. 
Tek jedan dio plemstva i nekoji svećenici prigrliše 
novu vjeru, dočim je ista u samom narodu našla vrlo 
slab odziv, osim u karlovačkom i metličkom kotaru, 
te u nekim graničarskim gradovima, gdje je novu 
vjeru strana vojska unesla«.®’) Protestantizam koji 
je dolazio u Hrvatsku preko Ugarske zakorijenio se 
jače (u Međumurju i Slavoniji) i održao se dulje. 
Ugarska je sebi izvojštila u borbi sa austrijskom pro- 
tureformacijom slobodu vjeroispovjesti, njezino je 
plemstvo ostalo u velikom broju, i tada i sve do da¬ 
nas, protestantsko. Protestantski uticaji iz Ugarske 
ostali su uslijed toga na pogranične hrvatske kra¬ 
jeve trajniji. U Varaždinu održala se reformacija ci¬ 
jelih sto godina, u Legradu do danas. U Slavoniji 


*’) Dl. Franjo Bučar, Širenje reformacije u Hrvat¬ 
skoj u XVI. stoljeću, Vjestnik Zemaljskog Arhiva, god. 
II, 1900, str. 77. 

postoji danas i jedina hrvatska kalvinska općina 
(Tordinci) u neprekinutom razvoju. 

Ostaje činjenica, da su značajni hrvatski ljudi 
šesnajstog vijeka bili protestanti. Spominje se da su 
Nikola Zrinski, sigetski, i njegova žena bili prote¬ 
stanti.®®) Bučar navodi da je Nikola Zrinski primao 
protestantske knjige hrvatske (ali da nije htio da 
ih plaća), da je bio prijatelj baruna Ungnada, orga¬ 
nizatora protestantske propagande kod Slovenaca i 
Hrvata, da Zrinski nije bio obljubljeno lice na kato¬ 
ličkom dvoru Ferdinandovu, da je imao sporove sa 
katoličkim svećenicima, osobito sa zagrebačkim kap¬ 
tolom, da je njegov sin Gjuro bio odgojen u prote¬ 
stantskom duhu. Gjuro Zrinski je bio od rođenja do 
smrti protestant, progonio je katoličke svećenike i 
fratre, osnovao je u Nedeljišću hrvatsku protestant¬ 
sku tiskaru i umro je (1601) kao luteran. Protestant 
i to »gorljiv«, kako kaže Bučar je bio i sam Petar 
Erd6dy, koji je na položaju bana naslijedio Nikolu 
Zrinskoga. Protestantizmu je naginjao i zagrebački 
kanonik i biskup Brumanus (1558—1563), koji je 
imao da vodi istragu protiv ljubljanskog biskupa von 
Seebacha zbog njegove blagosti prema luteranima, 
ali je obećao da neće ništa protiv njega uraditi. Zbog 
protestantizma izopćeni su 1570—1573 iz katoličke 
crkve međumurski svećenik Miho Bučić i zagrebač¬ 
ki kanonik Gjuro Trulja (Bučar, Vjestnik Zemalj¬ 
skog Arhiva, god. in, 1901, str. 218—^220). Kanonik 
Vramec (1538^1587) pisac čuvene kronike bio je ta¬ 
kođer pristaša protestantizma. Bio je oženjen, zagre¬ 
bački biskup ga je lišio službe i beneficija. Gdjegod 


Bučar na više mjesta po Kukuljeviću. Prema no¬ 
vijim podacima koje navodi Elizabeta TaTazay, sigurno 
je samo da je žena Nikole Sigetskog Eva Rosenberg bila 
protestantka, a sam Nikola Zrinski samo upoznat sa re- 
formacijom i njoj naklonjen. »Thelogiai Szemle«, Debre- 
cin, 1929, str. 228. 

može, Vramec u svojoj kronici piše tendenciozno, 
proturimski i protestantski. Protestanti su tada Tahi 
i Mlakovački (ovaj još sredinom 17. vijeka), prote¬ 
stanti su posjednici Samobora, Okića, Klanjca i Kra¬ 
pine, u vojnoj granici su protestantski svećenici, u 
Senju, Ogulinu i Petrinji je posada protestantska. U 
hrvatskom Primorju, po Bučaru, ima protestanata 
30 Š u cijelom 17. vijeku. Petar Zrinski smatrao se 
kao prijatelj protestanata, i potiskivanje Zrinskih od 
strane katoličkog bečkog dvora vrši se djelimično i 
na toj protureformacionoj liniji. 

Ako su tako dva bana hrvatska bili protestanti, 
čim se protestantizam razvio, ako se u obitelji Zrin¬ 
skih sačuvao protestantizam kroz nekoliko genera¬ 
cija i zadnji Zrinski smatraju se prijateljima prote¬ 
stantizma i kao takvi su progonjeni, ako biskup za¬ 
grebački oko 1560. naginje protestantizmu, ako su 
protestanti plemići, vojnici, književnici, svećenici, 
kanonici, ako prelaze na protestantizam fratri još u 
doba protureformacije, ako se štampaju u dvjema 
tiskarama u Urachu i Nedeljišću, a to su jedine hr¬ 
vatske tiskare, koje tada uopće postoje, mnoge hilja¬ 
de i hiljade primjeraka hrvatskih knjiga, značaj pro¬ 
testantizma za kulturni razvoj Hrvata u 16. vijeku 
ne može biti mali. Protureformacija je uništila u Hr¬ 
vatskoj sve tiskane protestantske knjige. Od tiskara 
u Nedeljišću i Varaždinu nije do sada pronađena ni 
jedna čisto protestantska knjiga (što ne znači da 
takvih knjiga ne postoji uopće, nego ako postoje one 
su nama nepoznate, već i zbog toga, što se malo 
Hrvata do sada bavilo sistematskim istraživanjem 
hrvatskog protestantizma), dokumenti koji govore 
o protestantizmu nalaze se u samostantskim i bi¬ 
skupskim arhivima katoličkim, neobjavljeni, tako da 
je cio taj protestantski pokret još uvijek nedovoljno 
istražen. Ali i ako se o njemu nezna sve, po onome 
što se zna, može se njegov tadašnji značaj naslući¬ 
vati. 

Bučar je najedanput stao, poslije 15-godišnjeg 
rada na istraživanju naše reformacije. U zadnjoj 
svojoj knjizi on navodi da je svoju raspravu o re- 
formaciji u Međumurju objavio 1911. u Varaždinu u 
»Našim Pravicama« »s namjerom, da zainteresira ta¬ 
mošnju i međumursku hrvatsku intelegenciju za ovo 
vrlo zanimljivo historijsko pitanje, koje je kod nas 
još dosta neobrađeno. »U to ime obratio sam se i 
na gospodu svećenike te hrvatsku inteligenciju u Me¬ 
đumurju, ne bi li me tko u tome pomagao. Rezultat 
je bio negativan«. I dal^: »Šteta je, da nisam mo¬ 
gao u tamošnju, (t. j. u Čakovcu) franjevačku knjiž¬ 
nicu, pošto mi je bilo rečeno, da je još neuređena«.®®) 
Nije mogao da nađe odziva i pomoći Bučar u svome 
istraživanju vjerske reformacije u Hrvatskoj, prem¬ 
da se on ograničavao s jedne strane na prikazivanje 
samih povjesnih činjenica, s druge strane na literar¬ 
nu i historijsku stranu hrvatske protestantske knji¬ 
ževnosti ne dirajući, kako sam kaže, »u vjersku 
stranu« reformacije među Hrvatima. Cim je došao 
do protureformacije, našao je protureformaciju pro¬ 
tiv sebe. 

Protureformacija u Hrvatskoj vršena je sa veli¬ 
kim uspjehom. Nju je prihvatilo plemstvo i hrvatski 
sabor. Ona započinje u Hrvatskoj sa biskupom, gro¬ 
fom i banom Gjurom Draškovićem (biskup od 1563). 
Sabor je već 1567. donio prvi protureformacijoni za¬ 
kon. Tko istupi iz katoličke crkve, ne može u Hr¬ 
vatskoj i Slavoniji imati imetka, i ne može da za¬ 
uzima nikakav položaj, čast i mjesto u javnoj slu¬ 
žbi. Izgleda da je sličan zakon već prije donijet od 
strane mađarskog sabora u Požunu. Ali dok su Ma¬ 
đari kasnije sebi ipak izborili crkvenu slobodu, hr¬ 
vatski sabori ostali su odlučno na protureformator- 


®®) Bučar, Povijest reformacije i protureformacije u 
Međumurju i susjednoj Hrvatskoj, Varaždin 1913. Pred¬ 
govor. 


195 



skoj liniji, priznajući samo katoličku crkvu. Hrvat¬ 
sko plemstvo je tada htjelo biti na drugoj liniji, nego 
što je bilo mađarsko. Braneći se od protestantskih 
Mađara, Hrvati su se sve više pripijali uz katolički 
Beč i katolički Rim. Ova orijentacija je olakšana ti¬ 
me, što su Beč i Rim ostali četiri sto godina u traj¬ 
nom savezu. 

Ipak sami protureformatorski zakoni hrvatsko¬ 
ga sabora nisu morali mnogo značiti. Na imanjima 
Zrinskih oni uopće nisu poštivani. Feudalci su ne¬ 
prestano jači od centralne vlasti. To je period vre¬ 
mena, kad su dva bana Draškovića (Juraj i Ivan), a 
ni jedan Zrinski. Zavisna od Beča vojno i novčano. 
Hrvatska je mogla da ima kao bana samo onoga 
koji će biti u volji nepomirljivom katoličkom beč¬ 
kom dvoru. Dok su protestanti, Zrinski nisu mogli 
više da budu banovi i vojni zapovjednici. Radi ban¬ 
skog položaja napustio je (1623) protestantizam Gju- 
ro Zrinski mlađi (IV.), sin velikog protestanta Gjure 
Zrinskog starijeg. »Pošto je Gjuro mlađi jur od god. 
1622. postao banom hrvatskim, to je sigurno baš ta 
okolnost na nj uplivala u pogledu vjerskoga obrata, 
jer mu zakoni naše kraljevine nisu dozvoljavali, da 
kao protestant obnaša bansku čast«.®®) Kao kon¬ 
vertita ovaj Zrinski je progonio protestante i for¬ 
sirao katolicizam. Ipak nije uspio da pridobije za ka¬ 
tolicizam svoju ženu, koja je i dalje ostala prote- 
stanka i djecu odgajala u protestantskom duhu. Da 
je u Zrinskima ostao protestantski duh i onda, kad 
su postali pohtički katolici (radi mjesta i položaja), 
vidi se jasno iz govora bana Nikole Zrinskog na sa¬ 
boru u Požunu (1659), brata Petra Zrinskog, koji 
će samo dvanajest godina kasnije na antihabsbur- 
škoj protestantskoj Uniji svršiti jadno u Bečkom No¬ 
vom mjestu. Nikola Zrinski je kazao;®^) 

®®) Bučar, isto djelo, str. 40. 

®^) Bučar, isto djelo, str. 61—62, po mađarskcnn 
izvoru. 

»Vi znate, da sam ja dobar katolik. No ka¬ 
kva bi to bila od mene ludorija, ako bih na pr. 
svoje legradske vitezove i vojvode, te tamošnje 
luteranske zapovjednike protjerao iz Legrada? 
Svoje katoličke vojnike ne bi se ufao poslati niti 
na deset Turaka, a kada sam među protestant¬ 
skim vojnicima, te slušam njihove pobožne mo¬ 
litve i psalme, nikada se ne vraćam bez pobjede 
iz turskih ratova«. 

Spaljivanjem knjiga, fizičkim mučenjem, prijet¬ 
njama, obećanjima protureformacija je ipak uspjela 
planskim radom i savezništvom Rima i Beča da is- 
korjeni reformaciju u Hrvatskoj. Suviše je nerazvi¬ 
jeno građanstvo, mali otpor je ono moglo da da, tu 
se nije mogla stvoriti otporna magdenburška »Isuso¬ 
va kancelarija«. Hrvatskih protestantskih knjiga je 
nestalo u Hrvatskoj (sačuvali su se po njemačkim, 
holandskim i engleskim bibliotekama samo pojedini 
primjerci onih koje su tiskane u Njemačkoj), obi¬ 
telj Zrinskih je uništena sasvim, organizatori nove 
prosvjetne pohtike, novih škola, pisci novih knjiga, 
svi su oni na liniji protureformacije. Tolerantni pa¬ 
tent zateći će još buntovan duh, racijonalan, libera¬ 
lan, kod nekih osamljenih, izoliranih pojedinaca, ali 
velikih i utjecajnih protestantskih grupa više neće 
biti. 

Ilirizam se našao u nedoumici, šta da uradi, ka¬ 
kvo držanje da zauzme prema hrvatskom protestan¬ 
tizmu. Prikupljao je knjige dvaju »Ilirika« (Matthias 
Garbitius IU 5 T:icus, koji se često potpisuje i prosto 
Matthias Illyricus i našeg Vlačića, Matthias Flacius 
Illyricus), ali nije znao što da sa njima uradi. Vla- 
čićeve knjige u sveučilišnoj biblioteci nose potpis 
Velimira Gaja i sigurno su ostavština Ljudevita Ga¬ 
ja. Te su knjige prikupljane, ali nisu proučavane, bar 
nigdje nije ostalo traga tome proučavanju. Tek je 
Slavista Murko nedavno (1920 i 1927) u dva svoja 
rada pokušao da iskonstruira vezu između hrvatskih 

protestanata i ilirizma, smatrajući protestante pret¬ 
hodnicima ilirizma. Nedoumica u kojoj se nalazi ili- 
rizam u prosuđivanju našeg protestantizma, vidi se 
i iz studije Kukuljevićeve o Konzulu. 

U hrvatskoj književnosti malo ima protestant¬ 
skih tradicija. Dok su Slovenci sistematski istraživali 
i afirmirali slovenski protestantizam (vidi napore 
oko Trubarjevog zbornika, 1908, obimne i mnogo¬ 
strane radove Kidričeve, najnoviju sjajnu publikaci¬ 
ju Rupecovu: Slovenski protestantski pisci itd., a u 
Aškercu imali su jednog izrazitog protestantskog 
pjesnika, u hrvatskoj književnosti ima traga prote¬ 
stantizma samo na istarskoj strani. Popovi Viktora 
Cara Emina i Ante Dukića (Dnevnik jednog magar¬ 
ca) govore kao narodni ljudi, kao proturimski pro¬ 
testantski propovjednici. I u jedinom historijskom 
romanu, inače savremenoj generaciji sasvim nepo¬ 
znatom, mladoga Vladimira Nazora, ima jedna jaka 
seljačka buntovnička i protestantska nota (»Krvavi 
dani«, historijski roman iz istarske prošlosti, Za¬ 
greb 1908, str. 271, IV. glava; Posljedni Luteranac). 

»Plemiću Sinkoviću (govorio je župnik Furla- 
nić), odgovorite mu, da se težaci bune, jer ih deru 
i varaju... Ti silnici (kapetani i vlastelini) ne drže 
se urbara i utjeruju dvostruko, guleći narod i va¬ 
rajući svoga gospodara, koji je daleko, tamo u šta¬ 
jerskom Gracu. A zašto se ti velikaši ne laćaju kese, 
kad je toliko potreba novca ? Potpunim pravom pita 
pazinska općina, da i plemići budu podvrženi urba¬ 
ru; i da plaćaju i oni marke, poreze i rabote. Vlaste¬ 
la i kapetani ne drže se naredba iz Graza, trpaju 
sve u svoj džep i to nam je uzrok jadu i metežu« 
(str. 19). 

»Grofe Frano (govorio je Konzul), ti si još u 
čudu, kao da sam iz groba ustao. I niko ne zna da 
Stjepan Konzul još živi. Naši drže da sam poginuo 
od puste gladi, a oni drugi vele: Sotona ga je poveo 
sa sobom. Pet sam godina živio kod bogata kmeta 

u Kranjskoj i poučavao mu djecu, kmet je čuvao 
tajnu, a ja sam radio preko cijele noći — ne pitaj 
me što, pokazat ću ti, da usrećim i tebe. Ali kmet 
umre i moradoh otići. Prebijao sam se po svijetu, 
star i nemoćan, bojeć se uvijek da me ne upoznadu. 
Trpio sam studen i vlagu, glad i žeđu — vidiš, do¬ 
bio sam kašalj što me sve to žešće davi. Ali nešto 
me pak držalo u životu i ja sam ipak radio. Neki su 
me vjernici krišom pomagali, davali mi knjige i po¬ 
trepštine, darivali me novcem, te me opravljali od 
sebe bojeći se neprilika. I kad dovrših svoje djelo, 
rekoh: »Poći ću u milu Istru, vidjeti rodni mi Buzet 
i predati rukopis grofu Frani Barbu, kozljačkom vla¬ 
stelinu ....« 

»Još ćemo se boriti, još ćemo nešto izvršiti prije 
nego oči sklopimo... Gle hrvatski prijevod Svetog 
Pisma! Ja sam ga izradio, ti ćeš pomoći da se izda 
i poći pred gospodina... Dovršimo prije smrti svoje 
djelo, udarimo nov temelj, a drugi će na njemu sa- 
zdat kulu visoku, neoborivu veličanstvenu. 

»Konzul se bijaše preobrazio. Gorile su mu oči, 
sjala duga srebrna brada. Uspravan i lijep od zano¬ 
sa« sjećao je Sinkovića na proroke i patrijarhe sta¬ 
rih crkvenih slika« (str. 38—41). 

Ovaj roman je jedno od rijetkih Nazorovih djela 
koje nije nikad objavljeno u (hrugom izdanju.®^) 


Buntovni filoprotestantski i seljački Nazor imao 
je tada 32 godine i bio je profesor u Istri. Onda nije joS 
zidao »tume bročke«, nego je tražio u istarskom selja¬ 
štvu, u toj zemlji, gdje su svi seljaci Hrvati, a svi gra¬ 
đani Talijani, idejne osnove i povjesne potpore za savre- 
menu nacijonalnu borbu. I kad smo mi, seljačka djeca, 
sa knjigama pod pazuhom, išli kroz dva reda talijanskih 
dućana na korzu u hrvatsku gimnaziju u Pazinu i raz¬ 
mišljali o tome čime možemo u kulturnom pogledu da se 
istaknemo pred talijanskim šegrtima, što ipak govore 
jezikom Vergila, Horacija i Dante-a, ništa drugo nismo 

I Krleža je tek u Baladama Petrice Kerempuha 
prišao našim protestantima sa ljubavlju: 

O ti betežni, davni zimnjičavi dani 
gda knjigari gladni, tožni Lutorani 
kak amrelari se po blatu vlekli jesu 
Po lutoranu saki kak po steklom pesu 
lupal i pljuval po zgnjitoj pesjoj rani... 

O ti betežni, hmajni, strašni davni dani... 

V tem žuhkim polglasnim, cmizdravem, korotam, 
lutoranjskim harfam, puntarom, sirotam, 
pluvačka i pranger su bili honorar... 

I denes još navek poet je pioner. 
zritan i sprepluvan kak stekli pes i zver. 

U Istru je prva reformacija došla preko Vene¬ 
cije. U prvi mah, vjerojatno iz političkih razloga, da 
naškodi Rimu i da ucjeni papu koji je vodio protiv 
nje borbu, Venecija nije ništa poduzimala protiv re- 
formacije. Još oko 1560, kad su istarski protestanti 
u Njemačkoj bili u brizi, kako da raspačaju hiljade 
hrvatskih protestantskih knjiga i kad su ove knjige 
u bačvama slali preko Beča na jug, tražeći put, koji 
ne bi vodio preko teritorije, koja je bila pod utica- 
jem nekog zadrtog katoličkog biskupa, pomišljali su 
da učine Veneciju glavnim tržištem za sve heretičke 
hrvatske knjige. I zaista, Venecija je dugo bila glav¬ 
no tržište ne samo protestantskih, nego hrvatskih 

mogli naći nego te hrvatske protestantske knjige istar¬ 
skih luterana prije tristo pedeset godina i krvave žulje 
svojih seljačkih djedova i otaca. Za to nam se Nazorova 
fantastička slika Konsulove smrti i pokopa tako jako 
usjekla u sjećanje i vizija starca prosjaka, koji se gla¬ 
dan na sjenicima seljaka skriva pred protureformacijom 
i nosi na leđima u torbi, rukopis hrvatskog prijevoda bi¬ 
blije, ostajala je kao velika svijetla taČka hrvatske istar¬ 
ske prošlosti. 

knjiga u opće, crkvenih i svjetovnih. Za vrijeme prve 
generacije protestantizma Venecija je bila prema 
njemu tolerantna, i tu su se tada sManjali protesti¬ 
rajući duhovi iz cijele Italije. Spisi Lutherovi stizali 
su u Veneciju za kratko vrijeme poslije publikacije 
u Njemačkoj i mnogo su se tu čitali. Venecija se 
protivila zavođenju inkvizicije i njezina inkvizija je 
bila kasnije blaža od ostalih. Bogata, iskusna i moć¬ 
na, ona je bila tolerantna prema tuđim uvjerenjima. 
vDa bi privukla strance u svoje luke i na svoja tr¬ 
žišta, ona je smatrala da im mora ostaviti, više ne¬ 
go drugdje, slobodu da misle i da govore na svoj na¬ 
čin. Ova republika je bila među papistima ono što 
je Holandija postala među protestantima. OdUko- 
vala se dugo velikim brojem svojih tiskara .. .«•’) 
Među glavnim reformatorima Venecije bili su Pie- 
tro Carnesecchi, Baldassare Altieri i Baldo Lupeti- 
na. Ovaj posljednji, franjevački provincijal, koji je 
zainteresovao za protestantizam i Vlačića, je mnogo 
godina propovijedao po Istri i na istarskim otocima 
na hrvatskom i talijanskom jeziku. Za takve propo¬ 
vjedi koje je držao na Cresu je bio i optužen od stra¬ 
ne fratara, čiji je rad u propovjedima žigosao. Nje¬ 
gova javna predavanja imala su velikog odjeka.®*) 
Premda je kratak bio period vlade dvaju biskupa 
koji su otvoreno prišli protestantizmu, Petra Pavla 
Vergerija, biskupa koparskog i njegova brata Ivana 
Krstitelja (Giovanni Battista) Vergerija, biskupa 
puljskog, i premda je sam P. P. Vergerij (bivši pa¬ 
pin nuncije na dvoru kralja Ferdinanda i bivši papin 
legat u Njemačkoj sa zadaćom da onemogući saziv 
protestantskog sinoda i da spremi protestante da 


®*) Maccrie, La reforme en Italie str. 100—101. Pi¬ 
sac misli, da bi Venecija bila sačuvala svoju nezavisnost 
da je pristupila reformaciji (str. 108). 

®*) Jules Bonnet, La reforme a Venise, Bulletin hi- 
storique et litterEiire, Tome XX, 1871, str. 465. 

dođu na katolički koncil, koji se oduševio protestant¬ 
skim tezama) razduvao na talijanski način po svima 
dvorovima Evrope svoje zasluge za protestantizam 
u Istri, uspjehe svoje i bratovljeve, — ipak uza sve 
to ostaje činjenica da su obje biskupije istarske, ko¬ 
parska i puljska, koje su bile pod venecijanskom 
vlašću imale od 1543 do 1546 protestantske biskupe 
i obraćenje ovih biskupa moralo je imati velikog uti- 
caja na obraćenje svećenika i naroda. »Prava je i 
čista istina, piše P. P. Vergerije, da je moj pobožni 
; dragi brat, biskup u Puli, preko mene, brzo poslije 
mene, došao do spoznaje prave evanđeoske istine, 
koju je prigrlio i zavoho cijehm svojim srcem i pra¬ 
vim duhom i radi toga je pozvao učene ljude, ne¬ 
slomljive odvažnosti i ispravna duha da u Puli i u 
cijeloj njegovoj biskupiji propovjedaju spoznatu isti¬ 
nu« (citat prema Sixtu, I. izdanje str. 106). Sixt, 
evangelistički pastor i glavni noviji biograf Vergeri- 
jev opisuje ovaj prelaz Istre ka protestantizmu, u 
glavnome po spisima i tvrđenjima samoga Vergeri- 
ja, ovako: »Oba brata su tek sada osjetila da su do¬ 
stojna biskupske palice. Oni su jedan drugome če¬ 
stitali i počeli da narod u Istri upućuju u crkvi i po 
kućama. Postavljeno svijetlo počelo je da svijetli, 
ljudi su hvatali božju riječ, koja je usrećila njihove 
duše. Nastupio je preokret, o kome nitko prije nije 
slutio. Svuda je postalo živo, u sve slojeve naroda 
prodirala je riječ života, cijele obitelji, redovnici, sve¬ 
ćenici i župnici su se obraćali. Vrlo ugledni muževi 
stajali su na čelu pokreta«.““ Cijelo to skretanje pre¬ 
ma protestantizmu nije ipak kod ovih biskupa bilo ni 
naglo ni izazovno. I u bujici riječi Sikstovih (koji 
oponaša Vergerijev stil) ima i suviše malo konkret¬ 
noga. Po dokumentima, inkviziciona istraga vršena 


®“) Chiistian Heimich Sixt, Petrus Paulus Vergerius, 
papstlicher Nuntius, katholischer Bischof imd Vorkampfer 
des Evangeliums, Braunschweig 1855., str. 106. 

protiv Vergerija u toku 1546. u Istri nije došla do 
suglasnih rezultata. Dva člana komisije svjedočili su 
u svojim pismenim izvještajima da su Vergeriji 
ostali na terenu katolicizma. P. P. Vergerije je bio 
pravnik i advokat venecijanski prije nego što je 
zaređen za svećenika i znao je vjerovatno kako je 
teško stvarati novu crkvenu organizaciju, naročito 
tako daleko od njemačke protestantske matice. Zato 
je njegov protestantizam, dok je bio još katolički 
biskup, bio sličan protestantizmu tršćanskog biskupa 
Jožefiča ili ljubljanskog i zagrebačkog biskupa: t. j. 
tolerancija prema protestantima, čitanje i tumače¬ 
nje protestantskih spisa i preporučanje tih spisa. U 
takvim prilikama granice između katolicizma i pro¬ 
testantizma nisu mogle biti precizno udarene: od 
Lutherovog protesta do formuliranja augzburške 
konfesije prošlo je 13 godina. Do izopćenja Vergerija 
je došlo tek 1549., dvije godine pošto je napustio 
Istru za uvijek. A kroz cio život Vergerije nije bio 
siguran luteran: naginjao je i Calvinu i konfesiji 
češke Braće. Biskupi koji su skrenuli u protestant¬ 
skom pravcu, morali su u Istri naći teren već za to 
spreman, ali konkretnih podataka o reformaciji u 
Mletačkoj Istri imamo manje nego o reformaciji u 
austrijskoj Istri. Jer sve što je do danas istraženo o 
cjelokupnoj hrvatskoj istarskoj reformaciji učinjeno 
je od strane njemačkih protestanata. Nikakvog hr¬ 
vatskog priloga o tome nema osim preostalih bilje¬ 
žaka Kostrenčićevih, koje je premalo smišljeno isko¬ 
ristio Bučar. Konzul i Dalmatin (koji je porijeklom 
valjda Senjanin a svećenik u Istri), Cvečić i Poma- 
zanić, koji su radili na prijevodima na hrvatski, bili 
su istarski svećenici sa austrijskog područja Istre, 
ali nije isključeno da su neki od njih bili prebjezi iz 
mletačke Istre. Iz putovanja Konzulovog i CJvečiće- 
vog iz Njemačke u Istru i iz terena, gdje se do sad 
spominje u štampi interes za protestantizam vidi se 
da je to gfranični pojas između mletačke i austrijske 

Istre; Tinjan, Beram, Pazin, Žminj, Gračišće, Beljak, 
Kozljak, Rijeka, Cres. Novčano su pomagali pokret 
kapetan Barbo od Kozljaka i gospođa Moscogni iz 
Pazina. U zidinama istarskih samostana, u biskup¬ 
skim arhivima u Istri ima još uvijek neiskorišćenih 
dokumenata. Istarski biskup Juraj Dobrila je morao 
više znati, nego što je ostavio napisano. Ako ne 
drugo, on je morao znati zašto je prije šezdeset go¬ 
dina bio izgubio vjeru u Rim (»Rimljani su kao i 
Rovinjci, koji ne vide izvan svoje starića u kom bi¬ 
vaju« Dobrilino pismo iz Rima 1870). I biskup krčki 
Mahnić u talijanskoj internaciji 1919. morao je osje¬ 
titi kako je teško biti dobar Hrvat (ili Slovenac) i 
dobar biskup rimske crkve u isto vrijeme. 

Hiljadu godina odlazili su hrvatski biskupi i sve¬ 
ćenici u Rim, obilazili »sveta« mjesta, da se napoje 
novom snagom i da se učvrste u staroj vjeri. Puto¬ 
vali su pješke i na konju, na kolima i lađom, ostajali 
tamo mjesece, godine, i samo po nekoliko dana, go¬ 
vorili u svima tonovima od plamenog protesta do 
poniznog ljubljenja papuče, kamenih ploča i drvenog 
poda, i uvijek su se iz toga vječnoga grada vraćali 
žalosni, (»Žalosno sam se ovamo uputio, a još žalo- 
snije ću se povratiti« pisao je Dobrila iz Rima 1870.), 
zbunjeni, rezimirani, šutljivi i povučeni. U intimnim 
pismima svojim, u dnevnicima, u prijateljskim raz¬ 
govorima kad im je duša bila otvorena, oni su o 
Rimu govorili žučno i razočarano, sa prezrenjem i 
gađenjem, ali uvijek i sa strahom, poslušnošću, 
smjernošću i odanošću. Išli su u Rim, da obavijeste, 
da zamole zaštitu, da razjasne, a vraćali su se natrag 
sa dubokim, pred javnošću pažljivo skrivenim uvje¬ 
renjem da je sav njihov trud, i put, i muka, sve nji¬ 
hove dobre namjere, svo njihovo iskreno oduševlje¬ 
nje, da izmire cezaropapizam sa razvojnom linijom 
hrvatske historije, da je sve to jedan jalov posao, da 
je sve uzalud i da tu izmirenja ni sporazuma nema. 

Oni su čekali u vatikanskim predsobljima duge sate, 
pribirajući misli za odlučne govore, koji ili nisu bili 
izgovoreni ili su nailazili na prazan odjek. Ipak ti 
tvrdi čakavci, koji su bolje govorili latinski od rim¬ 
skih papa, ti popovi, fratri i biskupi, koji su nepre¬ 
stano prijetili Vatikanu raskolom, otvoreno ili pri¬ 
tajeno, a koji nikad nisu znali da odgovore na pita¬ 
nje: kamo od Rima i poslije Rima? — uspjevali su 
bar u tome da sačuvaju, hiljadu godina slavenski 
jezik u katoličkim crkvama na cijeloj jadranskoj 
obali, gdje ima Hrvata, od istarskog Poreča do Du¬ 
brovnika i Kotora, — ono što nije uspjelo politički i 
trajno mnogo jačim neromanskim grupacijama (Ni¬ 
jemcima, Madžarima, Poljacima i Cesima). Trebala 
je da dođe tek druga polovina 19. vijeka i ofenziva 
talijanskog nacionalizma, pa da se hrvatski jezik, 
postupno i polako, stopa za stopom odstranjuje iz 
katoličkih crkava da bi za naših dana bio potpuno 
u Istri odstranjen. 

U tom hiljadu godišnjem lomljenju pojedinaca 
ove male etničke grupe, u tom neprestanome procesu 
napadanja, borbe, prijetnje, molbe, kajanja, ustupa¬ 
nja, povlačenja u sebe, u tom jalovom taktiziranju, 
u paradoksalnim sukobima između najdubljeg uvje¬ 
renja, iskustva, logički izvedenih nepobitnih zaklju¬ 
čaka, da Vatikan rezonira politički i računa sa broj¬ 
nom, političkom, vojnom i finansijskom snagom et¬ 
ničkih grupa a ne sa njihovim prirodnim i historij¬ 
skim pravima, — i između životnih položaja tih po¬ 
jedinaca, njihovog straha, poštovanja prema crkve¬ 
nim visokim dostojanstvima, koja su imali, njihovog 
uvjerenja da biskupski šešir i svećenička ogrlica ipak 
osiguravaju egzistenciju, da se i ovako ipak može 
nešto »i za narod« uraditi, na primjer dobrom admi¬ 
nistracijom na crkvenim imanjima i upotrebom pri¬ 
nosa tih imanja za narodne ciljeve, i da je uza sve 
hrvatski jezik ostao u crkvi bar u čakavskim hrvat¬ 
skim krajevima, u toj vječnoj polovičatosti i neod- 

lučnosti, hrvatski (i slovenski) protestanti javljaju 
se kao prvi pokušaj, da se ta cik-cak kulturna linija 
hrvatskoga razvoja ispravi i da bude u skladu sa du¬ 
hovnim pravcima savremene evropske kulture. 

Ah taj protestantski pokret je imao i suviše 
malo korjena dolje (u Sloveniji i Istri još ponajviše), 
on je bio u potpunosti zavisan od feudalaca, a feu¬ 
dalni gospodari su bili zavisni od političkog kursa u 
zemlji i kad je centralna vlast najkatoličkije dinastije 
habsburške postala dovoljno jaka i izvršila pritisak 
na njih, oni su ustupili a sa njima se srušila i kratko¬ 
trajna zgrada vjerske reformacije u našim zemljama. 

Pa ipak, cio kompleks pitanja, koji su postavljali 
naši protestanti, ostao je neriješen. Vlačićev tvrdo¬ 
korni stav: Dalje od Rima nije se proživio. I odgo¬ 
vor na pitanje: a poshje kamo? nije još uvijek na¬ 
đen. Vlačić je prekinuo potpuno sa Rimom i prišao 
reformaciji. Reformacija je bila njemačka, ah je 
njemački bio i katohčlri bečki dvor. Vezujući svoju 
životnu sudbinu za Njemačku, Vlačić ju je vezao za 
najnapredniju tada struju u Njemačkoj. On je pot¬ 
puno bio na liniji progresa. Protestantizam je značio 
napredak prema katolicizmu. Vlačićeva hnija u pro¬ 
testantizmu njegovoga vremena je revolucionarna, 
napredna, stvaralačka. On je nezavisan duh, borben, 
otporan, ah i konstruktivan. 

Vlačić nije uspio da povuče Hrvate za sobom. 
Hrvati iz Istre su bili uz njega, Primož Trubar je 
dapače bio pod njegovim teološkim uticajem, Seba- 
stijan Krelj je bio Vlačićev đak u Jeni. Vlačić je 
mislio da osnuje akademiju za Hrvate i Slovence, 
prvo u Regensburgu, zatim u Celovcu. Uz akademiju 
je mislio da osnuje i tiskaru. Njegovi su prosvjetni 
i kulturni planovi bih veliki. Trubar i Konzul i dese¬ 
tine drugih svećenika iz Istre i Slovenije mogli su da 
postanu plodni suradnici Vlačićevi, u poslu koji bi 
on organizirao i vodio. Kao odličan organizator 
ogromnih dimenzija pokazao se Vlačić kod stvara- 

nja i izvođenja plana sa izdavanjem magdenburških 
centurija. Na svom terenu i ako bi bio raspolagao 
sa suradnicima možda manje intelektualne spreme, 
nego što su bili urednici i pisci centurija, Vlačić bi 
bio razvio iste sposobnosti. Među svima hrvatskim 
i slovenskim protestantima on je stršio svojim zna¬ 
njem, iskustvom, smislom za praktičan rad i svojim 
karakterom. On je bio najizrađeniji i najspremniji i 
Slovenci i Hrvati obraćali su se uvijek za pomoć i 
savjet. Poslije protjerivanja iz Jene, i kad je tražio 
polje za veću aktivnost, on je dolazio u Istru. Tada 
je već imao gotove planove za rad. Poslije povratka 
pisao je (u ljeto 1563.) Beyeru: 

»F^ii hac aestate Venetiis et in patria ac 
reperi homines mediocrites veritatis cupidos. In 
Camia, Croatia, Carinthia, et finibus Styriae sic 
satis vera religio propagatur«.*®.) 

U korespondenciji između Matije Klombnera i 
baruna Ungnada Klombner između 1561. i 1563. ne¬ 
koliko puta tvrdokorno, premda ne nalazi odziva, 
spominje i predlaže Vlačića, kao čovjeka, koji može 
da prevodi i piše protestatnske knjige na hrvatskom 
jeziku i koji može da vodi čitavo poduzeće oko izda¬ 
vanja slovenskih i hrvatskih knjiga.®’^) Trubar bi 
trebao da ostane propovjednik, a Vlačić pisac i 
izdavač. 

»Zu dem schriftlichen Wort is niemants 
tauglicher derzeit als Ill 5 rricus. Er ist 20 meil 
von da in Isterreich purtig, khan guet khroba- 
tisch, die glagula und tschurulikha«. I zatim: 


®®) »Ovoga ljeta bio sam u Mletcima i u domovini i 
upoznao sam male ljude koji su željni istine. U Kranjskoj, 
Hrvatskoj, Koruškoj i u krajevima Štajerske već se sada 
dosta širi prava vjera«. 

®’) Ivan Kostrenčić, Urkundliche Beitrage zur Ge- 
schichte der protestatschen Literatur der Siidslaven in 
đen Jahren 1559.—1565., Wien, 1874., str. 62, 72, 75, 184. 

»Hab in auch gesehen, das er ein starkhen Ca- 
techismum auf der ein seiten unnserer christli- 
chen Lehr, und auf der anderen des Bapst und 
der Turkhen Lehr rehtet. Nun is er aber mit 
Weib und Kindt hinauf auf Regensburg, hat 
vermaint, es wer vil leichter bein uns, und wir 
mechten im und etlichen magistris Unterhalt 
erlangen« ... I posljednje Klombnerovo pismo: 
»Illyricus der zwei Meilen von Mitterburg ge- 
boren, wollte auch die Bucher corrigieren und 
ubersehen. Man solle sie ihm nur zuschiken«.®®) 
Ali do takve bliže saradnje nije nikad došlo. 
Vlačić bi je bio primio, on ju je i tražio, želio je da 
svoju djelatnost prenese među svoje (es wer vil lei¬ 
chter bein uns), ali Ungnad nije smio da je prihvati. 
Cijeli protestantski književni pokret slovenski i hr¬ 
vatski bio je potpuno finansijski zavisan od njema¬ 
čkih feudalaca. Ungnad koji je sa tim finansijskim 
operacijama rukovodio već je prije bio obavješten od 
izbornog kneza saksonskoga, Augusta, onoga istoga, 
koji je neprestano tražio u Njemačkoj Vlačićevo hap¬ 
šenje, da treba prevoditi na slovenački i hrvatski bi¬ 
bliju i Lutherovu postilu, »und nicht etwa des rotten- 
geists Illyrici tractetlein und schwermerei« (a ne 
raspravice i trabunjanja buntovnika Ilirika). Od sve¬ 
ga što se štampa, jedan primjerak se imao slati sa- 
skome knezu. I Ungnad je onda nalog sproveo dalje. 


»Za pisanu riječ nije danas nitko sposobniji od 
Ilirika. On je rođen 20 milja odavde u Istri, zna dobro 
hrvatski, glagolicu i ćirilicu«. »Ja sam ga također vidio, 
on ima veliki katekizam, na jednoj strani naše kršćansko 
učenje, a na drugoj papinsko i tursko učenje. On je sada 
sa ženom i djecom u Regensburgu. Mislio je da bi bio 
mnogo lakše kod nas, i mi bismo željeli da se njemu 
i još nekolicini učitelja osigura izdržavanje«. »Ilirik je 
rođen dvije milje od Pazina, i on hoće da knjige ispravlja 
i pregleda. Treba mu ih svakako poslati«. 

u pismu Konzulu i Dalmatinu, on im zabranjuje da 
u izdanjima Vlačića spominju: »Ich hab es samt den 
anderen Herren beim truck nie zulassen wollen, des 
Illyrici imd anderen Disputatorum ainige meldung 
zuthun«. (Nisam nikad htio dozvoliti da se u tisku 
spominje Ilirik i drugi disputanti). 

Njemački feudalci su hijerarhijskim redom is¬ 
ključili Vlačića, najpozvanijeg čovjeka među Sloven¬ 
cima i Hrvatima da surađuje u protestantskom po¬ 
kretu u ovim krajevima i da mu on bude vođa. 

Vlačić je u Jeni otpušten 10. decembra 1561. 
Dva dana kasnije, 12. decembra 1561. piše Klombner 
Ungnadu da treba Vlačića pridobiti za rad na prevo¬ 
đenju i izdavanju hrvatskih protestantskih knjiga. 
»Treba da vaša milost skloni gospodina Ilirika, da 
on vrši taj posao i da da svoj savjet... Čini mi se da 
on zna jezike. Ima pomoćnika Sebastijana Krelja iz 
Vipave koji bi bio dobar za naš slovenski jezik. Bolje 
da vaša milost ima u obilju ljudi« (Kostrenčić, str. 
61.). Vlačić je mnogo prije nego što je protjeran iz 
Jene bio u vezi sa hrvatskim i slovenskim protestan¬ 
tima. Vjerojatno je on tako i došao do Klombnera, 
vjerojatno preko Konzula, jer su oni oba i Konzul 
i Klombner bili u zavadi sa Trubarom a Vlačića je 
smatrala kao veliki autoritet i jedna i druga strana. 
Tek Klombner zna u momentu otpuštanja Vlačića, 
da bi se Vlačić mogao pridobiti, i da bi Vlačićev uče¬ 
nik Sebastijan Krelj dobro došao za slovenske prije¬ 
vode. O korespondenciji Vlačićevoj u 1562. godine 
znamo malo. Vjerojatno je ona bila za njemačke 
protestante 19. vijeka bez interesa, jer su se oni 
interesirali za Vlačića prvenstveno kao svoga teolo¬ 
ga. Svakako je Vlačić te godine, prve godine boravka 
u Regensburgu i bez mjesta, pokušavao da ostvari 
nešto od svoga plana o akademiji i tiskari i uopće o 
svojoj suradnji sa Hrvatima i Slovencima. Jer slije¬ 
deće godine (1563.) on u istom cilju putuje na jug. 
Ali kao da je obavještajna služba Augusta Saskoga 

bila u svakom pogledu odlična, da je on saznao za 
te planove Vlačićeve i odmah je poduzeo korake da 
ih predupredi. Dajući za izdavanje hrvatskih prote¬ 
stantskih knjiga Ungnadu 200 forinti, August Saski 
je stavio već 7. januara 1562. uvjet za svoju pomoć 
ograničenje, koje smo već gore naveli, da se ne iz¬ 
daju buntovnički spisi Vlačićevi. Uzalud je Klombner 
tražio 4. aprila 1562. ponovno da Vlačić dođe na 
čelo izdavačkog pokreta. Vlačić je pisao tada Klom- 
bneru o svojoj namjeri za akademiju ( izgleda da je 
čak dolazio i do Ljubljane, jer Klombner piše maja 
1563. da je vidio (»hab in auch gesehn«) ali je taj 
put od straha da mu unaprijed ne ometu planove 
držao u tajnosti), tražio je pomoći od Klombnera, 
vjerujući valjda da Klombner tu pomoć za njegovu 
akciju može da izradi kod kranjskih staleža. Vlačić 
je ispravno mislio, da će njegov rad biti slobodniji, 
ako bude novčano zavisan od feudalaca kranjskih i 
hrvatskih mjesto njemačkih. Ne sluteći kakva je si¬ 
tuacija borbenog Vlačića u Njemačkoj, Klombner je 
želju Vlačićevu dostavio Ungnadu. A Ungnad, ne 
htijući da se svađa sa moćnim Augustom, novembra 
1562. daje definitivna uputstva Konzulu i Dalmatinu, 
da u svoj rad ne mješaju Vlačića. I tako je Vlačić 
stvarno bio žrtvovan za 200 forinti saskoga kneza. 

Ono što je od hrvatskog protestantizma ostalo, 
ipak je od zamašnog kulturnog značaja. U svome 
pristupnom predavanju na češkom sveučilištu u Pra- 
gu,®°) i u svome kasnijem djelu o značaju reforma- 
cije i protureformacije za duhovni život južnih Sla¬ 
vena,^®®) Murko ocjenjuje prvo taj značaj jezično. 
Hrvatski protestanti počeli su da izdaju knjige na 


Dt. M. Murko, O predhodnicima ilirizma, »Nova 
Evropa«, knj. II., str. 83—90, god. 1921. 

Dt. M. Murko, Die Bedeutung der Reformation 
iind Gegenreformation fiir das geistige Leben der Siid- 
slaven, Prag imd Heidelberg 1927., str. 184. 

narodnom jeziku. Taj je jezik bio istarsko-primorska 
čakavština sa primjesama štokavštine. Ali su oni u 
isto vrijeme i tražili osnovu za formiranje jednog 
književnog jezika. I pokušaji Sebastijana Krelja, 
Vlačićevog učenika, išli su istim pravcem. Vramec 
je pisao pod uticajem Konzula i Dalmatina. Protu- 
reformacija je usvojila ove jezične napore reforma- 
cije, t. j. ona je bila prisiljena da radi istim meto¬ 
dama, da izdaje knjige i crkvene (evangelistare, pje¬ 
smarice) na narodnom jeziku i da traži osnove za 
jedinstven hrvatski književni jezik. I Murko, Slove¬ 
nac, slavist, koji provodi svoj vijek u Beču i Leipzigu, 
razmišlja poput bečkog Hrvata Konstrenčića, šta bi 
moglo da digne kulturni značaj njegove male etničke 
grupe, da bi i ona nešto značila po mjerilima zapada, 
t. j. bar Beča i Leipziga, gdje oni žive. Kao i Ko- 
strenčić, i Murko nalazi tu svijetlu tačku u reforma- 
ciji: »Kako visoko stoje jugoslavenski protestanti i 
iznad najvećih vladara južnih Slavena, cara Simeuna 
bugarskog i cara Dušana srpskog, koji nisu imali 
smisla za skupljanje (Sammlung) južnih Slavena, 
nego su svoje poglede bacali na carsku krunu cari¬ 
gradsku, isto tako, kako su njemački carevi dopri¬ 
nosili ideji njemačkog carstva najveće žrtve« (Mur- 
ko, Die Bedeutung, itd. str. 124). 

Murko, kao u ostalom i Masaryk, i savremena 
nauka, cijeni uticaj reformacije ne samo po tome, što 
je ona neposredno ostavila, nego i po onome što je 
uradila izazivajući protureformaciju i prisiljavajući 
protureformaciju da primjenjuje način rada refor¬ 
macije. Reformacija je izazvala promjenu u stanju 
katoličke crkve i katoličku crkvu popravila. Refor¬ 
macija je započela sa buđenjem naroda i svijesti na¬ 
rodne. Protureformacija je morala da usvoji nešto od 
ovih narodnih ideja reformacije: ona je usvojila na¬ 
rodni jezik, narodne pjesme, stvarala je čak protu- 
reformacijske narodne svece (u Češkoj Jana Nepo- 
muka), unijela je u crkvu evangelistare na narodnom 

jeziku, crkvene pjesmarice, podstakla je pisanje knji¬ 
ga na tome jeziku. Kao i reformacija i proturefor- 
macija je težila za širim narodnim područjem, za je¬ 
dinstvom jezika, imena i pisma. Uticaj reformacije 
bio je tako neposredan i posredan. 

Uza sve to ostaje činjenica, da je u hrvatskom 
protestantskom pokretu bilo premalo jedinstva, pre¬ 
malo plana, premalo originalnog duha i samostal¬ 
nosti. Središta protestantske akcije u narodu rasuta 
su, malena, pereferijska, nepovezana: Istra, Hrvat¬ 
sko Primorje, Karlovac, Metlika, Međumurje. Histo¬ 
rijske prilike su nepovoljne. I kod toga prevodioci su 
subaltemi popovi glagoljaši, najv^a sirotinja, sa 
dobrom voljom koja je veća od njihovoga znanja i 
moći. Vergerio i Ungnad su mislili da je dovoljno 
stvoriti zavod za prevođenje biblije i njemačkih ka¬ 
tekizma i postila. I oni su imali dobru volju, ali nisu 
mogli da osjete, u kojoj mjeri je protestantsM pokret 
njemački nacionalni pokret i na tuđem narodnom te¬ 
renu takav se pokret mora proživiti i izživiti na isti 
način kao i u Njemačkoj, a ne može se jednostavno 
prevesti. 

Velike koncepcije Vlačićeve bile bi donijele ve¬ 
like rezultate ali one nisu mogle da se ostvaruju u 
okviru tadašnje hrvatske stvarnosti. Cijela ličnost 
Vlačićeva je bila prevelika za takav okvir. Ako je 
Hrvatska htjela da kida sa Rimom, kako je u prvom 
periodu reformacije pokazivala zato sklonosti, ona 
nije imala samo da »primi« njemačku reformaciju. 
Ona je morala da stvori svoju. Vlačić je to razumio. 
Bi^g od Rima nije morao da vodi u Wittenberg. Za 
Nijemce i za Engleze reformacija je bila sredstvo za 
jačanje nacionalnoga otpora protiv Rima. Za Hrvate 
ona je trebala da bude sredstvo otpora i protiv 
Rima i protiv Beča, protiv uniformnosti katolicizma 
i protiv germanizacije. To je značila češka reforma¬ 
cija Cesima. Za Hrvate je bilo isto tako važno kao i 
za Cehe, u kojoj mjeri će reformacija podići njihovu 

oacijonalnu svijest, njihovu vjeru u sebe, njihovo 
samopouzdanje, njihovo uvjerenje da mogu da znače 
nešto bez Rima i bez Beča, pa ako je potrebno i pro¬ 
tiv Rima i protiv Beča. Bitno je bilo, da li će Hrvati 
primiti i usvojiti naprednije savremene idejne pravce, 
koji u svijetu vladaju, i od njih stvoriti sastavne ele¬ 
mente svoje kulture. Sve je zavisilo od toga i tada. 

2 Knjiga »DRUŠTVENI RAZVI¬ 

TAK HRVATA« rasprave i eseji 
sveuč. prof. Dra Dinka Tomašića, 
124 strane, kartonirano . . . 

sveuč. prof. dra Mije Mirkovića, 
116 strana, kartonirano .... 

4-5 Knjiga »MATI« roman Maksima 
Gorkoga, 378 strana, kartonirano 

Za svaku zadružnu knjigu možete na¬ 
baviti presvlake od umjet, kože, koje 
nadoknađuju korice, a stoje komad 


Din 10.— 

Din 10.— 
Din 20.—*> 

Din 12.— 


TKO PRODA PET KNJIGA, DOBIVA SESTU 
BESPLATNO'. 


Obavjest 

Od 9. travnja o. g. otvoren je zadružni 

UMJETNIČKI SALON 

kao stalna izložba slika, kipova i drugih radova 
zadrugara-umjetnika 

Nalazi se u Bogovićevoj ul. l/VII. kat 
(Palača Napretkove zadruge — bes¬ 
platni lift). — Besplatna ulaznina. — 
Otvoreno radnim danom od 9 i pol do 
12 i pol, te od 3 do 5 i pol sati. 

Posjećujte naš salon, gdje ćete se upoznati sa 
novim radovima naših umjetnika! 

